
Mamei mele, zâmbetului ei, tatălui meu, 
privirii lui. 


Pentru Coline, Yoann şi Lison, pe insula lor, lui 
Anais, Juliette şi Lorraine, în Cer. 


Cuvânt-inainte... 


Guillemot de Troil este un băiat din Ţara de Ys, 
pământ izolat între Lumea Reală şi Lumea Incertă, 
unde se întâlnesc, între sălile de cinema şi calcula- 
toare, cavalerii în armuri sau vrăjitorii cu puteri 
uimitoare. 

Din ziua în care Maestrul Qadehar, cel mai faimos 
Vrăjitor al Guildei, observă la Gullemot înclinații 
pentru magie, destinul băiatului se schimbă. 

Devenit Ucenic Vrăjitor, Guillemot descoperă 
taina Grafemelor, care a fost revelată Guildei de 
Cartea Stelelor, înainte ca această lucrare să fie furată 
de Yorwan, un tânăr Vrăjitor. Dar Guillemot îşi dă 
seama că Umbra, puterea demonică şi nefastă care 
trăieşte în Lumea Incertă, caută să-l răpească, dintr-un 
motiv pe care nu-l cunoaște... 

Când Agathe este răpită în locul lui, Guillemot nu 
ezită să pătrundă în această lume înspăimântătoare. 
Trebuie să facă apel la toată magia lui de începător, 
ca să-i vină în ajutor. 

În această trecere periculoasă, îi ia şi pe prietenii 
lui dintotdeauna, Ambre, Gontrand, Romaric şi 

Coralie. Dar o eroare în formularea unei vrăji îi 
separă pe cei cinci prieteni şi îi atrage pe fiecare în 
aventuri extraordinare, presărate cu capcane, de-a 
lungul unei lumi populate cu personaje uimitoare. 

Guillemot îşi reîntâlneşte prietenii şi pe Agathe în 
celulele închisorii comandantului Thunku, şeful bri- 
ganzilor din Y âdigâr. Datorită intervenţiei Maestrului 
Qadehar, cei şase tineri reuşesc să evadeze şi să se 
întoarcă, sănătoşi şi teferi, în Ţara de Ys. 

Pentru a încerca să lămurească lucrurile, Guilda, 
alertată, hotărăşte să întreprindă o acţiune în Lumea 
Incertă. Dar Vrăjitorii, conduşi de Qadehar, nimeresc 
într-o capcană. În acest timp, un bărbat misterios, 
Seniorul Sha, pătrunde în mănăstirea Guildei şi 
porneşte în urmărirea lui Guillemot. Este vorba 
despre Yorwan, cel care a furat Cartea Stelelor, aflat 
în căutarea unui fiu dispărut! Dar Guillemot nu este 
cel pe care îl caută... 

Maestrul Qadehar este condamnat de un tribunal 
al Vrăjitorilor, care îl consideră vinovat de eşecul 
expediției. Datorită ajutorului prietenului său, 
Gerald, fuge, convins că în sânul Guildei se ascunde 
un trădător aflat în serviciul Umbrei. Dar, înainte de a 
porni în propria cercetare în Lumea Incertă, îi cere lui 
Bertram, un tânăr Vrăjitor, să aibă grijă de Guillemot. 

La plecarea de la un bal dat la Dashtikazar, apriga 
Ambre se înfurie pe Agathe şi, luând-o pe urmele ei, 
prietenii ei îngrijoraţi o urmăresc până în landă. Toţi 
sunt atacați şi capturați de Korriganii foarte hotărâți 
să-i predea Umbrei. În cele din urmă, doar datorită 

şireteniei lui Guillemot şi calmului de care dă dovadă 
Bertram, reuşesc să se elibereze! 

Puțin mai târziu, cu ocazia unei întâlniri în lumea 
reală, Seniorul Sha îi dezvăluie lui Guillemot faptul 
că tocmai i-a fost furată Cartea Stelelor, pe care, de 
fapt, avea sarcina s-o apere. Guillemot hotărăşte să-i 
destăinuie povestea lui Qadehar şi să se întoarcă în 
Lumea Incertă, însoţit doar de Bertram... Seniorul 
Sha îi confirmă lui Guillemot şi faptul că nu este tatăl 
lui, chiar dacă a iubit-o pe Alicia. 

Guillemot se întoarce în Ys mai descumpânit ca 
niciodată... 


ULIIMATUM 


Cetatea Yénibohor, cu zidurile impunătoare ce se 
înălță deasupra Mării Meduzelor de Foc, era, ca în 
fiecare zi, cuprinsă de o mare agitaţie. 

Un mic grup de preoţi, uşor de recunoscut după 
capetele rase şi tunica albă, încadrau nişte tineri care 
mergeau cu frunţile plecate în direcţia clădirii unde 
erau iniţiaţi în cultul lui Bohor, divinitatea malefică 
stăpână a Întunericului. 

Ceva mai departe, Orki purtând blazonul 
Yâdigârului, oraş al briganzilor şi al mercenarilor, 
primeau din mâinile unui preot o pungă plină cu 
pietre preţioase, ca plată pentru o ambuscadă pe care 
o puseseră la cale în numele oraşului. 

Strigătele şi gemetele nenumăraților prizonieri 
închişi în subsoluri se înălţau din gurile de aerisire 
care se deschideau spre stradă. Mai toţi erau oameni 
săraci, care făcuseră greşeala de a se opune 
preoţilor... YEnibohor făcea să domnească teroarea în 
Lumea Incertă. 

Oamenii în tunică albă, elevii, Orkii, prizonierii 
aveau cu toţii ceva în comun: aceeaşi frică îi cuprin- 
dea de fiecare dată când priveau tumul care domina 
cetatea! Turnul în care trăia Marele Preot al cultului 
lui Bohor, Stăpânul tenebrelor... 

Scribul Lomgo, care mai ţinea încă în mână 
misiva care anunţa vestea cea proastă, nu se simţea în 
largul lui. Era ghemuit la perete şi se făcuse cât mai 
mic cu putință; îl studia cu groază pe stăpânul lui 
înfuriat şi fuioarele de umbră pe care se lăsa în urmă 
ŞI care se destrămau în contact cu piatra, într-un 
miros greţos de cenuşă. 

Dintr-odată, Umbra se întoarse spre el şi aruncă o 
privire de jar asupra scribului, care se ghemui şi 
mai mult. 

— Scăpaţi... Blestemaţii de Korrigani l-au lăsat să 
scape... Gnomi idioţi... Incapabili... Trădători... 
Răzbunarea mea va fi teribilă! 

Umbra gemu şi îşi ridică braţele spre cer. 

— Atât de aproape, atât de aproape de ţel... Am 
cartea de vrăji... nu-mi mai lipseşte decât băiatul... 
Nu mai pot să aştept... Trebuie să-mi fie adus... 
Lomgo... 

— Da, Stăpâne! răspunse omul aruncându-se la 
pământ, ca şi cum ar fi vrut să-i implore demonului 
clemenţă. 

— Vreau ca servitorii cei mai fideli... să iasă din 
umbră... Vreau copilul... cu orice preţ... Scrie-le... 
Vreau copilul aici... în două zile... nici un minut în 

plus... Sub ameninţarea de a-mi cunoaşte furia dez- 
lănţuindu-se asupra lor... 

Scribul se ridică tremurând şi alergă cu paşi 
mărunți, grăbindu-se spre măsuţa lui. 

În spatele lui, silueta cu mantie de ceaţă se strădui 
să-şi regăsească calmul. Se îndreptă spre o masă pe 
care era aşezată o carte mare, cu coperta de piele 
neagră, presărată cu stele. Întoarse o pagină 
îngălbenită de timp şi se adânci în studiul unei vrăji 
complicate. 


2 
LA CÂNTATUL COCOȘILOR 


Guillemot dormea adânc când mama lui deschise 
uşa de la camera sa. Primele raze ale zilei începură să 
răspândească o lumină blândă în cameră. Alicia îşi 
privi cu tandrete fiul adormit. Îi păru atât de mic, de 
fragil, atât de vulnerabil în patul lui! Brusc, nu-i veni 
să creadă că făcuse isprăvile ce i se atribuiau. O stră- 
bătu un fior, imaginându-şi monştrii şi brutele 
sângeroase pe care el le avusese de înfruntat în 
Lumea ÎIncertă. 

Dintr-odată, simţi întreaga povară a singurătăţii. 
Da, asta era cel mai greu, în cele din urmă: să nu aibă 
pe nimeni pe care să se bazeze, pe nimeni care s-o 
încurajeze şi s-o susțină. Şi apoi, întotdeauna a trebuit 
să fie puternică. De unde şi impresia pe care o lăsa 
celor din jur... 

Înaintă câţiva paşi şi suspină. Ar putea încerca să 
fie cea mai bună mamă din lume, îşi spuse, dar 
niciodată nu l-ar putea înlocui pe omul care lipsea din 
casă şi de care ar avea nevoie amândoi! Yorwan... 

Dar ce i-a trecut, oare, prin cap? Ce l-a apucat să 
dispară, fără motiv, cu câteva zile înainte de căsătoria 
lor? Erau atât de fericiţi împreună, atât de îndrăgostiţi 
unul de celălalt! Yorwan nu înceta să-i repete cât o 
iubeşte şi ea vedea limpede în ochii lui că nu minţea. 
Ceva trebuie să se fi întâmplat. S-a întâmplat ceva 
care l-a obligat pe Yorwan să fugă şi s-o părăsească. 
În sinea ei, era convinsă de asta, contrar credinţei lui 
Urien, fratele ei, care i-a interpretat dispariţia 
neaşteptată ca pe o reacţie a unei spaime de moment, 
legată de faptul de a se înhăma la o căsătorie. Iar 
furtul cărţii sfinte a Guildei nu a rezolvat lucrurile... 


Se aşeză pe marginea patului şi mângâie obrajii 
lui Guillemot încă adormit. El era cel care plătea cel 
mai scump toate aceste încurcături din trecut. Se jucă 
un moment cu şuviţele părului castaniu. Apoi îl 
sărută. Guillemot mormăi, dar nu se trezi. Îl scutură 
uşor de umăr. 

— Guillemot, iubitule... e timpul să te scoli. 

— Hm, mormăi el şi se strădui să deschidă ochii. 
Tu eşti, mamă? 

— Dar cine ai vrea să fie? întrebă Alicia 
ciufulindu-l. 

— Opreşte-te! spuse el, ascunzându-se sub pătură. 
Mai lasă-mă să dorm puţin! 

— Nu se poate, Guillemot. S-a luminat şi prietenul 
tău, Bertram, deja te aşteaptă jos. 

— Bertram? se miră el, scoțând capul de sub 
pătură. A venit deja? Dar aveam întâlnire la prânz! 


CHIPUL UMBREI 19 
— Probabil că era grăbit să te vadă. Mă întreb ce vă 
pregătiţi să mai puneţi la cale. Hai, acum grăbeşte-te! 
Alicia se ridică, deschise fereastra pentru a lăsa 
aerul proaspăt să pătrundă în cameră şi ieşi. 


Guillemot mormâi. Totuşi îi dăduse întâlnire lui 
Bertram la prânz, în conversaţia lor mentală, în ajun, 
lângă dolmen! Probabil că Bertram mersese o mare 
parte din noapte pentru a ajunge atât de devreme. 
Perspectiva de a se întoarce în Lumea Incertă trebuie 
să-l fi încântat! În fine, era acolo, iar Guillemot nu avea 
timp de pierdut. Sări în picioare şi se strecură în baie. 

Câteva minute mai târziu, îmbrăcat din cap până-n 
picioare şi înarmat cu preţiosul lui sac de Ucenic 
Vrăjitor, îl întâlni pe Bertram în bucătărie. 

— Salut, Bertram! Eşti matinal, deci... La cântatul 
cocoşilor! 

— Bună ziua, Guillemot, răspunse tânărul Vrăjitor, 
strângându-i mâna. Ziua se micşorează din ce în ce 
mai mult, aşa că mi-am zis că e mai bine să ne 
grăbim... 

Bertram, la cei şaisprezece ani ai lui, părea să 
privească pe toată lumea cu condescendenţă. Era un 
stil al lui, sigur, dar care, în unele împrejurări, avea 
ceva care deranja... Părul de culoarea mierii, tuns 
până sub ureche, era dat pe spate. Avea ochi căprui şi, 
sub bărbie şi deasupra buzei superioare, câteva tuleie 
se chinuiau, de bine, de rău, să formeze un barbişon 
ŞI o mustață. 

— Rezervaţi-vă câteva minute din timpul vostru 
prețios ca să înghițiți un mic dejun consistent! declară 
Alicia, pe un ton care nu admitea replică. 

Cei doi prieteni nu se lăsară rugați şi îşi devorară 
tartinele. Odată cana cu ciocolată terminată, se 
ridicară de la masă. 

— O să dăm o raită prin Dashtikazar, o anunţă 
Guillemot pe mama sa. Pe diseară! 

— Nu vii să mănânci la prânz acasă? 

— Nu, o să mâncăm un sendviş la Anselme. 

Alicia nu insistă. Îşi propusese să călărească în 
dimineaţa aceea şi putea, fără probleme, să-şi 
prelungească plimbarea până după-amiază. Răspunse 
băieţilor cu un gest afectuos şi le spuse la revedere, 
făcându-le un semn cu mâna. 

— Acum, povesteşte-mi totul, începu Bertram, 
când rămaseră singuri. 

— Deja ţi-am povestit, răspunse Guillemot. Tre- 
buie neapărat să-i comunic o informaţie importantă 
Maestrului Qadehar. Şi, cu cât mai repede, cu atât 
mai bine! 

— Şi care este această informaţie capitală? Nu poţi 
să-mi spui? 

— Nu mă deranjează, dar îi rezerv Maestrului 
întâietatea. 

Bertram nu insistă şi se puse pe fluierat. Lui 
Guillemot i se păru că atitudinea lui era ciudată. De 
obicei, Bertram l-ar fi pisălogit până i-ar fi scăpat 
câteva frânturi din secret! În dimineaţa aceea, nu 

numai că nu insistă, dar nici nu lăsă impresia că 
intenționează... 

— Cum facem să ajungem în Lumea Incertă? 
întrebă Bertram. 

— Cu ajutorul Galdr al Deşertului. O să ne scu- 
tească să mai mergem până la colina Porţilor. 

— Foarte bine, foarte bine, aprobă Bertram. Dar 
cum îl găsim pe Qadehar... pardon, pe Maestrul 
Qadehar? 

— O să alcătuiesc o vrajă de căutare, când o să fim 
acolo, explică Ucenicul. 

Lipsa de entuziasm a prietenului lui începu să-l 
neliniştească. 

— Dar, ştii, nimic nu te împiedică să te răz- 
gândeşti! continuă el. Nu eşti obligat să mă însoţeşti. 

— Să mă răzgândesc? Să vedem! răspunse Ber- 
tram, mirat. 

Guillemot îl observă cu coada ochiului. Călătoria 
nocturnă de la mânăstirea Gifdu trebuie să-l fi obosit 
peste măsură pe prietenul lui, ca să-i lipsească replica 
atât de mult! 

Merseră un timp prin landă, în direcţia mării. 
Apoi, după ce se asigurară că nimeni nu-i putea 
vedea, creară vraja complicată care trebuia să-i 
conducă în Lumea Incertă. În timp ce îşi amintea 
formula Galdr şi înlănţuirea poziţiilor, Guillemot se 
gândi la prietenii lui, Ambre, Gontrand, Coralie şi 
Romaric, care, până acum, luaseră parte la toate 
aventurile lui. Pentru prima oară, nu îi luase cu el. Pe 
drept sau pe nedrept, nu se simţea în măsură să-i pună 

din nou în primejdie... Îl încercă din nou un puternic 
sentiment de singurătate, pe care nici prezenţa lui 
Bertram nu reuşi să-l şteargă... 

Când fu gata, îi făcu semn prietenului său, care 
aprobă din cap. Se prinseră de mâini. Guillemot 
adoptă Stadha celor opt Grafeme care alcătuiau vraja 
călătoriei, îngânând incantaţia corespunzătoare. 

Bertram îl imită cu sfinţenie. Era prima dată când 
pleca în Lumea Incertă! Deodată, se ivi un fulger, 
urmat de zgomotul unei porţi care se deschide. Şi 
tânărul Vrăjitor se simţi purtat de un puternic vârtej, 
înainte de a fi aruncat într-o gaură neagră. 

Cei doi băieţi părăsiră Ys. 


Alicia ieşi din casă în ţinută de călărie. Tocmai se 
îndrepta spre castelul lui Urien de Troil şi grajdurile 
acestuia, unde o aştepta o prietenă, când zări o siluetă 
care se apropia de ea cu pas grăbit. ÎI recunoscu 
imediat pe tânăr. 

— Doamnă de Troil, respectele mele admirative şi 
devotate! Guillemot mi-a dat întâlnire aici, la prânz. 
Am ajuns ceva mai devreme, dar dorinţa mea de a-l 
revedea era atât de... Ceva nu e în regulă, doamnă? 

Alicia părea complet dezorientată. 

— Păi, mă rog, Bertram, reuşi să îngaime, abia ai 
plecat cu Guillemot spre Dashtikazar, acum o ju- 
mătate de oră! Ce înseamnă asta? 

— Eu? De o jumătate de oră? Glumiţi! răspunse el. 

Totuşi, vedea limpede că e sinceră şi că părea cu 
totul neîncrezătoare. 

Dintr-odată, figura Aliciei îşi schimbă expresia. 
Râse scurt, ca şi cum ar fi râs de ea însăşi, şi îl ame- 
ninţă pe Bertram cu degetul. 

— Înţeleg! Nu e frumos să mă speriaţi! Unde este 
Guillemot ca să-i spun ce cred despre glumele lui? 

— El... ei, el este..., se bâlbâi. 

— Bine, bine, nu-i nimic, spuse amabilă Alicia. Ce 
a mai uitat de data asta? Pariez că jacheta. 

— Da, asta e, jacheta. 

— Este în camera lui, du-te şi caut-o. Sunt în întâr- 
ziere. Şi spune-i din partea mea să-şi facă singur 
comisioanele, să nu-şi mai trimită tovarăşii! 

Alicia o luă în direcţia castelului fratelui său, 
întrebându-se ce-o să mai inventeze Guillemot data 
viitoare, ca s-o zăpăcească de-a binelea. 

Bertram o privi cum se îndepărtează, complet 
derutat. 

„Ce-o vrea să însemne asta? se întrebă tânărul 
Vrăjitor. La naiba! Aşadar am venit? Şi chiar aş fi 
plecat cu Guillemot? Fie doamna de Troil a înne- 
bunit, fie se petrece ceva... cu totul anormal!“ 

Lăsă impresia că se îndreaptă spre casă, dar, 
imediat ce ieşi din raza privirii Aliciei, îşi luă 
picioarele la spinare spre Dashtikazar. 


3 
GUILLEMOT A DISPĂRUT 


Bertram căzu în genunchi în praful şoselei. În fata 
lui se afla Dashtikazar cel Mândru, capitala Ţării de 
Ys, cu casele lui albe. Nu-l mai prinsese pe 
Guillemot. Logic, ar fi trebuit să-l întâlnească: 
alergase fără oprire de la Troil, o distanţă cât o 
aruncătură de băț. Plămânii îi luau foc şi inima părea 
să-i sară din piept, atât de repede bătea. Aşteptă să-şi 
recapete suflul pentru a se gândi la situaţie. 

Părăsi imediat drumul şi reperă ceva mai departe 
un menhir despicat de trăsnet. Se aşeză alături. 

„Să vedem, îşi spuse tânărul Vrăjitor, să încercăm 
să analizăm situaţia la rece: am sosit după plecarea 
lui Guillemot şi doamna de Troil mi-a spus că m-a 
văzut deja împreună cu el ceva mai devreme, de 
dimineaţă. Ceea ce înseamnă că un individ care îmi 
seamănă a venit în dimineaţa asta chiar la Troil! S-a 
prezentat ca fiind eu şi l-a luat pe Guillemot cu el! 
Guillemot a spus că se duc la Dashtikazar, dar, 

evident, s-au dus în altă parte. Asta seamănă foarte 
bine cu o răpire. Chiar o răpire magică, pentru că 
Guillemot şi mama lui s-au lăsat păcăliți de aparenţa 
impostorului!“ 

Raționamentul era corect, dar a ezitat să-l ducă 
până la capăt. Singur nu putea face nimic. Cine l-ar fi 
putut ajuta? Maestrul Qadehar era plecat în Lumea 
Incertă cu Urien de Troil şi cu Valentin, majordomul 
lui, pentru a face lumină în masacrarea Vrăjitorilor de 
către Orki, la Djaghatăl, şi să scoată la lumină 
adevărul. 

Cine, deci, în afară de Qadehar, putea să creadă în 
povestea cu sosia lui şi cu răpirea? 

Răspunsul se impuse de la sine: prietenii lui 
Guillemot, prieteni care deveniseră şi ai lui, de când 
îi scăpase din ghearele Korriganilor! 

Se aşeză pe vine, direct pe pământ, şi construi un 
Lokk, o îmbinare magică, în jurul Grafemului co- 
municării, Berkana. Trimise mai întâi acest Lokk în 
căutarea lui Guillemot. Lipsa răspunsului îi confirmă 
temerile: Ucenicul nu se afla în Ys! Apoi, intră în 
contact cu primul dintre prietenii lui... 


„Coralie? Uu! Uu! Coralie, mă auzi?!“ 

— Hei? Cine-mi vorbeşte? Cine mă strigă? 

— Ei bine, Coralie, te supără ceva? se interesă pe 
un ton înţepat profesoara de franceză. 

Când dădea un exerciţiu de făcut, acestei femei 
severe nu-i plăcea deloc ca vreun elev să tulbure 
liniştea clasei. 

— Trebuie s-o scuzaţi, doamnă, răspunse o elevă 
pe un ton batjocoritor, dormea! 

— Sau, poate, aude voci! adăugă o altă elevă, 
pufnind în râs. 

— Tăcere! Linişte! 

Profesoara trebui să bată de mai multe ori cu linia 
în catedră, pentru a face linişte. 

Coralie nu avea numai prieteni în liceul din 
Krakal. Foarte drăguță, cu părul ei lung, negru şi 
buclat, cu ochii mari, albaştri, avea destul farmec 
pentru a monopoliza atenţia băieţilor, ceea ce nu 
plăcea prea mult celorlalte fete... Ceru iertare 
profesoarei şi promise că n-o să se mai întâmple. O 
voce de băiat. Totuşi, nu era nebună! 

„Coralie, sunt eu, Bertram!“ 

— Beirtr... începu ea cu voce tare, înainte de a-şi 
pune mâna la gură, cu ochii cât farfurioarele de ceai. 

„Şşt! Nu vorbi! Răspunde-mi numai în gând, 
concentrându-te foarte tare!“ 

„Bertram? Dar... cum e posibil?“ 

„Este magie. Ascultă-mă bine, Coralie: Guillemot 
a fost răpit! Trebuie neapărat să ne întâlnim la 
Dashtikazar. O să încerc să-i contactez şi pe ceilalți. 
Ne întâlnim cu toţii la Taverna La Chioru’. O ştii?!“ 

„Da, o ştiu. Fac acolo sucuri de fructe foarte bune 
ŞI...“ 

„Transmite informaţia şi lui Ambre“, o întrerupse 
Bertram. 

„Nu vrei să vorbeşti direct cu ea? îl întrebă 
Coralie. Acum poţi s-o ierţi, nu?“ 

Coralie făcea aluzie la prima întâlnire a lui 
Bertram cu banda... o primă întâlnire care începuse 
rău pentru Vrăjitor. 

„Nu e vorba de asta, se apără el, chiar dacă păstra 
încă o amintire vie a loviturii de genunchi pe care 
Ambre i-o trăsese... Ştii bine cum reacţionează 
Ambre când Guillemot este în pericol...“ 

„Da, ai dreptate. Bine, e momentul să găsesc o 
scuză ca s-o şterg de la ore şi să o găsim pe sora mea, 
o să fim la... ora cinci la tavernă, e bine?“ 

„Perfect. Pe curând!“ 

„Te pup, Bertram şi...“ 

Bertram întrerupse grăbit comunicarea mentală. 
Coralie nu-i era indiferentă şi nu era momentul să se 
lase tulburat! 

Pătrunse apoi în gândul lui Romaric care, de 
surpriză, căzu de pe cal, la ora de exerciţii de călărie, 
în curtea de la Bromotul, la Şcoala de Scutieni a 
Confreriei Cavalerilor Vântului. Deşi habar nu avea 
cum o să facă să scape de la Bromotul, Romaric îi 
promise lui Bertram că va fi la întâlnirea de la 
Taverna La Chioru’, la sfârşitul zilei. 

Apoi, Bertram îl contactă pe Gontrand, într-o 
pauză din timpul unei repetiţii, la Academia de 
Muzică din Tantreval, unde băiatul fusese admis cu 


28 Erik L'Homme 
două luni înainte. Flegmatic ca de obicei, Gontrand 
nu fu mirat să audă vocea lui Bertram în capul lui. Şi 
el îl asigură că va fi prezent la întâlnire. 


Epuizat de cât alergase şi de efortul pe care i-l 
ceruse comunicarea mentală, Bertram se sprijini cu 
spatele de menhir. Profită de forţa telurică pe care o 
genera megalitul şi, pentru a mări acţiunea benefică a 
curentului, apelă la Uruz, Grafemul energiilor 
terestre, şi se abandonă în voia lui. 

Când se simţi mai bine, încercă să stabilească un 
nou contact mental. Îşi construi propriul Lokk 
berkanian şi îşi creă în spirit imaginea fostului lui 
Maestru, informaticianul mănăstirii din Gifdu. 

„Gerald... eşti acolo?“ 

„Unde ai vrea să fiu, Bertram?“ răspunse imediat 
Vrăjitorul, cu o voce caldă şi calmă, care îl reconfortă 
pe tânăr. 

„Nu ştiu! Poate erai plecat în Lumea Incertă ca 
Maestrul Qadehar! Sau chiar dispărut, ca Guillemot...“ 

„Cum aşa, dispărut ca Guillemot? S-a întâmplat 
ceva?“ 

Bertram îi explică lui Gerald situaţia şi îi expuse 
teoriile lui asupra unei eventuale răpiri a Ucenicului 
Vrăjitor. 

„Dacă ai dreptate, e foarte grav. O să-mi po- 
vesteşti totul în amănunt imediat... În schimb, nu ştiu 
dacă este o idee bună să ai încredere în tinerii prieteni 
al lui Guillemot. Sunt foarte imprevizibili! Dar cum 

nu mai poţi să dai înapoi... Mă pregătesc şi plec la 
drum. Spui că taverna asta se află în apropierea 
portului?“ 

„Da. Trebuie să se întâlnească cu toţii acolo, pe 
seară.“ 

„O să fiu şi eu acolo. Fă în aşa fel ca toată lumea 
să-şi păstreze firea. Un Ucenic dispărut este ultra- 
suficient pentru moment!“ 

„Mă bucur să te revăd, Gerald!“ 

„ŞI eu, Bertram, şi eu.“ 

Comunicarea se întrerupse. Bertram îşi lăsă capul 
pe spate, lipit de granitul menhirului. Făcuse tot ce-i 
stătuse în putinţă. Şi, cu toate glumele lui Agathe în 
legătură cu puterile lui, din ziua când el, Guillemot şi 
gaşca lui de prieteni se treziseră prizonieri în ghearele 
Korriganilor, el ştia că, de data aceasta, se descurcase 
mai mult decât bine. 


4 
TRĂDĂTORUL 


Bertram şi Guillemot apărură în Lumea Incertă 
chiar în mijlocul Colinelor Mişcătoare. Ucenicul 
Vrăjitor alesese acest loc pentru că era ferit, dar mai 
ales pentru că stabilise cu mare grijă pe o hartă 
coordonatele telurice spre care îşi orientase Galdr de 
călătorie. 

Făcu câţiva paşi prin iarba cafenie, pe care vântul 
o culca sub rafalele lui, aşa cum mătura spuma pe 
deasupra mării. I se păru că nu debarcase acolo mai 
târziu decât data trecută, absolut singur, după ce 
prietenii lui, în timpul trecerii prin Porţi, fuseseră 
risipiţi prin Lumea Incertă. 

— Ne aflăm undeva între oraşul negustorilor, 
Ferghânâ, la vest, oraşul îngrozitorilor preoţi 
Y Enibohor, la est, Marea Meduzelor de Foc, la nord, 
şi Deşertul Vorace, la sud, îi explică el tovarăşului 
său, care nu cunoştea nimic despre această lume 
bizară şi crudă. 

Nu primi nici un răspuns. În spatele lui, Bertram 
se clătina ca un om beat. Guillemot se întoarse. 

— Bertram, ce se întâmplă? La naiba, trebuie să fie 
un efect secundar al trecerii dintre Lumi, cum s-a 
întâmplat cu Ambre. Trebuie să te lungeşti şi să aş- 
tepți să-ţi treacă. 

Se grăbi să-şi susţină prietenul. 

Dar abia îl atinse, că Bertram îşi regăsi întreaga 
vigoare şi îl împinse. Îi făcu o manevră complicată la 
nivelul gâtului, care aproape că îl sufocă. 

— Bertram, ce-i asta? Ai înnebunit... Încetează! 

Bertram se mulţumi să rânjească şi să strângă şi 
mai tare. Când simţi că victima era pe cale să leşine, 
slăbi strânsoarea, atât cât să-l păstreze în viaţă. 
Guillemot fu atunci surprins să vadă că trăsăturile lui 
Bertram se topesc şi lasă loc celor ale unui bătrân. Se 
prăbuşi la pământ. Îşi simţi capul zbârnâind. Nu era 
cu putinţă! Ce prost fusese! Încercă să lupte îm- 
potriva senzaţiei dezagreabile care îl cuprindea tot 
mai mult, dar era în zadar. Avu totuşi un ultim reflex 
de a face să-i apară Grafemele în ceața din capul lui. 
În clipa când îşi pierdu cunoştinţa, Gebu şi Wunja, în 
formă neclară, începură să strălucească. 


— Qadehar... totul e în regulă? se neliniști Urien de 
Troil văzând că Vrăjitorul se opreşte brusc din mers. 
Urien de Troil era unchiul lui Guillemot şi al lui 
Romaric. Era un soi de uriaş cu barbă cenusie, care 

purta cu nonşalanţă o halebardă de război pe umăr, 
alături de un sac voluminos. 

— Da, merge. O clipă am crezut că... Nu, e o 
prostie, adăugă Qadehar scuturând din cap ca pentru 
a alunga un presentiment rău. 

Qadehar era Maestrul Vrăjitor al lui Guillemot. 
Avea o alură de atlet, ochi albaştri ca oţelul şi un aer 
încrâncenat, care se îmblânzea atunci când zâmbea. 
Părea să aibă treizeci şi cinci sau patruzeci de ani. 
Un sac de pânză era plin cu tot felul de obiecte 
pentru drum. 

— Ce se întâmplă? întrebă Valentin, majordomul şi 
prietenul lui Urien, un bărbat uscat şi musculos, cu 
părul alb, care purta, ca şi stăpânul său, armura 
turcoaz a Cavalerilor Vântului. 

— O clipă am crezut că recepţionez un apel de 
ajutor. O vrajă aruncată la întâmplare, ca şi cum ai da 
drumul unei sticle în mare, înainte de un naufragiu. 

— Ai putut stabili cine a trimis-o? 

— Nu, Valentin, n-am avut timp, a fost fulgerătoare. 

— Ar fi putut fi... un apel de la Guillemot? 

— Nu cred: provenea din Lumea Incertă... Haide, 
s-o lăsăm baltă. La drum! 

Cei trei îşi reluară drumul în direcţia oraşului 
Omuleţilor de Virdu, unde sperau să obţină infor- 
maţii preţioase despre episodul dramatic de la 
Djaghataăl, motivul pentru care câlcaseră pe acel 
pământ neospitalier. 

Bătrânul care îi păcălise pe Alicia şi pe Guillemot, 
luând înfăţişarea lui Bertram, îl legă şi îl strânse 
zdravăn pe prizonierul lui, care zăcea, inconştient, în 
iarba de pe Colinele Mişcătoare. Cunoştea darul pe 
care îl avea băiatul! Închise apoi ochii şi se concentră. 

„Stăpâne? Eu sunt, servitorul vostru cel mai 
zelos! Îl am pe acest Guillemot, copilul pe care îl 
doriţi...“ 

„Ai copilul... Eusèbe de Gri... Bravo... da, bravo... 
N-o să fii uitat... la momentul triumfului meu... Unde 
este? Unde este copilul?...“ 

„Cu mine, Stăpâne. Undeva pe Colinele Mişcatoare.“ 

„Nu mai spune nimic... te-am localizat... Trimit 
oameni... să te escorteze până la mine... O să bem o 
corma... pentru succesul tău...“ 

„Mulţumesc, stăpâne, mulțumesc.“ 

Eusèbe de Gris, Magul unei mănăstiri a Guildei 
din Landa Amară şi duşman declarat al lui Qadehar 
în sânul Ordinului Vrăjitorilor, aşteptă ca discuţia 
mentală să se încheie, pentru a-şi permite să se lase 
străbătut de emoție. Chiar îndepărtată, vocea 
demonului cu mantie de tenebre reuşea să-i îngheţe 
sângele! Verifică încă o dată legăturile care îl 
strângeau pe Guillemot, apoi începu să aştepte 
nerăbdător sosirea oamenilor Stăpânului. 


5 
TAVERNA LA CHIORU’ 


Bertram sosi mai devreme în portul din 
Dashtikazar. Pentru a-şi amăgi aşteptarea, se plimbă 
puțin printre velierele familiilor bogate din oraş şi 
bărcile solide ale pescarilor. 

Strigătele stridente ale păsărilor care se luptau cu 
briza se amestecau cu pocniturile pânzelor prost 
fixate şi cu zgomotul hobanelor ce se loveau de mal. 

Bertram simţi cum îl copleşea tristeţea. Portul îi 
amintea de un altul, undeva în Lumea Reală, unde 
mergea în vacanțe cu părinţii, când era foarte mic. Îşi 
amintea plaja, pe tatăl lui jucându-se împreună cu el 
cu mingea, în timp ce mama lui se bucura de soare, 
lungită pe un prosop alb... Toate astea erau atât de 
departe! Se gândea ca la o altă viaţă, pe care o trăise 
înainte de accidentul care provocase moartea 
părinţilor lui, înainte de a fi repatriat în Ţara de Ys, de 
către naşul său, Gerald. 

Un nod i se puse în gât şi clipi. Îşi reproşă slăbi- 
ciunea, scoase o batistă din buzunar şi se şterse la 

nas. Apoi se îndreptă cu paşi mari spre locul de 
întâlnire. 


Taverna La Chioru’, contrar a ceea ce lăsa numele 
să se înțeleagă, nu avea nici o legătură cu un cuib de 
pirați. Dimineaţa, pescarii şi marinarii discutau 
despre pescuit, la un pahar de vin din fructe din 
Munţii Aurii. La prânz, negustorii din cartier se 
întâlneau la o corma, la o farfurie de fructe de mare 
sau de calcan înăbuşit cu capere, pentru a discuta 
despre afaceri. După-amiaza, tinerilor studenţi din 
Dashtikazar le plăcea să se aşeze în separeurile din 
sala mare, pentru a lucra sau a flecări, tratându-se cu 
sucuri de fructe sau cu cafea. Seara se aduna o 
mulţime amestecată de obişnuiţi ai locului, care 
filozofau despre lume, înainte de a începe să 
fredoneze cântece de petrecere. 

Aşadar, la ora când Bertram împinse uşa localului, 
îl întâmpinară privirile curioase ale unui grup de 
studenţi. Aceştia n-aveau des ocazia să vadă un om al 
Guildei, îmbrăcat în respectata mantie întunecată şi 
dotat cu misteriosul sac. 

Două perechi de ochi, mai ales, îl fixară cu 
uimire, înainte de a se ascunde după perdeaua unui 
separeu, de unde imediat se auziră exclamaţii 
înăbuşite. 

Bertram, căruia îi scăpase această manevră 
curioasă, arătă cea mai desăvârşită indiferenţă şi se 

instală la o masă rotundă, pe care o alesese în apro- 
pierea intrării. 

Pendula de deasupra tejghelei indică ora cinci fix, 
când două tinere îşi făcură intrarea în tavernă. Aveau 
vreo treisprezece ani şi semănau ca două picături de 
apă, în afară de un amănunt: una purta părul scurt, iar 
cealaltă avea părul lung. 

— Ambre, Coralie! le strigă Bertram, agitând 
mâna. 

— Bună, Bertram! Ce plăcere să te revedem, ex- 
clamă frumoasa Coralie, aplicând două pupături 
sonore pe obrajii Vrăjitorului, care roşi uşor. 

— Salut, spuse serioasă Ambie, întinzându-i mâna. 
S-ar zice că ai prins culoare! 

Ambre era sora geamână a lui Coralie, căreia îi 
cedase de bunavoie cochetăria. În ceea ce o privea, 
sportivă şi cu un caracter integru, reprezenta teroarea 
băieţilor pe care Coralie îi fermeca. Dar carapacea ei 
nu era fără fisură: reuşea, când lăsa garda jos, ca 
sentimentele ei pentru Guillemot să o transforme 
într-o fată la fel de frumoasă ca şi celelalte... 

— E bine, sunteţi punctuale, îi tăie vorba Bertram. 
I-am contactat pe Romaric şi pe Gontrand şi nu erau 
siguri că ajung la timp la întâlnire. Dar mi-au promis 
că vin. 

— Bun, începu Ambre așezându-se, spune-ne ce se 
întâmplă. 

— Mai întâi să comandăm, propuse Coralie, 
ridicând mâna ca să atragă atenţia unui chelner. Ce 
luaţi? Ambre? Bertram? 

— O ciocolată fierbinte. 

— O corma. 

— Şi un nectar de pere pentru mine, anunţă 
Coralie. 

— Şi încă o corma, vă rog. 

Bertram, Ambre şi Coralie se întoarseră 
spre omul care gâfâia, transpirat tot, şi care i se 
adresase chelnerului. 

— Gerald! exclamă Bertram, manifestându-şi 
încântarea. 

Gerald era un bărbat scund, cu pântecele rotunjit 
de plăcerile mâncării. Capul chel ascundea o mare 
inteligenţă şi, în spatele ochelarilor, ochii strălucitori 
dovedeau un spirit liber şi vioi. Părea să aibă în jur de 
patruzeci, patruzeci şi cinci de ani şi purta mantia 
întunecată şi sacul Vrăjitorilor din Guildă. Era un 
foarte bun prieten al Maestrului Qadehar. 

Bertram se grăbi să facă prezentările: 

— Gerald, ţi le prezint pe Ambre şi pe Coralie, 
prietenele lui Guillemot. Ele sunt din Krakal. Fetelor, 
vi-l prezint pe Gerald, Maestrul meu Vrăjitor şi naş. 
Dată fiind gravitatea situaţiei, mi-am permis să-l invit 
la adunarea noastră... 

Ambre şi Coralie se ridicară politicoase. 

— Încântate să vă cunoaştem, domnule. 

— ŞI eu la fel, fetelor, răspunse Gerald ştergându-şi 
fruntea. Vă rog, să ne aşezăm. Calătoria m-a epuizat. 
Şi cred că, în felul acesta, am atras destul atenţia 
asupra mea! 

Conversaţiile pe seama lor, care se opriseră o 
clipă, se reluară şi mai însufleţit. Doi Vrăjitori, în 
aceeaşi zi, în Taverna La Chioru’, iată într-adevăr 
ceva ieşit din comun. 

Chelnerul aduse băuturile. Ciocniră. 

După ce luă câteva înghiţituri din excelenta bere 
cu miere din Ys, Gerald suspină de plăcere. 

— Acum mai merge! exclamă el. Călătoria de la 
Gifdu m-a terminat... De fapt, Bertram, n-ai spus că 
trebuie să vină toţi prietenii tăi? 

— Da, dar Romaric trebuie mai întâi să scape din 
şcoala-fortăreaţă din Bromotul, iar Gontrand, de la 
Academia din Tantreval! Nu e chiar aşa de simplu... 

Hotărâră să-i aştepte pe cei doi întârziaţi, înainte 
de a aborda problemele serioase. Ambre fu nevoită să 
fie răbdătoare... Discutară vrute şi nevrute, iar 
Coralie se dovedi expertă la asta. În fine, când nu mai 
sperau să-i mai vadă venind, Romaric şi Gontrand îşi 
făcură apariţia vijelioşi în tavernă. 

Romaric, care făcea studii în vederea formării ca 
Scutier, era vărul lui Guillemot şi mai mare decât el 
cu câteva luni. Avea treisprezece ani şi jumătate, dar 
părea mai matur. Era un băiat robust şi musculos, 
curajos şi voluntar. Părul blond, ca şi ochii de un 

albastru intens făceau din el, fără nici o îndoială, un 
adevărat Troil... 

Gontrand era de-o seamă cu Romaric, îi des- 
părțeau câteva zile, şi era cel mai bun prieten al lui. 
Înalt, mai degrabă slab, avea ochii căprui şi era 
brunet, cu părul pieptănat cu grijă. Dotat cu un umor 
acid şi cu un calm remarcabil, se dăruise muzicii. 

Cei doi băieţi se scuzară în faţa prietenilor că 
avuseseră nevoie de multă abilitate ca să-şi 
păcălească profesorii şi paznicii! Fură fericiţi să-l 
cunoască pe Gerald, faimosul naş care îl repatriase pe 
Bertram în Ys. Comandară de băut suc de coacăze 
rece şi luară loc la masă. | 

— Foarte bine, începu Bertram, pentru că toată lu- 
mea e prezentă... 

— În fine! se plânse Ambre, foarte neliniştită de 
când aflase că i s-a întâmplat ceva lui Guillemot. 

— Calm, Ambre, mormăi Romaric. 

El şi prietenii lui nu uitaseră scena pe care o 
făcuse în landă, când Korriganii îl prinseseră pe 
Guillemot. 

— Bine, nu pot să scot nici un cuvânt? se supără 
Bertram. Vă amintesc totuşi că Guillemot a dispărut 
şi că a fost răpit cu adevărat! 

Calmul reveni. Toţi erau foarte atenţi. Bertram 
recapitulă evenimentele aşa cum se petrecuseră şi 
expuse concluziile la care ajunsese. Micul grup era 
îngrozit. Într-un asemenea hal, încât nimeni nu-și 
dădu seama că discuţia lor interesa în mod deosebit 

pe cei doi indivizi ascunşi într-un separeu apropiat, 
doi oameni care asistaseră, cu ochii cât cepele, la 
sosirea lui Bertram... 

— Pot confirma un lucru, declară Gerald, faptul că 
Guillemot nu se află în Ys. Şi eu am încercat să-l 
contactez mental, dar n-am reuşit. 

— Umbra! exclamă Coralie. Nu poate fi decât ea! 

— Este posibil, este chiar foarte probabil, recu- 
noscu Gerald. 

Nu se putu împiedica să se gândească la trădătorul 
care se ascundea — aşa cum Qadehar şi el presupuseseră 
— în rândurile Guildei. 

— Oricum, este vorba de cineva care stăpâneşte 
suficient arta vrăjitoriei pentru a-şi putea schimba 
înfăţişarea, adăugă el. 

— Este posibil aşa ceva? se miră Romaric. 

— Bineînţeles! răspunse Bertram, pe un ton supe- 
rior. E nevoie doar... 

— Problema nu este să ştii cum, 1-0 tăie Gontrand, 
NICI cine, ci unde! Unde a fost dus? 

— În Lumea Incertă, cu siguranţă, răspunse 
Gerald, pentru că Bertram nu l-a întâlnit pe drumul 
care ducea la Dashtikazar şi, de acolo, spre colina 
Porţilor. Or, Galdr al Deşertului, pe care ştiţi că îl 
foloseşte Maestrul Qadehar, permite să ajungi din Ys 
în Lumea ÎIncertă. 

— În acest caz, declară Romaric, ce mai aşteptăm 
şi nu plecăm? 

— Oho, oho! exclamă Gérald pe un ton autoritar, 
însoțindu-şi cuvintele cu un gest prin care le cerea să 
nu se ambaleze. Nu plecați nicăieri! Situaţia este şi 
aşa destul de încurcată. N-o mai complicaţi! O să vă 
întoarceţi frumuşel acasă. În ce mă priveşte, o să 
merg imediat la Înaltul Magistrat. El va decide ce 
trebuie făcut. 

Gerald se ridică. Ambre era gata să se revolte 
împotriva spuselor Vrăjitorului, dar Romaric îi făcu 
un semn. 

Gerald plăti nota şi îi salută pe tineri. 

— Bertram, spuse el în încheiere, contez pe tine 
pentru ca acest grup să nu facă vreo prostie. De 
acord? Bun, la revedere! 

— La revedere, răspunseră în cor. 

Imediat ce Vrăjitorul părăsi taverna, se priviră unii 
pe alţii. 

— Ştiţi la ce mă gândesc, nu? întrebă Romaric, 
făcându-se că-şi studiază unghiile. 

Un surâs lumină imediat faţa fiecăruia dintre 
prieteni, cu excepţia lui Bertram... 


6 
O DECIZIE NECHIBZUITĂ 


— Ei, ce-aveţi de zis? întrebă Romaric, după ce îşi 
expuse planul. 

— Îmi convine, spuse Ambre dând din cap. Îmi 
convine de minune. 

— Guillemot este în pericol, nu putem sta aşa, fără 
să mişcăm un deget! confirmă Gontrand. 

— Oh... eu, atâta vreme cât sunt cu voi... se 
mulţumi Coralie să spună, aruncând o privire spre 
Romaric. 

Se întoarse spre Bertram, care nu scoase nici un 
cuvânt. 

— Şi tu, Bertram? întrebă Romaric. 

— Dezolat, dar planul tău are o fisură, răspunse 
tânărul. 

— Ah, da? Care? 

— Ca să ajungi în Lumea Incertă, trebuie să 
deschizi Poarta Lumii Incerte. Vă trebuie, deci, un 
Vrăjitor... 

— Şi, poate, tu nu eşti Vrăjitor? îi aruncă Ambre. 

— Ba da, răspunse el, sunt Vrăjitor. Dar cine v-a 
spus că accept să vă ajut? Naşul meu mi-a cerut să am 
grijă să nu faceţi prostii. Ideea asta de a merge să-l 
căutaţi pe Guillemot în Lumea Incertă seamână 
foarte tare a prostie! 

— 'Trădător, i-o trânti Gontrand. 

— Trădător? Trădător, da! strigă Ambre fulgerându-l 
cu privirea. 

— Gura! interveni Romaric. Bertram are dreptate: 
fără ajutorul lui, rămânem închişi aici. 

— Ce trebuie să facem ca să-ţi schimbi părerea? 
întrebă Ambre încăpăţânată, întorcându-se spre 
tânărul Vrăjitor. Să te implorăm, poate? 

— Recunosc că nu mi-ar displăcea, răspunse el cu 
un surâs în colţul gurii. Dar e inutil: planul lui 
Romaric este prea periculos, punct. 

— Şi dacă te-aş săruta? propuse Coralie. Doamnele 
drâguţe îi sărută întotdeauna pe eroi, pentru a le reda 
curajul. 

— Asta mi-ar displăcea cu atât mai puţin! spuse 
Bertram cu o mică strălucire maliţioasă în priviri. 
Dar... 

— Hai! Lăsaţi-o baltă, suspină Romaric, dându-i 
un picior discret lui Gontrand. Oricum, planul ăsta 
este complet ridicol... 

— Ridicol? Cum aşa, ridicol! se repezi Ambre. 
Cred că este chiar contrariul... 

— Am spus clar, ridicol, repetă Romaric întreru- 
pând-o cu brutalitate, pentru că este evident că, şi 
dacă ar vrea, Bertram ar fi cu totul incapabil să 
deschidă Poarta Lumii Incerte! 

Bertram sughiţă de uimire. 

— Observ, adăugă Gontrand, după o privire 
complice cu Romaric, că nu e capabil de nimic: nu-i 
este dat oricui să deschidă Porţile de pe colină. 

— Dar... dar eu... 

— Este adevărat, reluă Romaric, întotdeauna am 
auzit că numai Vrăjitorii de prim rang au capacitatea 
magică de a realiza acest tur de forţă. 

— Bertram este un Vrăjitor de prim rang! îl apără 
Coralie. 

— Exact! exclamă Bertram. Sunt perfect capabil să 
deschid Poarta Lumii Incerte. La naiba! O să v-o do- 
vedesc chiar în după-amiaza asta! 

— Bravo! aplaudă Gontrand, înainte ca exaltarea 
Vrăjitorului să se spulbere. 

— În sfârşit, te recunosc. Să ridicăm paharele în 
cinstea eroului nostru! 

— Pentru Bertram! Şi pentru Guillemot, pentru 
care plecăm în Lumea Incertă! 

Ciocniră paharele, iar Bertram se umflă în pene ca 
un păun. 

— Bun, spuse Ambre, nu e timp de pierdut. Să 
pornim la drum cât mai repede. Guillemot este, 
probabil, într-un pericol foarte mare. 

— Adevărat, aprobă Romaric ridicându-se de la 
masă. Să mergem! 

În aceeaşi clipă, auziră o voce în spatele lor: 

— Ne pare rău, băieţi, dar... 

— ... nu plecaţi nicăieri fără noi! 

Făcură stânga-mprejur. Iviţi din separeul unde se 
aflau ascunşi, Agathe de Balangru şi Thomas de 
Kandarisar se postară în faţa lor cu un aer hotărât. 

Agathe era o fată înaltă, puţin cam slabă, cu ochii 
şi părul negru, cu gura puţin prea mare. Ca şi 
însoţitorul ei, Thomas, se pregătea să-şi serbeze a 
paisprezecea aniversare. Înainte, era cea mai mare 
duşmancă din liceu a lui Guillemot, înainte de a fi 
răpită de Gommoni şi dusă în Lumea Incertă... şi 
înainte ca Guillemot şi prietenii lui s-o salveze... De 
atunci, era cuprinsă de un fel de pasiune pentru 
Ucenicul Vrăjitor, ceea ce nu era chiar pe placul lui 
Ambre. 

Thomas, băiatul zdravăn şi îndesat, roşcat, mai 
degrabă morocânos, era cel mai bun prieten al lui 
Agathe. Guillemot îl salvase din ghearele unui 
monstru şi, după acel episod, îi purta o recunoştinţă 
fără limite. 

— Thomas? Agathe? Ce căutaţi aici? se miră 
Romaric. 

— Uneori, întâmplarea aranjează bine lucrurile! 
răspunse Agathe. Aveam un colocviu la istorie, azi 
după-masă. Nu eram chiar pregătiţi, nici eu, nici el, 

aşa că a fost mai înţelept să-l evităm şi să chiulim... 
Şi, ca să nu se bage de seamă, ne-am refugiat în 
Taverna La Chioru’. 

— Agathe l-a recunoscut pe Bertram când a intrat, 
adăugă Thomas. 

— Ne-am dat seama că se întâmplă ceva, aşa că am 
hotărât să aşteptăm, continuă ea. 

— Şi nu ne-am înşelat! reluă Thomas. Am auzit 
povestea voastră! 

— Uite, spuse Agathe încrucişând braţele într-o 
atitudine provocatoare: ori ne luaţi cu voi, ori po- 
vestim tot ce ştim gărzilor Înaltului Magistrat. 

Urmă o perioadă de tăcere, când toţi se măsurară 
din priviri. Apoi, văzând că Agathe şi Thomas nu 
păreau că glumesc, Romaric se reaşeză şi invită pe 
toată lumea să facă la fel. 

— Ţin să vă previn, începu Romaric, există riscuri, 
este periculos. 

— Guillemot n-a ezitat niciodată să ne vină în 
ajutor, chiar dacă era primejdios, răspunse Agathe. 
Nu-i aşa, Thomas? 

— Aşa e, răspunse roşcatul. În ziua când ne 
urmăreau Gommonii pe plajă, ar fi putut să se 
salveze: dar a făcut cale-ntoarsă pentru a ne veni în 
ajutor... Nimic nu-l obliga s-o facă. 

— Bun, de acord, conveni Romaric. Toţi avem o 
datorie faţă de Guillemot. 

Ambre se strâmbă. 

— Motivele lui Agathe nu mi se par foarte 
limpezi... anunță ea. 

— Ascultă, Ambre, răspunse fata cea înaltă, roşind 
uşor, recunosc că m-am comportat urât, atunci, la 
sărbătoarea de Samain, la Dashtikazar. Dar am jurat, 
şi sunt martori toţi prietenii, că eu... în fine, că 
Guillemot... nu mă mai interesează. 

— Este adevărat, confirmă Coralie, a jurat. 

— Să privim lucrurile în faţă, interveni Gontrand, 
care până atunci rămăsese în afara discuţiei: n-o să 
fim mai mult de şapte ca să-l salvăm pe Guillemot 
din ghearele răpitorilor! 

— Gontrand are dreptate, spuse Thomas. Să ter- 
minăm cu cearta. Ceea ce contează este viaţa lui 
Guillemot. 

— De altfel, am impresia că nu suntem chiar 
pregătiți să ne petrecem timpul în Lumea Incertă, 
spuse Agathe. Am face bine să trecem mai întâi pe la 
mine pe-acasă, ca să ne echipăm. 

— Bertram? E în regulă? întrebă Coralie. 

— Da... mormăi el. Să zicem câ... hmm... 
deschiderea Porții este un lucru dificil, şi... nu ştiu 
dacă voi fi în stare să trec dincolo şase persoane... 

— Îţi acordăm toată încrederea, Bertram Vrăjitorul, 
spuse Ambre, bătându-l prieteneşte pe umăr. 

— Eşti cel mai puternic! adăugă Coralie, clipind 
des din pleoape. 

— Sub protecția ta, sunt sigură că o vom putea 
învinge pe Umbră, continuă Agathe, cu un zâmbet 
seducător. 
— La naiba! exclamă Bertram, ridicându-se, din- 
tr-odată însufleţit. Ce mai aşteptăm ca să plecăm? 


7 
OUL COSMIC 


Guillemot îşi recăpătă cunoştinţa pe dalele reci 
ale unei încăperi întunecoase. Îi trebuiră câteva clipe 
ca să-şi revină. I se păru că vine de foarte de departe, 
şi simplul fapt de a reîncepe să gândească i se păru 
dureros. Ce se întâmplase? Bertram venise să-l ia de 
acasă, la Troil, şi plecaseră în landă. Dar chiar era 
Bertram?... Dacă nu, de fapt, despre cine era vorba? 
Şi ce voiau să facă? Ah, da, voiau să meargă în 
Lumea Incertă, în căutarea Maestrului Qadehar. Dar 
s-a întâmplat ceva... Dintr-odată, întreaga scenă îi 
reveni în minte: Bertram l-a sugrumat, Bertram care 
se transformase într-un bătrân care rânjea! 

Cu preţul unui efort colosal, reuşi să se aşeze în 
capul oaselor. Îşi lăsă ochii să se obişnuiască cu 
penumbra. Se afla într-o încăpere mare, rotundă şi 
goală, cu excepţia unei rogojini, a unei cuverturi şi a 
unui urcior cu apă. O lucarnă, protejată de gratii, lăsa 
să pătrundă lumina slabă a zilei şi dădea o idee despre 
grosimea zidurilor, făcute din enorme blocuri de 

piatră cenuşie. În sfârşit, o uşă solidă din lemn, 
ferecată, era singura ieşire din celulă! 

Dintr-odată, o voce se înălţă în liniştea încăperii. 

— Podeaua închisorii tale nu e cumva prea tare? 

Guillemot sări în picioare şi se întoarse spre uşă. 
Era întredeschisă. Un bărbat, pe care nu-l văzu 
imediat, stătea în cadrul uşii. Îl recunoscu pe bătrânul 
care împrumutase trăsăturile lui Bertram. 

Magul de Gri scuipă şi rânji. 

— Nu mi-aş ierta niciodată că nu l-am tratat cum se 
cuvine pe marele Guillemot, idolul Vrăjitonilor din 
Guildă, elevul iubit al imbecilului de Qadehar! 

Guillemot făcu un efort să se ţină pe picioare. 
Capul îl durea mai puţin şi senzaţia de ameţeală 
dispăruse. 

— Cine sunteţi dumneavoastră? 

— Înainte de toate, sunt servitorul credincios al 
celui care este stăpânul acestei lumi. Şi al Ţării de Ys, 
continuă el cu sarcasm, joc rolul de Mag în mănăs- 
tirea de Gri... 

— Sunteţi un Vrăjitor? exclamă Guillemot. Aţi 
făcut apel la magie ca să luaţi aspectul lui Bertram? 
Dar cum... 

Magul de Gri îl întrerupse cu un gest batjocoritor. 

— Prostuţule... Îţi imaginai că ştii totul despre 
vrăjitorie, după şase luni de Ucenicie? Raidhu nu este 
numai Trăsura călătoriei, este şi Calea spre 
transformare! Dagaz permite mascarea identităţii, 
Fehu te ajută să-ți faci o altă imagine şi Uruz s-o 

fixeze. Restul nu este decât o problemă de cum să le 
combini... 

— Ştiu deja toate astea! răspunse Guillemot, 
ridicând din umeri. Mă întrebam doar de unde aţi 
ştiut că Bertram trebuie să vină la mine. 

Magul de Gri făcu o pauză, vizibil uimit. 
Cuvintele Ucenicului şi calmul cu care le pronunţase 
îl derutară puţin. Ce aplomb, ce siguranță dovedea 
acest tânăr! Maestrul avea dreptate! Guillemot de 
Troil era capabil să pătrundă tainele ultimelor vrăji 
din Marea Carte. 

— Am interceptat conversaţia voastră mentală, 
ieri-seară, explică laconic Magul. Nu eram pregătit în 
mod special să ascult, dar tu ai proiectat Lokk spre 
Bertram cu atâta forţă, încât n-am avut altceva de 
făcut decât să-l ascult! Dar, destul, spuse deodată, 
lăsând impresia că vrea să plece. Maestrul nu va 
întârzia să vină să te vadă. În ce mă priveşte, trebuie 
să mă întorc în Ţara de Ys şi să-mi reiau cuminte 
rolul de Mag, la Griş ar fi păcat ca Guilda să intre la 
bănuieli! 

Scoase un râs sec. 

Apoi, uşa se închise în urma bătrânului Vrăjitor şi 
Guillemot se trezi din nou singur. Se simţi dintr-odată 
foarte abătut. Se străduise mult să se ţină tare în faţa 
Magului de Gri. Acum că Vrăjitorul plecase, putea să 
se relaxeze. Îl cuprinse dintr-odată disperarea. De 
data aceasta, jocurile erau făcute. Era cu adevărat 
prizonierul celui pe care Magul îl numea stăpânul lui 


52 Erik L'Homme 
şi care nu era altcineva decât Umbra, însăşi Umbra! 
Nimeni nu ştia unde era: nimeni nu-i va veni în 
ajutor. Era pierdut. Atunci, cuvintele lui Kor Mehtar, 
regele Korriganilor, îi reveniră în minte şi i se făcu 
frică: „Nu-ţi invidiez soarta, care va fi mai rea decât 
moartea“, îi spusese când, în landă, hotărâse să-l 
trimită Umbrei... Ce voia de la el această creatură 
diabolică? Şi, mai ales, ce o să-i facă? Înghiţindu-şi 
lacrimile, Guillemot se îndreptă spre rogojină şi se 
lăsă pe ea. Apoi închise ochii şi speră din tot sufletul 
că nu este vorba decât despre un oribil coşmar. 


Trecu un timp până deschise din nou ochii. 
Zăcu într-un somn de moarte, din care se smulgea cu 
greutate. O privire în jur îi confirmă, din nefericire, 
că nu era vorba despre un vis urât... 

Se forţă să se ridice în picioare. „Curaj!“ Nu 
scăpase de Gommoni, nu-i înfruntase pe Orki, nu-l 
păcălise pe Thunku doar ca să aterizeze prosteşte în 
gaura asta, în ghearele Umbrei. Trebuia să facă ceva. 
Nu conta cum, totul era să acţioneze. Chiar dacă era 
fără speranţă... 

Se gândi la Maestrul lui şi asta îi dădu curaj. Mai 
reflectă puţin, recunoscu singur că nu era chiar lipsit 
de resurse. De când practica magia, reuşise adevărate 
tururi de forţă. Remarcase şi Bertram, şi chiar Gerald. 
Guillemot reuşise chiar să-i ţină piept Seniorului Sha, 
datorită unui Lokk inventat de el! Umbra o să aibă 
ceea ce-şi doreşte! Dar... De unde să înceapă? 

Guillemot hotări să facă lucrurile în ordine, dar fără 
să piardă timpul. Elaboră un Lokk de comunicare şi îl 
proiectă în direcţia lui Qadehar, a cărui figură şi-o 
formase în minte. Lokk i se întoarse brutal în plină 
faţă şi i se sparse cu un pocnet în minte. 

Surprins, Guillemot reluă manevra de mai multe 
ori, înainte să înţeleagă: zidurile celulei lui erau 
impregnate cu o vrajă destinată să blocheze co- 
municarea. Chiar dacă Maestrul lui ştia că este în 
Lumea Incertă şi încerca să-l localizeze, n-ar fi reuşit. 

„Bine, măcar e limpede, îşi spuse Ucenicul: ştiu 
că nu trebuie să contez decât pe mine!“ 

Îi veni apoi în mod firesc ideea de a se plasa sub 
protecţia Armurii lui Elhaz, o protecţie de tip 
Guillemot, combinată cu Coiful Terorii. Intuitiv, ştia 
că nu va fi suficient: Umbra dispunea, fără nici o 
îndoială, de puteri teribile! Dar, până la urmă, era 
ceva. Merse în centrul celulei, având grijă să ia cu el 
cuvertura şi urciorul. 

— Dacă protecţia funcţionează, o să am nevoie de 
apă ca să rezist asediului! îşi spuse cu voce tare. 

Ca şi în ziua când fusese nevoit să fugă de 
seniorul Sha, traversând subsolurile mănăstirii din 
Gifdu, faptul de a vorbi tare şi de a-şi auzi vocea îl 
reconforta. 

Se gândi apoi să traseze pe jos, pe pietre, 
Grafemele vrăjii; bineînţeles că îi luaseră sacul de 
Ucenic şi, deci, şi Ristir, pumnalul de gravat, care 
se afla înăuntru. Din fericire, bătrânul Mag de Gri nu 

se gândise să-i scoată şi centura. O desfâcu şi-i scoase 
catarama de metal. Apoi gravă în jurul lui şi al 
obiectelor pe care le luase, străduindu-se să-l facă cât 
mai bine, de şase ori, Lokk al Coifului Terorii. Când 
termină, pronunţă incantaţia care îl punea la adăpost, 
sub un perete de energie invizibilă: 

— Prin puterea lui Elhaz, Erda şi Kari, Rind, Hir şi 
Loge, AEgishjamur înainte, Ægishjamur înapoi, 
JEgishjamur la stânga, Ægishjamur la dreapta, 
AEpishjamur deasupra,  AEgishjamur dedesubt, 
Ægishjamur, apâră-mă! ALU! 

Aerul fremătă în jurul lui Guillemot, spre marea 
lui mulţumire. 

— Perfect! Se pare că funcţionează! Aici, la 
Umbră, nu sunt urme de magie de blocare, ca în grota 
Korriganilor. 

Începu să se simtă ceva mai bine. Nu era cu totul 
vulnerabil! Dar trebuia să găsească o protecţie şi mai 
puternică decât Armura şi Coiful, pentru a-i ţine piept 
Umbre... 

— Bun. Trebuie să-mi spun că Galdr nu este decât 
o primă linie de apărare. Meterezele sunt ridicate, îmi 
trebuie acum un donjon. Asta e, un donjon! Ce ar 
putea forma un donjon? 

Îşi stoarse mintea cât putu mai bine, dar nu îi veni 
nimic în cap. Era pe punctul de a renunţa şi de a se 
mulţumi cu protecţia oferită de Armură, când, printre 
cele douăzeci şi patru de Grafeme, pe care le 
chemase şi care se aliniaseră în mintea lui, trei dintre 

ele începură să scânteieze slab. La fel cum Thursaz i 
se impusese lui Guillemot pe plaja din Ys şi cum Isaz 
acţionase parcă în pofida lui sub rulota falsului 
magician Gordogh la Ferghânâ, Grafemele Odala, 
Hagal şi Mannaz se manifestară absolut independent. 

— Odala, Grafemul posesiei, protectoarea 
locuinţei... De ce nu m-am gândit mai devreme la 
asta ca să-mi întărească Armura? 

Se grăbi să graveze între fiecare Ægishjamur, 
respectând aspectul incert al Grafemelor, forma lui 
Odala. Apoi murmură o formulă destinată să-l facă să 
funcţioneze: 

— Tu, Moştenirea, harul Serii, tu, care guvernezi 
locurile sacre, pentru că sub ocrotirea ta vulturul este 
în Siguranţă, ajută-mă să-mi întăresc meterezele! 
OALU! 

Când al şaselea desen fu gata şi cercul se închise, 
reprezentarea lui Odala străluci cu o lumină puternică 
şi proiectă raze de un albastru translucid pe peretele 
de energie, până atunci invizibil. Lui Guillemot i se 
păru că protecţia se triplase ca grosime. Această 
impresie îl încântă. 

— Bun, acum că am nişte metereze demne de acest 
nume, să ne ocupăm de donjon! 

Ucenicul chemă al doilea Grafem, care se 
manifestă timid şi care era, poate, cel mai puternic: 
Hagal. Maestrul Qadehar îi spusese într-o zi că toate 
misterele multiversului se găsesc, poate, între cele 
opt braţe ale lui! Vrăjitorii îl numeau cu drag Bunica 

sau Steaua. Hagal va face în acest caz un donjon 
perfect... 

Trasă un singur, dar enorm, Hagal pe toată 
suprafaţa goală a incintei Armurii. Apoi se aşeză în 
centrul Grafemului şi îi invocă protecţia: 

— Tu, Grindină, tu cea Roșie, fiica lui Ymir, 
pentru că Hropt iubeşte Lumea Veche, mă dau în 
mâinile tale! HALU! 

Pământul tremură uşor sub picioarele lui 
Guillemot. Apoi, cele opt braţe ale Grafemului se 
împletiră şi, curând, flăcări roşii şi reci începură să 
tremure în faţa lui. 

„Perfect! se bucură Guillemot în gând. Acum, 
Umbra poate să vină!“ 

Eliberă Grafemele din spiritul lui. Toate se 
estompară, în afară de ultimul, care luminase slab 
câteva minute mai înainte: Mannaz. Această ciu- 
dăţenie îl uimi pe Guillemot. Însemna ceva de care 
trebuia să ţină cont. Să vedem, a construit o apărare şi 
un donjon; ce-ar fi putut să facă mai mult? 

Răspunsul ţâşni atunci ca o certitudine: îi lipsea 
un adăpost, o cămăruţă secretă în inima donjonului! 
Un ultim refugiu, o ultimă ascunzătoare! Îngenunche 
şi gravă, în mijlocul lui Hagal, Mannaz, al douăzecilea 
Grafem, oul cosmic, legătura între Om şi Puteri. 
Apoi şopti pentru a activa Grafemul, aşa cum trebuia 
să facă atunci când mai multe semne magice erau 
invitate să acţioneze împreună sau alăturate: 

— Tu, Legătura, frate al lui Mani, Oul stelar, 
Strămoşul a o sută de medici, visul şi inconştientul, 
unitate a timpului, deoarece puternică este strângerea 
şoimului, mă încredinţez ție! MALU! 

Nu se petrecu nimic spectaculos, dar Mannaz se 
afundă câţiva centimetri în piatra pe care era gravat. 

Guillemot avu atunci sentimentul că făcuse tot ce 
putea face. Se simţi cuprins de o sete teribilă. Bău cu 
lăcomie din urcior, apoi se strădui să se odihnească: 
acum, că elaborase o adevărată declaraţie de război 
Umbrei, trebuia să-şi economisească modestele 
resurse. 


8 
UN CÂMP DE ARMURI TURCOAZ 


Palatul Înaltei Magistraturi se înălța pe una dintre 
cele şapte coline care confereau oraşului Dashtikazar, 
aşezat în golf, un relief aparte. Gérald traversă piaţa 
mare, locul ceremoniilor şi al sărbătorilor, şi urcă 
scările monumentale până la clădirea unde locuia şi 
lucra cel mai important personaj din Ys. 

Gerald era cu adevărat nerăbdător. Făcu un semn 
Cavalerului care era de gardă în faţa porţii de la 
intrare, care îl salută respectuos, apoi o luă pe 
coridoarele ce duceau spre biroul celui care era, în 
acelaşi timp, primar în Dashtikazar şi prefect al 
întregii ţări. 

Înaltul Magistrat era un bărbat destul de în vârstă, 
înalt. Îşi purta părul alb pieptănat pe spate. Avea 
privirea încă vie. Când era mai tânăr, fusese Qamdar, 
un şef de clan înţelept şi respectat, ceea ce făcuse să 
fie ales de marea majoritate a locuitorilor. Înaltul 
Magistrat era alături de Comandorul Confreriei, 


CHIPUL UMBREI 59 
Delegatul Negustorilor şi al Artizanilor şi de Marele 
Mag al Guildei personajul cel mai puternic din Ys. Şi 
cu cea mai mare legitimitate, pentru că fusese, spre 
deosebire de ceilalţi, ales de popor! Dar era şi cel mai 
vulnerabil, pentru că oamenii din Ys doar îi 
încredinţaseră puterea şi, prin urmare, tot ei puteau 
să-l destituie şi să-l înlocuiască, în cazul în care o altă 
majoritate o dorea şi aducea argumentele necesare... 

Înaltul Magistrat, prevenit de un secretar de 
sosirea lui Gerald, veni el însuşi să-i deschidă. 
Vrăjitorul informatician nu părăsea foarte des Gifdu, 
dar atunci când o făcea avea întotdeauna un motiv 
întemeiat... 

— Intră, Gerald. Îţi faci apariţia prea rar în oraş! Te 
TOg, aşază-te. 

Gerald se lăsă să cadă în fotoliul de piele pe care i-l 
indicase Înaltul Magistrat, în timp ce gazda lui se 
întoarse să ia loc în spatele biroului. 

— Te ascult, Gerald. Ce s-a întâmplat? 

— S-a întâmplat, Înălţimea Voastră, că s-a petrecut 
ceva de care ne temeam mai tare: Guillemot a fost 
răpit în dimineaţa aceasta şi acum se află în Lumea 
Incertă. 

Un semn de profundă mirare apăru pe fruntea 
Magistratului. 

— Cum a fost posibil aşa ceva? Qadehar nu era 

cu el? 

— Cred că e de datoria mea să vă explic câteva 
lucruri, Înălţimea Voastră... îl anunţă Gerald stânjenit. 

Îi povesti Magistratului, rămas consternat, pro- 
iectul Guildei de a ataca Umbra în bârlogul ei, 
masacrul care urmase drumului la Djaghataăl, 
procesul care îl condamnase pe Qadehar, fuga 
Maestrului Vrăjitor la Troil şi plecarea lui cu Urien şi 
cu Valentin spre Lumea Incertă. 

Când sfârşi, Magistratul dădu frâu liber mâniei: 

— Cum? De cine şi-au bătut joc? Cum de eveni- 
mente atât de importante s-au putut petrece fără să fiu 
avertizat? Îţi dai seama, Gerald? E foarte grav! 

— Ştiu toate astea, Înălţimea Voastră, spuse el, 
încercând să-l calmeze pe Magistrat. Sunt perfect 
conştient că Guilda a mers prea departe. Dar regretele 
sunt inutile. Trebuie acţionat, şi repede! 

— Nu-mi ascunde nimic, Gerald. Care sunt 
riscurile dacă Guillemot cade în mâinile Umbrei? 

— Ca să vă spun deschis, nu ştiu nimic, fu de acord 
Vrăjitorul. | 

— Cum adică, nu ştii nimic? se miră Magistratul. 

— Acesta este adevărul, Înălţimea Voastră, 
continuă Gerald, privindu-l drept în ochi. Dar acum 
sunt sigur de un lucru: magia acestui copil este 
excepţional de puternică. Nu e nici o îndoială că 
Umbra îl vrea pe Guillemot din acest motiv, ca să-i 
folosească puterile, în scopuri malefice, desigur. Este 
foarte important să-l găsim înainte ca asta să se 
întâmple! 

Magistratul reflectă un moment. Apoi se ridică şi 
se îndreptă spre uşă. 

— Este o responsabilitate prea mare pentru mine, 
anunţă el. Vreau să convoc Marele Consiliu la faţa 
locului... 

— Nu faceţi nimic, vă implor! strigă Vrăjitorul. 

Magistratul rămase pe loc şi îi aruncă lui Gérald o 
privire stupefiată. 

— Explică-te, Gerald, îi porunci Magistratul, cu 
voce seacă. 

— Qadehar şi cu mine credem că unul sau mai 
mulți trădători se ascund în Guildă... 

Magistratul continuă să-l fixeze, cu gura căscată. 

— Din ce în ce mai bine! reuşi să articuleze. 
Atunci, ce propui? 

— Înălţimea Voastră, începu Gérald după un timp 
de gândire, nu văd decât o soluţie: aveţi încredere în 
Comandorul Confreriei? 

— După mine, e un om dintr-o bucată şi integru, 
puţin dotat pentru subtilitățile politicii, dar drept şi 
cu totul devotat misiunii lui de Cavaler. Da, am 
încredere în el. 

— Guilda şi Confreria s-au stimat întotdeauna, dar 
rareori s-au înţeles şi s-au iubit şi mai puţin, spuse 
Gerald. În momentul acesta, am o convingere: cred 
cu adevărat că, în ceea ce priveşte Confreria, spre 
deosebire de Guildă, aceasta a rămas străină de 
manevrele Umbrei. 

— Perfect, conchise Magistratul, deschizând uşa şi 
facând semn Cavalerului de gardă pe culoar să se 

apropie. Vreau să vină imediat Comandorul, în cea 
mai mare discreţie. 

— Să vină repede! îl imploră Gerald. Vă repet: este 
urgent! Ţara de Ys îşi joacă, poate, propria supra- 
vieţuire în această afacere. 

— Mă tem, spuse Înaltul Magistrat întorcându-se 
spre el, că nu e nimic de făcut până mâine dimineaţă. 
Este deja târziu şi organizarea unei operaţiuni de 
anvergură nu se poate face aşa. 

Vrăjitorul suspină. Timpul lucra împotriva lui. 


Înfăşurat în mantia sa, Gerald sărea pe loc ca să se 
încălzească. Abia se crăpase de ziuă şi era partea cea 
mai rece a nopţii. 

Înaltul Magistrat se dovedi eficient: în jur de două 
sute de Cavaleri se adunaseră cu arme şi bagaje pe 
colina Porţilor, iar lumina zilei ce se năştea lăsa să se 
vadă un adevărat câmp de armuri turcoaz. Înaltul 
Magistrat şi Comandorul se apropiară de Vrăjitor. 

— Iată bărbaţii pe care îi vom însoţi în Lumea 
Incertă, anunţă cu voce aspră cel care comanda 
oamenii Confreriei. Este tot ce pot să fac: ar fi o 
greşeală să golim Ţara de Ys de toţi Cavalerii ei. 
Umbra ar putea profita... 

Comandorul era un colos care îl egala în înălţime 
pe Urien de Troil. Ca şi Gerald, era trecut de 
patruzeci de ani. Faţa, parcă sculptată în piatră, era 
acoperită de cicatrice. Era un Cavaler valoros, care 

facuse dovada vitejiei lui pe câmpul de luptă. 
Magistratul continuă: 

— Comandorul va conduce operaţiunile. Dar o să-i 
fiţi sfătuitor şi nu va întreprinde nimic fără să vă 
consulte. 

— Este foarte bine aşa, răspunse Gerald, aruncând 
o privire deschisă spre colos. Ştiu că pot avea 
încredere în dumneavoastră, Comandorule. V-aţi 
dovedit de nenumărate ori loialitatea în timpul in- 
cursiunilor Umbrei în Ys. Oamenii dumneavoastră 
vă respectă. O să fac şi eu la fel. 

Cavalerul păru impresionat de cuvintele prie- 
teneşti ale lui Gérald şi, cu multă francheţe, îi întinse 
mâna. Vrăjitorul o strânse şi îi mulţumi că ia parte 
direct la operaţiuni. 

— Este rolul meu şi sunt onorat să fiu în prima linie 
cu oamenii mei, aproape că se scuză Comandorul. 

— Bine, interveni Înaltul Magistrat, ca să taie din 
scurt politeţurile. Gerald, ce mai aşteptăm? 

— Să treci prin Poartă două sute de oameni nu e un 
lucru simplu, explică el cu un zâmbet amuzat. Am 
cerut singurului Vrăjitor disponibil, în care am 
încredere totală, să vină să mă ajute. O să apară în 
curând... 

Câteva momente mai târziu, o siluetă se zări în 
depărtare, pe coline. Imediat, desluşiră, căţărat în spi- 
narea unui măgar care abia sufla, un bătrân îmbrăcat 
în mantia întunecată a Guildei. Înainta spre ei gâfâind 
din greu, ca şi măgarul. 

— E pentru ultima oară când mai fac drumul de la 
Gifdu pe un animal atât de încăpățânat! spuse el 
apropiindu-se. 

— Qadwan! Ce plăcere să te revăd! exclamă 
Gerald dându-i o palmă uşoară pe spate. 

Qadwan era Maestrul sălii de gimnastică de la 
Gifdu. Era un om bătrân, dar, pentru vârsta lui, era 
foarte vioi. 

— Aşadar, te-ai hotărât? îl întrebă Gerald. 

— Crezi că am stat mult pe gânduri? Ideea de a-l şti 
pe Guillemot în primejdie mi-a făcut părul măciucă 
încă de aseară! Şi apoi, când un prieten are nevoie de 
ajutor... 

— O să ai ocazia să mi-l dai, crede-mă. N-o să fie 
nici o plăcere să pui în mişcare nenorocita asta de 
Poartă! 

Cei doi Vrăjitori, urmaţi de Înaltul Magistrat şi de 
Comandor, se apropiară de Poarta Lumii Incerte, sub 
privirile curioase şi, în acelaşi timp, îngrijorate ale 
Cavalerilor. 

Gerald şi Qadwan se aşezară fiecare de câte o 
parte a stâlpilor Porții monumentale. Apoi, Gérald se 
adresă Cavalerilor: 

— O să ne străduim să deschidem Poarta, nu doar 
s-o întredeschidem, cum făceam de obicei! Nu 
trebuie să pierdem timpul: o să vă ţineţi unul după 
altul, fără să şovâiţi, în pas alergător! Ca paraşutiştii 
din Lumea Reală, care sar dintr-un avion. 

Oamenii râseră şi se relaxară puţin. 

— Bun, cine vrea să treacă primul? întrebă Qadwan. 

— Eu, Maestre Vrăjitor, spuse un Cavaler blond şi 
subțire, făcând un pas înainte. 

— Şi eu! facu un altul, brunet şi puţin cam îndesat, 
alăturându-i-se. 

— Ambor şi Bertolen! comentă Comadorul, cu un 
mic zâmbet. Asta nu mă miră. 

— Plecăm? întrebă Gerald, chestionându-l din pri- 
viri pe Înaltul Magistrat. 

— Da, răspunse acesta cu o voce emoţionată. Fie 
ca Grafemele să vă ocrotească, Maestre Vrăjitor! 
Fie ca vântul landei să vă fie alături, Comandor! Şi, 
mai ales, noroc! 

— O să avem nevoie, suspină Gérald chemând la el 
Grafemele. 


9 
THOMAS PREIA INIŢIATIVA 


— Mi-e foame! 

— N-aveai decât să mănânci mai bine la prânz. 

— Nu mi-a fost foame. Romaric, fii drăguţ! Ori- 
cum, e ora gustării, dă-mi un sendviş. 

— Dar, Coralie, se spune că în Lumea Incertă nu se 
mănâncă decât o dată. Haide, puţin curaj... 

— Vă grăbiţi şi voi? interveni Ambre, cu un aer 
disperat, întorcându-se spre sora ei şi spre Romaric, 
aflaţi la coada grupului. 

— E în regulă, am ajuns, gâfâi Coralie. Nu e vina 
mea că sacul pe care îl car în spate cântăreşte o tonă! 
Măcar dacă era ăla cu sendvişuri... Şi, în cele din urmă, 
de ce nu-l cerţi pe Bertram? E şi mai departe de noi! 

Bertram, de fapt, târa puţin piciorul şi arunca nişte 
priviri de câine bătut spre prietenii lui. Nu părea 
foarte grăbit să-i prindă din urmă... 

— Poţi să măreşti puţin pasul, Bertram? Mulţumesc! 
urlă Ambre, disperată. 

— Da, da, sosesc, mormăi Vrăjitorul, fără ca totuşi 
să se grăbească. 


Mica echipă părăsi Dashtikazarul după-amiază. 
În ajun, Agathe îi dusese în somptuoasa casă pe care 
părinţii ei o aveau într-un cartier rezidenţial al 
capitalei. Scotocise prin garderoba tatălui ei pentru a 
găsi haine călduroase pentru băieți şi o deschisese pe 
a ei pentru gemene. Apoi, devalizase frigiderul şi 
cămara, înainte de a ataca debaraua unde se afla 
echipamentul de munte şi pentru camping. 

Odată echipați, constataseră că se făcuse noapte. 
Dormiseră pe covorul gros din camera mare a lui 
Agathe, înfăşuraţi în pilote şi pături luate din debara. 

În afară de Bertram, care rămăsese în colţul lui, 
toţi evocaseră îndelung aventurile lor în Ys şi în 
Lumea Incertă, pe care le împărţiseră cu Guillemot... 

Evident că se treziseră târziu şi, după un mic de- 
jun zăravăn, pe care numai Coralie îl refuzase, au 
luat drumul colinei cu Porţi... 


— În curând, o să zărim Porţile, îi preveni Gon- 
trand, coborând puţin vocea. Ar fi prudent să facem 
cât mai puţin zgomot. 

— Ai priceput? îşi întrebă Ambre sora, săgetând-o 
cu privirea. 

Aceasta făcu semn că şi-a cusut buzele, pentru a 
sugera că va rămâne mută ca un peşte. 

Înaintară în linişte până la stâncile după care unii 
dintre ei stătuseră ascunşi şi vara trecută, aşteptând ca 
Guillemot să neutralizeze gărzile. Apoi cercetară 
împrejurimile: un singur Cavaler păzea amândouă 
Porţile. 

— E un fleac! jubilă Ambre. Bertram va invoca 
Grafemul care opreşte timpul şi le facem festa: o să 
trecem prin faţa gardianului, ca şi cum am fi in- 
vizibili! Nu-i aşa, Bertram? 

— Hmm... 

— Ce hmm? 

Tânărul Vrăjitor înghiţi cu greu. 

— Ei bine, eu... n-am mai făcut-o niciodată şi nici 
ştiu dacă... 

— Linişteşte-mă, Ambre, spuse Romaric: eşti 
sigură că Bertram este cel care se presupune că 
deschide Poarta spre Lumea Incertă? 

— Da. Îţi jur c-o s-o facă! 

— Calm, calm, să apără el. Cu Poarta este... este 
mai simplu! 

— Îţi baţi joc de noi? întreba Agathe. 

— Nu, suspină el. Nu ştiu cum să vă explic, dar a 
folosi un Grafem în gol este mai complicat decât să 
activezi un Grafem gravat pe o Poartă. 

— Am impresia că nu ne-ai spus tot... continuă 
Gontrand bănuitor. 

— Da, mă rog, nu! se bâlbâi Vrăjitorul. Sunt sigur 
că sunt în stare să activez Grafemele Porții... Dar nu 

ştiu dacă Ond pe care o am, energia mea interioară, 
va fi suficientă ca s-o deschidă. 

— Şi când o să ştii? îl întrebă Ambre, încercând să-şi 
stăpânească furia. 

— Când o să ating Poarta... 

— Şi vraja cu Cavalerul, întrebă Coralie, ştii, trucul 
cu care îl transformi în statuie? Chiar nu funcţionează? 
Credeam că e excelent! 

— Cred că... cred că e mai bine s-o lăsăm baltă, 
murmură Bertram, lăsând ochii în jos. 

— Nici nu se pune problema! se răţoi Romaric. Nu 
se cuvine să terminăm înainte de a începe! 

— Ai altă propunere de făcut? replică Agathe, pe 
un ton înţepat. Singura noastră speranţă era Vrăjitorul 
care cu siguranță, nu e bun decât în situațiile care se 
rezolvă cu o armă. Şi nu o mai are, a aruncat-o în 
mare! 

— Eşti dură şi nedreaptă cu el! strigă Coralie. 
Totuşi, să nu uităm că ne-a salvat viaţa, a luptat 
împotriva Korriganilor... 

— Taci şi lasă-l pe Romaric să vorbească, îi po- 
runci sora el. 

Jenat, Romaric ridică mâinile în semn de neputinţă. 
Pentru moment, nu avea de oferit nici o soluţie. 

Atunci, interveni Thomas: 

— Trebuie să tăbărâm asupra lui şi să-l legăm ca pe 
un cârnat. 

— Ce spui? îi scăpă lui Gontrand, uluit. 

— Nu sunt de acord! spuse Coralie, roşie de 
indignare. Bertram nu merită să... 

— Vorbeam de Cavaler, preciză Thomas. 

— Propui ca... Nu, n-ar fi corect! reacţionă 
Romaric dezgustat. 

— Oh, încetaţi cu discuţia asta, replică Thomas 
ridicându-se. Poate că Guillemot e în pericol de 
moarte şi voi refuzaţi să faceţi ceva! 

— Are dreptate, aprobă Ambre. Thomas, sunt 
alături de tine. 

— Hei, Ambre, calmează-te! încercă Romaric s-o 
facă să gândească. Cum se pronunţă numele lui 
Guillemot, cum îți pierzi complet capul! 

— Ce mai aşteptăm ca să acţionăm? întrebă 
Agathe, ridicându-se şi ea. 

— Da, pentru Dumnezeu, săriţi pe Cavaler! adăugă 
şi Bertram, alăturându-li-se, foarte fericit că nu se 
mai punea problema magiei. 

Cei patru temerari ieşiră din spatele stâncii şi se 
aruncară urlând în direcţia nefericitului Cavaler, care 
nu-şi credea ochilor. Îi privea cum se grăbesc spre el, 
rămânând cu gura căscată. Se întrebă de-a ce se jucau 
aceşti copii. 

— Haide, suspină Romaric, nu mai avem de ales, 
aceşti imbecili au nevoie de ajutor. 

Urmat de Gontrand şi de Coralie, se luară pe 
urmele prietenilor lor. 

— Noi de ce nu ţipăm? întrebă Coralie. 

— Pentru câ... mă rog... Ascultă, ţipă, dacă asta îţi 
face plăcere, răspunse Romaric, dezarmat. 

— IAHAAAAAAAAA! 

Stupefiat, Cavalerul nu se feri când cei şapte tineri 
tăbărâră pe el. Şi, când îl prinseră de picioare, se prăbuşi 
la pământ. Nu avu nici măcar reflexul de a se apăra. 

— Eu îl ţin piciorul drept! urlă Bertram, când 
victima lor se află pe spate. 

— Eu pe stângul! spuse Romaric. 

— Şi eu! adăugă Coralie. 

Thomas era de-a dreptul căţărat în spinarea lui. 

— Dar, mă rog... ce se petrece... în cele din urmă! 
se mulţumi să repete Cavalerul, care avea cu uşurinţă 
vârsta la care le putea fi tată. 

În cele din urmă, Ambre scoase o sfoară şi un 
ciorap din bagajul ei. Ajutată de Agathe, îl legă pe 
Cavaler şi îi astupă gura cu ciorapul. 

— N-ai de ce să faci mutra asta, e curat! îl asigură 
Ambre. 

Apoi îl abandonară pe bietul Cavaler legat şi se 
apropiară de Poarta Lumii Incerte. 

— Dacă Bertram dă greş, suntem pierduţi, n-o să 
mai fie nimic de făcut, mormăi Agathe. 

— O să încercăm să-i prezentăm scuze bietului 
Cavaler... replică Romaric. 

— O, gata! i-o tăie Ambre. Ştii foarte bine că nu 
aveam de ales! 

— Tăceţi! interveni atunci Coralie. Bertram are 
nevoie de linişte ca să se concentreze! Dacă reuşeşte 

să deschidă Poarta cândva, aş prefera, de data asta, să 
facem călătoria împreună! 

Bertram se apropie de Poarta monumentală care 
ducea spre Lumea Incertă. Era ca şi cea care ducea 
spre Lumea Reală, foarte înaltă şi foarte lată. Pe 
lemnul de stejar erau gravate sute de Grafeme. 
Vrăjitorul atinse cu o mână tremurătoare semnele 
care activau vraja trecerii. Spre marea lui surpriză, 
erau calde şi se luminară fără dificultate! De unde ar 
fi putut să ştie că, cu doar câteva ore înainte, două 
sute de cavaleri trecuseră prin Poartă şi lăsaseră încă 
deschisă trecerea spre cealaltă Lume? Bertram simţi 
o imensă uşurare. Se întoarse spre tovarăşii lui şi 
spuse, regăsindu-şi aplombul. 

— Cred că nu vor fi probleme... 


10 
COASTA URLĂTOARE 


Călătoria oamenilor Confreriei între cele două 
lumi se desfăşură fără complicaţii. Cavalerii, puţin 
familiarizați cu tainele magiei, se dovediră curajoşi, 
dar, evident, se simţiră uşuraţi când puseră piciorul 
pe pământul sigur al Insulei de Mijloc. În ceea ce-i 
priveşte pe Maeştrii Vrăjitori, ei erau epuizați; 
deschiderea şi apoi faptul de a păstra deschisă Poarta 
spre Lumea Incertă ceruseră un efort considerabil din 
partea lor. Prin urmare, se odihniseră puţin, şi 
Comandorul profitase de asta pentru a explica 
oamenilor lui miza operaţiunii la care participau... 

Preocupat, de fapt, să evite orice grabă, lucru ce i-ar 
fi putut alerta pe spionii Umbrei în Ys, Înaltul 
Magistrat îi recomandase Comandorului cea mai 
mare discreţie şi, prin urmare, Cavalerii nu ştiau că 
Guillemot fusese răpit. Atunci când o aflară din gura 
şefului lor, reacționară cu indignare... 

— Să ia un copil! mormăi unul dintre ei. 

— Nici nu contează care! adăugă Bertolen. 

El îl luase pe Guillemot pe crupa calului, ca să-l 
ducă la Bromotul, unde mergea să-şi vadă vărul, 
acum ceva vreme. 

— Dacă îmi cade în mâini, n-o să-i fie bine 
Umbrei, bombăni şi Ambor, tovarăşul lui Bertolen. 

— Ce mai aşteptăm ca să plecăm şi să-l smulgem 
pe Guillemot din ghearele demonului? lansă un altul, 
care se vedea că clocotea de nerăbdare. 

— Cavaleri, răspunse Comandorul, făcând gesturi 
liniştitoare, vă înţeleg emoția şi furia. Dar trebuie să 
ne păstrăm mintea limpede: în acest moment, ne 
aflăm într-o lume periculoasă, în care Umbra este 
atotputernică. Să nu ne lăsăm antrenați! Numai în 
acest fel vom putea fi eficienţi şi vom putea cu 
adevărat să-l ajutăm pe Guillemot. 

— Comandorul are dreptate, confirmă Gérald 
preocupat, ceea ce îi făcu să-şi revină. De altfel, nici 
nu ştim măcar unde să-l căutăm pe Guillemot! 

— Cum o să facem, atunci? îl întrebă Bertolen pe 
Vrăjitor. 

— Trebuie să începem prin a părăsi această insulă, 
unde, evident, Guillemot nu se află, şi unde liber- 
tatea noastră de mişcare este foarte redusă, răspunse 
Gerald. 

— Mă ocup eu de asta, spuse Comandorul. Ambor, 
Bertolen, la mine! Ceilalţi fiţi gata de plecare! 

Insula de Mijloc semăna cu un nufăr foarte mare. 
Întinsă şi stâncoasă, lovită de valuri şi răscolită de 
vânt, ar fi trebuit să rămână nelocuită. Totuşi, era 
ocupată de un mic grup de pescari, în cea mai mare 
parte adunaţi într-un sat lipsit de fortificaţii. Din 
cauza Meduzelor de Foc, de care Romaric abia 
reuşise să scape cândva, insula se afla, de fapt, sub 
stăpânirea Gommonilor şi a altor monştri marini! În 
lipsa oricărei forme de vegetaţie, pescarii trăiau din 
ceea ce le dăruia marea: alge şi peşte din belşug. 


Comandorul îşi lăsă oamenii să se adune şi 
porniră în direcţia satului, ca să discute despre 
drumul lor spre coaste. 

Gerald se întoarse spre Qadwan, căruia îi era 
foarte greu să se urnească. 

— Uf! se strâmbă bătrânul Vrăjitor. Toate astea nu 
sunt pentru vârsta mea! 

— Niciodată n-aş fi reuşit să-i fac să treacă pe toţi 
aceşti Cavaleri fără tine, îi mulţumi Gerald şi îl prinse 
afectuos de umăr. 

— În schimb, pretind o vacanţă pe cheltuiala ta, în 
Munţii de Purpură! glumi Qadwan. 

— Vei renunţa la sala de gimnastică şi la zarva 
Ucenicilor? 

— Pe spiritele din Gifdu, bineînţeles că nu! 
mormăi el. Bine, mai lasă-mă câteva minute ca să-mi 
revin pe deplin. 

— Cerere aprobată. Oricum, am nevoie de timp ca 
să intru în legătură cu Qadehar... Ce idee bună a avut 
să vină aici cu Valentin şi Urien... În aventura asta, 
avem nevoie de toată lumea. Iar de el mai mult decât 
de oricine! 

Gerald închise ochii şi construi în jurul lui 
Berkana, o vrajă de comunicare mentală, având grijă 
să cheme Grafemele sub forma lor din Lumea 
Incertă. Încă obosit de eforturile făcute ca să deschidă 
Poarta, întâmpină destule greutăţi ca să-l întâlnească 
pe Maestrul Qadehar... care nu-şi crezu urechilor 
când recunoscu vocea lui Gerald. Prietenul lui 
Vrăjitor îi făcu o rapidă dare de seamă asupra situaţiei 
şi îl informă despre dispariţia lui Guillemot. 

Qadehar nu lăsă să-i scape nimic din furia şi din 
îngrijorarea care îl cuprinseră. Propuse cu calmul lui 
dintotdeauna să se alăture armatei Cavalerilor, în 
tovărăşia lui Urien şi a lui Valentin, şi să-şi unească 
forţele. 

Gerald se simţi uşurat să ştie că-l vor avea alături 
pe cel mai puternic Vrăjitor al Guildei; Lumea 
Incertă nu trebuia tratată cu superficialitate! Cum 
Qadehar şi cei doi tovarăşi ai lui erau deja în Gariga 
Roşie, deciseră să se întâlnească cu ceilalţi pe 
înălțimile Coastei Urlătoare. 

Puțin mai târziu, Comandorul reveni cu o veste 
bună: ademeniţi cu câteva pietre preţioase — aflate din 
abundență în cuferele Înaltei Magistraturi din Ys şi 

cu care, din fericire, Cavalerii fuseseră dotați — 
pescarii acceptară să pună la dispoziţia armatei ivite 
de nicăieri toate bărcile care le erau necesare. 

Doar cât a fost nevoie să încarce vreo douăzeci de 
bărci mari cu oamenii şi cu materialele, şi armata 
turcoaz părăsi coastele. 

Traversarea s-ar fi desfăşurat fără incidente, dacă 
nu ar fi apărut un banc de Meduze de Foc care 
stârniră mare emoție printre Cavaleri, străini de 
lumea mării şi de pericolele ei. Gerald se întrebă 
pentru prima dată cu uimire de ce Ys nu avusese 
niciodată flotă. Răspunsul veni repede, cât se poate 
de clar: pur şi simplu pentru că nici un duşman nu 
venise vreodată de pe un ocean în mijlocul căruia era 
izolată Ţara de Ys! 

La sfârşitul traversării, care păru Cavalerilor fără 
sfârşit, debarcară, în cele din urmă, la extremitatea de 
nord-est a Coastei Urlătoare. În formaţie de marş, 
conduşi de către cei doi Vrăjitori, cei două sute de 
Cavaleri părăsiră fără regrete malul şi o luară spre est. 
Briza puternică şi îngheţată care îi lovi în faţă în 
ciudata Garigă Roşie reuşi să le redea buna 
dispoziţie: se simțeau din nou pe un teren cunoscut, 
aproape ca acasă, în vântul înviorător al landei. 

Se opriră ca să-şi refacă forţele la adăpostul unei 
ridicături de pământ. Gerald le vorbi despre Lumea 
Incertă, în timp ce ei îşi morfoleau raţia de pâine. 
Porniră din nou la drum şi merseră întins o parte din 

după-amiază, încurajându-se şi cântând cântece din 
Ţara de Ys. 

Qadwan zări primul fumul unui foc, în depărtare. 

— Trebuie să fie Qadehar, îi spuse Gerald 
Comandorului. 

Ca să nu rişte nimic, hotărâră să aştepte şi să 
trimită oameni în recunoaştere. Aceştia nu întârziară 
să se întoarcă. 

— Trei oameni, dintre care doi poartă armura 
Confreriei, iar unul arborează mantia Guildei, anunţă 
şeful comandoului. Sunt aşezaţi în jurul unui foc. 
Zona este stâncoasă, pustie. 

— Qadehar, Urien şi Valentin! exclamă fericit 
Gerald. Totul e în regulă, Comandorule! 

Câteva minute mai târziu, armata venită din Ys se 
alătură celor trei bărbaţi. Regăsirea fu plină de 
bucurie. Urien de Troil împărţi cu generozitate palme 
pe umerii veteranilor şi ciupi obrajii celor mai tineri, 
amuzându-se singur de propriul râs tunător. Valentin 
strânse îndelung mâna Comandorului, care fusese 
elevul lui în sala de arme din Bromotul, iar Qadehar 
îşi îmbrăţişă emoţionat cei doi discipoli de la Gifdu. 

— Mulţumesc, mulţumesc, prieteni, că aţi reacţionat 
atât de repede! Cu ajutorul Cavalerilor, avem mai 
multe şanse să-l salvăm pe Guillemot... 

Gerald îi adresă un zâmbet încurajator. Dar îl 
cunoştea bine pe Qadehar şi vedea cât de mult era 
îngrijorat pentru Ucenicul lui. 

— În noaptea asta o să ne instalăm tabăra aici, 
spuse Comandorul. Ambor, organizează schimbul 
gărzilor, Bertolen, pune să se ridice tabăra! Eu mă voi 
aşeza lângă foc, cu prietenii noştri. 

Tabăra Cavalerilor, sub paza vigilentă a gărzilor, 
fu repede ridicată. Fiecare avea în echipament o 
bucată de pânză care, unită cu cea a unuia sau a mai 
multor tovarăşi, reprezenta o parte a cortului. 

Comandorul, Urien şi Valentin, Ambor şi 
Bertolen, Qadehar, Gerald şi Qadwan se adunară în 
jurul focului, în mijlocul taberei. Bertolen trecu mai 
departe o butelcă de vin dulce, din care băură, pe 
rând, câte un gât. 

— Vi-i prezint pe Ambor şi pe Bertolen, cei mai 
viteji dintre Cavalerii mei, spuse Comandorul, 
arătându-i. Vor fi căpitanii mei în timpul acestei 
campanii. Nu mai e nevoie să vi-i prezint pe Urien şi 
pe Valentin: toată lumea din Confrerie cunoaşte 
legenda faimosului Don Quijote! 

Toţi izbucniră în râs, iar Urien şi Valentin 
chicotiră pe-nfundate, auzindu-şi porecla din vremea 
când încă erau Cavaleri în activitate. 

— Acum, urmă Comandorul, să trecem imediat la 
esenţial. Maestre Qadehar, Maestre Gerald, Maestre 
Qadwan, vă ascultăm. 

Qadehar, cu faţa întunecată, era pierdut în 
gândurile lui. Gerald îşi drese vocea şi luă cuvântul: 

— Guillemot a fost răpit nu departe de Troil, de 
un individ care stăpânea practicile magiei şi care a 

luat înfăţişarea elevului meu, Bertram. Totul duce 
spre ideea că este vorba chiar de Umbră sau, cel 
puţin, de una dintre creaturile ei. Dacă am insistat 
pe lângă Înaltul Magistrat să declanşeze operaţiunea 
la care participaţi astăzi, o operaţiune care n-a mai 
existat în istoria Ţării de Ys, este pentru că prevăd 
un mare pericol. Un mare pericol pentru Guillemot. 
Şi e mare primejdie pentru noi toți... 

Cuvintele Vrăjitorului fură întâmpinate în linişte. 
Că Guillemot putea fi în pericol, nu se îndoia nimeni: 
nu mai încercase Umbra de-atâtea ori să pună mâna 
pe băiat? Şi, dacă o fiinţă atât de malefică cum era 
Umbra îl dorea în asemenea măsură, nu o făcea doar 
ca să-i ofere o ciocolată caldă! Fiecare dintre ei, şi 
chiar Urien, fără să fie nevoie s-o spună, era conştient 
că destinul lor şi cel al tânărului Ucenic erau strâns 
legate... 

— Tot e un lucru bun că prietenii lui Guillemot nu 
sunt implicaţi în aventură! mormăi Valentin. 

— Am avut grijă personal ca ei să rămână acasă, 
cuminţi, confirmă Gerald cu un aer mulţumit. Copiii 
ăştia sunt în stare să intre în cele mai incredibile 
încurcături! 


— Şi acum? se nelinişti Agathe, aruncând priviri 
curioase în jurul Porții prin care pătrunseră în Lumea 
Incertă. 

— Acum trebuie să găsim un loc unde să ne 
petrecem noaptea, răspunse Romaric susţinându-l pe 
Bertram. 

Tânărul Vrăjitor era epuizat de efortul pe care îl 
făcuse ca să deschidă trecerea magică. 

— Sunt nişte case, acolo, pe malul apei, propuse 
Gontrand. 

— Sigur sunt case de pescari, fu de acord Romaric. 
Sa mergem! Bertram trebuie să se odihnească... 

— De fapt, nici nu pare prea odihnit! confirmă 
Coralie. 

— Aveţi haz, mormăi abia auzit tânărul Vrăjitor. Aş 
fi vrut să vă văd pe voi... Data viitoare, o să vă des- 
Curcaţi singuri... 

Micul grup merse în direcţia satului pe care îl 
indicase Gontrand. 

Fură întâmpinați de câţiva pescari destul de 
neîncrezători. Când îşi dădură seama că nu era vorba 
decât de nişte copii, se liniştiră. Femeile, în ceea ce le 
privea, nu se putură abţine să nu lanseze cuvinte 
foarte dure la adresa mamelor care îşi lăsaseră 
progeniturile să vagabondeze aiurea. Şi le pregătiră, 
negreşit, o masă copioasă pe bază de peşte şi scoici. 

— N-am mai văzut niciodată atâta lume la Poartă, 
spuse un pescar scuipând pe pământ. 

Era mic, uscat şi părea a fi şeful satului. 

— Şi n-ai mai câştigat niciodată atâtea pietre 
preţioase! sări încântat un altul. 

Pescarul rânji. 

— Vreţi să spuneţi că au venit şi alte persoane din 
Ys înaintea noastră? se miră Romaric. 

— Nu ştiu de unde veneau, dar erau al naibii de 
mulţi. În jur de două sute. Şi n-a fost uşor! Trebuie 
spus că, în armură fiind, aveau ceva greutate! 

Ceilalţi pescari chicotiră. 

— Genial! se entuziasmă Coralie. Asta înseamnă 
că Gerald l-a convins pe Înaltul Magistrat! Cavalerii 
Vântului sunt aici, în Lumea Incertă, şi o să-l eli- 
bereze pe Guillemot! 

— Fără îndoială că ai dreptate, spuse Ambre, care, 
cu toate acestea, părea puţin decepţionată. S-ar putea 
spune că e genial... 

Nu părea prea convinsă. 

Răspunseseră cu entuziasm acestei propuneri a lui 
Romaric, fiind convinşi că nimeni altcineva nu va 
porni în ajutorul lui Guillemot. Deci, într-un fel, se 
simţiseră datori să acţioneze. Or, două sute de 
Cavaleri, conduşi de un Maestru Vrăjitor, le-o luaseră 
înainte, făcând lipsită de valoare epopeea lor... 

— Ce e de făcut? întrebă Thomas. 

— Sunt două soluţii: fie plecăm imediat înapoi în 
Ys şi lăsăm în seama Cavalerilor rezolvarea acestei 
probleme, fie încercăm să îi ajutăm... 

— Pentru că tot suntem aici, să alegem a doua 
soluţie, propuse Romaric. 

— Sunt de acord, spuse Gontrand, în timp. ce 
ceilalţi aprobau zgomotos. Dar ce ajutor putem să 
dăm noi Cavalerilor? 

Ambre avu timp să-l întrebe pe şeful satului, apoi 
se întoarse spre tovarăşii ei: 

— Sunt cu aproape o zi înaintea noastră. Să 
aşteptăm până mâine ca să-l contactăm pe Gerald 
prin magia lui Bertram! O să vedem exact cum 
reacţionează. 

— Oricum, Bertram nu este în stare astă-seară să 
deschidă din nou Poarta sau să vorbească în minte cu 
cineva! spuse Agathe, făcând un semn cu capul în 
direcția tânărului Vrăjitor, care era adormit într-un 
colt al cămăruţei pe care o luaseră pentru noapte. 

— Şi dacă Gerald se înfurie foarte tare? se nelinişti 
Coralie. 

— O să-l facem să creadă că au apărut paraziți pe 
linia magică, că nu se aude foarte bine şi că se 
închide, spuse Ambre cu convingere. Apoi, o să 
dirijăm lucrurile după placul nostru. Ca şi Coralie şi 
ca voi toţi, şi eu cred că prezenţa Cavalerilor în 
Lumea Incertă este o veste excelentă! Dar ceva îmi 
spune că lucrurile nu vor fi chiar simple... 

— Ai dreptate, se ambală Thomas. Romaric, 
Gontrand, Coralie şi cu tine cunoaşteţi Lumea Incertă 
mai bine decât Gerald şi decât oricare dintre 
Cavaleri. Mai degrabă, Guillemot poate avea nevoie 
de experienţa voastră decât de forţa Confreriei! 

— Ştii că nu eşti prost?! spuse Ambre băiatului 
roșcat, dându-i un brânci prietenesc. Atâta vreme cât 
pescarul cu care am vorbit este de acord să ne 

conducă cu barca lui, pe câteva pietre prețioase, în 
locul unde i-a lăsat pe oamenii Confreriei... 

Pe loc, propunerea lui Ambre fu supusă la vot. 
Întruni majoritatea, în afara unui singur vot, cel a lui 
Bertram, pe care amicii nu reuşiră să-l trezească. 


11 
PRIMA CONFRUNTARE 


Guillemot încerca să măsoare timpul care trecea, 
dar, în cele din urmă, renunţă. Lumina care se filtra 
prin lucarnă era prea slabă ca să-şi dea seama dacă 
venea de la soare sau dacă era o lumină artificială. 
Pereţii albăstrui ai Armurii lui Ægishjamur, savant 
modificate de el, şi flăcările roşietice aruncate de 
ramurile de Hagal inundau celula cu o lumină blândă 
şi ciudată. Guillemot era aproape convins: cine spunea 
lumină spunea farmece în stare de funcționare! 

Dar se simţea din ce în ce mai cuprins de nelinişte 
şi începu să-şi imagineze toate scenariile posibile. 
Umbra va dezlănţui asupra lui, cu siguranţă, toate 
resursele infinite ale puterii ei magice. Şi, admițând 
că nu va reuşi să treacă de apărarea lui, ce ar 
împiedica-o să-l înfometeze, aşa cum se face cu 
armatele care asediază oraşele? 

Ceva îi spunea totuşi că Umbra ar fi incapabilă să 
aştepte. Încercase să-şi reprezinte duşmanul, dar nu 
reuşise decât să întrezărească o pată transparentă, fără 

formă precisă. Fără să ştie de ce, bănuia că Umbra era 
nerăbdătoare. Era sigur de asta! Din acest motiv, nu 
fusese decât pe jumătate surprins când o văzuse 
pătrunzând în cameră... 

La început, Guillemot nu distinse nimic. Auzi 
cum se deschide şi se închide uşa. Pereţii ceţoşi ai 
apărării lui magice îl împiedicau să vadă mai bine. 
Apoi zări câte ceva, foarte aproape, de cealaltă parte 
a Armurii lui gishjamur. O umbră. Un văl de 
tenebre care se zăreau în semiîntunericul camerei şi 
pe care lumina părea că-l evită. 

Un şuşotit înspăimântător îl făcu să tremure din 
cap până-n picioare: 

— Bine ai venit acasă... băiatul meu... băiatul meu 
drag... 

Vocea era cavernoasă, puternică. Guillemot 
rămase fără grai. Trebui să facă apel la întregul lui 
curaj pentru a articula un răspuns: 

— Sunteţi... Sunteţi Umbra? 

Silueta de umbre rânji. Guillemot observă că se 
mişcase. S-ar fi zis că pluteşte. Umbra se învârti în 
jurul protecţiei magice. Căuta o fisură în vrăjile lui! 

— Este numele... care mi se dă... acolo de unde tu 
vii... | 

Guillemot văzu Umbra pipăind de-a lungul 
peretelui translucid. În locul pe care ea îl atingea, 
lumina scădea în intensitate. Simţi că îl cuprinde un 
val de panică. 

— Ce doriți? 

Guillemot ţipă. Pentru o clipă, Umbra rămase 
nemişcată. Avea un aer mulţumit. 

— Bine... bine... Ţi-e frică... şi încerci să afli... 
Poate n-ar trebui... să-mi pierd timpul... cu vrăjile 
tale... 

Umbra dădu înapoi. Vederea lui Guillemot se 
tulbură în mod curios si nu o mai văzu. O simţea. Îi 
recepta prezenţa malefică, aşa cum se percepe 
umiditatea sau faptul de a fi închis într-o cameră. Nu 
putu să se abțină să tresară când îi auzi din nou vocea. 

— Băiatul meu... băiatul meu drag... De ce ne 
înfruntăm... Ai încredere în mine... 

— Mi-ati atacat ţara! Aţi omorât oameni! M-ati 
răpit! 

Guillemot continua să strige. Simţea foarte clar 
că, dacă ar fi încercat să vorbească normal, cuvintele 
i-ar fi sugrumat gâtul. 

— Tt ttt..., şuieră Umbra cu un strop de ironie. 
Vorbeşti... de detalii... Asta pentru că... nu ştii... ce am 
să-ţi ofer... 

— Nu vreau nimic de la dumneavoastră! Mă 
dezgustaţi! 

— Haide... dragul meu băiat... Îţi pun cele Trei 
Lumi... pe o tavă... 

— Tăceţi! Tăceţi! 

Guillemot se aşeză pe vine şi-şi astupă urechile cu 
amândouă mâinile, ca să nu mai audă acea voce care 
se insinua în el şi care îi îngheţa măruntaiele. 

— De ce ţi-e teamă de mine?... Eu, care îţi ofer 
puterea... care îţi propun o alianţă... 

Într-o ultimă încercare de apărare, Guillemot urlă: 

— Niciodată! Niciodată! Vă detest! Sunteţi mai rău 
decât un Ork! 

Umbra păru atinsă în punctul sensibil. Avansă şi, 
cu un gest de furie, aruncă asupra Armurii un ghem 
de umbre care părea ivit din neant. Umbrele întu- 
necate se sparseră de peretele de energie şi începură 
să se zbârcească. În mod curios, acest atac im- 
previzibil al Umbrei îl sperie mai puţin pe Guillemot 
decât vocea ei cavernoasă. 

— Tânăr imbecil... Nu mă provoca... Şi să nu mă 
insulti niciodată... În nici un fel... O să fii al meu... Ca 
aliat... sau ca sclav... Gândeşte-te la propunerea 
mea... Reflectează bine... O să revin curând... 

Uşa celulei se deschise şi se închise la loc. Umbra 
plecase. 

Guillemot închise ochii şi încercă să-şi domo- 
lească bătăile inimii. Tremura din tot corpul. 
Niciodată până atunci nu-i mai fusese atât de frică. 
Umbra degaja o asemenea putere! Îşi dădu seama 
că propria voinţă era esenţială pentru a contracara 
planul malefic al Umbrei: dacă nu rezista, aceasta 
avea să-i măture apărarea cu un dos de palmă şi să-l 
oblige să facă tot ceea ce voia ea. Dar Guillemot 
bănuia că n-ar fi avut niciodată forţa să reziste la 
nesfârşit... Se ghemui din nou şi, în faţa neputinței 
sale, izbucni în hohote. 

Dând frâu liber lacrimilor, se mai linişti; puţin 
câte puţin, panica şi teama se potoliră. Curând, 
Guillemot se simţi relaxat şi putu să-şi revină în fire. 
Se ridica şi bău o gură de apă. Apoi se apropie de 
locul unde ghemul de umbre lovise Armura lui 
Ægishjamur. 

Se încruntă şi observă atent ultimele fuioare de 
întuneric. În contact cu protecția magică, acestea 
dispăreau încet, încreţindu-se. 

Speranţa îi reveni cu putere şi ceea ce văzu îl făcu 
să se clatine: apărarea lui era intactă! Nimic, nici o 
zeârietură! Ceea ce însemna că... Umbra făcuse 
înconjurul Armurii şi îi încercase rezistenţa. Apoi, îi 
propusese o alianţă. Nu din amabilitate îi făcuse 
propunerea: nu era sigură că poate veni de hac 
protecţiei lui. Umbra aproape că reuşise să-l 
convingă să dea înapoi... Dar, enervându-se şi 
trimițând împotriva lui acea vrajă nereuşită, îi oferise 
dovada că nu era atotputernică şi că jocurile nu erau 
încă făcute. 

Se întoarse să se aşeze pe Mannaz, înseninat, şi, 
de data aceasta, aproape mulţumit de el. 


12 
PĂDUREA SPÂNZURAȚILOR 


În zori, tinerii prieteni ai lui Guillemot se treziră 
foarte greu. Avură nevoie de ceva timp ca să-şi 
amintească faptul că se aflau în Lumea Incertă, pe 
Insula de Mijloc, în inima unui sat de pescari, şi de un 
timp şi mai lung ca să iasă de sub pături. Luară o 
gustare frugală, aşezaţi pe stânci, la malul apei. 
Bertram se simţea odihnit şi avea o mină mult mai 
bună decât în ajun. Când încercă să-l contacteze pe 
Gerald prin intermediul unei vrăji de comunicare, fu 
cuprins de o durere de cap care îl împiedică să-şi facă 
magia. 

— Nu e grav, spuse Ambre. În orice caz, planul B 
prevede că trebuie luată iniţiativa. 

O barcă îi conduse până la Coasta Urlătoare, chiar 
în locul unde debarcaseră în ajun Cavalerii. 

Coasta Urlătoare îşi datora numele prezenţei a 
numeroşi Gommoni, acele creaturi crude, în aparenţă 
umanoizi, cu părul de alge şi pielea solzoasă, cărora 

le plăcea să acompanieze mugetul valurilor, în 
nopţile cu furtună, cu urletele lor înspăimântătoare... 

Agathe îi plăti pescarului cu pietrele preţioase pe 
care le găsise la părinţii ei. Apoi, fără întârziere, 
părăsiră malul. 

Urmele lăsate de oamenii Confreriei erau perfect 
vizibile. 

— O să fie un joc de copii să ne luăm după ele, 
mormăi Thomas. 

Tatăl lui era vânător, aşa că şi el era cunoscător în 
materie de urme. 

Studiară harta Lumii Incerte pe care Ambre o 
scoase din sac. O copiase după cea a lui Guillemot, 
cu o vară în urmă, şi avusese prezenţa de spirit s-o ia 
când părăsise Krakal, în drum spre Dashtikazar. Nu 
era nici o îndoială: Cavalerii se îndreptau spre sud. 

Porniră la drum printre ierburile aspre din garigă, 
care scârţâiau şi trosneau sub paşii lor. 

— Crezi că Maestrul Qadehar o să fie furios pe noi? 
întrebă Coralie, care mergea alături de Gontrand. 

— Qadehar, nu cred. Dar Gerald, da, cu siguranţă! 
răspunse băiatul cu voce înceată. 

De fapt, Bertram îi informase de prezenţa în 
Lumea Incertă a Maestrului Qadehar, pe care toată 
lumea îl credea încă prizonier la Gifdu, alături de 
Urien de Troil şi de Valentin. Tot Bertram emisese şi 
ipoteza conform căreia Cavalerii, de curând plecaţi 
din Ys, se grăbeau să-l contacteze pe Qadehar şi să-l 

întâlnească... Această veste îi încurajă şi îi neliniști în 
acelaşi timp. 

La prânz, se hotărâră să facă un popas ca să ia 
masa. Bertram se trânti pe pământ. 

— Uf! gemu el. E îngrozitor, nu încetez să mă 
gândesc la Maestrul meu. Sper că n-o să-mi poarte 
pică, atunci când va descoperi prezenţa noastră... 

— E normal să fie nemulţumit, spuse Coralie. Ţi-a 
încredinţat o misiune, cea de a ne ţine la Ys, şi tu i-ai 
trădat încrederea. 

— Mulţumesc pentru susţinerea morală, Coralie! 
se strâmbă Bertram. 

— Dar eu, eu nu sunt de plâns, nu? spuse Romaric. 

— Viteazul meu Scutier! exclamă Coralie. 

— Chiar asta e problema, spuse el, dezorientat o 
clipă de intervenţia fetei şi de râsetele prietenilor, 
chiar sunt Scutier! Or, eu am şters-o de la Bromotul, 
eu... am agresat, nu am alt cuvânt, un Cavaler lângă 
Poartă. Şi acum? lată-mă pe cale să alerg după cei pe 
care bunul-simţ mă sfătuieşte să-i evit cu orice preţ: 
unchiul meu şi jumătate din Confrerie! Cum vi se 
pare? Îmi spuneţi? 

— Pari unul căruia nu i se poate întâmpla ceva mai 
rău, socoti Ambre. 

— În afară de a fi numit de o fată „viteazul meu 
Scutier“, în faţa a două sute de Cavaleri, îl ironiză 
Gontrand. 

— Idiotule! reacţionă frumoasa brunetă. Eşti gelos, 
asta-i tot. 

— Mi-ar plăcea foarte mult să mă considere cineva 
viteazul lui, afirmă visător Thomas. 

— Vezi, Gontrand? triumfă Coralie. Mai există 
băieţi romantici! 

— Şi prea puţine fete cu mintea la cap, suspină 
Ambre. Bine, trebuie să prindem forţe, încă mai 
avem de mers... 


La apropierea serii, Vrăjitorii şi Cavalerii văzură 
în zare o pădure cu aspect sălbatic şi neliniştitor, care 
făcea să ţi se ridice părul măciucă şi să-ţi bată inima 
mai repede. 

— Pădurea Spânzuraţilor, îi anunţă Maestrul 
Qadehar. 

Prietenii lui se adunară în jurul hărţii pe care 
acesta o ţinea în mâini. 

— Ai dreptate, confirmă Urien. Uite Insula de 
Mijloc, Coasta Urlătoare, unde am debarcat, şi 
Gariga Roşie pe care tocmai am traversat-o. 

După un timp, pătrunseră în pădure, în urma 
cercetaşilor, aruncând în jur priviri neîncrezătoare. 

Arborii nu erau înalţi, dar trunchiurile erau 
groase, şi ramurile, acoperite de un frunziş des, se 
contorsionau ca nişte tentacule. S-ar fi zis că sunt o 
încrucişare între stejar şi salcie plângătoare. Un 
muşchi cenuşiu rodea trunchiurile. 

— Brrr! Nu e un loc prea plăcut! spuse Urien. 

Valentin se întoarse spre el: 

— Dar nu există ceva mai bun pentru a ascunde o 
armată! îi spuse, făcându-i cu ochiul. 

Curând ieşiră la loc deschis, într-un fel de luminiș, 
acoperit de o ciudată iarbă maronie. După ce le ceru 
sfatul lui Gerald şi lui Qadehar, Comandorul dădu 
ordin să fie instalată tabăra. 

Imediat ce se aşezară cu toţii în jurul unui foc, 
Cavalerii se adresară Vrăjitorilor: 

— Maeştri Vrăjitori, acum ce planuri aveţi? 

— Este nevoie, înainte de toate, să ne punem la 
adăpost şi să ne apropiem de părţile locuite ale Lumii 
Incerte, răspunse Qadehar întinzându-şi picioarele. 
Pe Coasta Urlătoare eram prea expuşi şi, mai ales, 
prea departe de centru. 

— Asta vrea să spună că o să rămânem aici? 
întrebă Valentin. 

— Până descoperim unde a fost dus Guillemot, îl 
asigură Gerald. 

— Pădurea asta este deasă şi nimeni nu se aven- 
turează aici de plăcere, reluă Qadehar. Se povesteşte 
că preoţii din Y nibohor aveau cândva obiceiul de a-şi 
spânzura duşmanii în pădurea asta. Astăzi, toată 
lumea crede că este bântuită de toate fantomele celor 
spânzurați. 

— Fan... Fantome? se nelinişti din nou Urien. 

— Nu-mi spune că ţi-e teamă de fantome! îl luă 
peste picior Qadwan, care se lipise de un copac ca să-şi 
aline durerea de spinare. 

— Nu, hm... bineînţeles că nu! Dar de ce să 
aşteptăm? Daţi-mi cincizeci de oameni, tună dintr-odată 
bătrânul senior de Troil, şi nu-mi vor trebui decât trei 
zile ca să obţin de la secăturile astea care populează 
Lumea ÎIncertă informaţiile care ne lipsesc! 

— Este exact genul de strategie care duce direct la 
catastrofă, comentă ironic Qadehar. Cu cât o să fim 
mai discreţi, cu atât o să avem mai multe şanse... 

—ŢI-e frică de Umbră? întrebă Comandorul. Am 
înfruntat-o o dată, în Ys, în Munţii Aurii. Şi am 
învins-o cu Cavalerii mei. 

— În Lumea Incertă este altfel, explică Maestrul 
Qadehar. Fără să intrăm în detalii, magia nu 
funcţionează exact ca la noi. Poate, din acest motiv, 
Umbra este mai puternică aici decât în Ys. Şi, cât am 
fost Vrăjitor Urmăritor, n-am avut niciodată ocazia s-o 
întâlnesc. Dar, dacă asta se întâmpla, fără îndoială că 
n-aş fi făcut prea multe parale... 

Această mărturisire a celui mai puternic Vrăjitor 
al Guildei aruncă oamenii prezenţi în jurul focului 
într-o linişte stânjenitoare. Ce se va întâmpla, când va 
veni momentul, dacă omul cel mai bine pregătit 
dintre ei îşi mărturisea neputinţa? 

— Să vorbim mai puţin, dar să vorbim ce trebuie, 
propuse Valentin. Ce strategie se adoptă pentru 
găsirea lui Guillemot? 

— Ne gândim să-l localizăm cu ajutorul unei vrăji, 
răspunse Gérald. Dar, vai, n-o să reuşim: se pare că 
răpitorul lui s-a gândit la toate... 

— Mă tem că va trebui, continuă ursuz Qadehar, să 
ne hotărâm să folosim mijloace mai tradiţionale. Şi 
anume, să trimitem spioni în principalele oraşe ale 
acestei lumi în căutarea tuturor informaţiilor care ne 
pot conduce pe urmele lui Guillemot. 

— Totuşi, avem timpul măsurat, suspină Gerald. 

— Ştiu. Dar nu văd altă solu... 

Hărmălaia neaşteptată îl întrerupse pe Maestrul 
Qadehar. 

Se dădea o luptă în apropierea luminişului. 

Toţi se ridicară dintr-odată. 

— Fantomele! gemu Urien. Vin fantomele! 

— Mai taci, dobitoc fără pereche! îl bodogăni 
Valentin. Nu vezi că e vorba doar de un intrus? 

De fapt, hărmălaia încetase şi, sub privirea trează 
a Cavalerilor, care se regrupaseră, gărzile de pază din 
partea de nord-est a luminişului înaintară ţinând cu 
mână de fier un bărbat care nu încerca în nici un fel 
să scape. 

Un bărbat înalt şi robust, care purta o mantie 
largă, roşie... 

Una dintre gărzi dădu la o parte gluga prizonierului. 

— Yorwan! exclamă Maestrul Qadehar, descoperind 
faţa cunoscută. 

— Yorwan? urlă Urien, aruncându-se spre el cu 
pumnii strânşi. Blestemat să-ţi fie numele! 

— Comandor! strigă Qadehar. Ţineţi-l pe Urien! 

Dintr-o mişcare, Comandorul interveni între 
prizonier şi bătrânul Cavaler funibund. 

— Lasă-mă! urlă Urien, zbătându-se. 

Ambor şi Bertolen se grăbiră să-şi ajute şeful ca 
să-l stăpânească. 

Strigătele lui Qadehar, apoi ale lui Urien, 
provocară totuşi o vie emoție printre Cavaleri, care 
păstrau ca pe o cicatrice arzândă amintirea trădării lui 
Yorwan. Qadehar, dimpotrivă, se simţi copleşit de 
speranţă. Ca să potolească agitația, se căţără pe un 
trunchi căzut la pământ şi ceru linişte: 

— Ascultaţi-mă! Urien are dreptate: acest om, care 
în Lumea Incertă îşi luase numele de Seniorul Sha, 
este chiar Yorwan, tânărul Vrăjitor, renegatul hoţ al 
Cărții Stelelor! Va trebui, fără îndoială, judecat 
pentru asta. Dar, sigur, nu aici, şi cu atât mai puţin 
acum! Căci Yorwan a venit la noi de bunăvoie şi nu 
s-a apărat atunci când l-am prins, cu toate că 
stăpâneşte la perfecţie magia din această lume! Cred 
că are un motiv serios ca să acţioneze astfel. Să lăsăm 
deoparte resentimentele şi să ascultăm ce are atât de 
important de spus. 

Argumentele Maestrului Vrăjitor făcură linişte şi 
Urien însuşi se potoli, pregătindu-se, ca şi ceilalţi, să 
asculte atent ce avea de spus prizonierul. 

— Ştiu unde se află Guillemot, spuse simplu 
Seniorul Sha. 


Romaric, Ambre, Gontrand, Coralie, Agathe, 
Bertram şi Thomas hotărâră să-şi petreacă noaptea în 
garigă. Le amintea de landa din apropiere de 

Dashtikazar, unde le plăcea să se plimbe în serile de 
vară. De asemenea, ciudăţenia acestei lumi şi 
curioasele animale care semănau cu nişte pisici mai 
mari, pe care le zăriseră de mai multe ori în timpul 
zilei, nu-i speriau în nici un fel şi nu se temeau să se 
fie singuri în mijlocul necunoscutului. 

Adunară toate crenguţele căzute pe care le gă- 
siseră şi aprinseră focul. Apoi se aşezară şi devorară 
puţinele provizii pe care le mai aveau puse deoparte. 

— Urmele pe care mergem sunt din ce în ce mai 
proaspete, anunţă Thomas. Mâine ar trebui să-l 
întâlnim pe Gerald... 

— Cu atât mai bine, spuse Coralie. Nu mai e mare 
lucru de mâncare! În afară de câteva cutii de conserve... 

— Prezinţi foarte bine drama majorităţii 
concetăţenilor noştri, Coralie! o ironiză Gontrand. 
Iată-te gata să sacrifici parfumul ameţitor al libertăţii 
pentru confortul burţii tale! 

— Tu o să fu cel pe care o să-l sacrific, dacă o ţii tot 
aşa! se apără fata, jignită. Chiar dacă nu e mare lucru 
de mâncat de pe corpul tău slăbănog... 

— Asta îmi aminteşte de o fabulă a lui La Fontaine, 
pe care am învăţat-o în Lumea Reală, spuse Bertram, 
visător. Voi l-aţi studiat pe Jean de La Fontaine în Ys? 

— Ne crezi inculţi sau ce? răspunse Agathe. 

— E fabula cu Lupul şi Câinele, continuă tânărul 
Vrăjitor. Lupul, care crăpa de foame, îl invidia pe 
câine, întotdeauna bine hrănit. Se lasă convins de 
noul lui prieten să se transforme în câine. Dar, atunci 

când a înţeles că nu va mai putea alerga după pofta 
inimii, a şters-o... 

— ... preferând să trăiască cu burta goală, mai bine 
liber decât ghiftuit şi legat, încheie Ambre. Da, o ştiu, 
e o poveste frumoasă... 

Contemplară un timp flăcările, fără să spună nimic. 
Fiecare înţelegea, simţindu-şi stomacul ghiorăind uşor, 
cruda dilemă a lupului. 


13 
TENEBRELE SE DEZLĂNȚŢUIE 


Guillemot deschise ochii brusc, cu inima bătând 
să-i spargă pieptul. Aruncă o privire prin cameră, 
apoi studie atent colţurile întunecate, dar nu observă 
nimic. Se strădui să se liniştească. I se păru, totuşi, în 
toropeala lui, că aude deschizându-se uşa celulei. 

De câte ori se trezise astfel, gâfâind, ieşind dintr-un 
somn foarte adânc, ca şi cum un nod încerca disperat 
să iasă la suprafaţă? Din cauza aşteptării, era pe 
punctul de a-şi pierde minţile. 

— Băiatul meu... 

Guillemot tresări violent şi scoase un strigăt. 
Umbra! Umbra era acolo, foarte aproape! Nu visase. 
Era încordat ca un arc. Era oboseala. De câtă vreme 
nu mai mâncase? De câteva zile? Poate o săptămână... 

— Ţţ tt... Eşti agitat... mult prea agitat... 

Şoaptele cavernoase se mişcară. În sfârşit, 
Guillemot zări silueta de umbre, alături de Armura 
lui Ægishjamur. Abia o distingea. Dar o auzea 

respirând şi i se păru că simte pe faţă un suflu 
îngheţat. Începu să tremure ca o frunză. 

— Aşadar, băiete... te-ai gândit... la propunerea 
mea...? 

Guillemot nu răspunse imediat. Curaj! Trebuia cu 
orice preţ să se calmeze! Să înceteze să tremure! 
Închise ochii şi chemă, ca şi cum s-ar fi rugat, 
ajutorul lui Isaz, Grafemul care ajuta la concentrarea 
şi la întărirea voinţei. În interiorul lui, Isaz se lumină 
ŞI îşi răspândi căldura în tot corpul. 

Când Ucenicul privi din nou Umbra, tremura mai 
puțin. 

— M-am gândit. Răspunsul meu este nu. 

Umbra se enervă. 

— Îndrăzneşti să-mi spui mie nu... mie... 

Umbra se dădu înapoi şi scoase un geamăt 
îngrozitor care, deşi Isaz era prezent în el, îl îngrozi 
pe Guillemot. 

— Cu atât mai rău... Tu ai hotărât-o singur... Tu nu 
vrei să devii aliatul meu... Vei fi, deci, sclavul meu... 

Guillemot înţelese că înfruntarea era inevitabilă. 
Verifică dintr-o ochire rapidă dacă toate protecţiile 
erau la locul lor şi se aşeză grăbit pe Mannaz. 

La capătul a ceea ce părea un braţ, Umbra făcu să 
apară o bulă întunecată, asemănătoare cu aceea pe 
care o aruncase în timpul primei sale vizite. Apoi o 
proiectă cu putere în zidul magic de apărare. 

Vraja se zdrobi de Armura lui Ægishjamur. Ca şi 
ultima dată, începu să se zbârcească. 

Umbra reluă operaţia. Avu acelaşi insucces. 

„De ce s-o fi încăpăţânând? se întrebă Guillemot 
neliniștit. Vede bine că bulele lui nu reuşesc să-mi 
distrugă Armura!“ 

Privirea îi fu atrasă spre podea. Observă că 
Ægishjamur gravat pe pietre strălucea intens. Bulele 
de umbră le mobilizau energia! Şi câtă vreme 
Ægishjamur lupta contra lor, ele nu puteau să... 
Guillemot facu ochii mari. Începea să înţeleagă 
tactica Umbrei! Încercă să se asigure, trecând 
degetele peste flăcările roşii ale lui Hagal. 

În timp ce douăzeci de bule malefice se agăţară de 
pereţii lui Galdr, Umbra înaintă, sigură de ea, în 
direcţia lui Guillemot. Atinse Armura şi trecu un braţ 
prin ea, aşa cum ar trece o mână prin apă. Rânji şi 
încercă să spargă peretele de energie. 

În aceeaşi clipă, Grafemele Odala, pe care 
Guillemot le desenase între fiecare Ægishjamur 
pentru a întări apărarea, începură la rândul lor să 
sclipească. Braţul pe care Umbra îl trecuse prin 
bariera magică fu imediat atacat de mii de steluțe 
arzătoare. Gemu de durere. 

— O dublă protecţie... Bine jucat, băiete... Nu mă 
dezamăgeşti... Oh, nu, nu mă dezamăgeşti... 

Silueta Umbrei psalmodie o vrajă într-o limbă 
necunoscută lui Guillemot. Steluţele se stingeau pe 
măsură ce incantaţia creştea în volum şi în putere. 

— Pon choktu gher na gher noa magar gudaz 
bashzir noa... 

Reprezentările lui Odala pe pământ pierdură din 
intensitate. Cu un strigăt de suferință, Umbra pătrunse 
în interiorul Armurii lui Ægishjamur. Guillemot se 
stăpâni să nu urle. Duşmanul forţa apărările lui şi-i lua 
cu asalt donjonul! 

Abia apucă Umbra să învingă Galdr, că uriaşul 
Grafem al Hagal, pe ale cărui opt ramuri tremura un 
foc rece, se acoperi cu un halou roşiatic şi îl puse pe 
Guillemot la adăpostul unui nou perete de energie. 

Umbra înţepeni descoperind această nouă vrajă. 

— Te-am subestimat, băiete... Toţi te-am judecat 
greşit... 

Încercă barajul transparent care îl izola pe băiat. 
Era foarte aproape, şi Guillemot distingea acum o 
vagă formă umană sub mantia de umbre. Fără să 
poată spune de ce, începu să-i fie mai puţin frică. 

— Este impresionant... de-a dreptul impresionant... 

Umbra se lipi de peretele roşu şi întinse braţele. 
Un val de umbră îl aruncă pe Guillemot în întuneric; 
instinctiv, se ghemui. Cu un urlet, Umbra chemă 
puterile Lumii Incerte. Şi tenebrele se dezlănţuiră... 

Niciodată până atunci Guillemot nu mai asistase la 
o asemenea desfăşurare de magie. Răsărind din neant, 
forme spectrale cu contururi neclare veneau şi plecau, 
dând lovituri violente în donjonul lui Hagal, urlând de 
furie şi pornind din nou la asalt. Umbra le încuraja cu 
o voce înspăimântătoare. Guillemot începu să urle. 
De groază. Poate de nebunie. Până când protecţia lui 

Hagal se rări. Se fisură. Plesni într-o ploaie de 
stele roşii. 

Umbra accentuă spărtura grohăind. Se împletici. 
Spectrele dispărură aşa cum apăruseră. Vizibil 
sfârşită de eforturile pe care tocmai le făcuse, Umbra 
se apropie cu pas şovăitor de Guillemot, care suspina. 
Întunericul care îl înconjura era mai puţin compact. 

— Acum eşti al meu... Eşti al meu, băiete... 

Întinse braţul ca să-l apuce. 

Sub Guillemot, pământul tremura uşor. Mannaz 
era activat. Într-o fracțiune de secundă, Grafemul îl 
înfăşură pe ucenic cu o strălucire alb-lăptoasă, care 
schiţă conturul unui ou imens. Oul cosmic. Ultimul 
refugiu... 

Umbra îşi opri gestul dintr-odată. Ezită, apoi dădu 
înapoi, clătinându-se, într-o mişcare de retragere. 
Guillemot, observând-o printre lacrimi, înţelese 
atunci că nu se mai temea deloc: Umbra îşi con- 
sumase toate forţele împotriva lui Ægishjamur, 
Odala şi Hagal. Nu mai avea destulă energie să-l 
atace şi pe Mannaz! 

Uşa celulei se deschise brusc, şi un bărbat cu 
craniul ras, îmbrăcat într-o tunică deschisă la culoare, 
intră în încăpere. La vederea lui Guillemot aşezat 
într-un ou translucid, se arătă puţin surprins, apoi se 
prosternă în faţa Umbrei. 

— Maestre... lertaţi-mă, Maestre, dar... o armată 
străină s-a instalat la porţile oraşului! 

Umbra îşi reprimă o mişcare de furie. 

— Deja... Sunt deja aici... Ce veste proastă mi-ai 
adus... Lomgo... Prea devreme... Este prea devreme... 

— Din nefericire, trebuie să te părăsesc... dar încă 
n-am terminat cu tine... Mai sunt şi alte metode... Da, 
alte metode... 

Umbra părăsi încăperea mormăind, urmat de 
Lomgo, care înainta cu bustul aplecat şi cu capul 
înclinat într-o parte. 

Guillemot încercă să lupte împotriva freamătului 
care îi invadă sufletul, dar în zadar. Epuizat de 
emoţii, slăbit din cauza lipsei hranei, îşi pierdu din 
nou cunoştinţa. 


14 
YENIBOHOR 


— Acum, ce facem? întrebă Bertram. 

Tinerii contemplau cu un aer perplex impozantele 
metereze ale oraşului Yenibohor, care se înălţau în 
depărtare. Era pentru prima oară când vedeau cele- 
brul oraş şi erau foarte impresionați. De fapt, dinspre 
Y nibohor se răspândea ceva teribil şi neliniştitor. 

Un turn gigantic se ridica în mijlocul oraşului, 
mărind şi mai mult impresia amenințătoare pe care o 
inspira. 

— Iată bârlogul acestor preoţi care au băgat groaza 
în toată lumea! îi scăpă lui Gontrand, ignorând în- 
trebarea lui Bertram. 

— Wal, Paznicul Obiectelor Poporului Mării, mi-a 
povestit lucruri îngrozitoare în legătură cu ei... spuse 
Coralie. 

— Sunt poveşti adevărate, confirmă Romaric, cu 
un aer grav. 

În timpul ultimei vizite în Lumea Incertă, Romaric 

avusese ocazia să întâlnească oameni care îl 

avertizaseră în legătură cu preoţii lui Bohor. 

— Sigur, trebuie să fie mişto să cauţi necazul cu 
lumânarea, suspină Agathe. 

— Trebuie să recunoaştem că, pentru moment, cel 
mai convenabil este să ne ţinem după Confrerie, 
răspunse Ambre pe un ton laconic. Nu e vina noastră 
că ne-au condus până aici! 

De fapt, tinerii prieteni ai lui Guillemot merseră 
pe urmele Confreriei, traversând Gariga Roşie. Şi, 
în cele din urmă, îi descoperiseră pe Cavaleri, în 
formaţie de luptă, în faţa zidurilor din Y&nibohor. 
Hotărâseră de comun acord să lase pe mai târziu 
momentul revederii şi... pe cel al explicaţiilor. Nici 
unul dintre ei nu ţinea să se grăbească! În anumite 
împrejurări, a rămâne pitiţi în pădure, cu lupii, 
prezenta unele avantaje... 

Se îndreptară spre înălţimi, în realitate doar nişte 
coline — numite Colinele Cenuşii din cauza unor roci 
teşite —, nu departe de oraş. Acest punct de observaţie 
le oferea o vedere generală, la distanţă, asupra scenei 
care se pregătea. 

— Bun, şi acum ce urmează? repetă Bertram. 

— Facem ce fac şi ei în câmpie, răspunse Romaric 
fără ezitare, aşteptăm... 


Într-o atitudine cavalerească şi aproape ridicolă, 
date fiind împrejurările speciale, linia platoşelor 

turcoaz sfida puternicul oraş Yenibohor. În spate, cu 
un plan aproximativ al oraşului sub ochi, Comandorul 
ţinea consiliu de război cu Ambor, Bertolen, Urien şi 
cu Valentin. 

— Comandorule, repetă pentru a zecea oară Urien 
de Troil, nu înţeleg de ce îl lăsaţi pe acest trădător de 
Yorwan să dirijeze operaţiunea! 

Valentin lăsă să-i scape un suspin de exasperare. 

— Din cauză că tu ai hotărât că nu pricepi nimic, 
răspunse el în locul şefului Cavalerilor. Urien, te 
implor... În primul rând, spune-ţi că Yorwan nu 
conduce nimic: ne dă sfaturi, asta e tot. Ce a făcut în 
trecut e una; ce face astăzi, adică să ne ajute să-l găsim 
pe Guillemot, este altceva. 

— Insinuezi că fapta lui bună este de ajuns să 
şteargă greşeala trecutului? întrebă Ambor. Nici nu se 
pune problema! 

— Nu e vorba de asta, mormăi Urien. Nu e nici o 
faptă bună, ci o capcană. O capcană în care ne 
aruncăm cu capul înainte! Dacă Yorwan nu era sub 
protecţia acestor blestemaţi de Vrăjitori, l-aş fi 
sugrumat cu mâinile mele, ca să-l împiedic să facă 
rău în continuare! 

— Vă reamintesc, interveni Comandorul pe un ton 
sever, că suntem aici pentru a organiza cucerirea 
oraşului. Aşa că, mai bine reflectaţi la asta, în loc să 
faceţi speculaţii gratuite! Yorwan spune că acolo, la 
Yénibohor, Guillemot este ţinut prizonier. Dacă 
Maestrul Qadehar şi Gérald ne spun că se poate avea 

încredere în informaţiile lui Yorwan, înseamnă că 
sunt corecte. Nu noi trebuie să judecâm... 

Urien nu răspunse, dar strânse pumnii până i se 
albiră încheieturile. 

Mai departe, aşezaţi pe iarba scurtă, Qadehar, 
Gerald şi Qadwan stăteau în jurul lui Yorwan, care 
era înfăşurat în mantia lui roşie de Senior Sha. Cine îi 
vedea discutând deschis şi prieteneşte n-ar fi putut 
spune că unul era prizonierul celorlalți trei... 

— Nu-mi vine să cred că am ratat chemarea de 
ajutor a Ucenicului meu, se văicări Qadehar. 

— Pentru că eşti mai puţin sensibil decât mine la 
Grafemele Incerte, răspunse Yorwan. 

— Totuşi, l-am auzit, insistă Maestrul Vrăjitor. 
Slab, dar am recunoscut foarte limpede un apel de 
ajutor! Doar că provenea din Lumea Incertă. Cum aş 
fi putut şti că este vorba despre Guillemot? 

Se învinovăţea grozav că nu acordase mai multă 
atenţie vrăjii greu de localizat pe care o interceptase, 
în timp ce mergea alături de Urien şi de Valentin, cu 
câteva zile înainte, în direcţia Virdu. 

— Esenţialul, îl încurajă Gerald, este că Yorwan a 
captat acest apel şi, mai ales, că a avut prezenţa de 
spirit să-l localizeze pe Guillemot şi să facă o legătură 
mentală. 

— I-am pierdut urma în Yénibohor, continuă 
Yorwan. Cu siguranţă că este încă acolo! Totuşi... 

— Totuşi ce? întrebă Qadwan cu o voce slabă. 

Bătrânul Vrăjitor era încă slăbit. Recupera cu greu 
trecerea în Lumea Încertă. 

— Totuşi, reluă Yorwan, este nevoie de multă 
atenţie. Preoţii din Yenibohor sunt de temut! Ei 
practică o formă de magie puternică, care îşi are 
originea în cultul închinat lui Bohor, Maestrul 
Obscur. Se zice că Marele Preot care îi conduce nu 
are formă umană şi că a fost trimis în Lumea Incertă 
de însuşi Bohor... Oricine ar fi, trebuie să arătăm mult 
mai multă prudenţă. 

Aruncă o privire dezaprobatoare Cavalerilor in- 
stalaţi prea la vedere, în faţa oraşului. 

Qadwan suspină. 

— Aşa este Confreria, mândră şi nesăbuită. Trebuie 
să-i iei aşa cum sunt. Dar oamenii sunt valoroşi, nu au 
egal în nici una dintre lumi! 

— Cavalerii n-au nici o şansă împotriva preoţilor, 
se încăpăţână Yorwan. 

— Ce propui? se nelinişti Qadehar. 

— Viclenie sau negociere. În nici un caz forţa. 

— Ştiu că mă repet, spuse Gérald, dar n-avem prea 
mult timp! Oricine ar fi cel care l-a răpit pe Guillemot, 
Umbra, Marele Preot sau Bohor în persoană, o să 
obţină repede de la el ceea ce doreşte. Şi dacă, în plus, 
este aceeaşi persoană care a furat din turnul tău Cartea 
Stelelor, aşa cum ne-ai povestit, atunci se poate paria 
pe faptul că se pregătesc lucruri de temut... 

— Trebuie să mă credeţi, spuse insistent Yorwan. 
Cartea Stelelor mi-a fost furată cu adevărat de la 


CHIPUL UMBREI 111 
Djaghataăl, în timp ce eu alergam după Guillemot 
prin coridoarele de la Gifdu! 

— Un jefuitor jefuit, iată ceva amuzant, dacă 
situaţia nu ar fi atât de dramatică! îi scăpă lui Qadwan. 

Yorwan întoarse o privire tristă spre cei trei 
Vrăjitori. 

— De câte ori mai trebuie să v-o spun? Nu am furat 
vechea carte de farmece, eu am pus-o la adăpost! 
Dacă n-aş fi procedat aşa, chiar împotriva intereselor 
mele, situaţia ar fi fost astăzi mult mai gravă. 

— Poate că spui adevărul. În orice caz, mi-ar 
plăcea să te cred... Dar o să vedem asta mai târziu, 
conchise simplu Qadehar, după un moment de tăcere. 
Pentru moment, să ne ocupăm de Guillemot! 

Lăsându-l pe Yorwan sub paza lui Qadwan, 
Qadehar şi Gérald se îndreptară spre grupul de băr- 
baţi adunaţi în jurul Comandorului. 


— Maestre, noi ce facem? 

— Pentru moment, nimic... 

Silueta de umbre îi contempla din vârful turnului 
său pe oamenii Confreriei, care îl sfidau de la baza 
zidurilor oraşului. 

— Nimic, Maestre? se miră Lomgo. Dar... 

— Am prevăzut asta... Era inevitabil... Numai că 
au ajuns prea devreme... 

Şoaptele Umbrei încetară. Reflecta. 

— Adu-l pe prietenul nostru... Acum... 

Lomgo se înclină şi dispăru pe scări. 

După un timp, suflând ca un animal şi bombănind 
împotriva înălţimii donjonului, un bărbat îşi făcu 
apariţia pe acoperiş. Era un colos chel, păros în rest 
ca un diavol, îmbrăcat într-o armură neagră, îndoită 
de lovituri. 

— Sper... că oamenii tăi sunt pe poziţii... Thunku... 

— Acolo sunt, Mare Preot, răspunse comandantul 
Thunku cu o voce tunătoare. 

— Bine, foarte bine... O să dau dispoziţii... Şi o să 
aşteptăm să atace... 

— Credeţi că au venit ca să ne atace? îl întrebă 
Thunku. 

Aruncă o privire plină de dispreţ spre Cavaleri. 

— Nu sunt mai mult de o mână! 

— Crede-mă, Thunku... vor ataca... Îi cunosc 
bine... Vor ataca... 

Umbra rânji, şi Thunku, al cărui rictus monstruos 
înspăimânta nu puţină lume, îl acompanie în râsul lui 
groaznic. 

Pe câmpie, în pofida curajului care le stăpânea 
inimile, Cavalerii nu-şi putură reprima un tremur. 


15 
URIEN DE TROIL 


Propunerea de negociere a lui Yorwan, pe care 
Qadehar şi Gérald o raportaseră statului-major al 
Cavalerilor, fu departe de a fi pe plac durilor oameni 
de acţiune, cu excepţia, poate, a lui Valentin, cel mai 
înţelept dintre ei... 

— Ce? exclamă Urien. Vreţi să staţi de poveşti cu 
aceşti nebuni? 

— Ar fi o ocazie să apreciem forţele de care 
dispune oraşul, încercă Maestrul Qadehar să se 
justifice în faţa bătrânilor Cavaleri, care, cu toţii, 
simțeau că explodează de furie. 

— Nu ai încredere în valoarea Confreriei? îl întrebă 
Comandorul, uşor jignit, pe Vrăjitor. 

— Problema nu este asta, interveni Gerald. Maestrul 
Qadehar nu pune în discuţie curajul vostru! Dar, după 
părerea lui Yorwan, preoţii din Yénibohor dispun de 
puteri magice care... 

— Yorwan! ricană Urien. Ideea unei atitudini atât 
de laşe nu putea veni decât de la el! Ceea ce mă miră, 

Qadehar, este că te laşi manipulat de acest individ, 
atâta vreme cât el ne-a trådat. 

— Destul, Urien! îl repezi Qadehar sec. 

Atitudinea uriaşului de Troil îl facuse să-şi piardă 
răbdarea. 

— Insinuările tale sunt inadmisibile! reluă el. 

— Ei bine, eu, răspunse urlând Urien, eu nu accept 
să mă supun Guildei şi acestor blestemaţi de Vrăjitori! 

Insultat, Qadehar făcu un pas spre Urien, 
ameninţător. Gerald, Comandorul şi Valentin in- 
terveniră imediat între cei doi bărbaţi. Ambor şi 
Bertolen, cei doi căpitani, păreau derutaţi şi uluiţi. 
Şovăiala se făcu simțită şi în rândurile Cavalerilor. Se 
aflau mobilizați în faţa îngrozitorului oraş YEnibohor, 
adăpostindu-se de nu se ştie ce ameninţare, iar şefii lor 
se certau... Situaţia li se părea cel puţin neobişnuită. 

— E destul! mormăi Urien. 

Se eliberă din strânsoarea lui Valentin şi a Co- 
mandorului şi dădu câţiva paşi înapoi. 

— Ştiu ce am de făcut! 

Colosul se îndreptă cu pas iute spre o enormă 
stâncă ascuţită. Se căţără pe ea şi se adresă cu voce 
tunătoare Cavalerilor stupefiaţi: 

— Cavaleri! Răpitorul nepotului meu se află în 
acest oraş! Un oraş ocupat de o mână de preoţi morţi 
de frică! Şi ce ne propun Vrăjitorii Guildei, după 
sfatul trădătorului Yorwan? Să negociem! 

Un urlet de dezaprobare agită oamenii, captivaţi 
de discursul războinic al lui Urien de Troil. 

— Nu sunteţi voi cei mai buni luptători din cele 
Trei Lumi? continuă uriaşul, a cărui privire strălucea 
de pasiune şi de violenţă. Nu vă simţiţi în stare să 
cuceriţi oraşul? 

De data aceasta îi răspunse un urlet entuziast. 
Bărbaţii fluturară spre cer săbiile şi scuturile, pe care 
era bătut blazonul familiei lor. 

— Atunci, încheie Urien, ridicând securea de 
Tăzboi, la atac! Să cadă capul celor care îndrăznesc să 
sfideze Ţara de Ys şi Confreria! 

— Uraaaaaa! 

Strigătele sălbatice ale celor două sute de Cavaleri 
răsunară în câmpie. Urien merse în frunte şi se grăbi, 
spumegând, în direcţia porţilor oraşului, larg deschise. 
Cavalerii se aruncară pe urmele lui. 

— Este o nebunie, gemu Qadehar, care asista, ne- 
putincios, la scenă. 

Comandorul avea faţa descompusă. 

— Îmi pare rău. Nu pot face nimic. Pentru Cavaleri, 
Urien este o legendă. Erau cu toţii prea nerăbdători să 
treacă la atac... 

Ambor şi Bertolen, înflăcăraţi ca şi ceilalţi de dis- 
cursul lui Urien, porniră primii. 

Comandorul se îndreptă, la rândul lui, spre oraş. 
Valentin se luă după el. 

— Sunt oamenii mei, se scuză Comandorul. Nu 
pot să-i abandonez! 

— Merg cu voi! se hotărî brusc Qadehar. Dacă 
preoţii folosesc magia, o să aveţi nevoie de mine! 

— Şi asta este tot o nebunie..., spuse Gérald pe un 
ton reprobator. 

— Ştiu, prietene, recunoscu Marele Vrăjitor cu 
tristeţe. Dar mi-am mai abandonat o dată tovarăşii în 
faţa oraşului Djaghataăl. Astăzi, o să împart soarta cu 
ei, oricare ar fi ea. Dacă lucrurile iau o întorsătură 
neplăcută, refugiaţi-vă în Pădurea Spânzuraţilor! Şi 
plecaţi repede înapoi, în Ys! 

Gerald, Qadwan şi Yorwan îl priviră cum se 
aruncă spre Y&nibohor, pe urmele Cavalerilor. Erau 
încremeniţi. 

— Cred, anunţă Yorwan cu o voce prevestitoare de 
rău, că ar trebui să plecăm imediat la drum spre 
Pădurea Spânzuraţilor... 


Urmat de cei două sute de Cavaleri ai Confreriei 
Vântului şi de Valentin, Qadehar şi Comandor, ceva 
mai în urma lor, Urien pătrunse în oraş. Locurile din 
jurul porţii monumentale erau goale. Mai alergară încă 
o sută de metri, apoi trecură un pod de piatră care unea 
malurile unei ape mari. Urien bătu pasul pe loc în 
mijlocul unui drum larg şi înjură. În spatele lui, 
războinicii în armură turcoaz se opriră şi începură să 
şuşotească. Nu era nimeni. lar liniştea care domnea era 
o linişte de moarte. Putea fi vorba despre o capcană... 

„Ce să fac? Pe toţi sfinţii, ce să fac?“ se lamentă în 
gând Urien, venindu-şi puţin câte puţin în fire, de- 
oarece situația avu asupra lui efectul unui duş rece. 

— Stânga-mprejur! urlă imediat către tovarăşii lui. 
Să ieşim din această cursă, repede! 

Dar, în aceeaşi clipă, porțile grele se închiseră 
brusc, cu un pocnet sinistru, care răsună ca un zgo- 
mot de sfârşit de lume. Acela fu momentul când, ră- 
sărind de pe străduţele din jur, creaturile se aruncară 
cu zecile, urlând, asupra Cavalerilor... 

Erau Orki, acei monştri umanoizi, puternici şi în- 
spăimântători, cu chip asemănător celor al şopârlelor, 
cu pielea tare şi solzoasă, îmbrăcaţi în pânză şi piele! 
Aveau atârnate pe piepturi pandantive cu simbolul 
oraşului Y âdigâr, un leu răgind, înconjurat de flăcări. 

Qadehar, puţin mai în spate, recunoscu blazonul. 
Păli. 

— Oamenii lui Thunku! Iarăşi! exclamă el. 

— Ca şobolanii! constată cu multă amărăciune 
Comandorul, văzând grupurile de monştri răs- 
pândindu-se pe drum şi ocupând podul, prinzând 
Confreria ca într-o menghină. 

— Trebuie să ne retragem şi să fugim! spuse 
Valentin, încercând să-şi păstreze calmul. Este sin- 
gura noastră şansă... 

— Eu mă ocup de poartă, anunţă Qadehar, întor- 
cându-se din drum. 

Dar, în aceeaşi clipă, un Ork gigantic îi tăie 
drumul. Instinctiv, Vrăjitorul lansă contra lui Gra- 
femul Thursaz. Acesta rămase fără efect. 

„Asta-i bună! se miră Qadehar. Am chemat totuşi 
forma incertă a Grafemului!“ 

Încercă încă o dată să-şi supună adversarul cu 
Grafemul, sărind în acelaşi timp într-o parte, pentru a 
evita o violentă lovitură de pumn. Cauză pierdută... 

„Yorwan a avut dreptate! înţelese imediat. Există 
aici o magie care o amhilează pe a mea!“ 

Vrăjitorul pară o nouă lovitură a Orkului şi se 
aruncă asupra lui. Reuşi să-l lovească în gât, apu- 
cându-i în acelaşi timp arma, o sabie grea, dinţată ca 
un fierăstrău. Apoi se întoarse spre tovarăşii lui, care 
erau în luptă cu monştrii. Bătălia era generală. 

Un alt Ork îl zări şi, cu un grohăit plin de ură, se 
aruncă pe el învârtindu-şi bâta ghintuită. Vrăjitorul 
suspină şi aşteptă lovitura cu sabia ridicată... 


16 
ORKI CONTRA CAVALERI 


Orkul care se aruncase asupra lui Qadehar era cu 
aproape două capete mai înalt decât el. Dar nu îl 
tulbură prea tare pe Maestrul Vrăjitor, care se mai 
luptase şi altădată cu cele mai malefice creaturi din 
Lumea Incertă! Îl lăsă să se apropie şi, în ultimul mo- 
ment, făcu un pas în lături. În timp ce monstrul 
nimeri cu măciuca în praf, Qadehar îl lovi în burtă. 
Fără să arunce nici o privire spre adversarul lui care 
agoniza, se pregăti pentru atacul unui al treilea Ork. 
Pară o primă lovitură cu sabia, sări cu supleţe în aer 
pentru a-l evita pe al doilea; apoi, revenind, izbi cu 
toată puterea cu piciorul în genunchiul monstrului. 
Acesta pocni scurt, într-un trosnet îngrozitor, şi Orkul 
se rostogoli pe pământ, gemând de durere. Maestrul 
Qadehar abia avu timp să-şi recapete răsuflarea, că 
prietenii săi îl şi chemară în ajutor. 

Peste tot se dădeau lupte. Reputația Cavalerilor 
era salvată: unul contra trei, se luptau cu curaj, iar 
săbiile lor erau roşii de sângele monştrilor. Când unul 

dintre tovarăşii lor muşca ţărâna sub loviturile 
creaturilor dezlănţuite, furia lor creştea şi loveau şi 
mai puternic. Urien de Troil, spate în spate cu Valentin, 
care îl acoperea, rămânea cel mai impresionant: cu 
sabia într-o mână, cu securea de război în cealaltă, cu 
barba plină de praf şi cu buzele înspumate, punea la 
pământ Orkii unul după altul, cu o forţă titanică. 
Comandorul dădea şi el lovituri mortale în rândurile 
duşmanilor. Lovea cu braţul dur, metodic şi precis. 
Cicatricele care îi brăzdau faţa de veteran luceau în 
soare. Ambor şi Bertolen, spate în spate, precum 
majoritatea Cavalerilor, obişnuiţi cu luptele în 
echipă, se băteau şi ei ca nişte lei. Dar, o ştiau cu toţii, 
bătălia era pierdută dinainte. Adversarii lor păreau 
fără număr şi fiecare Ork căzut era înlocuit de altul... 

— Comandorule! îi şuieră Maestrul Qadehar şe- 
fului Cavalerilor. Magia mea este neputincioasă! 
Trebuie să încercăm să ne retragem. Nu mai rezistăm 
multă vreme! 

Vrăjitorul înclină vârful sabiei sale spre gâtul unui 
monstru. Auzi un horcăit înăbuşit. 

— Vezi vreun loc unde să ne retragem? îl întrebă 
Comandorul, deviind o lovitură de topor şi zdrobind 
cu cotul nasul unui Ork. 

— Am zărit o clădire, foarte aproape. Am putea 
încerca să ne refugiem... 

— De acord, aprobă el. 

Dădu imediat câteva ordine scurte. 

Cavalerii se ascunsseră cât mai bine cu putinţă în 
spatele scuturilor, se regrupară cât de cât, şi bătură 
încet în retragere. Comandorul şi Qadehar, urmaţi 
curând de Ambor şi de Bertolen, deschideau drumul. 
Urien şi Valentin îl închideau. Duhoarea iute a bătăliei 
le stătea luptătorilor în gât. 

— Aproape am ajuns! strigă Vrăjitorul, pentru a le 
reda oamenilor curajul, luând-o pe o mică stradă 
perpendiculară. 

Curând, reuşiră să înainteze mai repede. Casele îi 
protejau de atacurile laterale şi doar cei din spate mai 
erau acum hăcuiţi de Orki. 

Ajunseră lângă clădirea pe care o zărise Qadehar, 
o construcție mare, pătrată, din piatră cioplită, care 
depăşea în înălțime casele învecinate şi care părea a fi 
templul cartierului. Poarta era bine închisă, dar un 
Cavaler găsi repede o scară, într-o curte, de-a lungul 
unui zid. Unul după altul, bărbaţii în armură turcoaz 
urcară pe acoperiş şi îl ocupară ca pe o poziţie 
militară. 

— E rândul nostru să jucăm, îi spuse Urien lui 
Valentin, rămaşi printre ultimii pentru a-şi apăra to- 
Varăşii care urcau. 

Colosul se întoarse şi apucă scara. Dar nu observă 
un Ork care venea din cealaltă parte a străduţei şi 
care se năpusti asupra lui, aruncând înainte o lance 
de lemn. 

— Urien! Atenţie! strigă Valentin interpunându-se 
între prietenul lui şi monstru. 

Şocul fu violent. Lancea se înfipse în platoşă, la 
nivelul abdomenului, iar Valentin se prăbuşi la pă- 
mânt, încet, fără un zgomot. 

— Valentin! urlă Urien, sărind jos de pe scară. 
Valentin! 

Dintr-o lovitură de topor îl respinse pe Ork, care 
încerca să se arunce asupra lui. Apoi îl ridică pe 
prietenul său. O impresionantă pată roşie murdărea 
pământul. Urien rupse lancea de lemn la nivelul 
platoşei. Îl săltă pe majordomul lipsit de viaţă pe 
umeri şi se cățără pe acoperiş. 

O sută de Cavaleri reuşiră să ajungă pe acoperişul 
clădirii salvatoare şi se răspândiră în aşa fel încât să 
împiedice cât mai bine accesul. Ceilalţi luptători 
rămăseseră pe câmpul de bătălie, morţi, răniți sau 
prizonieri. Comandorul răsuflă uşurat. Chiar dacă 
pierderile erau grele, ar fi putut fi mult mai râu... 

Maestrul Vrăjitor se agita la capul lui Valentin, 
alături de Urien, care plângea cu lacrimi fierbinţi, în 
hohote, ca un copil. 

— Eu l-am ucis, repeta uriaşul prăbuşit, eu sunt cel 
care i-am omorât pe toţi... Este vina mea, da, este 
vina mea... Din orgoliul meu şi din nebunia mea... 

— Nu foloseşte la nimic să ne lamentăm, spuse 
Qadehar cu asprime. Ce-a fost a fost, şi gestul aces- 
ta iresponsabil va fi judecat mai târziu. Mai bine, 
ajută-mă! 

Îl dezbrăcară pe bătrân, care li se păru şi mai slab 
fără armură. Vârful de lance era adânc înfipt în 
pântecele lui. 

— A pierdut mult sânge, spuse Qadehar, neliniştit. 

Vrăjitorul căută în buzunarul mantiei sale şi 
scoase o mână de ierburi uscate, pe care le înmuie cu 
salivă şi le puse cu grijă de jur împrejurul rănii. 

— E o rană urâtă, îi anunţă el. 

— Trebuie salvat! gemu Urien. Trebuie! 

— Dacă aş avea cea mai mică putere aici, răspunse 
Qadehar punând o mână care se dorea încurajatoare 
pe umărul uriaşului, aş putea să-ţi promit. Dar fără 
Grafeme, care să întărească şi să completeze efectul 
plantelor vindecătoare... mă îndoiesc serios de 
rezultat. Trebuie să aşteptăm, Urien. Nu pot face 
nimic mai mult. 

În acel moment, Orkii dadură atacul asupra 
acoperişului, folosind vreo zece scări asemănătoare 
celor care le permiseseră Cavalerilor să se refugieze. 
Fură respinşi cu uşurinţă. Apoi, câteva săgeți trase de 
pe o clădire învecinată se zdrobiră de acoperiş. 
Cavalerii se adăpostiră în spatele scuturilor şi, 
curând, tirurile încetară. Era clar, hoardele de Orki 
nu erau eficiente decât în lupta corp la corp! Dar 
Cavalerii nu-şi făceau iluzii... 

— N-au decât să aştepte, mormăi Bertolen. N-avem 
nici hrană, nici apă! 

Dar intenţia stăpânilor din YEnibohor era alta. 

Căţărat pe un acoperiş, nu departe de Cavaleri, un 

bărbat foarte înalt li se adresă cu voce de stentor: 

— Orice rezistenţă este inutilă! Sunteţi condamnaţi! 
Aş putea să aştept ca timpul să-şi facă treaba dar... de 
felul meu, sunt nerăbdător! 

— Este comandantul Thunku, le dezvălui Qadehar, 
tiranul din Y âdigâr. A lui este armata cu care tocmai 
ne-am luptat. 

Vestea se răspândi printre Cavaleri ca o dâră de 
pulbere. 

— Într-un fel, îi spuse Ambor prietenului său 
Bertolen, prefer să fie aşa. Mi s-ar fi părut îngrijorător 
dacă nişte simpli preoţi ar fi putut pune la pământ 
oamenii Confrerie.... 

— Dar ce se întâmplă? se miră Bertolen, văzând 
vreo douăzeci de oameni în armuri turcoaz, legaţi, 
apropiindu-se de Thunku, sub ameninţarea Orkilor 
înarmaţi până-n dinţi. 

Thunku luă cuvântul din nou: 

— Cum vedeţi, am luat câţiva prizonieri! Vă cer să 
depuneţi armele şi să vă predaţi! O să număr până la 
două sute: la fiecare al zecelea număr, o să omor pe 
unul dintre ai voştri! Până o să vă supuneţi! Unu... 
doi... 

— Comandorule, îl grăbi Ambor, trebuie să ne 
predăm! Oricum, suntem pierduţi! E inutil să ne lăsăm 
tovarăşii să moară pentru nimic! 

— Ai dreptate, bineînţeles, aprobă acesta, înainte de 
a se întoarce spre Thunku şi de a striga: Opreşte! Ne 
predăm! 

Thunku numărase până la nouă şi un Ork agita deja 
un topor deasupra capului Cavalerului pe care îl făcuse 
să îngenuncheze. Stăpânul din Yâdigâr făcu semn 
monstrului să se retragă şi lăsă prizonierul să se ridice. 

— Înţeleaptă decizie, Comandorule! Lăsaţi toate 
armele pe acoperiş şi coborâţi, unul câte unul, în 
stradă! 

— Suntem pierduţi! Şi chiar nu văd ce ne-ar putea 
scoate din... suspină Qadehar către Comandor. 

Îmbrăcă armura lui Valentin şi îşi mască faţa, 
mânjind-o cu un amestec de praf şi de sânge. 

Pentru Thunku, el era Azhdar, demonul, iar bruta îi 
purta o ură fierbinte. Era mai bine să nu-l recunoască... 


17 
O DESCURAJARE DE SCURTĂ DURATĂ 


— E îngrozitor! gemu Coralie, ascunzându-se 
după umărul lui Romaric, care încerca s-o încurajeze 
neîndemânatic. 

— Dacă Maestrul Qadehar...? abia îndrăzni Ambre, 
aruncând spre Gontrand o privire neliniştită. 

— Şi unchiul meu? adăugă Romaric, cu voce 
tremurătoare. Şi Urien? 

— Suntem prea departe, răspunse Gontrand, care 
era instalat pe o stâncă, de unde avea cea mai bună 
vizibilitate. E imposibil de spus ce se întâmplă... 

Tinerii din Ys, de pe colinele pe care se refu- 
piaseră, asistaseră, nu la bătălia care se dăduse în 
spatele zidurilor — deşi zgomotul care venise dinspre 
oraş le dovedise imediat violenţa luptelor —, ci la 
episodul de pe acoperiş şi la înfrângerea Confreriei... 

— Nu erau preoţi cei care i-au aşteptat pe amicii 
noştri în această capcană, nu-i aşa? întrebă Agathe. 

— Nu, recunoscu Gontrand. Este vorba despre Orki. 
Probabil, mercenari chemaţi de preoți ca întărire, ceea 
ce se practică în mod obişnuit în Lumea Incertă. 

— Cine ar fi crezut, spuse Thomas gânditor, că 
putea pierde Confreria o bătălie? 

— Orkui erau mult mai numeroşi, se hazardă 
Romaric. 

— Şi apoi, adăugă Bertram, poate preoţii au 
intervenit cu puterile lor... 

— Orki sau preoţi, se amestecă Ambre, ce 
importanţă mai are acum, dacă toţi Cavalerii sunt 
morți sau prizonieri... 

— Fii calmă, Ambre, spuse Bertram. Doar vorbim, 
asta-i tot... 

— Da, e tot, şi tocmai asta vă reproşez! 

— Ce-o să se întâmple acum? întrebă Agathe, ca să 
pună capăt disputei. 

— Habar nu am, sfârşi Ambre prin a fi de acord. 
Habar nu am... 


— Ce e de facut? întrebă Yorwan. 

Era ascuns în spatele unei stânci împreună cu cei 
doi tovarăşi ai lui. Şi ei asistaseră la scena de pe 
acoperiş. 

Gerald nu răspunse. Se întoarse spre Qadwan, 
care făcu un gest de neputinţă. 

— Singurul lucru cu adevărat rezonabil, ezită 
Gerald, ar fi... să ne întoarcem în Ys! 

— Şi să-l abandonăm pe Guillemot? exclamă 
Qadwan şi scutură din cap neîncrezător. 

— Este singura soluţie pe care o avem, încercă să 
se justifice Vrăjitorul, ştergându-şi ochelarii. Odată 
ajunşi în Ys, o să-l avertizăm pe Înaltul Magistrat, 
care va convoca, fără îndoială, Marele Consliu şi... 

— „+ Şi în şase luni va fi luată o decizie! Nu, nici 
gând. Va fi prea târziu. 

— În principiu, ai dreptate, admise Gerald. Dar, în 
realitate... eu nu văd altă soluţie decât cea a întoar- 
cerii în Ys. 

— Eu, am eu una, anunţă atunci Yorwan. 

Seniorul Sha crezuse că o să-i fie ignorată pă- 
rerea, dar, văzând feţele întoarse spre el, înţelese 
faptul că Vrăjitorii erau gata să se agaţe de cea mai 
mică speranţă... 

Se adăpostiră în aşa fel încât să nu fie văzuţi din 
oraş, şi Yorwan începu: 

— Aparţin de la cea mai fragedă vârstă unei frăţii 
secrete, care există în cele Trei Lumi: Societatea 
Urşilor. Această societate este foarte veche. S-a 
născut când Cartea Stelelor a ajuns în Ys. Se crede că 
aceiaşi oameni care au adus Cartea sunt şi cei care au 
creat societatea. Apoi, societatea s-a răspândit în 
Lumea Reală şi în Lumea Incertă. Ea are ca unic scop 
supravegherea Cărții Stelelor şi metodele prin care s-ar 
putea face asta... Pentru că vechea carte de farmece 
are taine de temut! Nu suntem prea numeroşi cei care 
facem parte din rândurile Urşilor. Dar influenţa 

noastră e mare, iar susținătorii noştri, importanţi. Mai 
ales în Lumea Incertă, unde se ţes de multă vreme 
principalele comploturi împotriva Cărţii... Vreau să-l 
anunţ pe şeful Urşilor şi să-i cer ajutorul. Nu ştiu 
dacă acest ajutor va fi suficient pentru a lupta contra 
puternicilor preoţi din Yenibohor, dar... nu costă 
Nimic să încerc! 

Propunerea lui Yorwan fu primită cu o tăcere 
uluită. 

— Este de necrezut! exclamă în cele din urmă 
Qadwan. N-am auzit vorbindu-se niciodată de această 
Societate a Urşilor! Totuşi, de obicei, toate secretele 
trec pe la Gifdu! 

— O societate secretă, înfiinţată tot de către cei 
care au adus Cartea Stelelor... reflectă cu voce tare 
Gerald. O putere şi o contraputere... Un leac şi un 
antidot pentru situaţia în care leacul se transformă în 
otravă... Este logic, foarte înţelept! 

— Dar tu ce rol ai printre Urşi? îl întrebă Qadwan 
pe Yorwan, încruntând sprâncenele. 

— Înainte eram corespondent secret al societăţii pe 
lângă Guildă, în Ys. Astăzi, sunt ochii şi urechile 
Urşilor în Lumea Reală... 

— Adică... Adică plecarea ta din Ys cu Cartea 
Stelelor are o legătură cu Urşii? întrebă Gerald, cu 
ochi strălucitori. 

Vrăjitorul începea să înţeleagă. 

— Da, murmură Yorwan cu un strop de tristeţe în 
voce, coborând privirea. Dar o să vă povestesc asta 

mai târziu. Timpul ne presează şi, pentru că sunteţi de 
acord, trebuie să-mi contactez prietenii în Lumea 
Incertă... 


În acest timp, pe coline, Ambre scoase un strigăt 
de triumf. Tocmai îi venise o idee! 

— Cavalerii au lansat atacul împotriva preoţilor, 
pentru a-l elibera pe Guillemot şi au eşuat în tentativa 
lor... declară ea. 

— Cum poţi fi atât de sigură că Guillemot se află în 
Y Enibohor? o întrerupse Agathe. 

— Cei din Confrerie au asediat oraşul şi n-au făcut-o 
din cauză că este sezonul reducerilor! replică Agathe, 
ridicând din umeri. 

— Continuă, Ambre, o încurajă Romaric. 

— Eşecul Cavalerilor, aşadar, ne obligă ca, la rân- 
dul nostru, să acţionăm. 

— Cu atât mai mult, adăugă Gontrand serios, cu 
cât graba Confreriei nu poate însemna decât un lucru: 
dispunem de puţin timp pentru a-l elibera pe 
Guillemot... 

— Dar cum? se miră Agathe. Cum putem reuşi noi 
acolo unde două sute de Cavaleri au eşuat? 

Ambre îi trimise un zâmbet radios. 

— Avem amici în Lumea Incertă! Nu-i aşa, prie- 
teni? Gontrand, mă gândesc la Tofann, uriaşul tău 
din stepe! Coralie, la Wal şi la Poporul Mării! Şi, 
apoi, Guillemot ne-a vorbit destul despre Oamenii 
Nisipurilor şi despre datoria pe care o au faţă de el! 

Faţa lui Gontrand se lumină dintr-odată. 

— Ai vrea să-i găsim pe aceşti prieteni şi să le ce- 
rem ajutorul? 

— Exact! aprobă Ambre, încrucişând braţele cu un 
aer triumfător. 

— Da, dar noi nu cunoaştem pe nimeni! interveni 
Thomas. 

— Este adevărat, confirmă Bertram. 

— E simplu, răspunse Ambre, foarte hotărâtă să ia 
problema în mâini. Pentru că avem timpul măsurat, 
cum a spus Gontrand, care are cu siguranţă dreptate, 
nu putem căuta toți odată. Aşadar, o să facem echipe. 
Coralie şi Romaric, voi o să mergeţi să vă căutaţi 
prietenii din Poporul Mării. Agathe va pleca cu 
Gontrand pe urmele lui Tofann. Thomas, Bertram şi 
cu mine o să ne întoarcem în Deşertul Vorace. 

— Şi dacă nu găsim pe nimeni? se neliniști Coralie. 

— Lumea Incertă nu e chiar aşa de mare. Şi, apoi, 
voi ştiţi unde să căutaţi! În schimb, o să stabilim o zi 
în care va trebui să ne întâlnim, indiferent care va fi 
rezultatul căutărilor noastre... 

Propunerea lui Ambre fu din nou supusă la vot. 
Fu acceptată în majoritate, fără rezerve, în afară de un 
singur vot, cel al lui Bertram, care nu mai dormea, 
dar afişa un zâmbet enigmatic. 

— N-o să merg cu tine, Ambre, anunţă el. 

— Ce? 

— Am o altă idee! Am nevoie să acţionez singur... 

— Să vedem, explică-te, Bertram! îl obligă fata. 

— Inutil. Vă cer, pur şi simplu, să aveţi încredere în 
mine. 

Îl priviră cu toții cu îndoială şi, cu toate eforturile, 
nu reuşiră să-l facă să-şi schimbe părerea. 

Tânărul Vrăjitor îşi strânse lucrurile şi se pregăti 
de plecare, argumentând că nu trebuia să întârzie, 
dacă voia ca proiectul lui să aibă o şansă de reuşită. 


Aşadar, Cavalerii fuseseră predaţi de către Orki, 
unul câte unul, lu: Thunku, care aştepta la picioarele 
templului în care încercaseră să se refugieze. Fuseseră 
dezarmaţi, maltrataţi şi legaţi, înainte de a fi conduşi 
în subsolul clădirii şi aruncaţi în celule umede. 

— Toată lumea e bine? se interesă Comandorul, 
printre barele celulei sale, unde fusese închis împreună 
cu zece dintre oamenii lui, imediat ce Orkii plecaseră. 

Primi un răspuns pozitiv din toate celulele, în 
afară de cea din faţa sa. 

— Valentin e pe moarte, anunţă trist Qadehar. 

Ascuns sub armura turcoaz a unui Cavaler, 
Vrăjitorul nu fusese descoperit nici măcar de 
Thunku, atunci când trecuse prin faţa lui. Din 
fericire, obținuse de la Orki dreptul de a-l căra pe 
majordomul grav rănit pe umerii săi, ceea ce îl 
ajutase să treacă neobservat... Preoţii din YEnibohor, 
oameni slabi cu craniul ras, îmbrăcaţi în alb, îl 
căutară totuşi printre ei pe Vrăjitorul Guildei. 
Avuseseră senzaţia că îl zăriseră luptând şi activaseră 
imediat puterile care neutralizau magia stelelor. 

Qadehar îşi abandonase mantia de vrăjitor într-o 
adâncitură a terasei şi nu regretase! Decepţionaţi, 
preoţii renunţară în cele din urmă... 

Comandorul făcu inventarul trupelor: erau o sută 
douăzeci de Cavaleri supraviețuitori, dintre care 
patruzeci erau răniţi uşor, din cei două sute pe care îi 
număra compania înainte de luptă... 

— Este înfrângerea cea mai costisitoare pe care a 
suportat-o Confreria de la fondarea ei, spuse simplu 
Comandorul lui Ambor, care era închis împreună cu el. 

— Am pierdut o bătălie, nu războiul! exclamă 
aprig căpitanul. 

— Poate, făcu un altul, sceptic. Doar că noi nu mai 
suntem în stare să purtăm acest război! 

— Care sunt şansele noastre, Comandorule? în- 
trebă o voce dintr-o altă celulă. 

— Sunt modeste, nu v-o ascund, răspunse acesta. 
Dar există! Gerald şi Qadwan, cei doi Maeştri 
Vrăjitori, sunt liberi, afară: nu mă îndoiesc nici o 
clipă că şi-au făcut un plan. După părerea mea, au 
luat calea spre Ys, de unde o să aducă întăriri. 

Chiar dacă ascundeau multe incertitudini, cuvin- 
tele Comandorului îi încurajară pe Cavaleri. 


18 
BALANȚA LUMINII 


Guillemot ieşi din coma în care zăcuse după ce 
îndurase dezlănţuirea tenebrelor, cu capul vâjâind şi 
gâtul arzând. Apoi îşi potoli setea bând cu lăcomie. 

Se simţea mai bine. Constată cu surpriză şi cu 
uşurare că barierele magice tulburate de Umbră îşi 
reluaseră locul. Armura lui Egishjamur, întărită de 
Odala, Grafemul protector al spaţiului închis, 
strălucea cu lumina ei albastră, încurajatoare. Cele 
opt braţe ale lui Hagal, Bunica, sclpeau liniştit cu 
flăcările lor reci şi roşii. În fine, îl simţea sub el, 
adâncit bine în piatră, pe Mannaz, legătura cu 
Puterile, oul stelar care l-a pus la adăpost de duş- 
manul lui... 

Ucenicul putea presupune după asalturile Umbrei 
ŞI ţinând cont de starea de slăbiciune în care se afla, 
că protecţiile magice erau distruse. Dar Önd, suflul 
vital, fusese, cu siguranţă, cel care schimbase în 
energie Grafemele care stăteau la temelia vrăjilor! 

Un Vrăjitor puternic făcea o magie puternică, unul 
slab, una slabă. Era ciudat: s-ar fi zis că Grafemele 
trăiau o existenţă proprie şi că regenerau vrăjile, fără 
să aibă nevoie de el! S-ar fi zis chiar că Grafemele îl 
protejau... 

Guillemot nu-şi risipi forţele nici mirându-se, nici 
căutând o explicaţie: era foarte bine aşa. În starea lui, 
n-ar fi putut rezista unui alt atac al implacabilului său 
adversar, fără ajutorul Grafemelor... 

În momentul când intră din nou în cameră, Umbra 
se arătă surprinsă descoperind barierele magice, care 
erau cât se poate de puternice. 

— Bine... foarte bine, băiatul meu... Sper că ai 
cheltuit multă energie... ca să-ţi refaci vrăjile... 

În şoaptele Umbrei se citea un fel de bucurie care 
îl nelinişti pe Guillemot mult mai mult decât furia pe 
care o manifestase ultima dată. 

— Presimt un atac astăzi... O victorie... cheamă o 
altă victorie... nu-i aşa, fiul meu... 

— Ce vreţi să spuneţi? întrebă Guillemot cu o voce 
slabă, care păru să-l încânte pe adversarul lui. 

— Îmi place să văd cum mor florile turcoaz... pe 
câmpurile de praf... 

Cuvintele Umbrei erau şi mai greu de descifrat 
decât de obicei, şi Ucenicul nu mai insistă. 

— N-ar trebui să-ţi faci... să-ţi faci tot acest rău cu 
barierele tale... reluă Umbra imediat. Chiar tu, 

curând... tu vei fi cel care le vei face să dispară... ca să 
te arunci în braţele mele... 

— Socoteală greşită! strigă Guillemot cu voce 
spartă. 

Umbra rânji. Se rezemă de un perete al celulei sau 
cel puţin aşa i se păru lui Guillemot; de la distanţa 
aceasta, abia o distingea. 

— Să stăm puţin de vorbă, vrei... Avem atâtea să ne 
spunem... 

Vocea cavernoasă devenise mângâietoare. Guil- 
lemot simţi că i se face rău. 

— Spune-mi, băiatul meu... Vorbeşte-mi despre 
părinţii tâi... Ce mai fac?... 

Inima lui Guillemot bătu şi mai tare. 

— N-am nimic de spus! Viaţa mea nu vă priveşte! 

— Dimpotrivă, fiul meu... dimpotrivă... Spune-mi... 
mama ta este la fel de frumoasâă?... Blonda Alicia... 
cu pielea atât de fină... 

Guillemot căscă gura de uimire. De unde... de 
unde ştia? Şi ce însemnau aluziile acestea? 

— Tăceţi! urlă el. 

Vocea Umbrei deveni şi mai blândă. 

— Am tot dreptul, fiul meu... Mai ales dreptul să-ţi 
vorbesc despre mama ta... 

— Nu! Nu despre mama! 

În mintea lui Guillemot gândurile se îmbulzeau, se 
contraziceau unul pe altul. Îi scăpau. Avea impresia că 

o mână cu unghii ascuţite i se strecurase în piept şi 
acum se distra zgâriindu-i inima. 

— Să vorbim despre tatăl tău, atunci... 

— De tata? De ce despre tata? 

Guillemot simţi că e gata să izbucnească în 
lacrimi. 

— De ce... Mă întrebi de ce... Dar, bine, fiule... 
Pentru că tatăl tău, pe care nu l-ai cunoscut 
niciodată... tatăl tău, pe care ţi l-au ascuns de când te-ai 
născut... cel care a iubit-o pe mama ta, Alicia... tatăl 
tău, Guillemot... SUNT EU... 

— NUUU! NUUU! 

Ucenicul Vrăjitor îşi prinse capul între mâini şi 
urlă. Înnebunea. Tatăl lui, acest monstru, acest 
demon! Era imposibil! Nu voia să creadă. Nu trebuia 
s-o creadă! 

Dar... dacă era tocmai el? În cazul acesta, ce mai 
aştepta ca să facă să piară toată această suferinţă? Ce 
mai aştepta ca să distrugă barierele şi să se grăbească 
spre el, să-l strângă în braţe? 

Armura lui Ægishjamur începu să strălucească 
mai tare şi Hagal ardea cu tot mai multă intensitate... 
Ca pentru a-l pune în gardă pe Guillemot, care se 
ridicase şi se împleticea. 

— Vino, fiul meu... vino să-ţi îmbrăţişezi tatăl... 
Guillemot, fiul meu... 

Ucenicul făcu un pas, apoi un altul, în direcţia 
Umbrei, ca un somnambul. De-acum, totul i se părea 

limpede: tatăl lui, cel pe care îl căutase dintotdeauna, 
era acolo, de partea cealaltă a barierelor pe care el le 
ridicase în mod prostesc! Tatăl lui îl aştepta, îl va 
strânge în braţele lui. Totul s-a sfârşit... 

În acea clipă, un Grafem se materializă în mintea 
lui Guillemot. Un Grafem în formă de balanţă, 
aureolat de o lumină caldă. Teiwaz, semnul lui Irmin, 
echilibrul, legea şi ordinea, invincibilul principiu al 
dreptăţii şi al coeziunii lumii! 

Abia instalat în spiritul lui Guillemot, Grafemul 
combătu elementele de magie subtilă pe care Umbra 
le strecurase pe nesimţite în cuvintele ei. O magie 
extrem de blândă, care îl împiedica pe băiatul slăbit 
să judece normal şi îl lipsea de voinţă, transfor- 
mându-l într-o marionetă. 

Teiwaz lucră eficient la restabilirea calmului şi a 
armoniei în gândurile lui. 

Curând, Umbra îl văzu pe Guillemot clătinându-se, 
apoi revenindu-şi. 

— Ce aştepţi... fiule?... 

Şoaptele deveneau îngrijorate. Teiwaz alunga 
particulele magice care însoțeau cuvintele Umbrei, 
înainte ca ele să ajungă la mintea Ucenicului. Puțin 
câte puţin, Guillemot îşi recăpăta raţiunea. 

Dacă Umbra era tatăl lui, de ce căutase să-i facă 
rău, dezlănţuindu-şi magia împotriva lui, în timpul 
precedentei lor întâlniri? Un tată nu procedează astfel 
cu fiul lui! Fiul lui... 

Un lucru evident îl izbi imediat. Alicia nu era 
mama lui! A ştiut-o de la primele dezvăluiri ale 
Seniorului Sha în legătură cu acest subiect, şi, mai 
ales, de la dezvăluirile pe care ea le făcuse în legătură 
cu copilul furat din maternitate! O ştia şi era resemnat 
în faţa adevărului. Chiar şi numai simpla idee că 
această femeie, care îl iubise mai mult decât orice pe 
lume, nu era mama lui îl făcea să se sufoce de 
durere... 

El o ştia! Dar nu şi Umbra. 

Umbra fusese cu siguranţă informată, ştiuse 
numele Aliciei şi ce însemnase ea, Umbra ştia că el 
nu-şi cunoştea tatăl. Încercase să-l păcălească! 
Aproape că reuşise... Cum putuse să cadă într-o 
capcană atât de grosolană? Cum putuse fi tentat să se 
arunce în braţele acestui monstru? 

Guillemot, neavând habar de efortul făcut de 
Teiwaz împotriva magiei subtile a călăului lui, 
întoarse o faţă roşie de furie în direcţia în care bănuia 
că este aşezată Umbra: 

— N-o să vin. Nu sunteţi tatăl meu! 

Umbra pricepu că Guillemot îi scăpase. 

Nu ştia prin ce vrajă, dar îl pierduse tocmai când 
era gata să-şi atingă scopul! Urlă de furie şi îşi 
dezlănţui armele negre contra Armurii, care le opri 
pe dată. 

— N-ai nimic de pierdut dacă mai aştepţi... Când o 
să mă întorc... o să mă implori să te omor... ca să 
suferi mai puţin... 
Tenebrele prinseră viaţă şi o luară spre uşă, care se 
deschise şi se închise pocnind. Guillemot se felicită cu 
un zâmbet mulţumit: îi ţinuse piept Umbrei încă o zi! 


19 
IZVORUL 


— Şi cum o să facem să-i vedem când apar? 

— Las” că ştiu eu. 

Acesta fu răspunsul pe care i-l dădu Coralie lui 
Romaric, care era neliniștit, pe drept cuvânt, în 
legătură cu modul în care vor reuşi să descopere nişte 
plute în mijlocul Mării Meduzelor de Foc... 

Părăsiseră Colinele Cenuşii în zori. Lăsând în 
urmă Y€nibohorul, urcau acum coasta spre nord-est. 

— Şi care ar fi micul tău plan? 

— O să vezi. 

Romaric suspină. Nu-i plăcea când Coralie făcea 
pe misterioasa! Ce-şi închipuia ea? Că o să ajungă s-o 
implore ca să afle ce punea la cale? Se închise într-o 
tăcere bosumflată. Dar, curând, nu mai rezistă: 

— Haide, Coralie, spune-mi! Suntem o echipă, da 
sau nu? 

— Ah! Iată o întrebare bună! 

Fata se opri şi îl cercetă aplecând puţin capul. Era 
adorabilă cu ochii ei mari, albaştri, şi cu părul lung şi 

negru, zburlit de un uşor vânticel venit dinspre mare. 
Romaric se tulbură. 

— Ce vrei să spui? 

— Eu? Nimic. Dar tu? Vrei să-mi spui ceva? 

Îi aruncă un zâmbet linguşitor. Băiatul se simţi 
topit. Ştia bine că nu era o idee bună să plece singur 
cu fata asta care... fata asta care... fata asta la care se 
gândea în fiecare seară, înainte de a adormi! Care 
reușea cu o singură privire să-i oprească inima în 
piept, pentru a o face să pornească din nou într-un 
galop şi mai rapid. Care, uneori, îl exaspera şi care, 
adesea, îl înduioşa. Care îi atrăgea din partea 
prietenilor surâsuri batjocoritoare şi cu subînţeles, 
dar care îi lipsea cumplit când era departe... În 
definitiv, pentru nimic în lume n-ar fi lăsat-o cu altul! 
Şi, dacă se gândea mai bine, conta prea puţin că nu 
ştia unde mergeau: era cu ea şi asta era suficient. 

— Da, bâigui în cele din urmă Romaric, vreau să-ţi 
spun... că... ei bine, că nu-i nimic dacă eu nu ştiu 
unde mergem, atâta vreme cât tu ştii. Pentru că 
suntem împreună şi pentru că... este bine aşa. 

Coralie făcu o mutră încântătoare. Se prefăcu că 
reflectează la spusele lui, hotărî că fusese un com- 
pliment şi, mormăind ceva în legătură cu prostia 
băieţilor, porni din nou la drum. 


Qadwan se opri un moment ca să răsufle. De când 
Gerald şi Yorwan îl părăsiseră ca să încerce să adune 
o nouă armată împotriva Yenibohorului, bătrânul 

Vrăjitor îşi târa picioarele în direcţia Pădurii 
Spânzuraţilor, unde îşi dăduseră întâlnire. Avea 
sarcina să se instaleze şi să aştepte întăririle care 
ajungeau primele... 

Suspină. Încercarea prietenilor lui i se părea atât 
de nesigură! 

Resimţi puternic dorul de sala lui de gimnastică 
de la Gifdu. După o scurtă pauză, porni din nou la 
drum. Pădurea Spânzuraţilor era încă departe pentru 
picioarele lui obosite. 


Coralie şi Romaric mergeau cu pas întins. După-a- 
miază ajunseră la marginea unui fel de promontoriu, 
înconjurat de faleze abrupte. Nu erau foarte înalte, 
dar cădeau direct în mare şi păreau inaccesibile. 
Romaric se aplecă peste margini. Zări jos, ţâşnind 
din rocă şi împroşcând valurile, un fir de apă argintie. 

— Uite, spuse el. Nu se poate merge mai departe. 
Facem cale-ntoarsâ? 

— Nu. Am ajuns. Trebuie doar să aşteptăm. 

— Să aşteptăm? Eşti nebună! Şi Gommonii? 

Gommoni feroce bântuiau toate coastele din 
Lumea Incertă. 

— Aici nu sunt, spuse calm Coralie, căutând un loc 
unde să se aşeze. 

— Cum de eşti atât de sigură? 

— Nu există plajă în locul acesta. Gommonilor le 
place plaja... 

— Bine, de acord, recunoscu Romaric împotriva 
voinţei lui. Dar de ce să aşteptăm şi pe cine? Poporul 
Mării? Ai întâlnire? 

— Triburile Poporului Mării trăiesc pe mare, care 
este sărată, dar beau apă dulce. De-a lungul coastei, 
nu sunt decât trei izvoare unde pot veni să se 
aprovizioneze, fără să se teamă că-i atacă Gommonii. 
Ştiu eu, mi le-a arătat prietena mea, Matsi, pe un fel 
de hartă! Dacă aşteptăm aici, îi întâlnim pe oamenii 
din Poporul Mării... 

Romaric era impresionat. 

— După părerea ta, câtă vreme ar trebui să aşteptăm? 

Coralie se gândi. 

— Sunt treizeci de triburi. Pot rezista în jur de trei 
săptămâni cu provizia de apă dulce. Nu vin niciodată 
toţi odată. Îţi imaginezi ce înghesuială ar fi, socotind 
douăzeci de plute de fiecare trib? Cu trei izvoare, 
deci... Să zicem că nu va trebui să aşteptăm prea 
mult! Va fi destul să-i rugăm pe primii care vor 
apărea să ne ia la bord şi să ne ducă la Tribul al Şase- 
lea, cel al lui Wal şi Matsi! 

Băiatul nu găsi un răspuns. De ce Coralie se 
dovedea a fi o fată excepţională doar când erau 
numai ei doi? l-ar fi plăcut să-şi savureze mândria în 
faţa altora! 

Descoperiră deasupra izvorului, între două stânci, 
un cotlon destul de larg pentru a-i apăra de vânt şi 
care oferea, în plus, o panoramă superbă spre mare. 
Se aşezară. 

— Pot să mă reazăm de tine? Ar fi mai confortabil 
pentru amândoi... 

Fără să-i aştepte răspunsul, Coralie se ghemui la 
pieptul lui Romaric. Acesta rămase un moment 
nemişcat, pentru ca, în cele din urmă, s-o cuprindă cu 
braţele. Ea suspină de plăcere. 

— E bine? întrebă el după ce suflă părul întunecat 
care îi gâdila faţa. 

Primi ca răspuns un „da“ care îl făcu să tremure din 
cap până-n picioare. Îşi făcu curaj şi depuse pe același 
păr, care îi mângâia obrazul, o sărutare pe furiş, pe 
care ea nu o simţi. Apoi, o strânse mai tare în braţe. 

Seara se făcu mai răcoare. Îşi desfăcură păturile, 
pe care le luaseră de la părinţii lui Agathe odată cu 
proviziile, şi se strecurară cu totul sub ele. 

— Crezi că Poporul Mării o să poată face ceva 
pentru Guillemot? 

— Nu ştiu, spuse Coralie. Dar îi detestă pe preoţii 
din Yenibohor care, înainte, le furau copiii. Fără 
îndoială, vor fi fericiţi să ne ajute. 

— Totuşi, duc o viaţă foarte ciudată, continuă 
Romaric, care se simţea extraordinar de vorbăreţ. Îşi 
petrec timpul pe plute, ocolind Meduzele de Foc din 
mare şi Gommonii de pe coaste! 

— Stii, înainte nu erau Gommoni în Lumea 
Incertă, răspunse Coralie, muşcându-şi buzele. Noi 
suntem cei care i-am gonit la ei! Când Confreria i-a 
alungat din Ys, la sfârşitul Evului Mediu... Altădată, 
Poporul Mării trăia în satele de pe coaste, ca pescarii 

care ne-au găzduit în Insula de Mijloc. Apoi, n-au 
mai avut de ales: ori trăiau pe mare, ori mureau pe 
pământ... 

— E îngrozitor! înţelese Romaric, devenind dintr-o- 
dată grav. Sunt sigur că nimeni din Ys nu ştie că noi 
suntem răspunzători de această nenorocire! 

— La început, am reacţionat ca tine. Dar Wal, 
Paznicul Obiectelor, şi Matsi, fiica lui, m-au făcut să 
văd lucrurile altfel... De fapt, destinul nu le este 
potrivnic: li s-a înfăţişat doar foarte limpede şi le-a 
arătat că au de ales între două căi! Alegând-o pe cea 
mai puţin dificilă, au acceptat să-şi privească lumea 
cu alţi ochi. Meduzele de Foc, care stăpânesc marea 
cu acelaşi nume, erau duşmanii lor atunci când erau 
pescari; acum, ele au devenit protectoarele lor. 
Gommonii, ţinându-i departe de coaste, îi apără de 
ameninţarea celorlalţi oameni! Astăzi, nu mai au 
nevoie să muncească, nu depind de nici un stăpân, 
vin şi pleacă după pofta inimii! Vezi tu, au ştiut să 
transforme în libertate ceea ce era la început o 
constrângere... 

Discursul înflăcărat al lui Coralie îl lăsă pe 
Romaric pe gânduri. Reperele lui proveneau din Ţara 
de Ys şi era uimit să vadă că prietena lui înţelege atât 
de bine nişte oameni atât de diferiţi... 

— Ar trebui să facem de pază pe rând, îi sugeră 
Romaric, în timp ce se înfăşura mai bine în pătură. 
Dacă prietenii tăi vin la noapte, riscăm să-i pierdem! 

— Ai dreptate, aprobă ea. Atunci, începi tu... 

Romaric strânse mai tare braţele în jurul ei şi 
zâmbi. Garzile facute pe meterezele din Bromotul 
erau totuşi mai puţin plăcute decât cele de aici! 


20 
DRUMUL NEGUSTORILOR 


Gontrand şi Agathe părăsiră Colinele Cenuşii 
în acelaşi timp cu tovarăşii lor. O luară imediat în 
direcția sud-est, spre marea uimire a lui Agathe, 
pentru că ea crezuse că uriaşul Tofann trăia în stepele 
din Nordul Incert. Gontrand îi explicase că a reflectat 
mult şi că a ajuns la următoarele concluzii: Tofann, 
aşa cum îl ştia el, iubea prea mult pericolul şi luptele 
ca să se plictisească trăind prudent în stepă, iar 
Nordul Incert era, în orice caz, mult prea departe ca să 
facă drumul numai în şase zile! Băiatul credea 
că era mai înţelept şi mai inteligent s-o ia pe drumul ca- 
re lega Virdu de Ferghânâ şi să îi întrebe pe negustorii 
pe care îi întâlneau despre mercenarii care puteau 
semăna cu Tofann... 

Agathe n-avu nimic de comentat în legătură cu 
planul lui Gontrand şi merseră astfel până când, spre 
seară, întâlniră Drumul Negustorilor. 

Nu era, de fapt, decât un drum lat de pământ, 
pavat din loc în loc, amintire a unor timpuri mai 

fericite, când era încă întreţinut. Făgaşurile adânci 
dovedeau că rămăsese totuşi foarte frecventat, din 
diferite motive: lega Virdu, oraşul Omuleţilor, care 
extrăgeau din minele lor pietrele preţioase, folosite ca 
monedă în Lumea Incertă, şi Ferghânâ, principalul 
oraş comercial. Altădată, drumul se întindea până la 
Djaghataăl — astăzi abandonat —, şi până la Yâdigâr, 
actualul punct de atracţie pentru cei mai temuţi 
tâlhari de pe acest pământ. 

Gontrand şi Agathe ochiră un pâlc de copăcei 
piperniciţi, aproape de drum, şi se hotărâră să se 
instaleze acolo, în aşteptarea trecerii negustorilor, 
care ar fi putut să-i pună pe urmele lui Tofann. Când 
era vorba despre hoţi, era suficient ca tinerii să 
rămână ascunşi în spatele copacilor... 

— Drumul ăsta m-a terminat! 

— Nu eşti singura. Credeam că n-o să mai ajungem 
niciodată... 

— Ciudată e totuşi viaţa, continuă Agathe, 
întinzând precaută pătura pe pământ. Să-mi fi spus 
cineva, cu o săptămână înainte, că o să dorm la 
marginea unui drum pe care colcăie bandiții, în 
aşteptarea unui frumos războinic barbar, alături de 
un băiat pe care abia îl cunosc! 

— Exagerezi, răspunse Gontrand. Ne cunoaştem 
de ceva vreme! Aminteşte-ţi: ne-am întâlnit pentru 
prima oară în palatul lui Thunku... 

— Mă dezavantaja! îl întrerupse Agathe, amuzată, 
intrând în jocul lui. Murdară, pusă în lanţuri... 

— Poate, dar unii au fost fericiţi să ne vadă popo- 
sind acolo când nimeni nu se aştepta! 

Izbucniră în râs. 

— A doua oară, reluă Gontrand, a fost la 
Dashtikazar, de Samain. Dansam cu o fată pe care am 
lăsat-o baltă ca să te fugăresc prin landă. 

— Regreţi? 

— Să zicem că... ne-am distrat pe cinste cu 
Korriganii! 

— Tu numeşti asta distrat? Dacă mă gândesc... au 
fost momente destul de comice, e adevărat. Când 
Bertram a încercat să facă o magie, de exemplu: 
mutra pe care a făcut-o, când şi-a dat seama că nu 
merge! 

— Da, şi când, sigură pe tine, i-ai dat regelui un 
răspuns greşit. Ar fi trebuit să te vezi, când ţi-ai dat 
seama că ai spus ceva anapoda! 

— Oh, asta n-a fost deloc amuzant! 

Râseră încă o dată din toată inima. 

Evocarea acestor aventuri trăite în tovărăşia lui 
Guillemot îi făcu să se gândească la prietenul lor 
prizonier la Yenibohor... 

— Sper ca Guillemot să fie în siguranţă, suspină 
Gontrand. Dacă Umbra este cea care l-a răpit, 
probabil că trăieşte momente groaznice! Numai când 
mă gândesc, şi îmi vine să distrug întreg pământul! 

— Ai dreptate. Şi eu simt acelaşi lucru. Este atât de 
nedrept! Nimeni nu e mai bun ca Guillemot. Nici 
mai generos. Nici mai dotat. Nici... 

— Nu cumva eşti îndrăgostită? o ironiză Gontrand. 

— Eu? Nu! Ei, da, puţin, acceptă ea în cele din 
urmă. Dar ce fată n-ar fi îndrăgostită de Guillemot? 
Atât de delicat şi de puternic în acelaşi timp, atât de 
neîndemânatic şi de talentat... 

— Destul! o opri Gontrand glumind. Bietele lui 
urechi probabil că-i ţiuie! 

— Spune, îl taxă dintr-odată Agathe, n-oi fi, cumva, 
din întâmplare, gelos? | 

— Eu? Bineînţeles că nu! 

— Da, da, văd, conchise Agathe, cu un zâmbet în 
colţul gurii, alunecând sub pătură. Bine, pe mâine, 
Gontrand. Vise plăcute! 

— Da, mormăi el în loc de răspuns, şi ţie, nu visa 
prea mult! 

Se culcă şi el, dar nu adormi imediat, cu toată 
oboseala de peste zi. Fetele erau cu adevărat 
incredibile! Te arătai drăguţ, înţelegător, atent şi, 
hodoronc-tronc, ele îşi imaginau că eşti îndrăgostit! 
Mai mult, Agathe nu era chiar frumoasă. Prea înaltă, 
prea slabă. Gura prea mare, ochii prea negri, părul 
prea întunecat. De acord, era inteligentă şi avea 
caracter. Emana şi un anume magnetism şi avea clasă, 
trebuia s-o recunoască. Dar asta era tot! Gontrand se 
strădui să-şi alunge gândurile. Greu: ea dormea alături 
şi putea să-i audă respiraţia regulată la câţiva 
centimetri de urechea lui. O pasăre de noapte scoase 
un țipăt. Vântul făcu să foşnească frunzele copacilor 

de deasupra. Băiatul surâse: notele unei melodii îi 
veniră în minte... 


A doua zi, fură treziţi de zgomotul unui convoi 
care trecea pe drum. Săriră din pături, ieşiră dintre 
arbori şi se grăbiră spre căruţa din frunte. Un 
mercenar Hibrid, amestec de Ork şi om, mormăi de 
surprindere şi ridică lancea. O retrase imediat, dându-şi 
seama că sunt nişte copii şi abordă un aer dis- 
preţuitor. Conducătorul, un individ aparent jovial, 
opri căruţa trăgând de hăţuri şi potolind cei doi boi 
uriaşi, galbeni, care erau înhămați. 

Gontrand i se adresă în Ska, limba din Lumea 
Incertă. Îl întrebă dacă nu cunoştea un războinic care 
răspundea la numele de Tofann şi care, cândva, lucra 
ca mercenar pentru negustorii din Ferghânâ. 

— Un uriaş originar din stepele din Nord? îi 
răspunse omul, scărpinându-se în cap. Cu nişte 
dragoni tatuaţi pe ţeastă? Ştiam unul, care a făcut 
acum câteva luni un grup de pază chiar pentru 
drumul ăsta. Conduce douăzeci de oameni, 
războinici de stepă, ca şi el. Grupul lui este cel mai 
bun de pe piaţa actuală. Dacă aş fi avut mijloacele 
necesare, aş fi apelat mai degrabă la ei decât la aceşti 
Hibrizi care nu se gândesc decât să se ghiftuiască la 
fiecare oprire! 

— Şi unde aş putea întâlni grupul acesta? se interesă 
vesel Gontrand, care vedea că intuiţia lui se dovedea 
exactă. 

— Pe drum, evident! Unde exact, nu ştiu. Dar, dacă 
nu eşti prea grăbit, te sfătuiesc să aştepţi: într-o zi sau 
alta, va trece în mod obligatoriu pe aici... 

Gontrand şi Agathe mulţumiră călduros omului 
pentru informaţii. Îi smulseră promisiunea să-i spună 
lui Tofann, dacă îl întâlnea, că un băiat pe nume 
Gontrand îl câuta şi îl aştepta între copacii de la 
marginea drumului. Apoi se întoarseră la adăpostul 
copacilor. 

— Negustorul are dreptate, spuse Agathe. Nu se 
ştie unde se află prietenul tău. Mergând înaintea lui 
pe un drum greşit, s-ar putea să-l pierdem... Cel mai 
bun lucru care poate fi făcut este să nu ne mişcăm şi 
să ne dovedim răbdători! 

Gontrand recunoscu corectitudinea raţiona- 
mentului. Puteau aştepta: dispuneau de cinci zile, mai 
puţin una, pentru drumul de întoarcere. Cel mai greu 
era să-şi umple aşteptarea cu ceva. Măcar dacă şi-ar fi 
luat chitara cu el! 


21 
ÎN DRUM SPRE DEȘERTUL VORACE 


În prima zi, Ambre şi Thomas se îndreptară direct 
spre sud. Trecură pe lângă Drumul Negustorilor, dar 
renunţară la el, pentru că se apropia prea mult de 
YEnibohor. Atunci o tăiară spre sud-est, pentru a 
evita blestematul de oraş, păstrând direcţia spre 
Deşertul Vorace. Prima noapte fără ceilalţi o pe- 
trecură în mijlocul câmpului ars, într-o fostă stână. 

A doua zi, traversară Fluviul Adânc şi, mai 
departe, Râul Trist, înainte de a pune piciorul în iarba 
înaltă a nesfârşitei prerii a Sfinxului cu Două Capete. 
Aceste două traversări îi costară multe pietre 
preţioase. Mai întâi, pentru podarul care îi trecu de pe 
un mal pe celălalt al fluviului, apoi, pentru un om 
care pescuia în barca lui la malul râului. Ambre şi 
Thomas nu ar fi fost în stare să spună unde dormiseră 
în noaptea aceea: se prăbuşiră de oboseală la poalele 
unui tufiş mare cu fructe vineţii. 

A treia zi, zăriră în depărtare întinderea galbenă şi 
scânteietoare a deşertului... 

— Uf! Nu-mi pare deloc rău că am ajuns... spuse 
Thomas aranjându-şi sacul pe spate dintr-o ridicătură 
de şold. 

— Şi eu sunt obosită, răspunse Ambre, aruncând 
un ochi pe busolă, instrumentul care îi ajutase să 
străbată acest traseu sălbatic. Am mers ca nebunii! 
Dar, asta e, n-am avut de ales: şase zile nu-i mult... 

Nici unul, nici celălalt nu erau vorbăreţi de felul 
lor. Schimbaseră puţine cuvinte de la plecare. De-a 
lungul timpului, se mulţumiseră să se privească şi să-şi 
zâmbească. 

Bertram fiind plecat spre destinaţia lui mis- 
terioasă, Ambre se temuse să rămână singură cu 
Thomas, un băiat, după părerea ei, impertinent şi cam 
din topor. Dar repede, datorită simplităţii cu care au 
rezolvat împreună problemele călătoriei, se stabilise 
între ei un fel de complicitate. Fata observase că 
Thomas avea un caracter integru şi deschis şi 
că grosolănia lui ascundea, de fapt, un fel de a fi 
direct şi o mare generozitate. A mai înţeles şi că 
Thomas nu ştia să fie singur: avea nevoie de cineva 
care să-i fie alături, de cineva faţă de care să-şi 
manifeste devotamentul şi prietenia. Era Agathe, era 
Guillemot. Astăzi era ea. Ambre simţi că are o nouă 
responsabilitate... 

— Ce noroc că n-am întâlnit Sfinxul cu Două 
Capete! exclamă Thomas, scuturându-şi claia roşcată. 

Apropiindu-se de ţintă, simţea nevoia să vor- 
bească. Era felul lui de a se bucura. 

— Eh, e mort de multă vreme, spuse Ambre. Ucis 
de ţăranii care erau sătui să-şi vadă copiii devoraţi 
când se duceau cu cirezile la păscut, în prerie! 
Guillemot mi-a povestit... 

— Spunea şi ghicitori sfinxul ăsta? Poate două, 
pentru că avea două capete! 

— Nu ştiu. Ar trebui întrebaţi cei pe care i-a mâncat. 

Ambre tăcu dintr-odată. Pronunţase fără să vrea 
numele lui Guillemot şi asta fusese destul ca să-i facă 
rău. Continuară să meargă în tăcere. 

— Îţi lipseşte mult? întrebă Thomas, văzând că faţa 
noii sale prietene se întunecă. 

— Cine? 

— Ei... Guillemot, cine altcineva? 

— Bineînţeles că-mi lipseşte, îi mărturisi Ambre 
după un moment de ezitare. Într-un fel incredibil, că-mi 
este şi greu să-mi explic. Vezi tu, când nu este cu 
mine, am impresia că nimic nu mai are sare şi piper. 
Este groaznic... Oare şi el simte la fel? 

— Oh, cu siguranţă. 

— Eşti sigur? De unde ştii? Ţi-a mărturisit el? 

— Nu mi-a spus nimic, încercă neîndemânatic să 
se justifice Thomas, dar sunt lucruri pe care fetele le 
văd şi băieţii nu le văd, şi altele pe care băieţii le văd 
şi fetele nu le văd. Eu sunt băiat. Şi pot să-ţi spun că 
am văzut foarte bine cum te privea Guillemot... 

— E foarte drăguţ, Thomas, să-mi spui asta, 
murmură Ambre emoţionată, înainte să cadă într-o 
visare adâncă. 

Puțin mai târziu, ajunseră la marginea Deşertului 
Vorace. Preria se sfârşea brusc, aşa cum pământul se 
termină în faţa mării. Cât vedeai cu ochii, era nisip, 
nisip mişcător, care părea că aşteaptă... 

— Brrr! făcu Ambre tremurând. Când te gândeşti 
că deşertul ăsta te înghite şi te mănâncă dacă ai 
ghinionul să pui piciorul pe el! 

— Ce-o să facem? 

— Guillemot mi-a explicat că Oamenii Nisipurilor 
comunică între ei cu ajutorul fumului. 

— Ca indienii din Lumea Reală? 

— Da. 

— Şi ştii semnalele Oamenilor Nisipurilor? 

— Nu. Dar cred că, dacă zăresc un simplu foc, va fi 
suficient să-i facă curioşi şi să-i aducă aici. 

Era inutil să se apuce să caute crengi, aşa că 
smulseră iarbă uscată pe care o adunaseră într-o 
grămadă. 

— Este chiar mai bună decât lemnul, declară 
Ambre mulţumită, scăpărând un chibrit pe prima 
grămăjoară. Iarba face mai mult fum! 

De fapt, iarba arse imediat, scoțând un fum gros, 
care îi obligă să se dea înapoi. 

— Sper că aceia care vor veni să fie chiar Oamenii 
Nisipurilor, spuse Thomas, şi nu Orki sau tâlhari! 

— Cu tălpile lor de piatră, Oamenii Nisipurilor 
sunt singurii în stare să traverseze Deşertul Vorace, îl 
asigură Ambre. Şi apoi, dacă se arată Orkii, o să-i 
ajuţi tu să-şi petreacă un sfert de oră de groază, nu? 

Aluzia lui Ambre la actul său de vitejie din 
pădurea din Troil făcu să apară un zâmbet pe buzele 
băiatului. 

— Nu ştiu, dar sunt sigur că am apărat vieţile tuturor! 

— Nu m-am îndoit nici o clipă, Thomas... 

Se întoarseră şi începură să întreţină focul de iarbă 
uscată. 

„Vă implor, lansă încet Ambre în direcţia Deşer- 
tului Vorace, veniţi! Guillemot are nevoie de voi! Şi 
noi avem atât de puţin timp...“ 


22 
ȚESTOASA-LUME 


În mod curios, se părea că Guillemot, de-a lungul 
orelor, poate chiar al zilelor — noţiunea timpului îi 
lipsea acum cu desăvârşire! — era mai puţin obosit 
decât la început, când fusese închis. Totuşi, nu 
mâncase deloc şi urciorul de apă era aproape gol. 

De fapt, nu mai bâuse de multă vreme. Nu-i era 
sete. O senzaţie de bine îl invadase de când se 
aprinsese în interiorul lui Kenaz, Grafemul focului 
care încălzeşte, Ingwaz, Bogatul, care ajută la 
concentrarea energiilor, şi Laukaz, fluidul vital. 
Băiatul era acum sigur: Grafemele îl luaseră în grijă 
şi se comportaseră ca nişte prezenţe autonome şi 
binevoitoare. 

Maestrul Qadehar îi spusese, într-o zi, în legătură 
cu Marele Maestru Charfalaq, că acesta a ajuns la 
nivelul la care trupul nu mai hrăneşte magia, ci magia 
hrăneşte trupul. Tocmai asta era pe cale să i se 
întâmple şi lui... 

Aşa că Umbra rămase din nou uimită când pă- 
trunse pentru a patra oară în încăperea întunecoasă. 

— Este impresionant... de-a dreptul impresionant... 
Ar trebui să te zvârcoleşti de foame şi de sete... să te 
tăvăleşti pe jos... şi să mă implori să pun capăt 
suferinţei tale... În schimb, te găsesc... liniştit şi sigur 
pe tine... 

Guillemot nu-i răspunse. Era ascuns în spatele 
Armurii lui gishjamur şi Odala, încurajat de 
trosnetele lui Hagal şi de prezenţa în piatră a oului 
cosmic al lui Mannaz. Teiwaz bloca accesul în 
spiritul lui pentru orice magie perfidă venită din 
afară, iar Ingwaz, Kenaz şi Laukaz îl mențineau în 
viaţă. Umbra nu putea să-l atingă. Şi o ştia! 

— În realitate, băiatul meu... mă exasperezi şi, din 
când în când, mă umpli de încântare... Nu am decât o 
dorinţă... aceea de a te distruge... totuşi, nu mă pot 
stăpâni să nu te admir... Mă obligi să caut ce e mai 
puternic în mine... şi te iubesc pentru asta... da, te 
iubesc... 

Umbra se mişcă în jurul peretelui de energie. 

— Am căutat în cartea mea de vrăji... un mijloc să 
te înving... Şi am găsit soluţia... O soluţie veche de 
când lumea... veche de când lumea... 

Atenţia lui Guillemot fu atrasă de un obiect 
ciudat, în apropierea Armurii lui JEgishjamur. Se 
strădui să vadă mai bine. De fapt, erau trei obiecte pe 
care Umbra le aşezase pe pământ: un vultur de lemn, 
cu aripile ridicate deasupra capului şi cu ciocul 

ameninţător, o broască-ţestoasă din lut ars, încremenită 
într-o postură de suferinţă, şi un disc de piatră acoperit 
de semne imposibil de înţeles. Ucenicul se miră. Ce 
însemnau toate astea? 

— O să te las... cu o nouă prietenă... Aş rămâne cu 
plăcere, dar... mă tem că n-o să se manifeste la fel în 
prezenţa mea... 

Umbra rânji şi se apropie de uşă. În momentul 
când părăsi camera, îi aruncă câteva cuvinte, aspre şi 
dure, pe un ton inuman. Instinctiv, Guillemot se 
întoarse spre obiecte. 

Primul care se însufleţi fu discul. Era de di- 
mensiunea unei farfurioare şi de grosimea unui 
biscuit. Şi tremura. Guillemot închise ochii. Se 
înşelase încă o dată: nu discul era cel care mişca, ci 
semnele gravate pe el! Spre marea lui uimire, 
semnele alunecară pe pământ şi înaintară în şir spre 
Armură, ca furnicile. Ţintind peretele magic, 
semnele-furnici se făcură ghem şi începură să-l 
roadă... Guillemot nu-şi credea ochilor. Făcură 
repede o gaură la baza Armurii, iar vulturul de lemn 
prinse viaţă. 

Era înalt de vreo cincisprezece centimetri, scoase 
primul țipăt, întinzând aripile, ca şi cum ar fi stat 
nemișcat de o veşnicie. Se apropie de gaura săpată în 
Armură de semnele-furnici şi trecu de obstacol. Aşa 
cum făcuse şi când Umbra forţase prima barieră, 
Grafemul lui Hagal se înconjură cu un halou roşiatic 
şi îl puse pe Guillemot la adăpost cu un al doilea 

perete de energie. Vulturul de lemn îşi luă atunci 
zborul şi se strecură pe deasupra. Scoase din nou un 
țipăt şi începu să lovească puternic cu ciocul în vrajă. 
Guillemot tremură şi se ghemui, cu braţele în jurul 
genunchilor. Văzu cum protecţia magică se crapă şi 
se prăbuşeşte ca un perete de cristal, în zgomot de 
sticlă spartă. Atunci se trezi ţestoasa... 

Era de dimensiunea unei testoase adevărate şi era 
la fel de lentă în mişcări. Mişcă, apoi clipi. Deschise 
gura şi atunci băiatul crezu că o să-şi piardă minţile: 
testoasa începu să geamă! 

— Ahhhh... Mi-e rău, atât de râu! Mulţumesc că m-ai 
trezit... Ca să împărţim această durere! 

Ţestoasa îşi fixă privirea în care se citea o infinită 
bătrâneţe asupra lui Guillemot, care imediat înţelese 
că n-ar putea face nimic împotriva acestei creaturi. 
O disperare profundă îi cuprinse inima. 

Animalul monstruos se strecură prin gaură sub 
Armura lui Ægishjamur şi se apropie de el, încet. 
Imediat, Mannaz îl înveli cu oul protector şi îl plasă 
în grija Puterilor. Broasca se opri. Guillemot se rugă 
din răsputeri celor cinci elemente ca ea să nu roadă şi 
NICI să nu atace învelişul Grafemului. 

— Mi-e rău, Guillemot, atât de râu... Şi tu eşti bun, 
atât de bun! M-ai trezit din somnul meu... ca să-mi iei 
o parte din povară! 

Băiatul se simţi dintr-odată cuprins de o teamă 
vecină cu panica. Privi spre ţestoasă. Şi înţelese. 
Înţelese câ animalul era tot atât de bătrân cât lumea, 

pentru că ERA chiar lumea! Sau măcar sufletul ei. Şi 
că ducea cu ea toate atrocitățile, toate suferinţele. 
ŞI asta era ce avea de gând să facă: să treacă asupra 
lui o parte din suferinţele ei. Nici cu gândul nu le-ar fi 
putut suporta. L-ar fi cuprins pe loc nebunia... Urlă. 

— Ai dreptate să-ţi fie frică... Dar frica nu înseam- 
nă nimic, în comparaţie cu unele lucruri. O să ai 
vreme să-ţi dai seama... o grămadă de vreme! 

Broasca-ţestoasă de pământ nu încercă să treacă 
prin oul stelar. Se mulţumi să închidă ochii. Imediat, 
Guillemot simţi cum ceva încerca să-şi facă loc în 
mintea lui. Teiwaz încercă să se opună intruziunii, 
dar bătu grăbit în retragere: era peste puterile lui. 

Atunci, alte două Grafeme îi săriră în ajutor, din 
străfundurile fiinţei sale. 

Primul era Ansuz, Fermentul şi Apa, care alunga 
teama de moarte şi deschidea ultimele resurse 
interioare. Al doilea era Ehwo, Calul şi Gemenii, 
vehiculul spiritual. 

Ansuz începu prin a alunga teama din stomacul şi 
din inima băiatului. Apoi, sub stăpânirea plăcută, dar 
fermă a Grafemului, Guillemot căzu în starea de 
extaz pe care Vrăjitorii o numesc Odhr, fără ca totuşi 
cineva, până atunci, să o fi cunoscut cu adevărat. 

În fine, cum testoasa insista cu încăpățânare, 
pentru ca Odhr de care era cuprins Guillemot să nu 
fie supus altor asalturi, Ehwo se agăţă cu delicateţe 
de mintea băiatului şi îl aduse în regiunile sufletului 
unde nimeni, nici chiar Puterile nu au acces. 

Ţestoasa gemu şi mai tare. Îl privi cu o durere 
imensă pe Guillemot, care adoptase în mod firesc 
poziţia lotusului cu ochii larg deschişi fixaţi pe tavan. 

— E dus... Eşti dus, băiatul meu! Chiar dacă eşti 
aici... chiar dacă, aparent, eşti aici! 

Animalul de lut făcu cale-ntoarsă, cu mersul lui 
încet, urmat de vulturul de lemn şi de semnele-fur- 
NICI, care se întoarseră din nou la discul de piatră, 
unde se aranjară în formă de spirală. 

Se făcuseră din nou stană de piatră în locul unde 
le lăsase Umbra. Vulturul era cu capul ascuns sub o 
aripă. Broasca se ascunsese în carapace. 

În oul lui Mannaz, în spatele protecţiilor rupte şi 
sparte ale lui Ægishjamur şi Hagal, Guillemot stătea 
la fel de imobil precum cele trei obiecte. 


23 
ÎN JURUL FOCULUI 


Tofann se afla pe culmile încântării. Era limpede, 
Gontrand cânta dumnezeiesc de bine! lar melodiile 
plăcute pe care le interpreta la ţitera unuia dintre 
războinici îl purtau pe uriaş în Ţara de Ys, pe care n-o 
cunoştea, dar despre care ghicea o sumedenie de 
lucruri datorită notelor pe care le auzea. Cât despre 
bărbaţii cu cicatrice şi tatuaţi, care îl acompaniau pe 
Gontrand bătând din palmele lor groase, aceştia 
surâdeau atât de larg, încât atmosfera era chiar una de 
sărbătoare! 


Întâlnirea dintre tânărul muzician şi prietenul său 
Tofann se petrecuse pe Drumul Negustorilor, în 
dimineaţa celei de a treia zile. 

Până atunci, Gontrand şi Agathe îşi amăgiseră 
timpul pălăvrăgind şi jucând şah pe o tablă desenată 

pe pământ, cu pietre şi beţişoare în loc de figurine, 
supraveghind în acelaşi timp drumul. 

Aşa cum li se spusese, Gontrand observase în cele 
din urmă deasupra unui car bogat încărcat, care 
înainta leneş, silueta familiară a războinicului 
stepelor. Scosese un strigăt şi se aruncase în în- 
tâmpinarea lui, făcând gesturi largi de bucurie, spre 
uimirea lui Tofann, căruia îi venea greu să-şi creadă 
ochilor, şi spre dezaprobarea lui Agathe, care începea 
să aprecieze tot mai mult relaţia ei între patru ochi cu 
Gontrand. 

Uriaşul îl prinse pe băiat în braţe, strângându-l să-l 
sufoce. Cei douăzeci de războinici din Nord, care 
alcătuiau garda convoiului, se regrupară în jurul 
şefului lor pentru a lua parte la bucuria lui, trăgându-i 
lui Gontrand ghionturi zdravene de bucurie. 

Agathe se apropie timid, impresionată de aceşti 
războinici cu feţe de haiduci, îmbrăcaţi în piele 
ghintuită cu metal, care aveau corpul acoperit de 
tatuaje sălbatice. O sabie enormă era agăţată în spate. 
Tofann, mai ales, îi impuse respect cu talia lui de 
uriaş, cu ochii cenuşii, cu faţa brăzdată, cu craniul 
tatuat cu dragoni şi cu vocea lui profundă. Prezenţa 
tinerei fete îi aduse lui Gontrand câteva glume din 
partea lui Tofann, dar Agathe, regăsindu-şi îndrăz- 
neala şi ironia, fu repede acceptată în mijlocul râse- 
telor şi al exclamaţiilor vesele. 

— O să te ajut, spuse Tofann, după ce Gontrand îi 
explică motivele prezenţei lui în Lumea Incertă, pe 


CHIPUL UMBREI 167 
marginea Drumului Negustorilor. Ca şi tovarăşii mei, 
fără îndoială, dar trebuie să vorbesc cu ei şi să 
hotărască singuri: sunt oameni liberi, care au intrat de 
bunăvoie în serviciul meu, ca să facem un grup 
de strajă pentru drum. Nu sunt servitori! Dar, înainte, 
trebuie să-i conducem pe negustori, care ne-au plătit 
pentru asta, până la destinaţia lor. Aşteaptă-mă aici, 
în tufa aceasta: când o să terminăm, o să vin la tine... 

Tofann se ţinu de cuvânt. Se prezentă a doua zi, 
seara, în faţa lui Gontrand şi toţi războinicii lui îl 
însoțeau. 

Gontrand şi Agathe ajunseră primii, la mijlocul 
celei de a cincea zile, pe Colinele Cenuşii, unde îşi 
dăduseră întâlnire. 

— Ah, muzicianule, îi scăpă lui Tofann la sfârşitul 
unei balade cântate de Gontrand, cât mi-ai lipsit! În 
lumea asta, n-am mai găsit pe nimeni atât de talentat 
ca tine! | 

— Vezi, Gontrand, îl ironiză Agathe, o carieră 
internaţională ţi se deschide în faţă! 

— Bate-ţi joc, râzi, răspunse băiatul. Aşteaptă puţin 
şi las” că vezi tu. Prieteni, anunţă el adresându-se în 
Ska războinicilor, acum, cea care o să vă cânte o arie 
o să fie dulcea Agathe! 

— Eşti nebun? se răzvrăti fata, în şoaptă, făcând 
ochii mari. În viaţa mea n-am... 

— Ar trebui să dai drumu” la cântecel, o întrerupse 
Gontrand. Oamenilor stepei nu le place să aştepte. Şi 

încă un sfat: sunt melomani. Dacă vei cânta fals, rişti 
să treci printr-un moment neplăcut... 

Agathe îl studie atent, dar nu putu să-şi dea seama 
dacă glumeşte sau nu. Cu inima plină de îndoială, se 
hotări să-i facă pe plac. 

Oricum, nu fugise niciodată din faţa unei încercări! 

Îi ceru lui Gontrand să fie amabil şi s-o acom- 
panieze la ţiteră, îşi drese vocea, apoi începu un cân- 
tec trist şi melancolic, bine cunoscut în Ţara de Ys. 

— Mama şi fiica prin pădure mergeau. Iar fata se 
puse pe jelit; ce-i, Marguerite? Ziua sunt fată şi 
noaptea albă căprioară... 

Vocea lui Agathe, puţin gravă, era limpede şi 
pătrunzătoare, iar Gontrand fu plăcut surprins. 
Hotărât, fata asta era surprinzătoare! La sfârşitul 
cântecului, oamenii stepei aplaudară cu entuziasm. 

Nu fuseseră singurii. 

— Bravo, Agathe! 

— Da, a fost nemaipomenit! 

Toţi se întoarseră în acelaşi timp spre cei care 
răsăriră din umbră. 

— Romaric! Coralie! 

Gontrand, abandonând titera pe pământ, se grăbi 
să le iasă înainte prietenilor săi. 


Deasupra izvorului care se vărsa în mare, 
adăpostiţi de vânt între stânci, Romaric şi Coralie 
aşteptară multă vreme venirea unuia dintre Triburile 
Poporului Mării, în căutare de apă dulce. În cele din 

urmă, apăruseră plutele Tribului al Patrulea şi se 
apropiaseră de țărm, după două zile de aşteptare, care 
lor li se păruseră mai puţin de două ore, atât de multe 
avuseseră să-şi spună. Poporul Mării fusese atât de 
tăcut, încât fuseseră la un pas să-i piardă, fără să-i 
vadă. Din fericire, un strigăt de copil le atrăsese 
atenţia şi îi scosese din adăpostul lor, până deasupra 
izvorului, de unde descoperiră plutele mari. 

Coralie, cu mâinile pâlnie, se adresase senină 
bărbaţilor şi femeilor, care rămăseseră cu gura 
căscată când îi văzuseră apărând deasupra capetelor 
lor. Din fericire, episodul şederii tinerei fete străine 
alături de Wal şi de Matsi făcuse înconjurul 
Triburilor, şi zâmbetele binevoitoare luaseră 
imediat locul expresiei de surpriză şi de teamă de pe 
feţele lor. 

Toţi aveau trupurile aproape goale şi bronzate, 
părul decolorat de soare şi de sare; o membrană albă 
de pe ochi, care le dădea un aspect sticlos, le permitea 
să vadă pe sub apă. 

Ghidul plutelor, cel care avea responsabilitatea de 
a conduce Tribul pe Marea Meduzelor de Foc, în 
mijlocul curenților şi al Meduzelor, îl informase că 
Tribul al Şaselea se afla departe de acel loc. Coralie 
întrebase dacă era posibil să-i transmită un mesaj lui 
Wal. Timpul trecea repede şi nu se mai punea 
problema să fie conduşi până la el... I se răspunsese 
că, imediat ce vor umple butoaiele, Tribul al Patrulea 
îşi va face o datorie din a pleca în căutarea lui, pentru 

a-i transmite mesajul ei. Ea le explicase situaţia, şi 
Romaric le sugerase că, dacă Tribul al Şaselea ac- 
cepta să le vină în ajutor, se puteau îndrepta direct 
spre unul dintre golfuleţele care se deschideau la 
poalele Colinelor Cenuşii, care coborau până în 
mare. De fapt, acolo era locul unde tinerii îşi dădu- 
seră întâlnire cu prietenii lor... 

Romaric şi Coralie îşi dăduseră seama că Poporul 
Mării era tulburat de poveştile lor în legătură cu 
Yenibohor, cu preoții şi cu Guillemot. Ghidul Tri- 
bului le promisese că va face orice efort pentru a 
transmite mesajul lor. Apoi, constatând că nu puteau 
face nimic în plus, Coralie şi Romaric hotărâseră să 
pornească la drum spre Colinele Cenuşii, fără să se 
grăbească... 


— Două zile întregi ca să ajungeţi aici de la izvor, îi 
spuse Gontrand lui Romaric, făcându-i cu ochiul. 
Trebuie să fiţi grozav de obosiţi! 

— Ne-a luat ceva timp, e adevărat, răspunse el cu 
un zâmbet stânjenit. Dar am plecat repede la drum, şi 
Coralie s-a gândit că e mai bine să ne păstrăm forţele 
pentru întoarcere, ţinând cont de ce ne aşteaptă... 

— Nu te justifica, Romaric, spuse Coralie măsu- 
rându-l pe Gontrand. 

— Mai întâi să ne explice domnul zâmbetul nerod 
şi încântat pe care îl arbora când cânta Agathe! 

— Oh! Oh! interveni Tofann râzând. Chiar şi 
oamenii stepei socotesc că până la Ferghânâ e un 
drum de o zi! 

Gontrand îşi onoră prietenul cu un zâmbet 
recunoscător, iar Coralie luă mâna uriaşului cu un 
gest afectuos. Se întâlni cu ceilalți în jurul focului. Se 
făcură prezentările, se schimbară păreri şi veghea îşi 
reluă aerul festiv. Tofann scoase din bagajul lui o 
tobă de piele întinsă pe un cerc de lemn şi războinicii 
intonară un cântec aprig şi sălbatic, care evoca 
asprimea şi frumuseţea stepei lor natale. 


24 
COLINELE CENUȘII 


În luminişul din Pădurea Spânzuraţilor, Qadwan 
continua să vegheze lângă jarul roşu al focului. 

Soarele se ridica încet şi făcea să se destrame 
fuioarele de ceaţă agăţate de copaci. 

Yorwan şi Gerald apărură, în cele din urmă, 
însoţiţi de un personaj misterios, înfăşurat într-o piele 
de urs. 

Bătrânul Vrăjitor, fericit că putea să-şi deznoade 
în sfârşit membrele anchilozate, îl îmbrăţişă frăţeşte 
pe Gerald şi făcu un semn de bun venit siluetei 
rămase la distanţă. 

— Ne-am descurcat bine, anunţă Gerald pe un ton 
satisfăcut. Şeful Societăţii Urşilor a acceptat să ne 
ajute! 

Qadwan întoarse o privire nedumerită spre 
personajul care rămăsese în umbră. 

— Să ne apropiem de foc, propuse bătrânul Vrăjitor, 
adresându-se direct acestuia: în zori, întotdeauna se 

face mai frig! Şi apoi, o să fie mai uşor să discutăm şi 
să ne cunoaştem! 

— De fapt, e o idee foarte bună, recunoscu invitatul 
misterios, cu o voce plăcută şi fermă în acelaşi timp. 

Se apropie şi-şi scoase de pe cap căpăţâna de urs 
care îl acoperea. Gestul eliberă un păr lung şi 
descoperi o faţa frumoasă de femeie, luminată de 
ochi mari, verzi. 

— Qadwan, îi spuse Gerald prietenului său 
înmărmurit, ţi-o prezint pe Kushumai, Vânătoarea, 
şefa Societăţii Urşilor şi a rezistenţei împotriva 
Ynibohorului... 


Acum, se aflau în plină zi, dar frigul era la fel de 
ascuţit. Yorwan, drapat în mantia lui largă şi roşie, 
părea îngrijorat. 

— Ceva nu e în regulă? 

— Simt o prezenţă. 

— O prezenţă... ce fel de prezenţă? se neliniști 
Gerald. Preoţi, Orki? Umbra? 

— Nu, nu, nimic din toate acestea, îl asigură 
Yorwan. 

— Să fie vorba despre întăririle pe care le aştep- 
tăm? întrebă Kushumai, apropiindu-se. 

— Nu. Este doar ceva care mă nelinişteşte! O să 
lansez o vrajă de cercetare, pentru a-i localiza pe 
oamenii Urşilor, care întârzie să vină. În ce priveşte 

întăririle, o vrajă mi-a indicat prezența unui mic grup, 
ciudat şi amestecat, foarte aproape... 

— Poţi să stabileşti unde se află grupul? 

— Da. Se află... pe coline, care sunt la est de 
Pădurea Spânzuraţilor. 

— Bine, să mergem, spuse simplu Vânătoarea, 
strângând sabia în jurul taliei. Dacă este o ameninţare, 
trebuie să ne asigurăm. Şi apoi, în aşteptarea 
oamenilor, mişcându-ne, ne încălzim! 


— Aşadar, Romaric? Vezi ceva? 

— Absolut nimic! Totuşi, se vede până departe de 
pe coline! Dacă Bertram şi Ambre ar urca, i-aş vedea 
imediat! 

— Sper că nu li s-a întâmplat nimic, murmură cu 
îngrijorare Coralie. 

— Hai, spuse Romaric cu voce blândă, luând-o pe 
fată în braţe. Am trecut prin atâtea! Nu văd de ce, de 
data asta, să fie altfel... O să vezi, sora ta va fi în 
curând aici, la fel şi marele idiot care este Bertram! 

Coralie se strădui să zâmbească şi îşi lăsă capul pe 
pieptul prietenului său. Gontrand se apropie de ei. 

— Îmi pare rău că întrerup un moment atât de 
romantic, dar Tofann ne-a anunţat că nişte indivizi se 
apropie de tabăra noastră. 

Îi invită să-l urmeze şi le făcu semn să se grăbească. 
O întâlniră pe Agathe care, întinsă pe pământ în 
tovărăşia războinicilor stepelor, urmărea din priviri 

cum cei patru indivizi se apropiau de coline. Unul 
dintre ei era o femeie împopoţonată cu o blană de urs, 
celălalt purta o ciudată mantie roşie, iar ultimii doi 
erau îmbrăcaţi... ca Vrăjitori din Ţara de Ys! 

— Gerald! Este Gerald! exclamă bucuroasă Coralie. 

— Totul este în regulă, Tofann, spuse Gontrand 
uriaşului care îl privi întrebător. Sunt de-ai noştri! 

Apoi se ridică, imitat şi de prietenii lui, şi făcu 
gesturi largi în direcţia micului grup care urca dealul. 

Gerald crezu că este victima unui miraj. Totuşi, nu 
era cald şi nu se afla în deşert! Dar cum se explica 
faptul că i se părea că-i vede pe Gontrand, Romaric şi 
pe Coralie, agitându-se acolo, sus, în faţa ochilor lui, 
câtă vreme îi lăsase în [ara de Ys, sub paza lui 
Bertram? Şi apoi, dacă erau adevăraţi, cine erau 
zdrahonii cu aer sălbatic care îi însoțeau? 

— Uhu! Gerald! Suntem noi! Suntem aici! 

Nu, nu era un miraj. Vrăjitorul rămase cu gura 
căscată... 

Spre deosebire de primirea pe care Kushumai, 
fericită de aceste întăriri neaşteptate, i-o rezervase lui 
Tofann şi oamenilor lui, cea pe care Gérald le-o făcu 
lui Gontrand, Romaric, Coralie şi prietenei lor, 
Agathe, nu fu foarte călduroasă! Mai ales atunci când 
Vrăjitorul află că Bertram, Ambre şi un alt băiat, 
Thomas, plecaseră să caute prieteni în Lumea Incertă 
şi nu dăduseră în nici un fel de ştire... 

Gerald, roşu de furie, le aduse la cunoştinţă că, de 

acum înainte, era în interesul lor să se conformeze 

fără crâcnire tuturor ordinelor care le vor fi date. 

— Să fim fericiţi că n-a vrut să ne trimită înapoi în 
Ys, mormăi Agathe. 

— Poate ar fi fost mai bine, îi scăpă lui Romaric. 
Iată-ne din nou copilaşi cuminţi, trimişi la locul lor, 
după ce au fost dojeniţi! 

— Aţi văzut? continuă Coralie. Nici un mulţumesc, 
nici un cuvânt de recunoştinţă pentru eforturile 
noastre! Când, totuşi, i-am adus lui Gerald războinicii 
din Nord! Şi apoi, vor sosi cei din Poporul Mării şi 
Oamenii Nisipurilor şi... 

— Răbdare! o întrerupse Romaric. Cu prima oca- 
zie, preluăm iniţiativa! 

— Sunt cu totul de acord, aprobă Gontrand, la fel 
de jignit ca şi ceilalţi. Dar o să vină şi vremea asta? 

— Dacă n-o să vină, o s-o provocăm! 


În timp ce Gérald îi certa zdravân pe tinerii din Ys 
pe Colinele Cenuşii, la Yenibohor, Urien de Troil 
plângea cu lacrimi fierbinţi. 

— Ce s-a întâmplat? se îngrijoră Comandorul. 

— Valentin, spuse Qadehar cu voce stinsă. A murit... 
Îmi pare rău, n-am putut face nimic. Magia mea este 
complet blocată. 

Vestea fu primită cu o linişte îndurerată, întreruptă 
de hohotele lui Urien. De la un capăt la altul al aripii 

închisorii unde erau închişi Cavalerii, un cântec se 
înălță din o sută douăzeci de piepturi. Un cântec trist, 
care aducea un omagiu camaradului căzut în luptă, 
un camarad pe care tovarăşii lui nu-l vor uita 
niciodată... 

Urien se prăbuşi peste corpul neînsufleţit al celui 
care fusese fratele lui de arme. Respectându-i 
durerea, Cavalerii aflaţi în celulă se aşezară ceva mai 
departe. Qadehar îşi rezemă capul de o piatră udă din 
zid şi suspină. Ce nebunie! Ce haos... Mai mult decât 
înfrângerea, era sentimentul umilitor că trebuia să se 
supună evenimentelor care îi umpleau de mânie 
inima. De câtă vreme îi scăpase situaţia de sub 
control? De la atacul de la Djaghataăl, unde văzuse 
murind, unul după altul, prietenii Vrăjitori? Poate 
înainte. De fapt, de când Guillemot avusese revelaţia 
propriilor puteri magice... O mulţime de lucruri pe 
care le considera de neclintit se prăbuşiseră atunci, 
aşa cum un obiect, despre care se crede că este bine 
ținut în mâini, se transformă brusc în fum. Invincibila 
Confrerie tocmai suportase o înfrângere dură, Guilda 
fusese coruptă de Umbră, Valentin murise fără ca el 
să poată face nimic. Şi Guillemot? La gândul că, în 
acel moment, cineva îi putea face rău, Qadehar, 
pentru prima oară de multă vreme, simţi cum urcă 
ura în el. În vâltoarea incertitudinilor care îl tulburau 
pe Vrăjitor, afecțiunea pe care o purta băiatului era de 
nezdruncinat... O să-l salveze. Chiar de-ar fi ca 

pentru asta să meargă în infern şi să-l sfideze pe 
însuşi Bohor! Îşi facu promisiunea şi îşi recăpătă, 
oarecum, seninătatea. 


25 
ÎNGRIJORĂRI 


Kushumai luă hotărârea să pună bazele con- 
traatacului pornind de la Colinele Cenuşii, ceva mai 
bine situate şi mai uşor de apărat decât Pădurea 
Spânzuraţilor. 

Femeia- Vânător, sub atenta supraveghere a lui 
Gerald, care se simţea foarte stânjenit în pielea 
şefului, avea comanda în privinţa operaţiunilor. De 
când aflaseră că era femeie, războinicii stepelor îi 
dovediseră un respect imediat, amestecat cu un fel de 
teamă. În ceea ce-i priveşte pe Romaric, Gontrand şi 
Agathe, cu tot resentimentul lor împotriva acestor 
adulţi nerecunoscători, ei o studiară mai întâi pe 
femeia în blană de urs cu priviri curioase, apoi, după 
ce Qadwan le dezvălui identitatea ei, cu admiraţie. 

— Această femeie, le destăinuise bătrânul Vrăjitor, 
este şeful Urşilor, o societate secretă căreia îi aparţine 
Seniorul Sha însuşi. O societate legată de Cartea 
Stelelor, însărcinată să protejeze cele Trei Lumi de 

folosirea acesteia în scopuri malefice care ar fi putut 
face... 

Bineînţeles că Agathe şi Coralie făcură imediat 
pentru prietenii lor remarca, nu fără un accent de 
ironie, că această organizaţie, atât de importantă, era 
condusă de o femeie... 

Curiozitatea le fu imediat atrasă de misteriosul 
bărbat cu mantie roşie, acest Senior Sha, căruia i se 
mai zicea şi Yorwan, despre care Guillemot le 
spusese doar câteva cuvinte. De la el nu smulseră 
decât nişte zâmbete distante. 

De fapt, Yorwan era preocupat de asaltul asupra 
Ynibohorului şi îi expuse lui Kushumai planul lui 
de atac. 

— Să aşteptăm mai întâi să vedem ce întăriri ne 
aduc oamenii mei! obiectă tânăra femeie. 

— Chiar şi tu ai un aer îngrijorat, remarcă Yorwan. 
Crezi că nu vom fi în stare să luăm cu asalt acest 
blestemat de oraş? 

— Ştii, Senior Sha, răspunse Kushumai, încrun- 
tându-se, Societatea Urşilor a visat întotdeauna să 
pună capăt manevrelor şi intrigilor oamenilor din 
Yénibohor! De ce crezi că n-am făcut-o? Pentru că 
sunt puternici, foarte puternici! Bogăția lor le-a 
permis întotdeauna să cumpere serviciile acestui 
mizerabil Thunku şi ale Orkilor. Şi apoi, mai sunt şi 
preoții şi misteriosul lor Mare Maestru, care pare de 
temut... 

— Dar nici noi nu suntem lipsiţi de atuuri, spuse 
Yorwan. Avem simpatia întregii Lumi Incerte, 
exasperată de teroarea pe care au instaurat-o preoţii! 
Armata noastră va fi numeroasă, nu există nici o 
îndoială că aşa va fi. 

— Poate, recunoscu Kushumai. Dar va face faţă? 
Nu uita că două sute de Cavaleri din Ys n-au rezistat 
prea multă vreme în faţa Orkilor lui Thunku! Şi sunt 
consideraţi printre cei mai buni luptători din cele Trei 
Lumi! 

— S-au aruncat cu capul înainte într-o capcană, 
fără să aibă măcar grijă să se gândească la un plan de 
atac, suspină Vrăjitorul în mantie roşie. De data 
aceasta, va fi altfel. 

— Bine, să presupunem că o să facem faţă 
mercenarilor din oraş, dar cum ne vom lupta împotriva 
preoţilor? Nu vom fi decât tu, Gerald şi cu mine, poate 
şi bătrânul Qadwan, care se târâie de ici-colo, pentru a 
ne opune! Nu pun la îndoială calităţile magiei tale, 
Senior Sha, nici pe cele ale lui Gérald, dar, chiar puse 
cap la cap, nu vom putea fi prea puternici în faţa 
acestor preoți! 

— Asta te nelinişteşte, pricepu dintr-odată Yorwan: 
ineficienţa mijloacelor noastre magice... 

Şeful Urşilor nu răspunse şi se mulţumi să aprobe 
cu un semn din cap. 

Instalară tabăra permanentă într-o vale apărată, în 
apropierea unei înălțimi de unde puteau observa 
câmpia, marea şi, în depărtare, oraşul Yenibohor. 

Războinicii stepelor, asemănători unor fiare, se 
răspândiră de jur împrejur pentru a asigura o pază 
discretă şi eficientă. 

Cei patru tineri îi lăsară pe Kushumai şi pe cei trei 
Vrăjitori să discute despre şansele lor de succes şi se 
aşezară mai departe de ei. 

— Mă întreb ce face sora mea. De ce nu este încă 
aici? 

— Coralie... drumul este lung până în Deşertul 
Vorace, încercă încă o dată s-o liniştească Romaric. 
Lasă-i timp să se întoarcă! 

— Romaric are dreptate, spuse Gontrand. Mai 
mult, Bertram este cel care ar trebui să ne îngrijoreze! 
Aţi înţeles unde s-a dus? 

— Nu, şi eu sunt la fel de îngrijorată, aprobă 
Agathe. Bertram avea acel surâs idiot, de dincolo de 
catastrofele al căror secret îl ştie numai el... 

— Ar fi trebuit să nu-l lăsăm niciodată să plece, 
spuse Coralie. 

— Eh... să-i acordăm încredere, propuse Romaric. 
Ne-a dovedit cu vârf şi îndesat că este în stare şi de 
bine, şi de rău! 

— Să sperăm că de data aceasta va fi bine! exclamă 
Gontrand cu un suspin. 

Un nor de praf ridicat în câmpie anunţă sosirea 
unui grup numeros. Toată lumea intră imediat în 
alertă. 

— Se vine dinspre est, spuse Gérald cu mâinile 
puse deasupra ochilor ca să nu-l orbească soarele. 

— Nu, din sud, rectifică Maestrul Qadwan. 

De fapt, două trupe înaintau în direcţia Colinelor 
Cenuşii. 

— Să fie oamenii din Yenibohor? se îngrijoră 
Gerald. 

— Yenibohor este la est, răspunse Kushumai. Nu, 
cred că sunt întăririle aduse de Urşi. Seniorul Sha i-a 
prevenit mental în legătură cu schimbarea locului 
nostru de întâlnire. 

Într-adevăr, trupele care se apropiau, deşi 
amestecate, nu păreau nici Orki, nici preoți, ci oameni 
înarmaţi, echipați cu săbii, lănci şi arcuri, topoare, 
coase şi bâte... 

— Cât de mulți sunt? se miră Qadwan. 

— Greu de spus... Poate o mie, îi răspunse Yorwan. 

Kushumai merse în întâmpinarea oamenilor 
înarmaţi. Aceştia o salutară cu respect. 

— Dar... exclamă Gontrand remarcând în mulţime 
un individ. Îl cunosc pe blondul înalt din mijlocul 
oamenilor roşcovani! Este lutierul care mi-a vândut o 
ţiteră, într-o zi, într-un oraş din Est! 

Se apropie de bărbat. Acesta nu îl recunoscu 
imediat. Dar, pentru că Gontrand se prezentă, îi strânse 
mâna cu căldură. 

— Aşadar, sunteţi membru al Urşilor? îl întrebă 
Gontrand. 

— Nu uita ce i-am spus într-o zi, în magazinul 
meu, unui băiat deghizat în Omuleţ de Virdu: fiecare 
are dreptul să aibă secretele lui! 

Amintindu-şi de întâlnirea lor, începură să râdă. 
Alte surprize de acelaşi fel îi aşteptau pe tinerii 

din Ys. Printre curajoşii ţărani din Est şi oamenii în 

armură, care purtau pe cap un craniu de animal 
sălbatic şi despre care se spunea că sunt garda 
personală a lui Kushumai, vreo sută de briganzi, 
mulți cu feţele aspre şi desfigurate de lovituri, 
împărțeau palme zdravene pe spinarea tovarăşilor lor 
de aventuri. Gontrand îl recunoscu pe tânărul 
brigand, Arcaşul, care îl înfruntase pe Tofann în 

timpul ambuscadei pe care el şi camarazii lui o 

provocaseră pe drumul spre Yâdigâr. Tofann îşi 

cruţase adversarul, mulţumindu-se să-l rănească. 

Regăsirea dintre Tofann şi Arcaş fusese, de altfel, 

prietenească, primul amintindu-și de curajul brigan- 

dului, iar al doilea de generozitatea războinicului care 
îl lăsase în viaţă. 

Alături de Arcaş se afla un băiat care îi privea cu 
ochi rotunzi, ca şi cum tocmai i-ar fi căzut cerul în 
cap... 

— Tu! izbucni bucuroasă Coralie, care îl recu- 
noscuse pe tânărul paj, prizonier în acelaşi timp cu ea 
în celulele lui Thunku, la Yâdigâr. 

Se grăbiră spre prietenii lor, nevenindu-le să 
creadă, şi îi traseră deoparte. Pe măsură ce ajungeau 
pe coline, oamenii Urşilor îşi povesteau aventurile. 
Astfel, aflară că Toti era fratele Arcaşului şi că 
amândoi, unul aflat printre briganzi, celălalt infiltrat 
în palatul lui Thunku, erau informatori ai Societăţii 

Urşilor. În ceea ce-l priveşte pe Toti, care se înfiora şi 
aplauda la aflarea faptelor de vitejie ale lui Guillemot 
în palatul Comandantului Thunku, a cărui prăbuşire 
rămăsese un mister, nu mai înceta să se bucure că-şi 
regăseşte prietenii astfel. Doar absenţa Ucenicului 
Vrăjitor şi a lui Ambre arunca o umbră asupra scenei. 

— Oh, e adevărat, nici nu ştiţi cât sunt de mul- 
tumit! Chiar mi-a fost frică să nu mă pomenesc 
complet singur printre brute şi soldaţi, ca ultima oară, 
în închisoarea palatului! 

— Linişteşte-te, răspunse prietenos Romaric. 
Suntem aici şi suntem împreună. Şi îți promit că n-o 
să ne plictisim deloc zilele astea, cum nu ne-am 
plictisit nici în Yâdigâr! 


La căderea serii, aproape o mie de oameni hotărâți 
să învingă armatele din Yenibohor îşi aşezaseră 
tabăra pe Colinele Cenuşii. Nu mai lipseau decât 
Bertram, Ambre şi Thomas... 


26 
CONSILIU DE RĂZBOI 


— Coralie, hei, Coralie... 

Qadwan o scutură uşor pe fata care dormea alături 
de prietenii ei, ghemuită sub pătură. Micul grup se 
retrăsese cuminte într-un colţ al văii, când focul 
taberei se aprinsese şi când oamenii începuseră să 
râdă, să cânte şi să discute... 

— Ce s-a întâmplat? mormăi ea abia ridicând 
pleoapele. 

— Te caută cineva, o persoană care vrea cu orice 
preţ să te vadă. 

Coralie, cu părul zburiit şi clipind nedumerită, 
reuşi se trezească de-a binelea. Abia se lumina de 
ziuă printre norii care acopereau cerul. Se îmbrăcă 
repede, se ridică şi, după ce aruncă o privire plină de 
invidie asupra tovarăşilor ei încă adormiţi, îl urmă pe 
bătrânul Vrăjitor. 

Qadwan o conduse până în vârful colinei, unde 
Kushumai îşi avea instalat statul-major. Gerald se 
afla alături de tânăra femeie, în mantia întunecată a 


CHIPUL UMBREI 187 
Guildei, ca şi Yorwan, drapat în mantia de Senior 
Sha, Tofann, în haine de piele şi plin de ţinte. 
Femeia- Vânător din Violetul Irtych purta o armură 
uşoară, Lutierul era îmbrăcat în pânza groasă a 
ţăranilor din Est, iar Arcaşul, îmbrăcat cu haine 
pestriţe, luate de la victimele căzute în luptă. Toţi 
şapte se aflau faţă în faţă cu o siluetă micuță, care nu 
părea deloc intimidată de cei din jur şi care se aruncă 
în braţele lui Coralie de cum o văzu. 

— Coralie! Coralie! 

— Matsi? Dar... dar... bâigui ea, strângând în braţe 
fetiţa cu părul şi ochii albi. 

— Oamenii din Tribul al Patrulea ne-au transmis 
mesajul tău, explică Matsi mângâind cu încântare 
faţa singurei prietene adevărate pe care o avusese 
vreodată. 

— Vrei să spui că tribul a venit să ne ajute? Oh, 
este minunat! 

— Nu tribul meu, nu, o corectă ea. Tata a reuşit să 
convoace toate cele Treizeci de Triburi pentru o 
adunare extraordinară. Ştii, noi nu-i iubim deloc pe 
preoții din Yenibohor. Multă vreme au răpit copiii 
Poporului Mării, atunci când ajungeau pe coaste... 

— Ştiu, tatăl tău mi-a povestit. Şi atunci? 

— Atunci, spuse calm Matsi, poporul meu a 
hotărât să trimită o sută dintre cei mai curajoşi 
oameni să vă ajute împotriva Yenibohorului. Sunt 
jos, în golf, pe plutele tatălui meu... Eu am insistat să-i 
însoțesc. Mi-era prea dor să te revăd! 

— Se poate ca ajutorul poporului tău să fie esenţial, 
fetiţo, interveni Kushumai, trecându-şi degetele prin 
ciudatul ei păr alb. O să mă duc personal să le 
mulţumesc şi să le vorbesc Oamenilor Mării! Până 
atunci, du-te şi spune-le să aştepte şi, mai ales, să 
rămână pe loc: încă n-am terminat de pus la punct 
planul de atac. 

Matsi aprobă. Făcu semn cu mâna şi îi spuse lui 
Coralie, legănându-se pe picioarele goale: 

— Pe curând, Coralie! Pe curând! 

— Aşteaptă-mă, Matsi, se răzgândi fata. Vin cu tine! 

— Fii atentă! nu se putu împiedica Qadwan să-i 
strige, văzând-o dispărând după coline. 

Kushumai se întoarse spre şefii armatei sale. 
Ochii ei verzi străluceau. 

— N-am rezolvat încă problema puterilor magice 
ale preoţilor. Dar acum ştiu cum o să facem să intrăm 
în oraş. 


— Îi vezi? îi şopti Gontrand lui Romaric, care se 
căţărase prin iarbă, cât mai aproape de locul în care 
Kushumai expunea statului-major planul său de atac. 

— Nu, răspunse el pe acelaşi ton. Dar îi aud! $şt, 
acum, linişte! 

Când se treziră, Agathe, Gontrand, Romaric şi Toti 
aflară de sosirea Oamenilor Mării, cu care Coralie se 
grăbise să se întâlnească. Încercară să se amestece cât 
mai discret posibil în adunarea de pe colină, dar fură 
cu fermitate respinşi. Dacă Kushumai avusese 
delicateţea să le mulţumească pentru entuziasmul şi 

bunăvoința lor, Yorwan îi sfătui „să meargă să se 
joace ceva mai departe“. 

Mai ales asta provocă furia micului grup. Aceşti 
adulți erau absolut incorigibili! Ei, care aveau 
experienţa Lumii Incerte, care ieşiseră întotdeauna 
din cele mai dificile situaţii, ei, care avuseseră ideea 
convocării sălbaticilor războinici ai stepelor şi a 
devotatului Popor al Mării, ei erau cei cărora li se 
cerea politicos „să-i lase pe oamenii mari sâ-şi vadă 
de treabă şi să meargă să se joace mai departe“. Ce 
nedreptate! Câtă nerecunoştinţă! O să le placă ce-o să 
vadă... 

Culcat în iarbă, făcându-se cât mai mic cu putinţă, 
Romaric îşi încorda auzul, în speranţa că va sur- 
prinde ce se punea la cale. Kushumai arăta cu o nuia 
pe un desen făcut pe pământ un punct pe care, 
bineînţeles, el nu putea să-l vadă. 

— Odată porţile deschise, spunea ea, trebuie ajuns 
cu orice preţ la turnul acesta. Acolo trăieşte Marele 
Maestru din Yénibohor, acolo este, fără nici o 
îndoială, ţinut prizonier Guillemot. 

— Şi, după tine, unde sunt închişi Cavalerii care au 
supravieţuit primului atac? se nelinişti Gerald. 

— Cu siguranţă că aici, răspunse Kushumai, 
arătând un alt loc pe desen, în celulele subterane ale 
oraşului. Avem tot interesul să ne folosim de bătălia 
generală, pentru a încerca să-i eliberăm. Cavalerii 
supraviețuitori reprezintă o forţă în plus, deloc de 
neglijat. 

— Şi preoţii? întrebă Yorwan. Cum facem cu ei? 

— N-am nici o idee, recunoscu Kushumai. Dar 
cercetaşii au reperat opt sute de Orki şi o sută optzeci 
de preoţi. În ceea ce ne priveşte, noi suntem mai 
mulţi de o mie, dar ştim că e greu să faci faţă 
monştrilor! Şi mă tem că trei Vrăjitori şi o Vrăjitoare 
nu sunt suficienţi să învingă puterea malefică a 
preoţilor... 

Propunerile şefului Urşilor îi copleşiră. 

Tofann reacţionă primul: 

— Să ne luptăm plini de curaj! Bătăliile şi jertfele 
contribuie la bunul mers al Lumii Incerte! 

— Împaărtăşesc modul vostru de a vedea lucrurile, 
prieteni din stepe, aprobă Femeia- Vânător. Moartea 
nu este decât o etapă în dansul etern al elementelor! 

— Oh, ce frumos sună toate acestea! rânji Arcașul, 
a cărui faţă era brăzdată de o cicatrice adâncă. Eu 
sunt de acord să mă lupt, dar nu vreau să mă sinucid! 
Ar fi mai bine să găsim o soluţie prin care să-i 
nimicim pe preoţii-vrăjitori. 

— Arcaşul are dreptate, spuse Lutierul. Oamenii 
din Est sunt curajoşi şi, pentru a trăi liberi pe 
pământurile lor, fără să plătească birurile ucigătoare 
pe care le cere Yenibohorul, sunt gata să se bată. Dar 
ar fi nedrept să li se ceară un sacrificiu inutil... 

— Problema, interveni Gerald, este că nu prea 
avem de ales. Fiecare dintre cei de aici pare să aibă 
un motiv pentru care să lupte. Dar rămâne un motiv 
personal. Or, miza aflată în joc zilele acestea la 
Y Enibohor depăşeşte interesele noastre. Dacă cel care 
se ascunde în spatele acestor ziduri, Umbra, Marele 

Preot sau oricine altcineva reuşeşte să combine 
puterile cărţii de vrăji pe care a furat-o cu cele ale 
băiatului pe care l-a răpit, consecinţele vor fi teribile 
pentru întreaga lume! 

Kushumai încercă să potolească oamenii, pe care 
cuvintele Vrăjitorului îi neliniştiseră. 

— Avem toată ziua pentru a găsi o soluţie, spuse 
ea. În orice caz, plănuim atacul pentru mâine, în zori. 
Gerald are dreptate: nu avem de ales. Şi, mai ales, nu 
putem aştepta... 


Romaric raportă celorlalţi, în limba Ska, pentru ca 
să înţeleagă şi Toti, tot ce prinsese din conversaţie. 

— Nu ştiam că situaţia este atât de disperată! se 
plânse Agathe. Ce avem de făcut? 

— N-am înţeles totul, răspunse el. Iată ce vă 
propun: mâine ne prefacem că ne-am resemnat să 
rămânem la adăpostul Colinelor Cenuşii, în timp ce 
ceilalţi vor ataca Yenibohorul. Ne strecurăm apoi 
discret şi încercăm să pătrundem, la fel de discret, în 
oraş. Acolo, trebuie să descoperim turnul în care este 
închis Guillemot, să ne facem cât mai mici cu putinţă 
şi să intrăm. Apoi, nu mai ştiu... 

— Nu e rău deloc, îl ironiză Gontrand. O să avem 
destul timp să stabilim la faţa locului, dacă rămânem 
în viaţă! 

— Ar putea să meargă, dacă ne facem suficient de 
MICI, riscă Toti. 

— Aveţi vreo altă idee? întrebă Romaric, enervat. 
Nu? Bine, atunci... 

— Şi Coralie? întrebă Agathe. 

— O să vină acolo. 

— Dar Thomas şi Ambre? mai întrebă Gontrand. 

— Am încredere că Ambre o să vină la timp, spuse 
calm Romaric. Nu l-a abandonat niciodată pe Guil- 
lemot, o ştiţi la fel de bine ca şi mine. 


27 


SPERANȚA MOARE ÎNTOTDEAUNA 
ULTIMA 


A doua zi, aşa cum prevăzuseră, Romaric, 
Gontrand, Coralie, Agathe şi Toti fură amabil rugaţi 
să asiste de pe Colinele Cenuşii la bătălia care se 
pregătea... 

— Dar n-o să vedem nimic! protestă cu candoare 
Coralie. 

După ce îşi petrecuse ziua cu Wal şi cu Matsi, 
spre seară îşi reîntâlnise prietenii, şi aceştia o puseră 
imediat la curent cu ce se întâmplase. Qadwan înaintă 
spre ei: se pare că ceilalţi adulți îl desemnaseră, în 
mod tacit, o dată pentru totdeauna, ca mediator pe 
lângă mica bandă. 

— Deci, copii..., spuse el. Războiul este o treabă 
pentru cei mari! Ştiu că sunteţi îngrijoraţi pentru 
Guillemot. Dar aţi făcut deja multe pentru el! Acum, 
trebuie să fiţi înţelegători. 

Lăsară capetele în jos, cu un aer posomorât, dar 
nu se opuseră. Bătrânul Vrajitor luă atitudinea lor 

drept resemnare şi le întoarse spatele, mulţumit, fără 
să vadă ocheadele care se aruncau pe la spatele lui... 
Kushumai, flancată de Yorwan şi de Gerald, asista 
la pregătirile armatei sale, pe care o supranumise 
„Armata Colinelor““. Pusese la punct un plan de atac 
îndrăzneţ, care revenea în întregime, în prima fază, 
Poporului Mării, cu care discutase îndelung în ajun. 
Îi studie pe războinicii stepelor, care îşi amăgeau 
plictiseala şi se luptau între ei ca să se distreze. Le 
admiră forţa, supleţea, arta de a lupta, devenite un 
mod de viaţă. Ar fi schimbat oricând o sută de 
oamenii roşcaţi cu câteva zeci dintre aceşti răz- 
boinici! Nu se îndoia de curajul oamenilor din Est, 
dar ei erau nişte oameni ai câmpului, mult mai 
pricepuţi la mânuirea căruţelor decât a sabiei. Chiar 
dacă eforturile Lutierului, trimis de Urşi în această 
regiune deosebit de ostilă Yenibohorului, pentru a-i 
învăţa pe aceşti ţărani să se lupte, avuseseră un succes 
neaşteptat, asta nu era destul pentru a face din ei 
adversarii de temut de care aveau nevoie... Kushumai 
miza mai mult pe briganzi; dacă supravieţuiseră 
tuturor încâierărilor cu mercenarii Orki, o să 
supravieţuiască şi acestei noi confruntări! În ceea ce-i 
privea pe Vânătorii din Violetul Irtych, aceştia erau 
curajoşi, experimentați şi înfruntaseră în pădure 
creaturi la fel de feroce ca şi Orkii. Dar nu erau decât 
o mână de oameni! Kushumai suspină. Dacă ar fi 
dispus măcar de câţiva magicieni care să-i 
contracareze pe preoţi. Cei din Lumea Incertă nu 
erau decât şarlatani sau laşi care tremurau de frică 

numai la simpla evocare a Marelui Maestru din 
YEmbohor... 

— La ce te gândeşti, Kushumai? 

— Nu mă gândesc la nimic, Senior Sha. Asta este! 
Este singurul lucru care a mai rămas de făcut... 

În aceeaşi clipă, un murmur străbătu rândurile 
oamenilor din Est, care, dintr-odată, începură să 
alerge în toate direcţiile, scoțând ţipete de frică. 

— Ce se întâmplă? se neliniști Gerald. 

Vânătorii se regrupară instinctiv în jurul lui 
Kushumai, pentru a o proteja. 

— Mirgi, Mirgi! urlă un om, în loc de orice alt 
răspuns. 

Mirgii erau, în legendele din Lumea Incertă, 
spirite malefice, care luau forma unor gnomi 
dezagreabili... 

— Hei, tăcere! Eu sunt! Noi suntem! strigă cineva 
pentru a se face înţeles în toiul vacarmului. 

— Bertram? întrebă Gérald neîncrezător. 

— Da, este Bertram! Spune-le oamenilor să-şi lase 
topoarele şi să pună jos lăncile. O să sfârşească prin a 
răni pe cineva! E o nebunie! 

Gerald avu nevoie de un moment pentru a-i 
convinge pe oamenii din Est că nou-veniţii le erau 
aliaţi, şi nu duşmani. Îi fu la fel de greu să-i facă să 
accepte că acele creaturi care îl însoțeau pe tânărul 
Vrăjitor nu erau Mirgi... 

— Bertram! 

Atraşi de ţipete, Romaric, Agathe, Gontrand şi 
Coralie, urmaţi de Toti, o luaseră la fugă ca să-i 

dovedească prietenului lor bucuria de a-l revedea, 
dându-i zdravene lovituri de palmă şi îmbrăţişându-l. 
Când zăriră creaturile care îl însoțeau pe Bertram, 
rămaseră cu gura căscată... 

— Prieteni din Dashtikazar! Eu foarte fericit să vă 
văd! 

— Kor Hosik! 

Era vorba chiar de Kor Hosik, tânărul Korrigan 
care fusese folosit ca traducător pentru regele Kor 
Mehtar, când grupul de prieteni se aflase prizonier în 
palatul acestuia din Bouléagant. 

Korriganii, mici ființe de nici optzeci de cen- 
timetri, sfrijiți şi zbârciți, negricioşi şi păroşi, trăiau 
sub landele din Țara de Ys, unde locuiau în bună 
înțelegere — se putea spune... — cu oamenii. 

În spatele lui Kor Hosik se înşirau vreo zece alți 
Korrigani, care păreau şi mai turtiți şi, pe deasupra, 
cocoşaţi. Părul de pe cap şi de pe corp era cenuşiu sau 
chiar alb. Pălăriile mari, vesta şi tradiționalii pan- 
taloni de catifea bufanţi nu erau negri, ca de obicei, ci 
roşii. În ceea ce priveşte saboţii de fier, aceştia erau 
extraordinar de lustruiţi şi de uzati. 

— Când Ambre a vorbit despre prietenii pe care 
fiecare îi are şi care trebuie aduşi aici, m-am simţit 
inutil, mărturisi Bertram prietenilor lui şi şefilor 
Armatei Colinelor, care se apropiaseră şi care îi 
cercetau cu o privire uimită pe trimişii Poporului 
Landei. Atunci, mi-a venit o idee! 

— Te-ai întors în Ys şi te-ai dus să-i vezi pe 
Korrigani? exclamă Coralie copleşită. E ceva drum! 

— Şi mai ales, e foarte lung! Am alergat tot timpul 
sau aproape tot timpul până la Coasta Urlătoare şi 
apoi am avut norocul să dau peste un pescar care a 
avut bunătatea să mă ducă până la Insula de Mijloc! 

— Ai alergat la fel şi la întoarcere? 

— Bineînţeles! Korriganii sunt foarte rezistenți. 
Chiar când sunt foarte bătrâni... Mie mi-a fost greu să 
mă ţin după ei. 

— Continuă, Bertram, interveni Gerald. Suntem cu 
toţii curioşi să-ţi auzim povestea până la capăt. Şi tu, 
Coralie, încetează să-l mai întrerupi cu întrebările 
tale! 

— Aşadar, continuă Bertram, cunoscând puterea 
preoţilor din Yenibohor, mi-am zis că Vrăjitorii ar 
putea să ne fie de mare ajutor. Din nenorocire, 
Guilda, fiind sub supravegherea unui spion al 
Umbrei, nu intra în calcule. Atunci, unde să găseşti 
magicieni? La Korrigani, bineînţeles! M-am întors 
în Ys şi m-am îndreptat imediat spre Landă. În cele 
din urmă, am găsit faimosul dolmen prin care am 
coborât până la caverna din Boul6agant. Am aşteptat 
ca un Korrigam să se apropie şi am cerut să fiu primit 
de Kor Mehtar. Cunoaşteţi curiozitatea Korriganilor: 
mi-a acordat o audienţă imediat! I-am explicat 
situaţia, făcându-l să înţeleagă foarte clar că, dacă 
Umbra devenea prea puternică, asta va avea urmări şi 
asupra poporului său. S-a lăsat convins şi mi i-a 
încredinţat pe cei mai savanţi dintre magicienii lui, 
precum şi un traducător, pentru a simplifica 
raporturile noastre cu ei! Iată toată povestea! 

— Zici că s-a lăsat convins? repetă Gerald sceptic. 

— De ce el are dreptul să-l întrerupă? mormăi 
Coralie încet. 

— Taci! mârâi Romaric. Lasă-ne să ascultăm. 

— Da, răspunse Bertram, roşind fără să vrea. Am 
ştiut să găsesc argumentele... argumentele care... 

— Prietenul vostru a făcut promisiune regelui meu, 
interveni Kor Hosik bucuros. Prietenul vostru promis 
ceva în schimb de ajutorul nostru! 

— Asta nu ne priveşte decât pe mine şi pe Kor 
Mehtar! protestă Bertram, fulgerându-l cu privirea 
pe Korrigan. În fine, esenţial este că am ajuns la timp, 
cu prieteni care să ne ajute, nu? 

— Ai dreptate, tinere Bertram, confirmă Kushumai, 
mulțumindu-i cu un zâmbet larg. Acest ajutor pe care 
ni l-ai adus ne va salva pe toţi, poate! Am auzit 
vorbindu-se despre magia Oghamelor, se spune că 
este puternică. Mai mult, este necunoscută în această 
lume... Preoţii nu vor fi pregătiți! 

Se întoarse spre Yorwan şi spre Gerald. 

— Iată! Avem, în cele din urmă, grupul nostru de 
magicieni. Nu trebuie să vă pierdeţi speranţa 
niciodată! 

Spre marea uşurare a oamenilor din Est, cărora le 
venea greu să nu vadă în aceste creaturi ciudate nişte 
Mirgi, Kushumai îi invită pe Korrigani s-o urmeze pe 
colină, unde organiză o ultimă întrunire a statului- 
major. 

Bertram rămase cu prietenii lui, care îi facură, la 
rândul lor, un rezumat al celor întâmplate în zilele 

trecute. Îi satisfăcură curiozitatea în legătură cu 
Kushumai şi cu Seniorul Sha. Îl informarà despre 
absenţa lui Ambre şi a lui Thomas, precum şi despre 
ultimele decizii, fără a-i împărtăşi proiectul lor de a 
se opune acestora. 

— E foarte neplăcut că sunteţi consemnați pe 
coline, spuse Bertram, marcând, printr-o încruntare a 
sprâncenelor şi un ton sigur, apartenenţa lui la lumea 
adulţilor. O să mă gândesc la voi când o să fiu în 
miezul acţiunii, între două înfruntări cu Orkii şi două 
pase magice împotriva preoţilor! De altfel, încheie, 
observându-l pe Gerald îndreptându-se spre el, au 
venit să mă caute: să fiţi cuminţi! În ceea ce mă 
priveşte, o să mă străduiesc să nu vă fac de râs! 

— Bertram? 

— Vin, Gerald. Adio, prieteni, adio... 

— Bertram, îi spuse Gérald pe un ton agasat. E ne- 
voie de cineva care să-i supravegheze... să-i protejeze 
pe prietenii tăi. Qadwan e mai bine. Are mai multă 
experienţă şi o să ne fie mai de folos decât tine în faţa 
Yenibohorului. 

— Ce? urlă Bertram. Dar Qadwan e ramolit, o să 
vă încurce! Gérald, nu poţi să-mi faci una ca asta... 
te rog! 

— Destul, hotărârea mea este luată, spuse vrăjitorul 
pe un ton care nu admitea replică. Încearcă să ai ceva 
mai multă grijă de aceşti tineri decât în Ys! 

Bertram îl privi îndepărtându-se, distrus şi prăbuşit. 
Gerald plecă să se întâlnească cu Femeia-Vânător 
Kushumai, cu Qadwan, cu Yorwan şi cu magicienii 

Korrigani. Armata Colinelor se pregătea să por- 
nească la drum. 

— Haide, Bertram, îl consolă Gontrand, glumind, 
nu e o tragedie! Când o să fii mare, totul se va 
schimba... 

— Foarte hazliu! Când mă gândesc, gemu el, la tot 
ce am făcut pentru ei! Nu au dreptul să mă lase 
deoparte. Meritam să particip la lupte! 

— Aşa gândim cu toţii, aprobă Romaric, punând o 
mână pe umărul tânărului Vrăjitor. De altfel, avem 
un plan. 

— Un plan? Nu-mi spuneţi că, din nou, contaţi pe 
faptul că n-o să-l ascult pe Gerald şi câ... Oh, nu! 

— Ei, da, Bertram, ei, da! 


28 
APA ȘI AERUL 


Apropierea Armatei Colinelor provocă o mare 
fierbere în oraşul Yénibohor, vizibilă până la 
meterezele unde Orkii, înarmaţi până-n dinţi, alergau 
să-şi ocupe poziţiile. Kushumai dădu ordine; oamenii 
îşi opriră înaintarea şi rămaseră cu arcurile în poziţie 
de tragere, în faţa porţii de la intrare, care era zdravăn 
închisă şi părea în stare să reziste tuturor asalturilor. 

— Nu ne rămâne decât să aşteptăm, îi anunţă 
Kushumai pe Gerald, Yorwan şi Qadwan, ca şi pe 
Tofann, pe Vânători, pe Lutier şi pe Arcaş, care abia 
sosiseră. Şi, mai ales, să sperăm că Poporul Mării va 
reuşi! 

Una dintre particularităţile oraşului consta în 
faptul că era traversat de un râu care se vărsa 
în Marea Meduzelor de Foc. Canalizat pe tot traseul 
care trecea prin oraş, avea multe întrebuinţări zilnice 
şi aducea singura boare de prospeţime în oraş. 
Fluviul Adânc intra şi ieşea din Yenibohor trecând pe 
sub metereze, printr-o boltă dotată cu gratii. Apa 

fluviului şi cea a mării găzduiau, de fapt, peşti 
carnivori uriaşi, pe care ar fi fost neplăcut să-i 
întâlneşti când făceau curăţenie în acele ape! 

Ousnak, un vânător de excepţie, care fusese 
desemnat de adunarea Triburilor să conducă ciudata 
expediţie, se opri o clipă din înotul lui pe sub apă şi se 
întoarse. Părul lui lung şi alb pluti o clipă în jurul 
capului său. Cei o sută de oameni ai Poporului Mării, 
trimişi în ajutorul Armatei Colinelor, îl urmară în grup 
compact, stăpânind la perfecţie înotul şi scufundările. 
Tocmai se pregăteau să-şi facă o nouă provizie de aer, 
ştiind că pot rezista minute lungi cu cât mai puţine 
mişcări. Calm, Ousnak îşi reluă scufundarea. 

Zări imediat gratiile care îi împiedicau pe monştrii 
marini să urce pe fluviu până în oraş. Datorită 
membranelor care îi protejau ochii, ca o mască de 
scufundător, distingea cele mai mici detalii aflate în 
jurul său. Astfel, observă barele de metal roase de 
rugină, foarte jos, la contactul cu pământul acoperit 
de alge, care aveau să le permită să intre. Ousnak 
făcu un semn: trei oameni îi veniră în ajutor ca să 
răsucească barele ruginite. Se strecurară apoi, unul 
după altul, prin deschiderea astfel făcută. Urcând cu 
prudenţă la suprafaţă, îşi umplură din nou plămânii 
cu aer şi se scufundară iarăşi până la fundul apei. 
Scoţând capul ca să respire, îşi dădură seama că 
atenţia Orkilor şi a preoţilor era îndreptată spre 
câmpia unde se aflau atacatorii. Kushumai avea 
dreptate! Comandorul care va reuşi să pătrundă în 

oraş le dădea certitudinea că o să-i ia prin surprindere 
pe apărători. 

Ousnak verifică dacă pumnalul, care, în timpuri 
normale, folosea la tăierea peştilor pe care îi prindea, 
se afla tot la brâul care îi strângea şoldurile. Îşi facu 
curaj, mângâindu-l, şi făcu semn oamenilor să 
înainteze. Ajunseră astfel la podul lat care se afla în 
prelungirea porţii principale şi se termina dedesubt. 
Poarta, la câteva zeci de metri, era păzită doar de 
Orki. Ceilalţi erau pe metereze... Având în vedere 
uriaşa bârnă ce bloca cele două panouri metalice ale 
porţii, încrederea lor era justificată. 

— Ne vom împărţi în trei grupuri, şopti Ousnak. 
Unul care îi va neutraliza pe monştri, al doilea care va 
deschide poarta şi al treilea care ne va acoperi 
retragerea... 

Oamenii Mării ieşiră în linişte pe mal. Ousnak 
scoase de la brâu un obiect pe care i-l încredinţase 
Kushumai în ajun, când fusese să-i vadă, pe plutele 
lor, ca să-l folosească în planul de atac. Desfăcu 
legăturile etanşe care îl protejau şi ridică tubul de 
metal spre cer. Aşa cum îi explicase femeia cu ochi 
verzi, apăsă un buton. Imediat, o bulă de foc ţâşni 
spre cer şi explodă fără zgomot, într-o lumină 
albastră, scurtă şi intensă. 

— Semnalul! strigă Kushumai, care era de cealaltă 
parte a zidurilor, şi, de un timp, cerceta neliniştită 
cerul. Au reuşit! O să încerce să deschidă poarta. Fiţi 
pregătiți! 

În interiorul oraşului, primul grup de Oameni ai 
Mării, urmat imediat de al doilea, năvăli în direcția 
Orkilor, în timp ce al treilea se desfăşură între poartă 
şi pod. Orkii fură atât de surprinşi să vadă oameni 
aproape goi răsăriţi ca din pământ, învârtind deasupra 
capetelor nişte simple cuțite, încât nu se mai apărară la 
fel de bine ca de obicei. Primul căzu pe dată. Dar al 
doilea se redresă, trimise doi oameni la pământ şi urlă 
chemându-şi în ajutor tovarăşii. Prea târziu: bârna 
fusese ridicată şi porţile se deschiseră larg. 

— La atac! strigă Kushumai fericită. La atac! 

Ţăranii din Est, briganzii, Vânătorii şi războinicii 
din Nord se năpustiră pe urmele ei. 

În acest timp, oamenii lui Ousnak care, în sfârşit, 
îi veniseră de hac celui de al doilea Ork, se repliară 
spre râu, ducând trupurile celor doi nefericiti, răniţi 
de monştri. 

— Nu a fost chiar aşa de rău, comentă Wal, tatăl lui 
Matsi, ţinându-se de braţul pe care se vedea o rană 
sângerândă. 

— Da, aprobă Ousnak. Dar noi nu mai avem ce 
face aici. Poporul Mării şi-a respectat angajamentele: 
restul le revine celorlalți. Noi nu suntem războinici... 

Oamenii cu părul alb plonjară în linişte în fluviu şi 
plecară din nou spre mare. 

Primii ajunşi în oraş fură războinicii stepelor, 
urmaţi de Vânătorii din Violetul Irytch, conduşi chiar 
de Kushumai. Se ciocniră de vreo zece Orki care se 
chinuiau să închidă din nou poarta. 

— În sfârşit, puţină acţiune! urlă Tofann, lovind cu 
sabia lui uriaşă în capul unuia dintre monştri, mirat să 
aibă în faţă un om de înălţimea lui. 

Războinicii îi nimiciră pe Orkii de lângă poartă, 
chiar înainte de venirea Vânătorilor. 

— Aţi putea să ne mai lăsaţi şi nouă, glumi unul 
dintre ei, care ţinea într-a mână o lance şi un topor 
scurt, în cealaltă. 

— Staţi liniștiți, răspunse Tofann, arătând cu barbia 
spre ciorchinele de Orki care coborau de pe metereze: 
vor fi pentru toată lumea... 

— Ceilalţi n-ar trebui să întârzie, se nelinişti 
Kushumai. Ce fac? 

— Cred că s-a ivit o problemă, spuse un Vânător. 

De fapt, la o sută de metri de ziduri, briganzii şi 
oamenii din Est, care formau grosul trupelor, ţopăiau, 
strigând de uimire şi de furie! Se împiedicaseră de 
ceva mişcător şi lăptos, care îi răsturnase ca pe 
popice, un fel de val magic uriaş, care îi aruncase la 
pământ pe îndrăzneţii ce intenționau să intre în oraş. 

Kushumai ridică ochii spre înaltul meterezelor: 
preoţii ţesuseră o puternică vrajă, care îi împiedica pe 
prietenii lor să le vină în ajutor! 

— Curaj! strigă ea celor vreo cincizeci de oameni 
care strânseră rândurile. Yorwan şi Gérald sunt afară 
cu magicienii Korrigani. Vor găsi o soluţie! 

— Sper că o vor face repede, spuse calm Tofann. 
Pentru că Orkii care sosesc par să fie foarte, foarte 
mulți! 

Yorwan şi Gerald nu mai stătură pe gânduri, când 
îşi dădură seama că Femeia-Vânător Kushumai era 
prinsă în capcană în oraş, ajutată doar de o mână de 
oameni. Oricât de curajoşi ar fi fost, nu puteau rezista 
mai mult decât Cavalerii în faţa hoardelor de Orki 
care se aflau în YEnibohor! Cei doi Vrăjitori aruncară 
o privire furioasă spre preoții în alb, care, de sus, de pe 
ziduri, formau un lanţ prin care îşi transmiteau magia. 
Apoi, în tovărăşia lui Qadwan şi a Korriganilor, se 
îndepărtară. 

— Gerald, Qadwan şi cu mine ne vom uni puterile, 
îi explică Yorwan lui Kor Hosik. Magia voastră este 
prea diferită ca să ne putem alia cu voi: Korriganii să 
facă tot ce pot ca să ne ajute să spargem valul alb! 

Kor Hosik transmise propunerile lui bătrânilor 
înţelepţi. Aceştia aprobară din cap. Vrăjitorii se 
prinseră de mâini şi adoptară Stadha Incertă, ela- 
borând o vrajă potrivnică, Korriganii trasară un cerc 
pe pământ şi începură să danseze în mijlocul lui. 

— Prin puterea Bourului şi a Mâinii, a Lebedei şi a 
Anului, Uruz care aleargă pe zăpada îngheţată, 
Naudhiz care merge gol în frig, Elhaz care trosneşte 
când arde, Yera cea generoasă, adormiţi spiritele rele 
şi desfaceți ceea ce magia a făcut! UNEY! 

— Gar! ca un şarpe muşcător, 

de văduve grabnic făcător, 

prin puterea monedei de argint, 

şi a sângelui sorbit, 

răstoarnă piedica ce creşte, 

şi pe copii batjocoreşte! 

Vraja chemată prin magia stelelor se aruncă 
asupra vrăjii preoţilor din Yenibohor. Ceaţa aurie 
atacă valul translucid şi încercă să-l oprească ca un 
zăgaz improvizat, ridicat împotriva furtunii. Dar, 
după ce se luptă, cedă şi explodă într-o jerbă de 
steluțe galbene. 

Apoi, ivită din invocarea Oghamelor, magia 
pământului şi a lunii lovi la rândul ei valul cu o 
izbucnire roşie, intensă. Aerul se tulbură în jurul 
vrăjii lăptoase care înţepeni, înainte de a se întoarce, 
uşor, de unde venise. Dar, deşi foarte slăbită, pro- 
tecţia preoţilor rezista bine. 

— Magia noastră mai tare ca magie oameni în alb 
pe marile ziduri, se plânse Kor Hosik. Dar ei foarte 
mulţi! Un pic mai puţini oameni în alb şi Oghame 
sparge vraja! 

— Ai dreptate, Kor Hosik, spuse Gerald trist. Dar 
ce putem face? 

Răsună pocnitura seacă a unei explozii. Un preot 
se legănă pe metereze şi apoi căzu în faţă şi se zdrobi 
de temelia zidului... 


29 
FOCUL ȘI PĂMÂNTUL 


— Ce-a fost asta? întrebă Gerald, care asistase la 
scenă fără să înţeleagă. 

O altă explozie se făcu auzită şi un al doilea preot 
se prăvăli peste ziduri, ţinându-se de burtă. 

— Acolo! exclamă Yorwan, arătând cu degetul 
aglomerarea de stânci de pe care îşi ţinuse discursul 
Urien de Troil în faţa Confreriei, cu câteva zile înainte. 

Cu ţevile armelor sprijinite de pietre, ochind cu 
grijă, Oamenii Nisipurilor îi luau pe preoţi drept 
ţintă... 

Cei trei Vrăjitori alergară înaintea lor. Nimeni nu 
mai văzuse încă arme de foc în Lumea Incertă şi 
puştile lungi, pe care le arborau oamenii drapaţi în 
pânză groasă bleumarin, alb-murdar şi roşu-sângeriu, 
provocau briganzilor şi ţăranilor din Est o uimire 
extraordinară. 

— Gerald! strigă Ambre cu un zâmbet, mergând în 
întâmpinarea lui. 

— Ambre? exclamă Gérald când o zări. Ai reuşit? 

— Da, confirmă fata, agitată. Ajungând la mar- 
ginea Deşertului Vorace, am aprins un foc mare 
împreună cu Thomas, pentru a atrage atenţia 
Oamenilor Nisipurilor. Au venit, dar a trecut ceva 
timp! Apoi, a trebuit să-l găsim pe prietenul lui 
Guillemot, Kyle, să-i spunem toată povestea noastră. 
Apoi, Kyle a trebuit să reunească cele trei clanuri ale 
poporului său şi să le convingă să ne dea ajutorul. 
După aceea, a trebuit să se întoarcă! Toate astea au 
luat timp! Prea mult timp! De aceea am ajuns atât de 
târziu. Şi apoi... 

— Prietenul tău, Thomas, este teafăr? se nelinişti 
dintr-odată Qadwan. Este cu tine? 

— Da, hm... el... este acolo! E bine. 

— Thomas? strigă Qadwan, pe care ezitarea lui 
Ambre îl făcuse să se îngrijoreze. Unde te ascunzi? 

— Nu mă ascund, mormăi Thomas. 

În aceeaşi clipă, ieşi de după pietre, urmat de 
Romaric, Gontrand, Bertram, Coralie, Agathe, Toti şi 
de un băiat de vârsta lor, cu privirea albastră, cu părul 
negru şi cu pielea arsă de soare. 

— Nu! exclamă Gerald, zărind banda cu efectivul 
complet. Bertram, nu te-am rugat eu să...? 

— Am încercat! se apără el. Dar sunt mai în- 
căpăţânaţi decât nişte asini! 

— Am avut nevoie de călăuze care să ne aducă 
până la voi, interveni băiatul cu părul negru. Mă 
cheamă Kyle şi sunt fiul şefului celor Trei Triburi ale 
Deşertului! 

— Kyle, bun venit ţie şi curajoşilor Oameni ai 
Nisipurilor, răspunse Yorwan în locul lui Gerald. Se 
poate spune că armele cu care trag Oamenii Nisi- 
purilor, deşi neobişnuite, sunt providenţiale! 

— Poporul meu le are dintotdeauna, de când s-au 
trezit izolaţi în Deşertul Vorace, începu el să explice. 
Fireşte, ele provin dintr-o altă lume, de unde le-am 
dobândit pe vremea când trâiam ca nomazi în afara 
Lumii Incerte. De generaţii, fiii moştenesc arma de la 
tatăl lor. Avem mare grijă de ele, pentru că aceste 
puşti ne apără atât de briganzi şi de musafirii din 
Y âdigâr, cât şi de teama de Deşert! 

— Ceea ce mă miră, interveni Gerald, este că 
gloanţele puştilor nu sunt respinse de valul magic, 
cum suntem nol... 

— Cred că sunt prea rapide pentru magia lansată 
de preoţi, răspunse Yorwan după un timp de 
gândire. Important este că îi alungă! Cu cât vor fi 
mai puţini preoţi, cu atât vraja va fi mai puternică... 
Să ne întoarcem la Korrigani şi să fim pregăti să 
forţăm trecerea. 

Gerald fu de acord. Înainte de a porni la drum, 
Yorwan se întoarse spre tineri, se încruntă şi luă un 
aer sever. 

— Vă interzic categoric să părăsiţi aceste stânci! 
Dacă prind pe vreunul dintre voi că a nesocotit 
ordinul meu, vă promit o pedeapsă de care vă veţi 
aduce aminte toată viaţa! Sper că m-am fâcut bine 
înţeles... 

În acest timp, Kushumai, Vânătorii ei şi răz- 
boinicii stepelor rezistau atacului Orkilor coborâţi de 
pe metereze. 

Tânăra femeie scoase sabia din teacă şi o îndreptă 
cu un gest sigur spre monștrii care atacau. Vânătorii 
se adunară în jurul ei, gata s-o apere cu preţul vieţii. 
Războinicii, la rândul lor, se împrăştiară pentru a 
avea o rază mai mare de acţiune. 

— Primii sosiți în Stepele Luminilor, aşteptaţi-i şi 
pe ceilalți! strigă aproape bucuros Tofann către 
tovarăşii săi. 

Un Ork se aruncă asupra lui, agitând o măciucă 
mânjită de sânge. Uriaşul strânse cu amândouă 
mâinile sabia lui enormă şi pară cu uşurinţă atacul. 
Apoi, se aplecă, se răsuci şi îl lovi în pântece, înainte 
de a se ridica pentru a-i tăia capul. Evită sprinten 
atacul unui alt monstru din spatele lui, îi dădu o 
lovitură de picior care îl făcu să se îndoaie şi, urlând 
de efort, îi zbură capul dintr-o mişcare a tăişului. 
Fâşia de pânză unsuroasă care ţinea legat părul 
cenuşiu şi ţepos al Orkului zbură, odată cu capul, 
care se rostogoli pe pământ. 

— Întotdeauna am spus că Orkii sunt mai puţin 
periculoşi când se află în aer! spuse Tofann care 
părea că se distrează. 

Nu era şi părerea Vânătorilor, care ţineau cu greu 
piept monştrilor, a căror forţă de temut ucisese trei 
dintre ei. Din fericire, deprinşi cu lupta în grup, 
Vânătorii formaseră o linie de apărare, alcătuită din 

purtătorii de lance, care, de bine, de rău, îi ţineau la 
distanţă pe Orkii furibunzi. 

— Dacă Vrăjitorii tăi nu le vin mai repede de hac 
preoţilor, o preveni unul dintre Vânători, o să fim 
învinşi. 

— Ştiu, răspunse Kushumai, recăpătându-şi suflul. 
Unde or fi războinicii Nordului? 

— Se pare că le dau din nou de furcă atacanţilor 
noştri! răspunse un Vânător, cu admiraţie. 

Femeia-Vânător se felicită pentru prezenţa lor. 
Erau luptători remarcabili. O sută dacă ar fi vrut, ar fi 
putut cuceri Lumea Incertă. Din fericire, aveau un 
comportament de singuratici, iar modul lor de a vedea 
viaţa era profund poetic... 

Luciri de groază străbăteau ochii mici şi cruzi ai 
Orkilor care-i înfruntau pe puternicii războinici. 
Mulţi dintre ei fuseseră puşi la pământ, în timp ce 
uriaşii din Nord erau încă în picioare. 

— Și, hop, burta i-o tai-tralala, şi, hop! Ochii-i 
scot! începu să cânte Tofann cu vocea lui puternică. 

Răsturnă un Ork şi îşi înfipse sabia în pieptul 
altuia. 

— Şi, hop, sââângele-i storc, şi, hop! Diiinţii-i fac 
poc! continuă într-un glas cu tovarăşii săi, tăind 
membre şi zdrobind capete. 

Erau cu toţii atât de absorbiți de bătălia ce se dădea 
în interiorul zidurilor, încât nimeni nu remarcă faptul 
că preoţii se prăbuşeau la picioarele meterezelor. 

Oamenii Nisipurilor trăgeau metodic, ţintind 
atent, şi fiecare lovitură îşi nimerea ţinta. Preoţii 

cocoţaţi pe zidurile înalte ale oraşului schimbau 
priviri îngrijorate. Dar de teama de a nu distruge 
vraja care ţinea Armata Colinelor la distanţă de oraş, 
nu puteau să se miște! Aşa că, pâlind, îşi vedeau 
tovarăşii căzând unul după altul. 

— Magia noastră ar trebui să funcţioneze acum, 
spuse Yorwan cu un aer mulţumit, numărând siluetele 
albe de pe metereze. Haideţi, să încercăm încă o dată! 

Dar Kor Hosik interveni: 

— Înţelepţii Korrigani a spune că lăsaţi să facă 
magia pământului. Val alb nu are greutate acum! 

Yorwan, Gerald şi Qadwan ezitară, dar, în cele din 
urmă, acceptară, ca să nu le rănească orgoliul. Şi, pe 
deasupra, dacă magia prietenilor lor se dovedea 
insuficientă, aveau timp să apeleze şi la magia stelelor! 

Bătrânii Korrigani reîncepură să danseze, fredo- 
nând o vrajă în korrigani, sub ochii intrigaţi şi atenţi 
ai Vrăjitorilor. 


Stann! Osul pământului, 

forţa tăriei şi a eternului, 

prin puterea călăuzei cereşti 

şi a dragonului de piatră, 

ca marea să te dezlânţui 

împotriva mării ce nu iartă! 
Piedicile să le răstorni, să le roteşti! 


Magia roşie se prelinse peste marginea cercului 
trasat pe pământ. 

La rândul ei, se strânse ca să formeze un val uriaş 
care se aruncă în direcţia celui care proteja oraşul. 
Deşi slăbit de dispariţia a numeroşi preoţi, valul de 
energie albă se ridică în faţa magiei korrigane. Dar 
când tăişul Oghamelor îl lovi cu o explozie ca de 
tunet, se sparse şi se împrăştie în mod jalnic. 

— La atac! urlă Arcaşul, năpustindu-se spre 
Y Enibohor. 

Briganzii o luară pe urmele lui. 

— La atac, strigă la rândul lui Lutierul, pentru a-i 
îndemna pe oamenii din Est la luptă. 

— Pornim? îi întrebă Yorwan pe tovarăşii lui. 

— Pornim! răspunseră într-un glas Gerald şi 
Qadwan. 

Din spatele stâncilor unde erau consemnați de 
Gerald, Romaric, Gontrand, Ambre, Coralie, Agathe, 
Thomas, Bertram, Toti şi Kyle îi văzură cum se 
avântă să ia cu asalt YeEnibohorul. Chiar şi Korriganii 
se alăturaseră grupului. Cu toate că erau mici de 
înălțime, alergau mai repede decât ceilalți. Curând, 
Oamenii Nisipurilor se amestecară printre briganz.... 

Cei nouă tineri se priviră. 

— Rămânem cuminţi aici? întrebă Gontrand pe un 
ton sarcastic. 

— Visezi! răspunse Kyle. 

— Yorwan spuse că nu vrea să-l vadă pe vreunul 
dintre noi că părăseşte stâncile, reaminti Romaric. 
Dar... dacă plecăm cu toţii, cum va fi? Nu înseamnă 
chiar nesupunere! 

— Corect, Romaric are dreptate! aplaudă Coralie. 

Curios, Bertram nu încercă să-i facă mai înţe- 
legători. Părea chiar mai nerăbdător decât ceilalţi. 

— Atunci, ce mai aşteptăm? 

— Ultimul ajuns în oraş este un papă-lapte! strigă 
Ambre. 

Se grăbiră s-o ia la fugă spre zidurile înalte, urlând 
ca nişte sălbatici. 


30 
SE STRÂNGE LAŢUL 


— Maestre? Maestre? Armata de afară se pre- 
găteşte să invadeze oraşul... 

Silueta formată din umbre stătea în picioare în 
faţa unei mese din stejar masiv, în mijlocul camerei 
ce-i servea de laborator, situată în vârful turnului. 
O carte groasă, cu coperta presărată de stele, era 
deschisă în faţa ei, iar ea citea febril, murmurând 
cuvinte care nu puteau fi auzite. 

Se întoarse furioasă spre preotul care o întrerupsese. 

— Îndrăzneşti... să mă deranjezi... pentru fleacuri... 

Omul cu craniul ras şi tunică albă se aplecă adânc. 

— Dar, Maestre... bâigui el. 

— Discută amănuntele astea cu Lomgo... şi cu 
Thunku... Îi plătesc destul de mult... pentru asta... 
Acum, este de ajuns... Interzic să mai fiu deranjat... 
Chiar şi dacă oraşul... e pe cale să se scufunde în 
mare... 

Preotul rămase tăcut şi ieşi din cameră, fără să 
mai insiste. Cu atât mai rău cu cât Maestrul habar nu 

avea că Lomgo era de negăsit de când oraşul era 
asediat... 

Umbra se întoarse la vraja din Cartea Stelelor. Era 
una dintre ultimele pe care reuşise să le dezlege, 
folosindu-și toate puterile. Ultimele pagini ale cărţii 
refuzau cu încăpățânare să se lase citite... 

Cartea Stelelor, din care Guilda îşi însuşise arta 
magiei, avea, într-un fel, voinţa ei proprie. Era una 
din particularităţile ei. Cu toată strădania Vrăjitorilor 
şi cu toată încăpățânarea Umbrei, cartea îl împiedica 
pe cititor să treacă de o anumită pagină! Aşa era de 
secole. Umbra se luptase cu Cartea Stelelor pentru a-i 
smulge, în cele din urmă, câteva frânturi de vrajă... şi 
pe care, acum, doar ea le deţinea. 

Dar ce însemnau câteva vrăji în comparaţie cu 
toate promisiunile pe care le conţineau paginile? Cel 
care va reuşi să descifreze integral Cartea va pune 
stăpânire pe întreaga lume — pe toate lumile! Cel care 
va subjuga Cartea Stelelor va fi în stare să supună 
atotputerniciei sale "Ţara de Ys, Lumea Incertă şi, mai 
ales, Lumea Reală. 

Mai era puţin până acolo. Era nevoie doar de un 
copil, cu Ond mai dezvoltat decât ar fi fost normal, 
mai receptiv decât alţii faţă de puterea Grafemelor! Şi 
acesta era chiar puştiul care îi ţinea piept, într-un fel 
enigmatic, într-o celulă a turnului, la etajul de jos... 

Umbra lovi cu pumnul în masă, apoi se strădui să 
se concentreze din nou asupra vrăjii. 

Ştia cum să învingă rezistenţa lui Guillemot! 
Îi venise o idee care, de la eşecul Ţestoasei-Lume, îi 
ocupa tot timpul şi îl seca de puteri... 

Înfruntându-l pe băiat, nu făcea altceva decât să-i 
întărească puterile. Umbra se hotărî să-l atace pe 
neaşteptate, pe la spate. Fără ca el să-şi dea seama. 
Ţesu astfel o vrajă complicată, pe care o răspândi 
prin pereţii turnului, de la masa lui, Grafem cu 
Grafem. Primele rezultate începeau să se facă simţite 
cât se poate de limpede. În celula lui Guillemot, 
împietrit în mijlocul oului cosmic în poziţia care îl 
îndepărta de lumea exterioară, strălucirea albăstruie a 
lui Odala nu mai lumina Armura lui Ægishjamur, iar 
flăcările roşii erau stinse în trei dintre cele opt braţe 
ale lui Hagal... 


Forţa asaltului făcu trupa Orkilor să dea înapoi, 
până la podul care trecea peste fluviu. Kushumai 
rămase în mijlocul mulţimii, căutându-i din priviri pe 
şefii armatei Colinelor, pentru a-i organiza pentru 
operaţiunile din oraş. Ochii ei verzi străluceau. Era 
frumoasă ca o zeiţă a Războiului. 

— Vânători! strigă ea, adresându-se oamenilor ei. 
Spre închisoare! Eliberaţi Cavalerii închişi acolo! 

Oamenii din Violetul Irtych părăsiră câmpul de 
luptă şi se avântară imediat în direcţia clădirii care, 
după spusele spionilor Urşilor, adăpostea temniţa din 
YEnibohor. 

— Arcaş! Lutier! continuă ea. Puneţi mâna pe 
Orki! 

Bătălia devenea înverşunată. Oamenii din Est se 
străduiau să facă faţă monştrilor. Briganzii se descurcau 
mai bine, dar se vedea că raportul de forţe le era 
defavorabil. 

— O să facem tot ce se poate! urlă Arcaşul. 

Kushumai, care nu pierduse din vedere ţinta 
acestui asalt, se asigură că Yorwan, Gerald şi 
Qadwan, însoţiţi de Korrigani, o urmau îndeaproape. 
Turnul avea pază proprie, care nu era alcătuită din 
Orki, ci din preoți! 

— Tofann! strigă ea. Noi mergem la turn! Des- 
chide-ne calea cu ajutorul războinicilor tăi! 

— Eşti sigură că ai spus „deschide“? răspunse 
uriaşul, ironic. Foarte bine! 

Se năpusti şi despică un Ork din cap până la 
picioare. 

Războinicii stepelor, mânuind imensele lor săbii, 
îşi croiră drum prin mijlocul câmpului de luptă. 
Vrăjitorii, Korriganii şi Oamenii Nisipurilor, cu 
puştile lor antice, furişaţi ca nişe umbre, se strecurară 
în urma el. 


— Turnul! Chiar despre turnul acesta vorbeai? îl 
întrebă Agathe pe Romaric. 

— Nu văd altul, oricum... 

Micul grup reuşi să se strecoare în oraş şi, 
profitând de agitația generală şi de norii de praf care 
înconjurau câmpul de bătălie, reuşi să se refugieze pe 
o străduţă, la adăpost. 

— Să mergem, propuse Ambre. N-are rost să 
pierdem timpul. 

— De acord! aprobă Bertram. 

Cei nouă tineri porniră în direcţia turnului 
întunecat, care se profila pe cer. Avură grijă să 
meargă numai pe străduţe şi să se strecoare pe lângă 
ziduri. 

Erau pe punctul de a ajunge la picioarele turnului, 
când Coralie ţipă speriată. leşind de pe o stradă, un 
Ork începu să-i urmărească, învârtind măciuca 
deasupra capului. 

— Oh, nu! gemu Ambre. 

— Nu credeţi că toate acestea ne sunt oarecum 
cunoscute? exclamă Gontrand cu un suspin. 

Tocmai îşi amintise de episodul din pădurea din 
Troil, când nimeriseră într-o ambuscadă pusă la cale 
de Orki. 

— De fapt, replică Thomas, o să vedeţi ce n-aţi 
mai văzut! 

Scoase din teacă cuțitul de vânătoare împrumutat 
de la tatăl lui Agathe şi făcu un salt înainte. Apoi se 
năpusti spre Orkul care nu se aştepta să fie atacat. 
Creatura monstruoasă abia avu timp să ridice arma 
asupra lui: se prăbuşi la pământ, târât de propriul 
avânt. Thomas, lovit la umăr şi la picior, urlă de 
groază. Lacrimi de durere i se iveau sub pleoape, dar 
găsi forţa de a lovi Orkul de mai multe ori, înainte de 
a leşina. Sub el, Orkul se zbătu câteva clipe, se 
încordă, apoi încetă să mai mişte. 

— Thomas! 

Agathe alergă spre prietenul ei. Restul trupei o 
urmă. Mai întâi se asigurară că Orkul era pe lumea 
cealaltă, apoi se ocupară de Thomas, câre zăcea fără 
cunoştinţă, ameţit de lovitura de măciucă a mon- 
strului. Observând încurcătura şi neîndemânarea 
tovarăşilor sâi, Toti se grăbi să aşeze rănitul pe o 
parte, într-o poziţie în care nu risca să se sufoce. 

— Ştii să dai primul ajutor? întrebă Agathe, 
aruncând spre băiat o privire plină de speranţă. 

— Eu îi îngrijesc pe tovarăşii fratelui meu când 
sunt răniţi, răspunse Toti, înroşindu-se uşor. 

— În cazul ăsta, dacă vrei, propuse Agathe, rămâi 
cu mine să avem grijă de Thomas şi să mă ajuţi să-l 
duc la adăpost, într-una dintre casele pustii. Prieteni, 
plecaţi la turn. Este la doi paşi! 

Ceilalţi, Romaric, Coralie, Ambre, Gontrand şi 
Bertram, se întrebară dacă îi pot lăsa acolo, dar, după 
un timp de gândire, recunoscură că Agathe avea 
dreptate. Trebuia să ducă acţiunea până la capăt. 
Dacă nu o fâcea, toate eforturile de până atunci erau 
zadarnice. 

— Succes, Agathe, spuse Ambre şi o îmbrăţişă. 

— Salvează-l pe Guillemot şi pentru mine! 
răspunse fata, emoţionată. Şi apoi, adăugă ea cu voce 
joasă, dacă vrei, ai grijă de Gontrand... 

Ambre o privi pe Agathe cu surprindere, apoi 
schiţă un zâmbet care însemna că înţelesese bine 
mesajul. Împotriva a ceea ce credeau băieţii, existau 
secrete pe care fetele nu le trădau... 

Merse în fruntea grupului compus acum din şase 
persoane. Câteva minute mai târziu, pătrunseră în 
turn printr-o uşiță secretă, întredeschisă. 


31 


ÎN CARE SE VORBEŞTE DIN NOU 
DESPRE CAVALERI 


Vacarmul bătăliei nu le scăpase Cavalerilor 
prizonieri în subsolurile YeEnibohorului. Se căţărară 
unul pe spinarea celuilalt, încercând să vadă ce se 
petrece, privind prin gurile de aerisire ce dădeau spre 
stradă. 

— Nu se vede nimic, spuse Ambor, pe care 
Comandorul îl ridicase pe umeri. 

— Zgomotul pare să vină dinspre intrarea în oraş, 
adăugă Qadehar, de pe umerii lui Urien, în celula 
vecină. După părerea mea, continuă el cu o urmă de 
speranţă în glas, sunt întăririle pe care Gerald şi 
Yorwan le-au adus din Ys! 

Exclamaţii de bucurie străbătură de la un capăt la 
altul culoarul care separa cele două rânduri de celule. 

— Dacă Maestrul Qadehar spune adevărul, anunţă 
Comandorul cu vocea lui puternică, trebuie să fim 

pregătiți: tovarăşii noştri ne vor căuta şi ne vor 
elibera! 

Recomandarea şefului Confreriei era de prisos: 
Cavalerii, nerăbdători, erau cu toţii în picioare şi îşi 
aşteptau plini de speranţă salvatorii. 

O hărmălaie însoţită de strigăte înăbuşite se auzi 
curând de lângă sala unde stăteau paznicii. Cavalerii, 
care se aşteptau să vadă alţii de-ai lor, aduşi din Ys 
de către Gerald, rămaseră uimiţi când descoperiră, 
venind pe un coridor, oameni îmbrăcaţi într-o ciudată 
armură violet şi cu coifuri împodobite cu cranii de 
animale. Mirarea lor ajunse la culme când aceşti 
oameni, deschizând uşile cu gratii ale celulelor cu 
ajutorul cheilor smulse de la paznici, li se adresară în 
limba din Lumea Incertă... 

— Câţi sunteţi? întrebă unul dintre elberatori. 

— O sută douăzeci, răspunse Comandorul, pre- 
zentându-se, o sută douăzeci de Cavaleri, dintre care 
patruzeci sunt uşor răniți. 

— Dacă pot ţine o armă în mână, chiar şi răniții vor 
fi bineveniţi, afirmă Vânătorul. Trebuie să-i ajute pe 
nefericiţii care se luptă la intrarea în oraş. Orkii sunt 
pe cale să-i nimicească! 

— Nefericiţi? se miră Bertolen. 

— Briganzi şi ţărani veniţi din toate colţurile Lumii 
Incerte! Oameni obişnuiţi să secere mai degrabă grâu 
decât capete, obişnuiţi să fure decât să înfrunte 
monştri sângeroşi! 

— Aţi înțeles? urlă Comandorul către oamenii lui. 
O să-i lăsăm pe bieții oameni să fie ucişi, oameni 
care au avut curajul să vină în ajutorul locuitorilor 
unei lumi străine? 

— Nu! strigară Cavalerii într-un glas. 

— Unde putem găsi arme? întrebă Comandorul, 
întorcându-se spre Vânător: 

— În sala gărzilor sunt săbii ale Orkilor şi topoare 
de război. 

— Cred, spuse Ambor cu un zâmbet larg, cred că 
asta o să rezolve lucrurile... 


În acest timp, aproape de intrare, prinşi între 
poartă şi Fluviul Adânc, oamenii din Est şi briganzii 
aveau pierderi grele. Pe feţele luptătorilor care parau 
loviturile, ripostând fără să mai spere, se citea 
disperarea. 

În schimb, Orkii grohăiau satisfăcuţi, văzând 
rărindu-se rândurile Armatei Colinelor. Sperau că, în 
scurt timp, aveau să spulbere această armată nepri- 
cepută. Dar, dintr-odată, la auzul unei cavalcade, 
Orkii cei mai apropiaţi de oraş se întoarseră. Ochii lor 
mici se holbară de groază: ieşind de pe o stradă care 
ducea la închisoare, o întreagă companie de Cavaleri, 
fluturând săbii tăioase şi topoare ascuţite, se pre- 
găteau să se arunce asupra lor. 

— Suntem salvaţi! urlă Arcaşul. 

— Cavalerii din Ys! Sunt Cavalerii din Ys! strigă 
Lutierul. 

Încurajaţi de sosirea acestor întăriri neaşteptate, 
briganzii şi ţăranii porniră la luptă cu forţe noi. 

Aruncându-se cu arma ridicată chiar în mijlocul 
Orkilor înmărmuriţi, Cavalerii dădură frâu liber furiei, 
aţâţate de umilinţa îndurată în timpul prizonieratului. 
Înfruntarea luă o nouă turnură şi Orkii începură să 
dea înapoi pas cu pas... 

Urien şi Qadehar, care purtau cu ei armura 
zdrobită a lui Valentin, ieşiră ultimii din clădirea 
care adăpostea închisoarea oraşului. Uriaşul îşi 
imploră tovarăşul să mărească pasul; Cavalerii erau 
departe şi, după strigătele pe care le auzeau, primii 
dintre ei se luptau cu Orkii. Dar Vrăjitorul privea în 
altă parte. Spre turnul înnegurat care se înălța în 
centrul oraşului. 

— Să-i lăsăm, sunt destui! Noi avem ceva mai bun 
de făcut. 

— Ceva mai bun de făcut decât să ne luptăm? 
protestă Urien. Dar, Qadehar... 

— Ascultă-mă, Urien! interveni sec Vrăjitorul. Nu 
crezi că ai făcut destule greşeli asemânătoare? 

Colosul privi în pământ, cu un aer trist. Amin- 
tirea nesăbuinţei lui care provocase moartea lui 
Valentin îl rănea dureros. Umerii i se lăsară şi o la- 
crimă 1 se prelinse pe obraz. 

— Jartă-mă, Qadehar, se scuză Urien, cu voce abia 
auzită. Nu sunt decât un biet nebun. 

— Regretele nu folosesc la nimic. Trebuie să ne 
ducem la tum! Sunt sigur că Guillemot este închis 
acolo. 
Fără un cuvânt, Qadehar făcu un salt înainte şi se 
îndreptă spre consţrucţia neliniştitoare, trăgându-l 
după el pe Seniorul din Troil. 


— Care e planul? îşi întrebă Kyle prietenii, imediat 
ce ajunseră în turn. 

— Îl căutăm pe Guillemot şi îl scoatem de aici! 
răspunse Bertram. 

— Chiar aşa, aprobă Gontrand. 

Camera în care se aflau semăna cu o bucătărie. Se 
pare că o luaseră pe intrarea de serviciu! Din fericire, 
era goală, poate se plecase în grabă de acolo, aşa cum 
se putea presupune după scaunele răsturnate şi după 
uşa care încă se mişca. În partea opusă, se deschidea 
un culoar spre o scară în spirală, care ducea spre 
subsol şi spre etaj. 

În momentul când se pregăteau să urce, zgomotul 
unor paşi îi făcu să dea înapoi. 

— Vine cineva! exclamă Coralie încet. 

— Trebuie să ne ascundem! spuse Romaric. 

— Unde? întrebă disperată prietena lui, privind în jur. 

— Acolo! În dulap! propuse Kyle. 

Înaintară grăbiţi spre un dulap imens, lung cât un 
perete, şi se îngrămădiră înăuntru. Din fericire, 
dulapul era complet gol. Avură grijă să lase uşa 
întredeschisă. 

Vreo cincizeci de Orki pătrunseră în fugă în 
bucătărie. Mai înspăimântători decât toţi cei pe care îi 
văzuseră până atunci, erau conduşi de un uriaş în 
armură neagră, cu ochii strălucitori de furie. Trei 
preoţi, cu capetele rase, îmbrăcaţi în inconfundabilele 
lor tunici albe, îi urmau. 

Cei refugiaţi în dulap nu-şi putură reprima un 
frison de groază. 

— Thunku! murmură Coralie. 

— Şt! făcu Ambre, fulgerând-o cu privirea. 

Orkii şi şeful lor, care nu era altul decât Coman- 
dantul Thunku, ieşiră din turn. Preoţii închiseră cu 
grijă poarta principală, făcând repede o vrajă ca s-o 
blocheze, apoi se îndepărtară în linişte. 

Tinerii, cu inima bătând să le spargă pieptul, 
aşteptară un timp până să îndrăznească să-şi 
părăsească ascunzătoarea. 


— Pe toţi dracii! Ce înseamnă asta? se miră Urien 
descoperind perdeaua de flăcări negre ce îngreuna 
accesul în turn. 

— O barieră magică, pusă de preoţi, îi explică 
Maestrul Qadehar, cercetând cu atenţie vraja. O ba- 
rieră solidă, pe care n-o să reuşesc s-o distrug singur! 

Îşi strânse pumnii de furie. 

— Mare prostie! clocoti Vrăjitorul. Guillemot este 
aici, la câţiva paşi, iar eu sunt neputincios! Eu, cel 
mai bun Vrăjitor din Guildă! Este ridicol... 

— Chiar aşa, mereu gata să se laude, nu-i aşa? 

Qadehar se întoarse. Gerald se afla în faţa lui. Un 
grup ciudat îl însoțea. 

— Nu te îngrijora, continuă Gerald, în timp ce 
Qadehar se grăbea emoţionat spre el. Nu eşti singur. 
Îţi promit că o să-l scoatem de acolo pe Ucenicul tău. 

Smulgându-se din îmbrăţişarea Vrăjitorului, 
Gerald făcu prezentările: 

— Alături de Yorwan şi de Qadwan, iată-i pe 
Tofann şi pe războinicii stepelor. Fără aceşti oameni 
curajoşi, am fi fost cu toţii morţi până acum! 

Privirea lui Urien se lumină descoperindu-i pe 
mândrii războinici. 

— Şi iată-i pe Kor Hosik, trimis de Kor Mehtar, 
regele Korriganilor din Ys, şi pe marii magicieni ai 
Micului Popor, continuă Gerald care se străduia să 
facă prezentările aşa cum se cuvenea. 

— Sunt profund onorat, 

Să fiu prezentat 

Unor magicieni reputați! 

Şi atât de respectați..., spuse Qadehar în korrigani 
cu o înclinare respectuoasă a bustului, ceea ce pro- 
vocă murmure de mulţumire printre Korrigani. 

— În spatele nostru, înarmaţi cu puşti, modeşti şi 
discreţi, sunt Oamenii Nisipurilor. În ceea ce o 
priveşte pe tânăra femeie, care se ascunde după 
Yorwan, ea este cea ca e comandă armata noastră şi 
care, în primul rând, conduce Societatea Urşilor des- 
pre care o să-ţi vorbesc mai târziu... 

Kushumai făcu un pas înainte şi îl privi pe 
Qadehar. Ochii verzi se întâlniră cu cei cenuşii. 
Primii, strălucitori de emoție, ceilalţi, holbaţi de 
surpriză. 

— Tu? exclamă Vrăjitorul, consternat. 

— Bună ziua, Azhdar, sau Qadehar, pentru că 
acesta este adevăratul tău nume, se pare. Sunt fericită 
să te revăd. E atât de mult de când... 


32 
LA PICIOARELE ZIDULUI 


— Vă... vă cunoaşteţi? întrebă Yorwan vizibil uimit. 

Nu era singurul. Gérald şi Qadwan făcură ochii 
mari. 

— Hm... da, bâigui Qadehar, înroşindu-se uşor şi 
potrivindu-şi armura. Ne-am întâlnit, acum mulţi ani, 
într-o tavernă din Ferghânâ... 

— Eşti roşu ca racul, pe cuvânt! exclamă Gerald. 
Este pentru prima oară când te văd în starea asta! 

— Trebuie să fie din cauza căldurii, glumi Qadwan, 
cu un aer răutăcios. 

— Aşadar, te numeşti Azhdar? întrebă Urien. 

— Azhdar este numele pe care prietenul nostru îl 
foloseşte când călătoreşte în Lumea Incertă, răspunse 
Gerald. Pentru a putea face cercetări în cea mai mare 
discreţie... 

— Şi pentru a duce o viaţă dublă, îl tachină încă o 
dată Qadwan. 

— Oh, vă rog, interveni Qadehar, sâcâit. Am avut 
ocazia să petrecem câteva zile împreună, asta e tot! 


232 Erik L'Homme 

— Câteva zile şi câteva nopţi, pentru a fi mai 
exacţi, interveni Kushumai, pe care încurcătura 
Vrăjitorului părea că o amuză. 

— Eram tineri... Întâlnirea a fost acum... cinci- 
sprezece ani! 

— Paisprezece ani, rectifică tânăra femeie. Azhdar, 
de ce încerci să te justifici? Trecutul aparţine 
trecutului, şi-atât. Astăzi, eu sunt Kushumai, Feme- 
ia- Vânător, Vrăjitoare în exil în Violetul Irtych, şeful 
Societăţii Urşilor şi al armatei care este pe cale să 
cucerească acest oraş. Tu eşti Qadehar, Vrăjitor al 
Guildei. Dacă ne-am întâlnit din nou, nu am făcut-o 
pentru a evoca întâlnirea noastră din trecut, ci pentru 
a salva un copil din Ys! Şi pentru a pune capăt 
uneltirilor preoţilor şi terorii pe care au instaurat-o în 
această lume. 

Qadehar o privi pe Kushumai. Îşi aminti de tânăra 
fată îndrăzneață, care dansa pe mesele tavernei şi de 
care se îndrăgostise nebuneşte, pe vremea când era 
tânăr Vrăjitor. O întâlnise în timpul unei misiuni pe 
care o îndeplinea pentru Guildă, în Lumea Incertă. 
Tânăra fată devenise o femeie superbă, impresionant 
de sigură şi de îndrăzneață. 

Qadehar făcu un efort ca să-şi revină. 

— Ai dreptate, aşa este, răspunse el. Să revenim la 
bariera de flăcări: cum o distrugem? 

Yorwan arătă cu un gest al mâinii spre grupul de 
preoţi rămași neclintiţi în vârful turnului, confirmând 

faptul că magia din Bohor lucra în continuare 
împotriva lor. 

— O să acţionăm aşa cum am făcut şi când am 
intrat în oraş! răspunse Qadehar. 

Oamenii Nisipurilor se instalaseră pe poziţii la 
temelia turnului, îşi scoseseră armele şi începuseră să 
pună la pământ, sistematic, oamenii în alb. 

În acest timp, Korriganii trasaseră un cerc în praf, 
iar războinicii stepelor se pregătiseră să sară prin 
spărtura pe care magia roşie o făcuse destul de 
repede... 

În aceeaşi clipă, în laboratorul ei, Umbra exulta. 
În cele din urmă, protecţiile din jurul lui Guillemot 
începeau să cedeze! Vrăjile tesute cu o răbdare 
infinită, inspirate din Cartea Stelelor, învinseseră 
Grafemele de care Ucenicul Vrăjitor era înconjurat... 

Umbra închise din nou cartea de farmece. Târând 
umbrele după ea, se îndreptă spre scara pe care o 
cobori repede, până la etajul unde Guillemot era 
închis. Deschise uşa: toate barierele ridicate între ei 
erau distruse şi băiatul zăcea pe pământ, în locul unde 
oul stelar era spart. 

— În fine... în fine, pun mâna pe putere... îm- 
plinesc Marea Operă... 

Umbra se apropie de Guillemot, care mişcă uşor. 

— Te trezeşti... Cu atât mai bine, băiatul meu... 
Asta o să mă scutească s-o fac... prea brutal... 

— Gra... Grafemele? bâlbâi Guillemot, cu voce 
spartă. 

— Dispărute... au zburat... distruse... Ți-am spus... 
că vei sfârşi prin a fi al meu... 

Ucenicul Vrăjitor încercă să se ridice, să se opună 
adversarului. Dar era mult prea slăbit şi căzu pe dalele 
de piatră ale celulei. Umbra îl prinse. Guillemot simţi 
un fior îngheţat invadându-i tot corpul. 

— Te duc... spre destinul tău... Spre destinul 
nostru... 

Guillemot îşi dădu seama că Umbra îl lua cu ea, îl 
târa afară din cameră. Îşi adună puţinele forţe care îi 
rămăseseră şi scoase un urlet de protest, un urlet 
disperat. 


În sfârşit, tinerii se hotărâseră să părăsească locul 
unde stătuseră ascunşi şi porniră spre scări. Pe 
moment, şovăiră: să urce sau să coboare? 

— Propun să coborâm, spuse Bertram. Guillemot a 
fost luat prizonier, deci se găseşte într-o celulă. Or, 
toată lumea ştie că celulele sunt la subsol. 

Nimeni nu găsi nimic de replicat argumentului 
tânărului Vrăjitor. 

Romaric se înarmă cu o torţă care ardea pe un zid 
ŞI O luă înainte. Se adânciră în măruntaiele turnului. 

— Coralie, ce tot faci? se neliniști Ambre. Ceilalţi 
au plecat! 

— Bine, vin, dacă nu arde, spuse ea încheindu-și 
calmă şireturile. 

În acelaşi moment, auziră un urlet. 

— Ai auzit? 

— S-ar zice că e vocea lui Guillemot! 

Ambre şi Coralie încremeniră, încercând să audă 
mai bine. Nu se mai auzeau decât pocnete seci, 
regulate. Zgomotul puştilor care trăgeau afară. 

— Sunt sigură că era Guillemot! repetă Ambre. Să 
mergem! 

— Ambre, aşteaptă! Trebuie să-i prevenim pe 
ceilalţi. 

Dar curajoasa fată pornise deja spre scară, în sus, 
spre etaj. 

— Mereu acelaşi lucru, mormăi Coralie mergând 
după ea. 

Trecură prin faţa primei camere, care era goală, 
urcară în continuare şi ajunseră, în sfârşit, într-o ca- 
meră mare, plină de instrumente necesare vrăjitorie. 

Ambre, nemişcată, arătă cu degetul, tremurând, 
ceva din mijlocul camerei. 

— Acolo... uite! Este Guillemot şi... 

— Umbra! 

Văzându-i, Coralie scoase un țipăt. 

Guillemot era lungit pe o masă masivă, alături de 
o carte groasă, cu coperta înstelată; părea să mişte 
uşor. În faţa mesei se afla o siluetă înconjurată de 
umbre. În mişcarea pe care o făcuse ca să se întoarcă 
spre intruși, fâşiile de întuneric se destrămară şi 
alunecară pe pământ într-un mod înspăimântător. 
Străpungând valul de întuneric, ochii săi ardeau ca o 
văpaie. 

— Zău că e emoţionant... Aceste tinere trebuie să 
fie prietenele tale, băiatul meu... E bine... foarte 
bine... Orice spectacol, în cele din urmă... are nevoie 
de spectatori... Orice moment istoric cere martori... 

Umbra vorbise cu glas mângâietor, aproape 
blând, dar şuşotelile înşelătoare făcuseră să îngheţe 
sângele celor două surori. Îngrozite, incapabile să 
bată în retragere, simţiră cum li se înmoaie picioarele 
şi cum inima li se topeşte. Umbra rânji. 


— Durează prea mult, prea mult, se plânse Qadehar, 
debarasându-se de armură. 

— Răbdare, prietene, îi răspunse Gerald. Oamenii 
Nisipurilor acţionează cât pot de repede! 

În acelaşi moment, ca şi cum i-ar fi confirmat 
spusele, doi preoţi căzură de pe turn. Considerând 
numărul de apărători destul de mic, magii Korrigani 
îşi începură vraja. Dintr-odată, aceasta izbucni din 
cerc şi luă cu asalt perdeaua de flăcări roşii şi negre. 
Uimiţi, ultimii preoţi se prăbuşiră, ca trăsniţi. 

— În sfârşit! exclamă Qadehar. 

Războinicii stepelor se pregătiră să ia cu asalt 
turnul, când un Vânător, cu răsuflarea tăiată, apăru de 
pe o străduţă. 

— Avem probleme la intrare! Thunku a venit cu 
întăriri, şi Cavalerii nu mai fac faţă. Avem nevoie de 
ajutorul războinicilor din Nord. Fără să mai punem la 
socoteală că preoţii şi-au revenit. De pe metereze, 
trimit vrăji care ne paralizează oamenii! 

Kushumai evaluă rapid situaţia. Dacă Armata 
Colinelor ceda în faţa Orkilor, nu mai aveau timp să 
încercuiască turnul. Se hotărî: 

— Tofann şi războinicii lui te vor însoţi, ca şi 
Oamenii Nisipurilor şi Korriganii, dacă sunt de 
acord. Aici, eu am nevoie de altcineva. Sper că forţa 
unora, abilitatea şi puterile celorlalţi vor fi de ajuns să 
facă balanţa să se încline în favoarea noastră. 

Tofann aprobă, la fel ca şi Kor Hosik, care îi 
reprezenta pe Korrigani. Oamenii Nisipurilor se 
mulţumiră să aprobe cu un simplu semn din cap. 
Apoi plecară toţi în fugă, pe urmele Vânătorului. 

În acea clipă, Urien făcu un pas înainte. 

— Kushumai, Qadehar, vă cer să-mi oferiţi onoarea 
de a-i însoţi pe aceşti viteji şi să le vin în ajutor 
tovarăşilor mei. Daţi-mi ocazia să-mi răscumpăr 
greşeala. Lăsaţi-mă să mă alătur lor! 

— Du-te, bătrâne Cavaler, acceptă tânăra femeie, 
după un moment de ezitare. Eşti făcut pentru război, 
pentru lupta dreaptă, cea care se dă corp la corp, cu 
lovituri de sabie! Cine ştie ce ne aşteaptă în acest 
turn, ce vrăjitorii, pe care nu le-ai înţelege? Du-te! 

Urien de Troil o privi recunoscător şi se grăbi să 
ajungă pe câmpul de luptă. 

— Iată că acum dăm cu capul în zid, spuse ea 
solemn, dacă-mi pot permite să glumesc pentru 
ultima oară! 

— Eh! De obicei, se zice că zidarul se cunoaşte 
după tăria zidului, spuse Gérald oferindu-i un zâmbet 

convenţional. Dar în donjon se va cunoaşte cu 
adevărat Vrăjitorul! 

Qadehar, Gerald, Qadwan, Kushumai şi Seniorul 
Sha se îndreptară cu pas hotărât spre poarta prin- 
cipală a turnului. 

Aşa cum se aşteptau Vrăjitorii, poarta principală 
era închisă şi ferecată de o vrajă. Qadehar îşi încercă 
norocul pe o intrare de serviciu, pe care o zări ceva 
mai departe. 

— La fel, anunţă el întorcându-se. 

— Cu atât mai rău, o să încercăm s-o deschidem pe 
aceasta, spuse Yorwan. 

Îşi unirà puterile în jurul lui Elhaz, Grafemul care 
deblochează. Poarta cedă mai uşor decât s-ar fi crezut. 

— Ne descurcăm toţi cinci! glumi Gerald. 

— Mai exact, cred că preoţii care au făcut vraja 
erau grăbiţi, răspunse Kushumai. Să mergem... 

În acelaşi moment, auziră strigăte în spatele lor: 
mai mulţi preoţi veneau în fugă spre turn. 

— De unde au mai răsărit şi ăştia? mormâăi Qadehar. 

— De pe metereze, fără nici o îndoială, răspunse 
Kushumai. Se grăbesc să-şi ajute colegii! 

— Daţi-i drumu”, spuse dintr-odată Seniorul Sha. 
Răscoliţi turnul! Încerc să-i rețin. 

— Eşti sigur? 

— Da. Plecaţi. 

Seniorul Sha luă o postură înspăimântătoare şi îi 
primi pe preoţi cu Grafeme Thursaz foarte puternice. 
Atacatorii urlară de furie, dar fură nevoiţi să se 
oprească, pentru a construi o vrajă de apărare. 

— Plecaţi! repetă Vrăjitorul. 

Fără să mai aştepte, Qadehar, Kushumai, Gerald 
şi Qadwan pătrunseră în clădire. 


În vârful turnului, în camera din piatră cenuşie, 
plină de mobile şi de instrumente ciudate, Ambre îşi 
reveni cea dintâi. Odată trecută clipa de groază, 
înghiţi câteva guri de aer, apoi, fără să-şi dea seama 
de forţa neobişnuită care o mâna, înaintă spre masa 
pe care zăcea Guillemot. 

— Stai pe loc... Am vorbit de spectacol... Şi nici tu, 
NICI prietena ta... nu faceţi parte dintre actori... Sunteţi 
simpli spectatori... Am spus simpli spectatori... 
Următorul care încearcă să se apropie... care îmi 
deranjează ritualul... va fi transformat în broască 
Tâloasă... 

Şoaptele cavernoase ale Umbrei răsunară au- 
toritar. Guillemot depindea de el... Fata se opri. Sen- 
timentul de neputinţă şi de profundă nedreptate îi 
umplu ochii de lacrimi. 

În spatele ei, Coralie simţea acelaşi lucru. 

Se retraseră, pas cu pas, până la primele trepte ale 
scării. Erau atât de fascinate de cele văzute, încât nici 
o clipă nu le trecu prin cap să fugă. 

Dintr-odată, Umbra renunţă să le mai acorde vreo 
atenţie, ca şi cum n-ar fi existat niciodată, şi se 
concentră din nou asupra ritualului pe care se pregătea 
să-l ducă la capăt. Ambre şi Coralie se străduiră să-şi 
recapete calmul şi să-şi potolească tremurul de teamă 
care le străbătea. 

— Priveşte, Ambre! Ce vrea Umbra să-i facă lui 
Guillemot? 

Umbra deschidea Cartea Stelelor şi încerca să-şi 
învioreze prizonierul. 

— Se pare că-l consideră pe Guillemot prea slăbit 
pentru ritualul lui. 

— Nu crezi că am putea să ne apropiem fără să 
bage de seamă? 

Dintr-odată, Umbra îşi întoarse spre ele ochii de 
jar. Fetele se ghemuiră lângă ușă. 

— Linişte... linişte, copii blestemaţi... Mă împie- 
dicaţi... să mă concentrez... 

— Cu atât mai bine! comentă Ambre printre dinţi. 

Tăcură. Fără a mai sta pe gânduri, puseră în 
practică ideea lui Coralie şi înaintară foarte încet în 
direcţia lui Guillemot. 

— Credeţi că sunt... imbecil... începu Umbra să 
mormăie. Poate, e cineva... care vrea cu orice preţ... 
să se transforme în broască râioasă... 

Fetele se opriră, la câţiva paşi de uşă, conştiente 
că merseseră prea departe. 


— Şi dacă ne întâlnim cu Umbra? îl întrebă Bertram 
pe Romaric, care înainta prudent, ținând torţa în faţă. 

— Îi cadem în spate şi o tragem de urechi! îl 
ironiză Gontrand. 

— Ţi-e frică? se miră Kyle. Totuşi, tu eşti cel care a 
propus s-o luăm spre subsol. 

Bertram mormăi ceva de neînțeles şi tăcu. 

Scara continua să coboare, la nesfârşit. Pereții 
musteau de umezeală. Prin colţuri, păianjeni enormi 
stăteau nemişcaţi în mijlocul pânzelor lor. 

— Brr! făcu Gontrand. Aştia se hrănesc cu şobo- 
lani! E ciudat că n-am auzit-o încă urlând pe Coralie! 
Coralie? 

Nimeni nu-i răspunse. Neliniştit, Gontrand făcu o 
scurtă oprire. 

— Cine a văzut-o pe Coralie ultima oară? 

Nu primi ca răspuns decât o linişte stânjenită. 
Fiecare fusese preocupat doar de el, tot timpul cât 
coborâseră, cu atât mai mult cu cât treptele erau 
alunecoase, iar teama unei întâlniri neplăcute era prea 
puternică. Romaric îi dădu torţa lui Bertram, care 
încheia şirul. Nu erau decât ei patru. 

— Ambre? Coralie? strigă încă o dată Gontrand. 

— Poate ceva le-a făcut să întârzie, sugeră Kyle. 

— Sau, mai degrabă, li s-a întâmplat ceva, îl 
corectă Gontrand, pe un ton lugubru. 

— Să urcăm! spuse Romaric, preluând conducerea 
grupului. 


Preocupată de ritualul ei, Umbra luă de pe o 
etajeră o fiolă conţinând un lichid gros şi închis la 
culoare. O deschise şi strecură o picătură între buzele 
lui Guillemot, palid ca un mort. 

— Bea... prinde puteri... am nevoie de un băiat viu 
pentru ritual... nu de un cadavru... 

Guillemot tuşi şi scuipă puţin lichid. Dintr-odată, 
simţi, ca pe o lovitură de bici, viaţa care îi invada 
trupul. Regăsi suficientă forţă pentru a reuşi să se 
aşeze cumva pe marginea mesei de lemn. 

— Bine... Foarte bine, băiatul meu... Putem trece... 
la lucruri serioase... 

Dintr-odată, se auzi zgomot de paşi. Umbra 
aruncă o privire îngrozitoare spre cele două fete. Ele 
îl priviră şi ridicară mâinile în semn că nu erau 
vinovate de nimic... 

În prag apăru o siluetă, urmată curând de alte 
două. Umbra scoase un strigăt de furie. Qadehar, 
Gerald şi Kushumai se pregăteau să pătrundă în 
laborator. Mai jos, pe scări, Qadwan tuşea şi îşi 
recăpăta suflul. 

Umbra făcu un gest larg în direcţia intrării şi strigă 
câteva cuvinte, cu voce guturală... 

— Maestrul Qadehar! exclamă Coralie. 

Ambre, mirată, fără vlagă, o privi pe Kushumai, 
femeia care nu înceta să apară în visele sale! Ochi 

verzi, păr deschis, craniul de urs de pe coif... Era 
chiar ea? Ce însemna asta? Tânăra femeie o privi la 
fel, cu un surâs enigmatic pe buze. 

— Voi? exclamă Qadehar, descoperind fetele lipite 
de perete, la câţiva paşi de ei. 

— Ce faceţi voi aici? Unde sunt ceilalţi? se miră la 
rândul lui Gérald. 

— Au văzut lumină şi au intrat, răspunse 
Kushumai în locul lor, ridicând din umeri. Nu credeţi 
că putem pune aceste întrebări mai târziu? 

Ca şi cum ar fi încuviinţat, Qadehar se grăbi spre 
masa din mijlocul camerei, pe care se aflau 
Guillemot şi Cartea Stelelor. Nu merse prea departe: 
se lovi de un perete de energie pe care Umbra îl 
ridicase chiar în faţa uşii. Un perete transparent ca 
sticla, dar solid ca oţelul. 

Ambre şi Coralie alergară spre bariera invizibilă şi 
se ciocniră de ea. Erau prizoniere! Separate de Vrăjitor 
prin magia Umbrei! Degetele lui Qadehar se aflau la 
doar câţiva centimetri de ale lor, dar erau mai inac- 
cesibile decât dacă ar fi fost la câţiva kilometri... 

Vrăjitorii şi Vrăjitoarea se apropiară unul de altul. 

— Îndepărtaţi-vă de acest perete! le porunci 
Qadehar fetelor. 

Se supuseră imediat. 

În acest timp, indiferentă la manevrele vrăjitorilor, 
Umbra reluă ritualul care ar fi trebuit, datorită 
puterilor lui Guillemot, să înfrângă opoziţia Cărţii 
Stelelor şi să-i permită să-i descopere toate tainele... 

Kushumai, Qadehar şi Gerald încercară mai multe 
vrăji împotriva barierei. Toate dădură greş, în mod 
lamentabil. 

— Este de necrezut, recunoscu Gérald. Cel mai 
slab Galdr pe care l-am lansat împotriva acestui 
perete ar fi fost suficient pentru a deschide toate 
porţile de la Gifdu! 

— Puterea Umbrei este fenomenală, şuieră 
Qadehar. N-am mai întâlnit niciodată o vrajă ca asta! 

— După părerea mea... spuse Qadwan cu voce 
extenuată, construcţia acestui perete de protecţie... i-a 
luat multă vreme chiar şi Umbrei. Trebuie să fi fost 
mai de demult acolo şi ea doar l-a activat când am 
ajuns noi... 

Bătrânul Vrăjitor, încă epuizat de eforturile pe 
care le făcuse pentru a urca treptele până în vârful 
turnului, se rezemă cu spatele de un perete. Deşi 
explicaţiile lui nu schimbară situaţia, îi încurajară 
totuşi pe tovarăşii lui, care, astfel, înţeleseră mai bine 
eşecurile repetate ale încercărilor lor. O vrajă ţesută 
îndelung, puternică, nu se rupe atât de uşor! 

— Şi dacă am încerca să fabricâăm Sigiliul lui 
Lindorm? propuse Gérald. 

— Vraja Dragonului? exclamă Qadwan. Eşti 
nebun? Nu suntem siguri că va reuşi să distrugă 
peretele! Dacă ne scapă de sub control, nu va fi bine! 

— Qadwan are dreptate, confirmă Qadehar. 
Lindorm este puternic, dar periculos, şi ne cere tot 


246 Erik L'Homme 
atât de multă energie ca să-l creăm, cât să-l con- 
trolăm. Trebuie să găsim altceva. 

— După părerea voastră, întrebă brusc Kushumai, 
peretele este la fel de rezistent din interior, ca şi din 
exterior? 

— Posibilitatea e destul de mică. Un asemenea 
perete este ridicat întotdeauna ca să reziste agre- 
siunilor din afară. Dar asta nu ne foloseşte prea mult; 
noi suntem de cealaltă parte a protecţiei! 

— Am o idee, murmură Kushumai. 

Se apropie de bariera invizibilă şi îi făcu un semn 
lui Ambre. 


34 
GEMENELE 


— Ambre? Apropie-te... 

Fata ezită, apoi se apropie de Kushumai. 

— Cine sunteţi? Tot mai visez? 

— Nu, eşti complet trează, şi nu e vorba despre un 
vis. Îţi promit că îți voi răspunde curând la toate 
întrebările. Dar timpul trece! Vrei să mă ajuţi să-l 
salvăm pe prietenul tău? 

Arătă spre Guillemot, pe masă. 

Ambre se întoarse: Ucenicul Vrăjitor era cuprins 
de fiori şi tresărea la fiecare cuvânt pe care Umbra îl 
pronunța. Ochii fetei se umplură din nou de lacrimi, 
imaginându-şi ce îndura el. 

— Marele Preot al lui Bohor stoarce din el forţa 
de care are nevoie ca să învingă opoziţia cărţii de 
farmece, continuă Kushumai, calmă. 

— ŞI... şi atunci? întrebă fata cu voce tremurătoare. 

— Prietenul tău o să moară. Doar tu poţi să-l ajuţi... 

— Cum? Spune-mi, te rog! 

— Lăsându-mă să acţionez. Şi abandonânduc-te 
voinţei mele, micuță Hamingja! Dar te previn, poate fi 
dureros. 

— Nu contează, spuse Ambre, înghiţindu-şi la- 
crimile. Sunt gata de orice, numai să trăiască 
Guillemot. 

— Mă aşteptam la asta. Eşti curajoasă, ştiam. Am 
ştiut-o întotdeauna... 

Vrăjitoarea închise ochii şi începu să fredoneze o 
melopee plină de Grafeme. De partea cealaltă a 
barierei, Ambre scoase un țipăt răguşit şi lăsă capul 
pe spate. Privirea i se pierdu şi păli. Din gât îi ieşi un 
mormâit. Îşi lipi palmele întinse pe peretele de 
energie. 

La contactul cu mâinile fetei, peretele începu să 
crape. Pe faţă i se scurgeau picături grele de sudoare. 
Mormăia neîncetat şi vocea devenea, clipă de clipă, 
tot mai neomenească. 

— Este pentru prima dată când iau parte la un 
asemenea fenomen! exclamă Gerald. 

— Ceva îmi scapă, fu de acord şi Qadwan, care îşi 
recăpătase forţele. Este limpede că a vrăjit-o pe fată 
şi a făcut din ea o Hamingja, o creatură supusă 
voinţei sale. Totuşi, se văd pentru prima oară! 

— N-aş fi atât de sigur de asta... interveni Qadehar, 
gânditor. N-aţi remarcat expresia lui Ambre când a 
văzut-o pe Kushumai? S-ar fi zis că a mai întâlnit-o 
cândva. Din ultima călătorie în Lumea Incertă, 
Ambre s-a întors cu nişte migrene teribile. Le-am pus 
pe seama călătoriei, dar... 

— Este simptomul cel mai evident al unei vrăji de 
condiţionare! urmă Qadwan. 

— Da, îmi amintesc că în legătură cu ultima şedere 
a lui Ambre în Lumea Incertă există numeroase 
lacune, cum ar fi momentele de rătăcire, adăugă 
Qadehar. 

— Pierderi de memorie, o altă caracteristică a 
acestui fenomen, conchise bătrânul Vrăjitor. 

În jurul mâinilor lui Ambre, pe care le ţinea lipite 
de bariera de energie, crăpăturile apăreau acum mult 
mai clar. Kushumai, cu ochii închişi, gâfâia, în timp 
ce intona cuvinte magice, care o ţineau în legătură cu 
tânăra fată. Dintr-odată, Ambre se legănă şi căzu în 
genunchi, fără să înceteze să atingă peretele. Tremura 
şi părea epuizată. 

— Nu, gemu Kushumai, nu! Încă un efort, micuţo! 
Suntem aproape! 

Coralie o văzu pe sora ei prăvălindu-se spre 
peretele invizibil. Fără să se gândească, se grăbi şi, 
pentru a o susţine, se lipi strâns de ea. 

— Ambre? Eşti bine? Ce-ti face? 

Dar Ambre era incapabilă să-i răspundă. Tremura 
îngrozitor, scuturată de frisoane. Coralie încercă s-o 
tragă de umeri şi s-o întindă pe jos, când se simţi 
invadată de un fel de arsură. Deschise gura şi strigă 
de uimire şi de durere. În acelaşi timp, Ambre părea 
că îşi revine. Peretele începu din nou să se fisureze în 
jurul mâinilor sale. 

— Ce se petrece? se miră Gerald de partea cealaltă 
a peretelui magic. 

— Un fenomen rarisim, dacă nu mă înşel, răspunse 
Qadehar. Fără să ştie, Coralie tocmai îi transmite 
puteri surorii sale gemene, care se află la capătul 
puterilor. 

— Poate fi periculos? se neliniști Qadwan. 

— Da, aprobă brutal Qadehar. Dar, orice ar fi, 
Ambre ar muri dacă sora ei nu i-ar veni în ajutor... 

De fapt, Coralie simţea cum viaţa i se scurge din 
trup şi cum se transmite în cel al lui Ambre. În acelaşi 
timp, îşi dădea seama că Ambre tremură mai puţin. 
Se convinse că-i face bine şi că o ajută să îndure mai 
uşor suferinţa de nesuportat, întipărită pe faţa şi pe 
trupul ei. Instinctiv, îşi privi braţele. Unde, cu câteva 
clipe înainte, era o piele moale şi frumos bronzată, nu 
mai era decât o carne tumefiată, acoperită de plăgi şi 
de răni respingătoare... 

Înnebunită, îşi duse o mână la faţă. Chipul ei de 
porțelan, care stârnea atâtea pasiuni băieţilor. Ceea ce 
atinse nu mai avea nimic în comun cu ceea ce ştia. 
Degetele i se umplură de sângele care picura din 
carnea vie... Urlă. Nu era posibil! Trebuia să înceteze, 
înainte să fie complet desfigurată! 

Se smulse de lângă sora ei şi, imediat, durerea i se 
potoli. Dar Ambre începu din nou să tremure, mai 
tare, şi grohăiturile de animal care ţâşneau dintre 
buzele ei deveniră tot mai jalnice, ca acelea ale unei 
fiare rănite. 

Auzind văicărelile ei, Coralie începu să plângă 
încet. Ambre o să moară? Se apropie şi, din nou, îşi 
apucă sora în braţe şi o strânse din toate puterile, cu 

toată afecțiunea şi cu toată iubirea. Ce importanţă 
mai avea frumuseţea ei dacă Ambre nu mai exista ca 
s-o vadă? 

Qadehar, Gérald şi Qadwan, emoţionaţi, răma- 
seră tăcuţi şi serioşi. Liniştea era sfâşiată doar de 
incantaţiile Umbrei care, concentrată asupra 
infernalului său ritual, chema puterile lui Guillemot 
să deschidă cartea de farmece, ca şi de cele ale lui 
Kushumai, care chemau puterile lui Ambre pentru a 
distruge peretele de energie. 

Dintr-odată, cu un zgomot de sticlă spartă, o 
bucată întreagă din peretele magic se zdrobi, lăsând 
liberă intrarea în laborator. În acelaşi moment, 
Ambre, Coralie şi Kushumai se prăbuşiră, epuizate şi 
fără cunoştinţă. Qadehar şi Gérald păşiră dincolo de 
perete. 

— Ocupă-te tu de ele, Gerald! spuse Qadehar. 

Apoi dădu ochii cu Umbra. 

Aceasta scoase un strigăt de furie când auzi 
peretele cedând. Era mult prea devreme! Îi văzuse că 
se împotrivesc protecţiei magice, dar îşi închipuise 
că e mai rezistentă şi crezuse că are timp să ducă 
ritualul până la capăt! Îi zădărniciseră toate efor- 
turile... Fie blestemaţi! 

Umbra luă Cartea Stelelor şi îl înhăţă pe 
Guillemot, prea slăbit ca să meargă. Lăsa impresia că 
vrea să fugă. 

— Stai! porunci Qadehar. Oricine ai fi, bărbat, 
femeie sau demon, îţi poruncesc să-mi dai copilul şi 
cartea de farmece! 

— Să vedem... rânji Umbra. Speri să mă înving... 
Vrăjitor prăpădit... 

Cu un urlet de furie, Qadehar proiectă un Thursaz 
împotriva ei. Umbra opri Grafemul şi îl făcu să 
dispară într-o cută a mantiei sale uriaşe, la fel de uşor 
de parcă fi fost vorba de o simplă pietricică. Qadehar 
elaboră rapid un Lokk în jurul Grafemului imo- 
bilizării, Ingwaz; vraja lui dispăru în acelaşi mod. În 
spatele lui, Gérald şi Qadwan se priviră rapid. 

— Repede! spuse Gérald, abandonând cu părere de 
rău fetele leşinate. Trebuie să-l ajutăm pe Qadehar! 
Sunteţi gata pentru Siziliul lui Lindorm? 

— Eu sunt gata. 

Vocea lui Qadwan tremura... 


35 
VRAJA DRAGONULUI 


În viaţa lui, Qadehar nu înfruntase un adversar 
atât de puternic. Nu numai că vrăjile pe care le 
trimitea spre Umbră rămâneau fără efect, dar trebuia 
să-şi folosească toată ştiinţa pentru a le contracara pe 
cele lansate de ea. 

În ceea ce o privea, Umbra era stânjenită de 
Guillemot, pe care trebuia să-l susţină. 

Văzându-l astfel, ascuns parţial de mantia de 
umbre, la bunul-plac al teribilului său adversar, 
Vrăjitorul fu şi mai hotărât. Niciodată nu va renunţa! 
Nu-şi va abandona încă o dată Ucenicul. 

— Lasă băiatul să plece! urlă el. Să rezolvăm 
lucrurile între noi! 

Umbra rânji şi aruncă o vrajă care înroşi obrazul 
lui Qadehar. 

În acest timp, Qadwan şi Gerald pregăteau temuta 
vrajă a Sigiliului lui Lindorm. 

Când fiecare terminase în gând vraja complicată, 
schimbară din nou o privire. Apoi se prinseră de 
mână. Invocară imediat puterea Dragonului: 

— Laukaz, Isaz, Naudhiz, Dahaz, Odala, Raidhu, 
Mannaz, Mare şi Gheaţă, şi Mână, Lumină a zilei, 
Pământuri posedate, Carul soarelui luminând 
Strămoşul, Talisman, Thurses, Skadi, Cavaleri, 
Vulturi, Nerthus şi Mani, faceți să crească, vegheați 
şi conduceţi, apărați de spirite, eliberaţi locuri de 
neeliberat, prin care energia în spirală stabileşte 
legătura cu Puterile! Dispăreţi şi lăsaţi locul 
Dragonului Pământului, ca să ne scape de Fiinţa de 
Tenebre! LINDORM! 

La început, nu se întâmplă nimic. Apoi, pământul 
începu să se zguduie în faţa Vrăjitorilor, care aş- 
teptau, cu inimile bătând. Cu un bubuit surd, praful 
se ridică şi începu să se învârtească, din ce în ce mai 
repede, până se transformă într-un şarpe care, repede, 
deveni gigantic. Imediat ce se formă, se lumină 
puternic din interior, transformându-se într-o coloană 
de lumină. La unul din capete, apăru o gură 
monstruoasă, iar deasupra ei se aflau doi ochi de 
gheaţă. Luptătorii încremeniră. Creatura fantomatică 
urlă, şi strigătul ei îi împietri pe toți de groază. Umbra 
însăşi păli. Dragonul şovăi. Îşi plimbă privirea 
infernală peste cei doi Vrăjitori care îndrăzniseră să-l 
cheme şi care erau îngheţaţi de spaimă. Părea furios. 
Apoi, brusc, se îndreptă spre fereastră şi dispăru... 

La intrarea în oraş, bătălia era la fel de încrân- 
cenată. Sosirea războinicilor stepelor restabilise 
echilibrul dintre forţe, un echilibru ameninţat mai 
devreme de apariţia neașteptată şi vijelioasă a Co- 
mandantului Thunku, însoţit de vreo cincizeci de 
Orki, mult mai puternici şi mai bine antrenați decât 
ceilalţi. Oamenii din Est şi briganzii plătiseră un 
tribut greu înfruntării şi puţini rămaseră în luptă, 
preferând să-şi îngrijească răniții, lăsându-i pe aliaţii 
lor, a căror meserie era războiul, să-şi facă treaba. 

Vânătorii din Violetul Irtych, învăţaţi cu 
şiretlicurile vânătorii, le ţineau în mod onorabil locul 
în bătălie. Cavalerii făcură cinste reputației lor de 
luptători extraordinari, iar monştrii care îi înfruntau 
încasară mai multe lovituri decât dăduseră. Răz- 
boinicii stepelor se păstrară pentru Orkii de elită ai lui 
Thunku şi îşi găsiră, în sfârşit, adversari pe măsură. În 
tot acest timp, îngrămădiţi în casele învecinate, 
Oamenii Nisipurilor continuau să tragă în preoţi, în 
timp ce Korriganii se distrau teribil contracarând 
vrăjile lansate de pe metereze asupra armatei 
Colinelor. 

Doi oameni atrăgeau atenţia, dominând bătălia şi 
provocând murmure de admiraţie şi invidie tuturor 
luptătorilor. 

Cu sabia lui mare, asemenea unui zeu al 
Războiului, îmbrăcat în platoşa de piele cu ţinte de 
metal, înroşită de sânge, Tofann para şi fanda, 

eschivând şi spintecând, blocând şi zdrobind, în 
mijlocul urletelor de furie şi de durere. 

Nu departe, ca un titan dezlănţuit, cu un topor 
gigantic strălucind în soare, Urien de Troil punea la 
pământ adversarii, aşa cum un ferăstrău doboară 
arborii unei păduri. Spumegând de furie, cu ochii 
holbaţi, cu barba cenusie năclăită, bătrânul Cavaler îi 
aducea un ultim omagiu lui Valentin... 

Dintr-odată, grohăind uimit, un Ork arătă spre 
vârful turnului care se înălța în centrul Yenibohorului. 
Preţ de o clipă, toţi putură vedea un şarpe de lumină 
enorm, urcând spre cer, oprindu-se scurt şi scoțând un 
horcăit dureros, apoi urcând din nou, cu toată viteza, 
şi năpustindu-se printr-o fereastră. 


Dispariţia dragonului dură doar câteva secunde. 
Când reveni în camera pe care tocmai o părăsise, 
rămase nemișcat, se cabră, deschise gura şi urlă din 
nou. Apoi sări pe Umbră, pe care o străbătu din cap 
până-n picioare. 

Umbra scoase un strigăt şi se prăbuşi, iar Guillemot 
şi cartea de farmece căzură la pământ. Umbra se ridică 
clătinându-se: era încă vie! 

Dragonul păru surprins. Îşi plimbă privirea de 
gheaţă pe silueta ciudată pe care trebuia să o fi ucis. 
Nu înţelegea. Fusese trimis pe lume pentru a lua o 
viaţă. Aceasta i se refuzase. Se întoarse încă o dată 
spre Vrăjitorii care îl chemaseră. Îl privi pe bătrân şi 
descoperi frica în ochii lui. El era soluţia. Afară, unde 
încercase să fugă de noii lui stăpâni, dragonul fusese 

rănit de lumina zilei. Neantul era mai odihnitor. 
Pentru a se întoarce, trebuia mai întâi să-şi îndepli- 
nească, într-un fel sau altul, misiunea încredinţată... 
Lovi deci ca un fulger şi dispăru imediat într-o jerbă 
de scântei aurii. 

— Qadwan! urlă Gerald. 

Neputincios, Vrăjitorul văzu Dragonul Pământului 
aruncându-se pe vechiul lui prieten. Qadehar i-o luase 
înainte: se grăbi şi îl prinse pe Qadwan în braţe. 
Bătrânul nu suferi. Murise pe loc. Plecase cu 
Dragonul. Faţa lui, destinsă, surâdea. Qadehar puse 
încet trupul pe piatra rece. Privirile tuturor se 
îndreptară spre Umbră. 

Ea supravieţuise atacului Siziliului lui Lindorm. 
Era extraordinar. Din câte îşi amintea Vrăjitorul, era 
pentru prima dată când cineva îi scăpa Dragonului! 
Dar orice rezistenţă are un preţ, iar Umbra ieşise 
destul de slăbită din confruntarea neomenească. Se 
mai clătină o dată. Mantia de umbre care o acoperea 
şi o ascundea se destrămă. Deghizarea Umbrei se 
risipi pe pământ, fâşie cu fâşie, alunecând. 

Când Umbra se arătă sub adevărata ei înfăţişare, 
Vrăjitorii scoaseră un strigăt de surpriză... 

— Credeţi că aţi învins? l-aţi venit de hac Umbrei, 
dar pe mine nu m-aţi învins încă! 

Drapat în mantia întunecată a Guildei, un bătrân, 
care nu era nici slăbit, nici cocoşat, îi săgetă pe 
Vrăjitorii stupefiaţi cu privirea ascuţită a unui om 
care nu fusese niciodată orb. Rânjetul lui, pe care nu-l 

întrerupea nici un acces de tuse, îi scoase pe toţi din 
moleşeală. 

— Charfalaqg! 

Umbra tocmai lăsase locul Marelui Maestru de la 
Gifdu. 


36 


ADEVĂRURI ASCUNSE ÎN MANTIA DE 
UMBRE 


În cele din urmă, Seniorul Sha le venise de hac 
preoţilor de pe metereze. Nici unul nu trecuse de 
poarta turnului. Li se împotrivise fără încetare, vrajă 
contra vrajă, Grafem contra formulă tenebroasă. Îi 
învinsese unul după altul. 

Fără suflu, obosit de eforturile pe care trebuise să 
le depună, urcă pe scara ce ducea la laborator. 

Prima dată zări trupurile neînsufleţite ale lui 
Kushumai şi ale celor două fete. Îi zări apoi pe 
Qadwan, zăcând pe pământ, apoi pe Gerald şi 
pe Qadehar, care stăteau în faţa unui bătrân ce nu-i 
era necunoscut. 

„Umbra... aşadar, el este?“ se miră Yorwan în 
sinea lui când se alătură prietenilor lui Vrăjitori. 

Gerald îi vorbi lui Charfalag, cu lacrimi în ochi: 

— Dar, Maestre... de ce? De ce? 

Bătrânul îl măsură cu dispreţ pe Vrăjitorul 
informatician. 

— Ca să nu fiu ca tine, care nu ai altă ambiţie decât 
să ştergi calculatoarele de praf! 

Mânia împurpură obrajii lui Gerald, dar nu scoase 
un cuvânt. Umbra sau, mai degrabă, Charfalaqg, 
încerca să-i zăpăcească, să le ia orice speranţă şi să-i 
aducă la disperare. Nu trebuia să intre în jocul lui. 

Marele Mag se întoarse apoi spre Seniorul Sha. 

— Ascultă! Yorwan, tinere Vrăjitor strălucit şi 
promiţător, prea devreme plecat din Gifdu! S-ar zice 
că ai pierdut bătălia. Dezertarea este una dintre 
specialităţile tale! Spune-mi, acum, când suntem în 
clipa mărturisirilor: cine te-a îndemnat să fugi cu 
Cartea Stelelor? 

— Un strigăt de ajutor, pe care Cartea însăşi mi l-a 
trimis, răspunse Yorwan care, având ocazia să se 
justifice pentru totdeauna în faţa tovarăşilor lui, nu 
luă în seamă insinuările jignitoare ale lui Charfalaqg. 
Presupun că aţi încercat să descifraţi paginile 
interzise: aţi declanşat, fără să ştiţi, o alarmă magică 
care i-a avertizat pe oamenii Societăţii Urşilor. Eram 
de puţină vreme corespondentul în Ys al acestei 
foarte vechi societăţi. Eu am fost cel căruia i s-a 
încredinţat sarcina de a pune cartea de farmece la 
adăpost. Amenințarea nu era clară, Cartea nu a 
transmis nimic precis. Am ales, totuşi, pentru a nu 
risca nimic, să mă exilez în colţul cel mai pierdut al 
Lumii Incerte... 

— Ce emoţionant! rânji Charfalag. Şi eu, care 
credeam, ca şi acest imbecil de Urien, că ai fugit de 
căsătoria cu toanta de Alicia! 

Gerald îl calmă pe Yorwan, punându-i o mână pe 
umăr. Nu trebuia să răspundă provocărilor bătrânului 
ticălos! 

Marele Mag îşi încercă norocul cu Qadehar: 

— Şi tu, Qadehar, cel mai mare Vrăjitor pe care 
Guilda l-a avut vreodată în rândurile ei! Atât de 
onest, atât de drept, atât de cinstit! Dar asta nu ţi-a 
folosit şi ai fost considerat trădător! 

— Tu ai înscenat povestea asta ciudată, mormăi el. 
Tu ai organizat ambuscada în faţă la Djaghataăl! Tu 
m-ai numit şef al expediției, pentru a mă găsi ţap 
ispăşitor, în cazul în care scăpam. Fii blestemat! I-ai 
trimis pe toți Vrăjitorii care mă însoțeau la o moarte 
sigură! 

— Sunt de acord că planul meu a fost bine pus la 
punct. Îmi lipseau două lucruri: Cartea Stelelor, pe 
care Seniorul Sha mi-a luat-o şi de care nu s-a 
despărţit niciodată, şi Guillemot, acest puşti faimos, 
cu mari puteri, despre care se pomenea în cartea de 
farmece şi pe care l-am căutat atât de multă vreme în 
Lumea Incertă, unde era scris că se află, când, de 
fapt, era în Ys, sub ochii mei! Trimiţându-te într-o 
capcană, Qadehar, în tovărăşia celor mai buni 
Vrăjitori ai Guildei, îl izolam pe Guillemot. Preve- 
nindu-l printr-o scrisoare anonimă pe Seniorul Sha că 
un copil, care putea fi al lui, era singur la Gifdu, l-am 
îndepărtat de cartea de farmece. Astfel, am putut 
recupera prima piesă a jocului meu. În ceea ce o 
priveşte pe a doua, deşi mi-a dat ceva bătaie de cap, 
am reuşit să pun mâna pe ea! 

În timp ce vorbea, Charfalaq se apropiase din nou 
de Carte şi de băiat. Prea preocupaţi să-l asculte, 
Vrăjitorii nu observaseră. 

— Dar de ce? repetă Gerald, căruia îi era greu să 
accepte groaznicul adevăr. De ce? Nu era suficient că 
erai Maestru al Guildei, unul dintre oamenii cei mai 
influenţi şi mai respectaţi din Ys? 

— Te înşeli, Gerald: sunt singurul personaj 
important din Ys! se lăudă Charfalag. Datorită 
expedițiilor Umbrei — adică ale mele! — care, speriind 
oamenii, a permis Guildei să obţină prerogative din 
ce în ce mai importante, în detrimentul Confreriei 
Cavalerilor. Sunt, de asemenea, adevăratul Maestru 
al Lumii Incerte peste care domnesc, datorită pre- 
oţilor mei... 

— O să plăteşti pentru toate acestea! ameninţă 
Qadehar. 

Dar Charfalag, cu o iuţeală şi cu o putere care, 
după înfăţişarea lui, nu puteau fi bănuite, puse 
stăpânire pe Carte şi înhăţă băiatul rămas pe jos. 

— Dacă te apropii, îl omor! ameninţă el cu voce 
calmă. 

Qadehar se opri imediat. 

— Iată cine e înţelept, comentă ironic Marele Mag. 
De fapt, am nevoie de băiat ca să deschid ultimele 
pagini ale Cărţii şi să descopăr vrăjile care mă vor 
ajuta să adaptez Grafemele la cerul Lumii Reale. 
Când lucrul acesta se va îndeplini, magia va pune 
stăpânire pe întregul multivers şi nimic nu mă va 

împiedica să-mi măresc puterea la infinit şi să 
domnesc ca stăpân absolut peste cele Trei Lumi! 

— O să te împiedic eu! urlă încă o dată Qadehar, 
strângând din pumni. 

— Oh, nu, n-o să faci nimic! Doar n-ai vrea să-i fac 
vreun rău fiului tău? 

Un timp, uimirea puse stăpânire pe cei aflaţi în 
laborator. Nimeni nu-şi credea urechilor... 

— Vezi? îl ironiză bătrânul. Nu ştiai! Sau nu voiai 
să o ştii... Ţ(... tt! N-ai avut niciodată curiozitatea să-i 
cercetezi spiritul? Nu te acuz: şi eu a trebuit să aştept, 
înainte de a putea să-i scotocesc prin minte, pentru ca 
Grafemele să se potolească. Totuşi, este limpede 
că epoca noastră produce taţi nereuşiţi! Ca să înce- 
pem cu tine, Yorwan, care ocroteşti cu atâta dragoste 
o carte de farmece, dar care-ţi abandonezi propriul 
fiu în deşert... 

— Minti! strigă Qadehar. 

— Ce vrei să spui, bătrân blestemat? se miră 
copleşit Yorwan. 

— Mai bine întrebaţi-o pe Femeia- Vânător! 

Întreţinând conversaţia şi captivând interesul 
Vrăjitorilor, Charfalag reuşise să se apropie de o 
piatră lată, diferită de cele care alcătuiau pardoseala 
camerei. Era acoperită de semne gravate adânc. În 
cele din urmă, Qadehar pricepu pericolul. Sări 
înainte, dar prea târziu. Charfalaq pronunţă câteva 
cuvinte şi dispăru instantaneu, luându-i cu el pe 
Guillemot şi Cartea Stelelor. 

— O vrajă de dislocare! gemu Gérald, înțelegând 
brusc manevra abilă a Marelui Mag. 

— Poate n-are importanţă unde s-a dus, îi încurajă 
Yorwan. 

— Va fi foarte greu să le luăm urma, suspină 
Qadehar, copleşit. 

O linişte apăsătoare, plină de disperare şi de o 
resemnare neaşteptată se aşternuse în cameră. Totul 
era terminat, o ştiau: jucaseră şi pierduseră... 

În aceeaşi clipă, abia mai respirând, Romaric, 
Gontrand, Bertram şi Kyle îşi făcură brusc apariţia în 
laborator. 

— Ce s-a întâmplat? întrebă Bertram. 

— Guillemot! Unde e Guillemot? strigă Romaric. 

Vrăjitorii, distruşi, nu scoaseră nici un cuvânt: o 
simplă privire de jur împrejur le dezvălui tinerilor 
întreaga dimensiune a dezastrului. 


37 
TEMPLUL 


Marele Mag se materializă împreună cu 
Guillemot şi cu Cartea Stelelor într-o încăpere mult 
mai spațioasă decât cea pe care tocmai o părăsiseră. 
Pereţii gălbui erau acoperiţi cu tapiserii brodate care 
evocau viaţa demonului Bohor. Lămpi cu ulei, cu 
picior, răspândeau o lumină portocalie şi, într-un colţ, 
pe un gheridon, erau aşezate obiecte de cult. Vraja de 
dislocare îi condusese până într-un templu al lui 
Bohor, mai exact, în Yâdigâr. Charfalag se felicită că 
avusese ideea de a grava vraja pe o dală din la- 
boratorul lui. Un zâmbet de mulţumire îi flutură pe 
buze. Se felicită, mai ales, că îl trimisese pe Lomgo, 
sub identități diferite, pe lângă mai-marii Lumii 
Incerte: consilier al Comandantului Thunku, 
majordom al Seniorului Sha... Datorită acestuia, 
putuse, în cele din urmă, să recupereze preţioasa carte 
de farmece din Djaghatasl. Dacă tentativele lui 
Thunku de a-l răpi pe Guillemot din Ys eşuaseră, una 
după alta, totuşi, graţie acestui Thunku, băiatul se 

afla astăzi în siguranţă în oraşul Yâdigâr! Marele 
Mag se încruntă o clipă: de altfel, unde dispăruse 
Lomgo? Nu îl mai văzuse de când aceşti idioţi 
îndrăzniseră să atace Yenibohorul! Ridică din umeri. 
De-acum, nimic nu mai avea importanţă, în afară de 
Carte şi de băiatul care avea să-l ajute s-o deschidă. 
Curând, el va fi stăpânul, stăpânul celor Trei Lumi! 

Se opri atât cât să-i dea să bea lui Guillemot 
câteva înghiţituri de apă vie, apoi îl târî după el afară. 

Oraşul era pustiu. Doar câteva grupuri de ostaşi 
beţi bântuiau pe străzi. În acel moment, armata 
Orkilor lui Thunku se afla la YEnibohor, ca şi preoţii 
care oficiau de obicei la templu. Marele Mag urcă 
scara exterioară, care ducea în vârful templului în 
formă de piramidă. 

Încă o dată, Guillemot fu readus la viaţă de 
poţiunea Magului. După episodul cu înspăimân- 
tătoarea ţestoasă, era, într-un fel, rupt de lumea 
înconjurătoare. Îşi revenise un timp, pe pământul 
rece al celulei sale, apoi pe suprafaţa dură a unei 
mese, în mijlocul unui laborator. Amintirea torturii îl 
înfioră. Alături, Umbra părea aproape un prieten! 
Umbra... Marele Mag, de fapt! Nu se simţise 
niciodată bine în preajma acestui bătrân, care îl 
speriase de la prima lor întâlnire din Ys, în palatul 
Înaltului Magistrat. Această impresie îi fusese apoi 
confirmată, după ce surprinsese conversaţia Magului 
cu Maestrul Qadehar, conversaţie care îl determinase 
să evadeze de la Gifdu... Ce mincinos, ce ipocrit! 
Acest om, pe care toată lumea îl respecta în loc să-l 


CHIPUL UMBREI 267 
iubească, juca teatru când şchiopăta şi tuşea ca un 
suferind. Lăsând impresia că este pe jumătate orb şi 
senil! În timp ce toată lumea îl plângea, pretextând că 
se odihneşte în apartamentele lui din mănăstire, el 
dispărea în Lumea Incertă şi se transforma în Umbră, 
pentru a teroriza şi a martiriza oamenii. 

Guillemot aruncă o privire răzbunătoare bătrâ- 
nului foarte viguros, care urca scările, târându-l după 
el. Ar fi încercat să fugă, dar ştia, văzându-şi 
picioarele tremurând, că n-ar fi ajuns foarte departe. 
Se hotări să păstreze ceva din putenile pe care i le 
redase poţiunea, pentru a încerca să-i ţină piept 
Magului, când acesta va reîncepe ritualul de des- 
chidere a Cărţii Stelelor... 

Ajunseră pe acoperişul în formă de terasă al 
templului care domina o parte din oraş. Guillemot 
zări în depărtare Drumul de Piatră şi, dincolo de el, 
Deşertul Vorace, unde trăia prietenul lui, Kyle. 

— Guillemot, spuse Charfalaq aproape vesel, 
pentru că eşti din nou conştient şi pentru că nu avem 
prea mult timp pentru politeţuri, te întreb pentru 
ultima oară: vrei, de bunăvoie şi nesilit de nimeni, să 
mă ajuţi să sparg vraja care protejează această carte 
de farmece sau va fi nevoie să te constrâng, ca să mă 
ajuţi? 

— Aveţi dreptate, răspunse Guillemot ridicând 
bărbia sfidător, sunt din nou conştient. Încercaţi să 
mă forţaţi prin orice mijloace! O să vă opun 
rezistenţă cât timp voi fi în stare! 

— Tt, tt, se amuză Marele Mag. Un cocoş tânăr, 
iată ce eşti! Un cocoş tânăr care încearcă să ascundă 
sub tăria ţipătului slăbiciunea trupului... Ce va putea 
face tânărul cocoş împotriva vulpoiului bătrân care 
sunt eu? 

Ridică un braţ şi compuse o suită de Mudras, acele 
gesturi ale mâinii care reproduc, pentru a le chema, 
forma Grafemelor. Guillemot se prăbuşi, covârşit de 
magia Marelui Mag. Încercă în zadar să opună 
puterea altor Grafeme vrăjii care îl imobiliza şi care îl 
lipea dureros de pământ. Dar, acestea dormeau, poate, 
încă în el, ca urmare a ultimului atac perfid al Umbrei 
sau el îşi supraevaluase forțele: rămase complet 
neputincios. 

„Maestre! Maestre Qadehar! Vă implor! începu să 
se roage în sinea lui. Nu mă lăsaţi aşa! Nu vreau să 
fiu un instrument al răutăţii Marelui Mag! Vă rog, nu 
mă părăsiţi!“ 

În mintea lui, în spatele ochilor inundaţi de 
lacrimi, apăru chipul maestrului. Era imaginea pe care 
o iubea cel mai mult dintre toate, imaginea în care 
Qadehar îi zâmbea afectuos, înainte de a-l strânge la 
piept cu un gest protector. Se închipui cu capul pe 
umărul lui, închizând ochii, fără să se mai gândească 
la nimic. Maestrul lui îl mângâia pe păr lui şi îi repeta 
că e un bun Ucenic, înţelegător. Şi înţelept... 

Un gând înviorător îl smulse pe Guillemot din 
visarea sa. Înţelept, înţelepciune... O idee îi trecu prin 
minte. O idee fulgerătoare! Exista o şansă infimă 
pentru ca ideea să prindă viaţă. Dar era singura, cea 

din urmă, ultima! Era o idee nebunească. Încântător, 
înspăimântător de nebunească! Totuşi, pentru a o 
pune în practică, trebuia să câştige o oarecare 
libertate de mişcare. 

— Aţi câştigat! spuse el, ca şi cum ar fi renunţat să 
mai lupte. Nu mai pot! Vreau să vă ajut, dacă încetaţi 
să-mi mai faceţi rău... 

Charfalaq îl cercetă uimit. Puştiul ceda acum, 
după ce îi ţinuse piept zile la rând? Ce însemna asta? 
Îi aruncă o privire neîncrezătoare. Era o viclenie din 
partea lui? În faţa lui, sub ochii săi, Guillemot suferea 
cu adevărat şi lacrimile care îi inundau faţa nu erau 
prefăcute. Mai mult, băiatul se ştia pierdut, nu mai 
avea speranţă. Prietenii lui erau departe, nu putea 
spera să-i vadă apărând. În cele din urmă, era firesc 
să abandoneze lupta. Suferinţa nu poate fi suportată 
fără un dram de speranţă! Un zâmbet triumfător 
înflori pe buzele descărnate ale Marelui Mag. Dacă 
puştiul ar accepta de bunăvoie, lucrurile ar fi mult 
mai simple. Cu un gest, făcu asupra lui Guillemot 
vraja care îl desprindea de pietre. 


La Yenibohor bătălia era pe sfârşite. Orkii, 
demoralizaţi la vederea preoților care cădeau unul 
după altul sub gloanţele Oamenilor Nisipurilor şi 
descurajaţi de curajul inepuizabil al Cavalerilor şi al 
războinicilor stepelor, se predaseră pe capete. Erau 
dezarmaţi şi duşi în închisorile oraşului, pe care, în 
sfârşit, venise rândul lor să le ocupe, după ce 
trimiseseră acolo nenumărați nefericiţi. Câţiva preoţi 

încă în viaţă lăsau şi ei braţele în jos şi, cu profundă 
amărăciune, se lăsau închişi, fără a rosti un cuvânt. 

— Trebuie să ne punem întrebarea de ce Bohor, 
demonul lor atotputernic, nu le-a venit în ajutor! 
comentă ironic Lutierul, care îi condusese în luptă pe 
ţăranii din Est. 

— În cele din urmă, vor afla că Bohor al lor nu era 
decât invenţia unui om, care se ascundea el însuşi sub 
aparenţa unui demon, pentru a comite acte pe care 
nici un demon n-ar îndrăzni vreodată să le facă, 
răspunse cu voce slabă Kushumai. 

Femeia fusese scoasă din turn, susţinută de doi 
Vânători. 

— Nu înţeleg cum preoţii puteau inspira o ase- 
menea teamă! 

— Frica sălăşluieşte chiar în spiritele şi inimile 
oamenilor, spuse din nou Kushumai. E de ajuns să-i 
dai acestei frici un chip... 

Tofann şi Comandorul se apropiară, gâfâind încă 
din cauza eforturilor făcute în bătălie. 

— Gata, Kushumai, anunţă un războinic. Ultimele 
puncte de rezistenţă cedează încet, încet. Controlăm 
aproape tot orașul. 

— Foarte bine! se bucură tânăra femeie. Aţi pus 
mâna pe Thunku? Cred că sunt printre noi unii cărora 
le-ar plăcea să-i spună câteva cuvinte... 

Comandorul se înflăcără din nou. 

— Vai, doamnă, nu există nici urmă de Thunku, 
pentru moment. Nicăieri. 

— Eh... Când o să luăm Yenibohorul la puricat, va 
ieşi până la urmă din gaură. 

Tofann ridică ochii spre turn. 

— Cum a mers acolo, sus? 

— Prost, răspunse Kushumai. Umbra a reuşit să 
fugă, luându-l pe Guillemot şi cartea de farmece. 
Tinerii care se aflau în turn sunt teferi. În acest 
moment, Qadehar, Yorwan şi Gerald încearcă să 
deblocheze vraja pe care Umbra a folosit-o pentru 
a scăpa. Dar am şi o veste tristă pentru voi: bătrânul 
Vrăjitor Qadwan n-a rezistat confruntării... 

— Şi Arcaşul care i-a condus pe briganzi este grav 
rănit, anunţă Comandorul lăsând privirea în jos. 

— O să le aducem un omagiu când toate acestea se 
vor sfârşi, declară Tofann cu pumnii strânşi. 

— Sper ca acest sfârşit despre care vorbeşti, spuse 
Kushumai pe un ton sumbru, nu va fi la fel pentru toți 
cei pe care îi iubim... 


38 
POEMUL ÎNȚELEPCIUNII 


Marele Mag deschise Cartea Stelelor, pe care 
până atunci o ţinuse sub braţ, iar Guillemot se 
apropie ca să poată, în sfârşit, s-o vadă mai de 
aproape. Era o carte mare, de dimensiunea unui 
catalog şcolar, dar mai groasă. Coperta, moale, era 
din piele neagră, o piele crăpată de timp şi pe care 
generaţii întregi de mâini o tociseră şi o subţiaseră. 
Părea presărată de miriade de stele care o făceau să 
pară vie. În interior, un scris îngrijit acoperea paginile 
îngălbenite de ani, cu rânduri de semne şi de 
simboluri, scrise cu cerneală albastru-închis. 

Charfalaq încetă să răsfoiască lucrarea şi o lăsă 
deschisă la două treimi înainte de sfârşit. Îi era 
imposibil să înţeleagă ultimele pagini! Cartea făcea o 
vrajă al cărei sens îi scăpa... 

— Pentru că accepţi să fii asistentul meu în ritualul 
deschiderii, va trebui să urmezi în amănunt instruc- 
țiunile mele. 

— Sunt asistentul dumneavoastră numai pentru 
ritual? spuse Guillemot, prefăcându-se decepţionat, 
pentru că fusese păcălit. Mi-aţi propus, dacă nu mă 
înşală memoria, o veritabilă alianţă şi împărţirea 
puterii. Sunt cuvintele dumneavoastră! 

— Da, da, de acord, făcu Charfalaq agasat. Uite, o 
să fii prim-ministrul viitorului meu imperiu! continuă 
el pe tonul celui care nu crede un cuvânt din cele ce 
spune. Dar, înainte de toate, trebuie să convingem 
cartea de farmece să ne dezvăluie toate secretele. Fii 
pregătit... 

Guillemot lăsă impresia că este mulţumit de 
promisiunile ridicole ale Marelui Mag şi ascultă atent 
instrucţiunile. În cele din urmă, era destul de simplu: 
era suficient ca, ţinând cartea şi concentrându-se foarte 
tare, să repete formulele pe care Charfalaq le recita. 

Ucenicul aşeză mâinile pe Cartea Stelelor. 
Imediat, o furnicătură plăcută îl invadă şi simţi cum 
se trezesc şi vibrează în el Grafemele adormite. 

— Bine! Vad după roşeaţa din obraji că eşti pe cale 
să-ţi revii, iar cartea de farmece îţi apreciază 
prezenţa. Cu atât mai bine! 

Marele Mag îşi începu incantaţia. Era foarte 
lungă. Din fericire, se oprea adesea pentru a-i 
permite lui Guillemot să repete ceea ce trebuia să 
spună. 

Guillemot îşi dădu toată osteneala. Se strădui cu 
atât mai mult cu cât Grafemelor se pare că le făcea 
mare plăcere ritualul ciudat care era pe cale de a se 

împlini. Curând, toate erau acolo: Fehu, Uruz, 
Thursaz, Ansuz, Raidhu, Kenaz, Gebu, Wunjo, 
Hagal, Naudhiz, Isaz, Yera, Ehiwaz, Perthro, Elhaz, 
Sowelo, Teiwaz, Berkana, Ehwo, Mannaz, Laukaz, 
Ingwaz, Dagaz şi Odala. Cele douăzeci şi patru de 
Grafeme ale alfabetului stelelor se aflau toate în 
pântecele, în pieptul şi în mintea lui, strălucind şi 
vibrând ca întotdeauna. Grafemele învăţate de la 
Maestrul Qadehar erau întipărite mult mai adânc în el 
ŞI încolțiseră şi crescuseră datorită celui mai puternic 
şi celui mai bogat Ond pe care îl avusese vreodată o 
fiinţă umană! Grafemele hrănite de o asemenea forţă 
deveniseră entități separate, autonome şi capabile să-şi 
substituie propria voinţă voinţei celui care le purta, 
când se dovedea necesar! Acum, toate stăteau aliniate 
în faţa Cărţii care le născocise, care le crease... 

În timp ce Charfalaq asuda din greu de efortul de 
a conduce ritualul, iar Grafemele rămâneau fascinate 
de apropierea cărţii de farmece, Guillemot, tot 
repetând mecanic cuvintele Magului, recita în gând 
vechiul Poem al Înţelepciunii Ucenicilor Vrăjitori, de 
care Maestrul său era atât de legat: 

„Ştii cum trebuie să gravezi? Ştii cum trebuie să 
interpretezi ? Ştii cum trebuie să colorezi Grafemele? 
Ştii cum să verifici? Ştii cum trebuie să întrebi? Ştii 
cum trebuie să sacrifici? Ştii cum trebuie să oferi? 
Ştii cum trebui să aperi? Mai bine nu întrebi decât să 
sacrifici; un dar este întotdeauna recompensat. Mai 
bine nu oferi decât să aperi prea mult...“ 

Maestrul său nu încetase să-i spună că, într-o zi, 
o să înţeleagă aceste fraze. Ei bine, această zi sosise! 
N-ar fi putut explica de ce, dar, cu cât se gândea mai 
mult la aceste fraze, în care găsise numeroase soluţii 
pentru problemele sale, cu atât mai mult era urmărit 
de faptul că aveau o semnificaţie mult mai adâncă 
decât cea pe care le-o dădea toată lumea. Acest 
poem apărea în primele capitole ale Cărţii Stelelor, 
după textul numit Învățătura Vestitorului, un text 
fundamental, care povestea cum fusese creată cartea 
de farmece. Trebuie să fie o legătură: Cartea 
începea prin a da o cheie oricui voia s-o folosească! 
O cheie putea deschide, dar, la fel de bine, putea şi 
închide o poartă... 

Într-un moment al incantaţiei, cartea de vrăji lansă 
un semnal de alarmă — în felul în care anunţase 
Societatea Urşilor că era în pericol — şi Grafemele se 
neliniştiră. Guillemot le simţi cum tremură în el. Le 
potoli imediat, cerându-le să aibă încredere în el. 
Grafemele se liniştiră. 

Dintr-odată, Charfalaq începu să vorbească mai 
repede şi mai tare. Guillemot ghici că era pe punctul 
de a atinge momentul culminant al ritualului. Ceea ce 
însemna că, în curând, va reuşi... Guillemot închise 
ochii şi se alătură exaltării Magului. Chemate de o 
forţă uriaşă, Grafemele din interiorul lui se ridicară 
din nou şi încremeniră. Guillemot se strădui din 
răsputeri să-l împiedice pe al şaisprezecelea dintre 

ele, Sowelo, să facă acelaşi lucru. Avea absolută ne- 
voie de el pentru a-şi pune planul în aplicare! 

„Ştii cum să aperi? Mai bine nu oferi decât să 
aperi... Un dar este întotdeauna recompensat!“ îşi 
repetă, pentru a-şi da curaj. 

Când înţelese că incantaţia ajunsese la paroxism, 
când simţi Cartea tremurând sub degete, când văzu 
Grafemele devenind incandescente sub pleoapele 
sale, chemă încet „Sowelo, Sowelo“, Grafemul 
puterii şi al soarelui, al focului care îngrozeşte şi al 
victoriilor devastatoare... 

„Prin puterea Roţii şi a Rădăcinii, mare crescător, 
energie puternică care spargi barierele, mă înclin în 
faţa sacrului şi chem voinţa ta! Eliberează-ne şi redă-ne 
pe fiecare destinului nostru. SOWELO!“ 

Grafemul zbârnâi, începu să vibreze, apoi 
explodă. Guillemot urlă. Marele Mag întrerupse 
incantaţia. Fără să-i vină să creadă, cu ochii mari, 
văzu cum Guillemot se luminează din interior şi ia 
foc, cuprins de flăcări reci. O coloană de lumină 
izbucni din interiorul băiatului, care nu înceta să urle, 
şi urcă spre cer. Apoi, focul se transmise Cărţii 
Stelelor, şi Charfalaq sughiţă de uimire. O a doua 
coloană de energie topi paginile cărţii de farmece. 

— NUUU! 

Dar Marele Mag nu mai avu timp să se în- 
depărteze de Carte şi flăcările ţâşniră spre el. Magul 
mormăi şi glasul i se transformă într-un strigăt de 
durere, de disperare şi, în cele din urmă, de agonie, 

când izbucni o a treia coloană luminoasă, care se uni 
cu celelalte două, în drumul lor spre stele. 

Când, în sfârşit epuizată, extraordinara cantitate 
de energie magică începu să se împrăştie în spaţiu, 
Guillemot se lăsă încet pe pământ. Se putea crede că 
îşi pierduse încă o dată cunoştinţa, dar respira regulat, 
cu trăsăturile relaxate: dormea. 

Cartea Stelelor căzu şi ea pe pământ, şi vântul 
serii, care se stârnise, îi răsfoi paginile. Paginile ul- 
timei treimi din lucrare erau albe, complet goale, ca şi 
cum n-ar fi cunoscut niciodată cerneala. 

Chiar alături, în locul în care, cu câteva minute 
înainte se afla Magul Charfalag, şeful Guildei şi 
Marele Maestru al cultului lui Bohor, era o 
grămăjoară de praf, care dispăru încet, încet, 
măturată de acelaşi vânt. Qadehar avusese dreptate 
să-i spună într-o zi elevului său că magia se hrăneşte 
mai puţin din corpul fizic, decât se hrăneşte corpul 
fizic din magie! Grafemele erau duse, bătrânul 
prăbuşit, dezagregat, volatilizat... 

În sfârşit, dincolo, pe cerul nopţii care se umplea 
de stele, două noi constelații începură să scânteieze, 
născute din magia care se întorsese în cer. 


39 
DUPĂ BĂTĂLIE 


Noaptea se lăsa peste Yenibohor. Din taberele 
improvizate, instalate de Armata Colinelor în oraşul 
cucerit, se înălțau gemetele răniților. Oamenii 
răscoleau casele cu speranţa de a găsi mese, scaune şi 
mai ales saltele care să le facă noaptea mai 
confortabilă, după această bătălie încrâncenată. În 
închisoare, destul de mare, de altfel, fuseseră înghe- 
suiți preoții care scăpaseră de gloanţele Oamenilor 
Nisipurilor şi de Orkii din armata lui Thunku care 
rămăseseră în viaţă. Morţii fuseseră înşiraţi, unul 
lângă altul, pe drum, în faţa intrării în oraş. Se auzeau 
ŞI câteva râsete lângă focurile care începuseră să se 
aprindă, dar peste tot domnea un sentiment de pro- 
fundă oboseală. 

Romaric, Gontrand, Bertram şi Kyle, des- 
coperindu-le pe Coralie şi pe Ambre fără viaţă pe 
podeaua laboratorului, săriră imediat în ajutorul lor. 
În cele din urmă, îşi recăpătară cunoştinţa şi Gerald, 
lăsându-i pe Qadehar şi pe Seniorul Sha să se ocupe 

de vraja de fugă folosită de Umbră, veni să le spună 
câteva cuvinte de îmbărbătare. Când fetele se 
ridicară, Vrăjitorul îi însoţi pe toţi şase la poalele 
turnului. Pe drum, cedând insistențelor lor, le povesti, 
în cele din urmă, în amănunt, ce se întâmplase. Apoi, 
îi încredinţă pe tineri unui Cavaler, care îi conduse 
într-o casă din apropierea turnului. 

Acolo îl găsiră pe Thomas, culcat pe nişte paie şi 
vegheat de Agathe şi de Toti, aşezaţi lângă el. Ambre, 
încă foarte slăbită, se sprijinea de Bertram, care n-ar 
fi lăsat această grijă nimănui altcuiva. Coralie, al 
cărei chip avea, când se trezise, spre marea ei uşurare, 
un aspect normal, era susținută de Romaric. Doi 
Cavaleri, Ambor şi Bertolen, vlăguiţi şi cu armura 
găurită de lovituri, primiseră ordin de la Comandor şi 
de la Kushumai să rămână alături de ei şi să le acorde 
o atenţie pe cât de vigilentă, pe atât de prevenitoare. 

— Cum merge, Thomas? întrebă amabil Gontrand, 
apropiindu-se de rănit. 

— Umărul şi piciorul mă dor îngrozitor, răspunse 
băiatul pe un ton ursuz. Dar se pare că încă le simt, 
ceea ce e un semn bun! 

— Un semn bun este faptul că încă eşti în stare să 
glumeşti, se strâmbă Agathe, jucând rolul de infir- 
mieră pe care, fără să vrea, şi-l asumase. 

— Mulţumesc, Agathe, că ai rămas alături de el, 
spuse Gontrand punând o mână pe braţul ei. 

— Lui Toti trebuie să-i multumesti, nu mie: el este 
cel care s-a ocupat de Thomas. 

Agathe, în timp ce vorbea, îşi pusese mâna peste 
cea a lui Gontrand, care nu şi-o retrase. 

— Oh, ştiţi, n-a fost mare lucru, se apără stânjenit 
Toti. 

— Vino aici, Toti, îi spuse Kyle. Sunt mândru de 
tine, continuă el, strângându-l la piept, cu oarecare 
duritate, pentru că era un băiat din Deşert şi pentru că 
unul ca el nu trebuia să-şi arate emoţiile. Ai făcut 
cinste Lumii Incerte! 

Ambor şi Bertolen stăteau la distanţă ca să nu 
deranjeze întâlnirea copiilor care, după puterile lor, se 
comportaseră în această bătălie ca nişte adevăraţi eroi. 

— Şi Guillemot? se hazardă să întrebe Agathe. 

— Dispărut. Luat de Umbră. Vrăjitorii n-au putut 
face nimic. Sunt pe urmele lui..., răspunse Ambre, a 
cărei bărbie tremura, ca şi cum era gata să plângă. 

— Haide, Ambre, o încurajă Coralie, ştii foarte 
bine că s-a făcut tot ce a fost posibil! Iar tu ai făcut 
chiar mai mult decât noi. 

— Nu-i adevărat, suspină ea. Am fost vrăjită, 
influenţată de femeia cu ochii verzi! Am făcut ce a 
vrut ea să fac. În timp ce, pe tine, Coralie, nu te-a 
obligat nimeni să vii să mă ajuţi! Ţi-a fost foarte râu, 
am simţit. Şi ai rămas, mi-ai salvat viaţa! 

Începu să plângă pe umărul surorii ei şi o strânse 
în braţe cu putere. Coralie îi mângâie părul şi începu 
să plângă şi ea. Nimeni nu îndrăzni să spună nimic. 
Era pentru prima oară când prietenii o vedeau pe 
Ambre plângând. Chiar dacă nu asistaseră la scena 

din turn, ştiau: Coralie dovedise un curaj de care, fără 
îndoială, ei n-ar fi fost în stare niciodată... 

Deodată, în cameră îşi făcu apariţia Urien de 
Troil. Era răvăşit şi avea faţa încă plină de sânge. 
Mirosea puternic a transpiraţie. Ambor şi Bertolen se 
ridicară, salutându-l respectuos. Bătrânul Cavaler 
se luptase ca un leu... Urien se apropie de tineri. Bătu 
afectuos obrazul lui Romaric, nepotul lui, apoi 
întrebă cu vocea lui gravă: 

— Care dintre voi este Toti? 

— Eu sunt..., răspunse timid băiatul. 

— AL un frate căruia toată lumea îi spune Arcaşul 
şi care a comandat trupele de briganzi? 

— Da. De... de ce? 

Urien îl privi drept în ochi. 

— Fii tare, micuţule. Fratele tău este mort. Căzut în 
luptă. Pe câmpul de onoare. 

Toti plecă privirea. Lacrimile îi străluceau în ochi. 
O luă pe urmele lui Urien ca un automat şi părăsi 
casa. Prietenii lui, în afară de Thomas, care făcu 
semn că poate rămâne singur, îl urmară. 

Corpul Arcaşului fu depus, de vreo zece briganzi, 
în faţa casei, la lumina torţelor. Când Toti apăru în 
prag, înaintară ceremonios şi îi strânseră mâna cu 
seriozitate. Toti rămase mult timp nemișcat, înaintea 
trupului fratelui său. Apoi se aruncă peste el şi dădu 
frâu liber durerii, plângând şi lovind cu pumnii în 
pieptul nemişcat. 

— M-ai lăsat... singur... M-ai părăsit... Acum sunt 
singur! 


282 Erik L'Homme 

— Încetează, micuţule, spuse Urien, ridicându-l. 
Fratele tău nu se mai întoarce. Trebuie să te arâţi 
demn de sacrificiul lui. 

Toti se calmă încet, încet. Întoarse privirea de la 
corpul Arcaşului, se apropie de Urien şi îi luă mâna. 
Bătrânul Cavaler se arătă surprins. 

— Bietul Toti, murmură Romaric spre ceilalți. 
Trebuie să-i spunem ceva încurajator... 

Zarva produsă împiedică micul grup să meargă şi 
să-l consoleze pe nefericitul băiat. Trei bărbaţi tocmai 
ieşeau din turn! Unul dintre ei purta pe braţe un 
copil... 


În timp ce Qadehar, care îl purta pe braţe pe 
Guillemot, urmat de Yorwan şi de Gerald, care ţinea 
strâns la piept marea Carte neagră înstelată, îşi făcură 
apariţia din turn, o mulțime numeroasă şi pestriță se 
grăbi imediat să le iasă în întâmpinare. Oamenii 
Armatei Colinelor ştiau că ultimul act al acestui 
război îndrăzneţ dus împotriva Umbrei îl jucau 
Vrăjitorii... Îi întâmpinară cu strigăte de bucurie şi cu 
urale, căci înţeleseră că, dacă erau în viaţă, asta 
dovedea că Umbra pierise. 

Kushumai, care îşi recăpătase forţele şi mergea 
fără ajutorul Vânătorilor, fu printre primii care îi 
aclamă. 

— Aţi reuşit! spuse ea. L-aţi învins pe Marele Mag 
şi l-aţi adus înapoi pe Guillemot! 

— Noi n-am făcut nimic, o corectă Gerald. Ne-am 
mulţumit să spulberăm vraja de dislocare folosită de 

Charfalag şi, la rândul nostru, s-o folosim. Ne-am 
trezit în oraşul Yâdigâr, într-un templu dedicat 
demonului Bohor. L-am găsit pe Guillemot leşinat pe 
acoperişul turnului, alături de Cartea Stelelor şi de o 
grămăjoară de praf. Nici urmă de Mag. Nu ştiu ce s-a 
întâmplat, dar, cu certitudine, Guillemot a învins. 

Explicaţiile Vrăjitorului îi umplură pe toţi de 
uimire. 

— Esenţialul este că acel bătrân blestemat n-a 
reuşit să-şi desăvârşească ritualul! Cele două lumi, 
ale noastre, şi chiar Lumea Reală, care n-o s-o ştie 
niciodată, sunt acum salvate! exclamă Kushumai. 

— Cum se simte Guillemot? întrebă Comandorul, 
care se apropiase de ei. 

— Este foarte slăbit, dar respiră normal, răspunse 
Qadehar. 

— Guillemot! 

Făcându-şi loc prin gloata adunată în fața turnului 
Umbrei, Ambre, Coralie, Romaric, Gontrand, 
Bertram, Agathe şi Kyle se grăbiră spre Qadehar. 

La vederea prietenului ei fără cunoştinţă, Ambre 
scoase un strigăt sfâşietor: 

— E mort! Oh, e mort! E mort! 

— Calmează-te, Ambre! interveni Gerald. Este 
viu, Guillemot trăieşte! 

Înţelegând că i se spune adevărul, Ambre scoase 
un suspin de uşurare. Se grăbi să mângâie, cu mână 
tremurândă, obrazul băiatului adormit. Acesta mişcă, 
deschise cu greutate ochii, fixă ceva din faţa lui, apoi 
îl închise la loc. 

— Sunteţi sigur că o să fie bine? se neliniști 
Coralie. 

— Da. Are nevoie de odihnă. De multă odihnă. 

Ambre părea mai liniştită. ÎI privi fix pe Guillemot, 
cu o expresie ciudată pe faţă. 

— Este curios... spuse ea cu aer gânditor, am uitat 
că avea ochii atât de verzi! 

Qadehar căută privirea lui Kushumai. 

— Ochii mamei sale... murmură el. Mi se pare că 
trebuie să avem o mică discuţie, adăugă el, privind-o 
pe Femeia- Vânător. 

— Toţi trei, rectifică Yorwan. 

Se întoarse spre Kyle. Băiatul ridică ochii spre el. 

— Atunci, e adevărat ce mi-a spus Gerald? 
Sunteţi... eu sunt... 

— Sunt tatăl tău, Kyle, şi mama ta, a cărei privire 
frumoasă o moşteneşti, trăieşte în Ţara de Ys. 
Kushumai... te-a schimbat cu Guillemot când erai 
bebeluş şi te-a încredinţat, am înţeles, bunătăţii 
Poporului Deşertului... 

— Aşa este, spuse Kushumai, a cărei voce începu 
să tremure. 

Acela a fost singurul moment în care Femeia- 
Vânător nu mai era războinica nemiloasă, nici chiar 
Vrăjitoarea neîndurătoare pe care toţi o cunoşteau. 
Timp de o clipă, apăru aşa cum era în cele mai adânci 
tainiţe ale sufletului ei: o mamă care, pentru a-şi pune 
copilul la adăpost, fusese nevoită să se despartă de el 
şi să fure copilul altei mame! 

Dar Kushumai nu aşteptă mult ca să-şi revină: 

— Fiecare lucru la timpul lui. Pentru moment, 
Qadehar trebuie să-l ducă pe Guillemot în Ys, pentru 
a-l încredința medicilor. În ce mă priveşte, trebuie să 
am o discuţie cu Ambre. Trebuie să-mi cer iertare. 

Se adresă apoi lui Qadehar, cu un zâmbet ciudat 
pe buze: 

— Ah... Qadehar, încă nu e vreme de sărbătorit, dar 
vine şi clipa aceea. La timpul potrivit, va veni şi 
momentul regăsirii noastre! Fii pregătit... 

Apoi se întoarse spre Ambre, o luă uşor de umăr 
ŞI O trase deoparte. 


40 
REVERII 


Guillemot se răsuci în patul lui suspinând. Trecuse 
o lună de când ocupa această cameră, într-un spital 
din Dashtikazar! O cameră plăcută, sigur, vopsită în 
alb şi albastru, numai a lui, cu ferestre care dădeau 
spre landă şi spre mare, plină de flori, pe care in- 
furmierele le schimbau în fiecare zi; dar începuse să se 
simtă din nou ca la închisoare! 

De când Maestrul Qadehar, Yorwan şi Gerald îl 
păsiseră pe acoperişul templului, era într-o asemenea 
stare de slăbiciune, încât medicii aşteptaseră înainte 
de a-şi spune părerea în legătură cu el. Apoi, datorită 
îngrijirilor şi atenţiei tuturor, se restabilise încet, iar 
acum nu-l mai ţineau în spital decât din precauţie. 
Din fericire, ca să-şi umple zilele, putea conta pe 
vizite, atât de numeroase, încât medicul-şef fusese 
nevoit să intervină şi să ceară Înaltului Magistrat să 
stabilească o listă de persoane care aveau permi- 
siunea să intre în camera sa... 

— Maes... Tată! exclamă Guillemot, observându-l 
pe Qadehar, care se furişase în linişte în cameră. 

— Bună ziua, fiule, răspunse Vrăjitorul, zâmbind. 
Cum îi merge eroului nostru astăzi? 

Epopeea expediției Cavalerilor, ca şi asediul 
Yenibohorului de către Armata Colinelor alimenta 
toate conversațiile în "Ţara de Ys. În ceea ce priveşte 
duelul care se dăduse între Guillemot şi Charfalag, 
aceasta era deja un mit! Ucenicul Vrăjitor, care acum 
nu mai era considerat un Ucenic, avea un loc special 
în inima locuitorilor din Ys, încă de când o salvase pe 
Agathe din ghearele monştrilor din Lumea Incertă. 
Astazi, el era un erou naţional, fiind pe cale să devină 
un mit în viaţă! Din primele zile, grupuri întregi de 
admiratori se grăbiseră spre holul spitalului pentru 
a-şi arăta recunoştinţa că fuseseră eliberaţi de 
ameninţarea Umbrei. Recunoştinţa lor era, fără 
îndoială, foarte plăcută, dar şi împovărătoare. De 
altfel, Guillemot simţea o imensă nevoie de linişte şi 
de singurătate, pentru a reflecta la toate acele eve- 
nimente care, în atât de puţin timp, îi dăduseră viaţa 
peste cap. 

— Nu-mi spune erou... n-are nici un haz! îl rugă 
Guillemot. 

— Nu glumesc, răspunse Qadehar apropiindu-se şi 
mângâind tandru obrajii lui Guillemot, care se 
ridicase. Dimpotrivă, sunt foarte mândru de tine! La 
fel ca mama ta, crede-mă! Vreau să vorbim despre 
Alicia... 

Primul şoc, bineînţeles, fusese acela de a primi 
confirmarea că Alicia nu e mama lui adevărată. 

Fusese foarte dureros pentru Alicia, care plânsese 
în hohote, strângându-l la nesfârşit la piept, repe- 
tându-i că va rămâne pentru totdeauna fiul ei. Îşi 
aminti că o privise cu multă tandreţe. Şi îi spusese că, 
pentru el, nimic nu se schimbase, că viaţa lui 
rămânea aceeaşi, alături de ea, la Troil. Se gândea la 
mama lui adevărată? îl întrebase, tulburată. Ade- 
vărata lui mamă... 

Aşadar, adevărata lui mamă era acea femeie cu 
ochi verzi, care o transformase pe Ambre într-o 
teribilă Hamingja, şi care trăia în mijlocul animalelor 
sălbatice, în întunecata pădure din Lumea Incertă, 
care comanda oamenilor dintr-o societate secretă! Nu 
era chiar aşa cum îşi imagina Guillemot o mamă. fi 
spusese şi Aliciei, aşa cum îi mărturisise timid şi lui 
Kushumai, care venise într-o zi să-l vadă, pe patul de 
spital. 

Kushumai îi zâmbise şi îi spusese că îi părea rău 
că lucrurile se întâmplaseră aşa. Trebuise să-l 
abandoneze, ca să-l pună la adăpost într-o lume cât 
mai îndepărtată de preoţii din Yenibohor; respon- 
sabilităţile ei erau atât de importante, pentru atâţia 
oameni, încât nu îşi permisese să se lase pradă 
sentimentelor. Îi mai spusese că era dezamăgită, dar 
că înţelegea şi accepta hotărârea lui de a rămâne în 
Ys, alături de Alicia. Că putea veni la ea când voia... 
Guillemot îi răspunsese câ nu o va uita. Îi promisese 


CHIPUL UMBREI 289 
că o să profite de situaţiile când o va însoţi pe Alicia 
pentru a-l vedea pe Kyle, în Lumea Incertă. 

Kyle era adevăratul fiu al Aliciei, cel pe care 
Kushumai îl luase şi îl lăsase în Deşertul Vorace. Era 
copilul pe care Alicia îl avusese cu Yorwan. Umbra 
nu minţise când i-o spusese, ca să-l facă să părăsească 
Djaghataălul. Ceea ce ea nu ştia atunci era că fusese 
schimbat. Schimbul de la maternitate explica faptul 
că Seniorul Sha nu îl identificase pe Guillemot în 
subsolul de la Gifdu. Astăzi, Yorwan o regăsise pe 
Alicia, iubirea lui dintotdeauna, şi pe fiul pe care îl 
căuta! Un singur lucru umbrea scena: Kyle refuza cu 
încăpățânare să vină să locuiască în Ys. Viaţa lui era 
în Deşertul Vorace, printre Oamenii Nisipurilor. 
Yorwan, care cunoştea şi respecta Poporul Deşertului, 
păsise repede soluţia. Atâta vreme cât comunicarea 
dintre cele două lumi era atât de simplă! A fost mult 
mai greu pentru Alicia, care plânsese mult, dar, în 
cele din urmă, se împăcase cu argumentele fiului şi 
cu ale tatălui. Kyle se bucura că îşi regăsise părinţii, 
şi conveniră să se întâlnească mai des, în Lumea 
Incertă, la solstiţii, şi în Ţara de Ys, la echinocţii. 

— Pariez că o să-mi spui că ai trecut doar să mă 
îmbrăţişezi, deşi nu m-ai îmbrăţişat! Şi că ai foarte 
multă treabă, că nu mai poţi să stai... 

— Nu vreau să fie aşa, suspină Vrăjitorul. Acum, 
toată lumea mă caută. Dintr-odată, am devenit 
indispensabil! Îţi promit că vom recupera timpul 
pierdut mai târziu, când o să ieşi... 

— Nu te neliniști, nu insist, îl asigură Guillemot, 
luându-i mâna. Te tachinez doar. Asta-i tot! 

Al doilea şoc pe care trebuise să-l înfrunte 
Guillemot fusese să înțeleagă că tatăl lui, acel tată pe 
care îl credea în exil în Lumea Reală, pentru totdea- 
una, şi pe care îl dorise atât de mult, acest tată era... 
Maestrul Qadehar! I se spusese că Maestrul Qadehar 
fusese la fel de surprins ca şi el să o afle! Kushumai 
nu îi spusese niciodată că aştepta un copil şi, cum 
amândoi pierduseră repede legătura unul cu altul, 
Vrăjitorul n-avea cum să bănuiască... 

În sfârşit, raporturile dintre Qadehar şi Guillemot 
erau acum complet schimbate. Qadehar putea să dea 
frâu liber sentimentelor pentru Ucenicul lui. Atitu- 
dinea Maestrului pentru elev se transformase repede 
în cea a unui tată faţă de fiul lui. Această evoluţie, 
deşi mai simplă pentru Guillemot, reprezentase un al 
treilea şoc pe care, pentru că nu mai putea rămâne 
Ucenic Vrăjitor... 

Îşi pierduse de fapt toate puterile. Puterile lui 
magice dispăruseră în stele, atunci când declanşase 
întreruperea ritualului... 

Avusese nevoie de timp ca să accepte că nici un 
Grafem, niciodată, nu va mai răspunde la chemarea 
lui. Se simţea, ca şi Seniorul Sha în Lumea Reală, un 
copil obişnuit... 

— Ţi-am adus ceva de citit, îi spuse Qadehar, 
punând pe noptieră câteva romane de aventuri. Toate 
poveştile acestea o să ţi se pară acum banale! 

— Te înşeli! Este plăcut să descoperi, la câldurică, 
aventurile extraordinare ale altora. 

— Fă-te bine, spuse Vrăjitorul, părăsindu-l pe 
fostul lui Ucenic. Sunt grăbit să reluăm plimbările 
noastre prin landă! 

Guillemot îl privi, cu ochi mari, rugători. Qadehar 
zâmbi stânjenit, apoi se hotărî: se aplecă şi îşi sărută 
fiul pe frunte. Băiatul era încântat. 

— Să fii cuminte! îi spuse Vrăjitorul, părăsind 
camera. 

— Şi tu! 

Guillemot regreta că Maestrul Qadehar nu-l vizita 
mai des. Îi plăcea să râdă şi să se ghemuiască la 
pieptul Aliciei, dar şi să discute ore în şir cu tatăl lui, 
Vrajitorul. Dar acesta fusese ales Mare Mag în locul 
lui Charfalaq şi avea mult de lucru, părăsind Gifdu 
foarte rar. De când partea considerată periculoasă din 
Cartea Stelelor se ştersese, în timpul faimoasei nopţi 
de pe acoperişul templului din Yâdigâr, legăturile 
dintre Guildă şi Confreria Vântului se limpeziseră. 
Qadehar se străduia să stabilească adevărate legături 
de prietenie şi de încredere între Vrăjitori şi Cavaleri. 
Lucra şi la un proiect de creare a mănăstirilor în 
Lumea ÎIncertă. Se spunea, de altfel, că se oferise s-o 
facă el însuşi şi se punea întrebarea dacă primul 
stabiliment al Guildei nu-şi va deschide porţile 
alături de Violetul Irtych... 

Guillemot privi spre ceasul care se afla pe noptieră. 
Curând, trebuia să primească vizita Aliciei. Venea în 
fiecare zi spre prânz, singură. Mâncau împreună, 

fiecare cu farfuria pe genunchi. Niciodată Guillemot 
nu se simțise mai aproape de ea. Simţea că îi pare rău 
că nu este cu adevărat mama lui şi, în acelaşi timp, 
aproape îi era ruşine de bucuria pe care o simţea 
regăsindu-l pe bărbatul pe care nu încetase să-l 
iubească, plecat ca un hoţ şi revenit ca erou. Voia să-i 
demonstreze lui Guillemot că fratele lui, Kyle, n-o 
să-i ia niciodată locul în inima ei. Guillemot încerca 
s-o facă să înţeleagă că nu era responsabilă de toate 
încurcăturile trecutului şi că nu avea nimic să-şi 
reproşeze, pentru că exista întotdeauna un loc pentru 
el. Nu era el cel mai fericit dintre băieți? Kushumai 
îşi deschisese braţele, lăsându-i libertatea, îl respecta 
şi îl admira pe Yorwan, Alicia îl iubea cum iubeşti 
un fiu... 

Îşi lasă gândurile să hoinărească încă un moment. 
Chipul Umbrei îi reveni în memorie, la început 
neliniştitoare, apoi înspăimântătoare, împrumută 
trăsăturile Marelui Mag, rânjind, obosit şi îngrozit, în 
momentul când magia, care îl ţinea încă în viaţă, se 
înălţase spre stele. Imediat apăru figura unui alt 
bătrân: cea a lui Eusèbe de Gri, cel care îl răpise luând 
înfăţişarea lui Bertram. Qadehar îi spusese că Mapul 
de Gri scăpase şi dispăruse, fugind, cu siguranţă, în 
Lumea Incertă. Dar, în acelaşi timp, îl asigurase: n-o 
să scape multă vreme de oamenii lui Kushumai! 
Societatea Urşilor declanşase o mare operaţiune 
pentru a-i găsi pe Comandantul Thunku şi pe 
consilierul lui, un preot periculos, Lomgo, dispăruţi 
amândoi în timpul asediului YEnibohorului. 

Kushumai... Guillemot îşi aminti de strâmbătura 
lui Ambre când îi povestise despre discuţia lor, în 
timpul unei vizite. Femeia-Vânător se justificase 
îndelung în legătură cu ocazia nesperată pe care 
Ambre o reprezentase atunci când putuse s-o 
folosească drept protecţie pentru Guillemot, ca 
Hamingja, adică în calitatea de persoană vrăjită şi 
condiţionată. Kushumai îşi ceruse iertare, dar Ambre 
simţise că femeia nu regreta nimic şi că, dacă ar fi 
fost s-o ia de la capăt, ar fi făcut la fel, fără să ţină 
cont de durerea ei, nici de riscurile pe care vraja le 
presupunea pentru sănătatea ei fizică şi mentală. 
Capacitatea de a sacrifica, fără nici un regret, ceea ce 
considera nişte fleacuri, cu scopul de a apăra lucrurile 
importante, crescuse admiraţia prietenei sale pentru 
această femeie, care, sigur, nu respecta nici o regulă, 
fiind dincolo de bine şi de rău, aşa cum era natura, a 
cărei fiică se considera. Dar îi provocase lui Ambre şi 
o neîncredere de nezdruncinat, iar faptul că ştia că ea 
era adevărata mamă a lui Guillemot îi provoca o 
mare tristeţe. 

„Din fericire, îi spuse ea pe un ton ironic şi 
făcându-i cu ochiul, Qadehar este tatăl tău: ai ce 
moşteni de la el!” 


EPILOG 


— Ei, cum îi merge lui Guillemot al nostru? întrebă 
vesel o infirmieră, intrând în cameră, cu braţele 
încărcate de flori din Lumea Incertă. 

Guillemot surâse. Era infirmiera lui preferată. 
Întotdeauna binedispusă, întotdeauna gata să spună 
prostii, care îl făceau să roşească până la rădăcina păru- 
lui. Şi apoi, ochii ei scânteietori şi părul negru îi amin- 
teau de Ambre... 

— Cred că ai o vizită, continuă ea, punând buche- 
tul într-o vază mare. 

— Cine este? 

— Nu ştiu, îl tachină ea. Sunt două fete şi doi băieţi 
nerăbdători la intrare! 

— Oh, n-ai nici un haz! se supără Guillemot. 
Spune-le să vină. 

Infirmiera ieşi râzând. 

Câteva clipe mai târziu, Romaric, Gontrand, 
Ambre şi Coralie îşi făcură apariţia în cameră. 

— Se pare că o să ieşi curând de aici! exclamă 
Gontrand. E genial! 

— Se pare... La naiba, abia aştept! 

— Nu te plânge, băftosule! spuse Coralie. Tu, cel 
puţin, nu eşti obligat să mergi la şcoală! 

— Atunci, aşa e, s-a hotărât? întrebă Gontrand, 
care voia să afle. Kyle o să rămână în deşertul lui? 

— Da, răspunse Guillemot, trăgând de medalionul 
solar pe care Comandorul îl recuperase de la un Ork, 
la sfârşitul luptei. O să-mi fie dor de el, dar am 
promis că o să merg să-l văd de fiecare dată când voi 
putea... 

— Şi despre Toti, ştii partea cea bună? spuse 
Coralie. 

— Toti? Ce este? 

— O să vină să locuiască în Ys, îl lămuri Romaric. 
Unchiul Urien a hotărât să-l înfieze. Crede că, de la 
dispariţia lui Valentin, castelul din Troil este prea gol. 
Şi apoi, pentru că fratele lui, Arcaşul, a murit în tim- 
pul bătăliei de la Ye&nibohor, Toti nu mai are familie 
în Lumea Incertă. 

— Adopţia este o idee bună, se bucură Guillemot. 
Dar spune-mi, dragul meu văr, l-a schimbat pe 
unchiul? 

— Trans-for-mat! Sa-l fi văzut la marea petrecere 
dată de Înaltul Magistrat în onoarea Cavalerilor! L-a 
luat pe Yorwan în braţe, l-a numit frate şi, cu hohote 
în glas, i-a cerut iertare că a crezut că a fugit, când, de 
fapt, el a făcut un act de mare curaj, sacrificându-şi 
fericirea pentru a-i salva pe alţii. A fost foarte emo- 
ționant! I-a îmbrățișat şi pe domnul de Krakal şi pe 
domnul de Balangru, care s-au împăcat de când 
copiii lor le-au făcut marea cinste de a lupta împreună 

împotriva Umbrei, în timp ce ei se certau pentru 
prostii... 

— Thomas? Agathe? Ei ce fac? 

— Da, să vorbim puțin despre Agathe, Gontrand, 
ceru Romaric pe un ton ironic. 

— Este foarte bine, răspunse cel din urmă, igno- 
rând aluzia. Thomas, la fel: umărul şi piciorul sunt 
aproape vindecate. Confreria l-a chemat la Bromotul, 
când începe şcoala. O să fie un Scutier ca lumea! 

— E adevărat ce se povesteşte? glumi Romaric. 
Agathe şi cu tine pregătiţi un spectacol pentru vară, 
în care ea cântă cântece de iubire şi tu cânţi la 
mandolină? 

— La chitară, îi răspunse Gontrand, imperturbabil. 

— Încetaţi puţin amândoi, interveni Guillemot 
râzând. Dar Bertram? Despre el aveţi vreo veste? 

Prietenii schimbară priviri amuzate şi Coralie 
pufni în râs. 

— N-o să ghiceşti niciodată... începu Romaric. Ştiai 
că Bertram s-a dus să ceară ajutorul Korriganilor, în 
timp ce toată lumea încerca să aducă pe cineva ca să 
îngroaşe rândurile armatei Colinelor? 

— Da, Maes... tata mi-a povestit. Mi-a spus chiar 
că ajutorul bătrânilor Korrigani împotriva preoţilor a 
fost hotărâtor. 

— Bertram a rămas mereu destul de misterios în 
legătură cu motivul care l-a determinat pe regele 

Korriganilor să se împotrivească Umbrei. Vrei să ştii 
sfârşitul poveştii? 

— Bineînţeles! Nu mă mai ţineţi pe jar! 

— În schimbul ajutorului, Bertram i-a promis lui 
Kor Mehtar că-i va fi bufon personal, câtă vreme 
magicienii Korrigani vor lipsi de la Boul6agant! 

— Vrei să spui... că Bertram a petrecut o săptă- 
mână printre Korrigani, nevoit să facă pe paiaţa şi să 
suporte capriciile regelui? Nu! Groaznic! 

— Asta explică de ce la Yenibohor era mereu pe 
fugă! înţelese brusc Coralie. 

— După acest episod care, până la urmă, n-a mers 
chiar aşa de rău, după câte am auzit vorbindu-se, 
Bertram e în Lumea Incertă cu Gerald. ÎI ajută la nu 
ştiu ce treabă importantă a Guildei... 

— Tata... tata mi-a explicat, confirmă Guillemot, că 
atunci când energia mea şi cea a cărţii de farmece s-au 
scurs în spaţiu, două noi constelații s-au născut şi au 
schimbat locul altora pe cer. Pentru ca Grafemele să 
poată continua să funcţioneze în Lumea Incertă, 
trebuie să li se dea forma corespunzătoare noilor 
poziţii ale stelelor. Este o muncă teribilă. Bertram şi 
Gerald sunt doar doi... 

— Este adevărat că tu ai dat numele celor două 
constelații? se miră Coralie. 

— Da. Le-am numit Constelaţia Vrăjitorului şi 
Constelaţia Cavalerului. Pentru a onora sacrificiul lui 
Qadwan şi al lui Valentin... 


298 Erik L'Homme 

— Este cu adevărat emoționant. 

— Spune-mi, Guillemot, îşi aminti dintr-odată 
Ambre, sper că n-ai uitat... Trebuie să ieşi de aici 
săptămâna viitoare. Înaltul Magistrat a pregătit o 
sărbătoare în cinstea ta. Va fi multă lume! Tot ţinutul 
Ys este invitat, precum şi numeroase persoane din 
Lumea Incertă: Oamenii Mării, ai Nisipurilor, cei din 
Est, din Violetul Irtych. 

— Poţi fii sigură. Pentru nimic în lume n-aş pierde 
aşa ceva! 

— Bine, îi întrerupse Gontrand, privind ceasul, 
trebuie să plecăm. Dacă depăşim ora, n-o să mai 
avem dreptul să venim să te vedem! 

— Ah, trădătorilor, valea! Şi mulţumesc că aţi 
venit! 

Gontrand ajunse la uşă şi se distra împingând-o pe 
Ambre înaintea lui. În spatele lor, Romaric şi Coralie 
se luară de mână discret, fără să ştie că Guillemot îi 
observa cu un surâs amuzat. 

— Aşteptaţi! exclamă Ambre pe coridor, lovindu-se 
cu mâna peste frunte. Am uitat ceva. Daţi-i drumu”, 
vă prind din urmă! spuse repede prietenilor şi făcu 
cale-ntoarsă. 

Intră în camera lui Guillemot şi, cu pas hotărât, 
înaintă până la patul băiatului, care o fixa cu o privire 
mirată. 

— Mi-am uitat vesta, spuse ea. 

— Dar o ai pe tine! 

— Ştiu. 

Se aplecă şi îşi apropie buzele de ale lui Guil- 
lemot, înmărmurit. Dar nici o clipă acesta nu se gândi 
să se ferească. În clipa când gurile lor se atinseră, în- 
chise ochii. 

— Sunt extrem de mulțumită că o să vii acasă... 

— Da, şi eu. 

— Pe mâine! 

— Pe mâine! 

Îşi privi prietena ieşind, cu inima bătând să-i 
spargă pieptul. 

Plecarea micului grup îi lăsă o senzaţie de gol, aşa 
că se strădui să uite, cercetând nenumăratele cadouri 
pe care i le făcuseră şi pe care le lăsaseră în jurul lui, 
aşa cum făcea când era mai mic, când le primea pe 
cele de la solstițiul de iarnă. 

Atenţia îi fu atrasă de o frumoasă piatră albă pe 
care i-o dăduse Kor Mehtar în persoană, când venise 
să-i facă o vizită împreună cu o delegaţie oficială 
condusă de Înaltul Magistrat. Piatra era acoperită de 
semne pe care Korriganii le numeau Oghame şi care 
erau purtătoarele unei magii care nu provenea din 
stele, ci din pământ şi din lună. Întinse mâna şi o 
mângâie. Era lucioasă şi catifelată. Din joacă, atinse 
în treacăt unul dintre Oghame, gravat pe o muchie. 

Apoi îşi lăsă capul pe pernă. Îşi muşcă buzele. 
Aveau încă gustul lui Ambre. Hotărât, chiar dacă îi 


300 Erik L'Homme 
luase puterile magice, Cartea Stelelor îi făcuse cel 
mai frumos dar lăsându-l în viaţă. 

Pe jos, fără ca Guillemot să-şi dea seama, 
Oghamul pe care îl mângâiase se trezi şi începu să 
strălucească cu o lumină caldă şi roşie... 


Carnetul lui Guillemot 


Multiversul 


Maestrul Qadehar mi-a dezvăluit că există şi alte 
Lumi decât cele pe care noi le cunoaştem. Ar fi nouă! 
Mi-a explicat că toate aceste Lumi erau legate între 
ele printr-un fel de stâlp (care nu există ca atare, 
bineînţeles!), Irmin sau Yggdrasill, care reprezintă 
coeziunea spaţiului în care evoluează aceste Lumi şi 
indispensabilul echilibru care face ca totul să 
funcţioneze; acest stâlp este axul Lumilor. În fine, 
Wyrd, pânza de păianjen, care uneşte toate lucrurile 
între ele, oricare ar fi Lumea lor. De aceea Vrăjitorii 
Guildei preferă să vorbească de multiversuri mai 
mult decât de univers: chiar dacă el rămâne coerent şi 
menţinut prin legături puternice, universul nu este 
unic, ci multiplu... 


Sigiliul 


Este o vrajă care se înrudeşte cu Galdr şi care 
seamănă cu Lokk, dar care nu este nici una, nici alta! 
De fapt, Vrăjitorul care invocă un Sigiliu fabrică un 
cerc, o roată făcută din Grafeme. Nu le leagă între ele 
ŞI, cu atât mai mult, nu le asociază: le înrudeşte. 
Asociindu-le cât se poate de exact, Vrăjitorul pro- 
voacă estomparea lor, în favoarea obţinerii unui alt 
element. Autonom. Puternic. Şi periculos! De acea, 
Sigiliul este foarte rar folosit. Cel mai cunoscut 


Sigiliu este cel al Dragonului, numit şi Lindrom. 
Grafemele chemate în timpul ritualului se estom- 
pează şi cedează locul unui şarpe monstruos, care 
rămâne prizonier în dimensiunea noastră, până când 
îşi îndeplineşte misiunea pentru care a fost chemat. 
Cum nu suportă lumina, nu are decât o dorinţă: să se 
supună, pentru a se putea întoarce în tenebrele 
liniştitoare ale Neantului! Maestrul Qadwan i-a fost, 
din păcate, victimă, în turnul Umbrei... 


Odhr 


Este o stare de extaz, o inspiraţie extremă, care 
permite o mare detaşare faţă de realitate. Odhr este 
opusă (şi complementară) cu Hugr. Hugr reprezintă 
spiritul conştient, starea de trezie totală, în legătură 
completă cu realul. Datorită lui Odhr, am putut scăpa 
de groaznica Ţestoasă-Lume, şi, ca urmare, n-am 
avut nevoie nici să beau, nici să mănânc. 


Învățătura Vestitorului, 
urmată de 
Poemul Înțelepciunii Ucenicilor 
Vrăjitori 


Ştiu că am locuit într-un copac, atârnat, 
De vânt măturat, 
Nouă nopţi am trăit 
De-o lance rănit, 
Eu singur, abandonat, 


De copac atârnat, 
Un copac despre care nimeni nu ştia 
De unde rădăcinile îşi trăgea. 


Nu mi s-a întins un pocal, 
Nici pâine nu mi s-a dat. 
M-am aplecat, 
Grafemele le-am adunat, 
Urlând le-am adunat 
Şi-apoi am căzut... 


Atunci, am început să renasc 
Şi sâ-nvăţ, 
Să progresez şi să cresc, 
Din cuvânt în cuvânt, 
Cuvântul m-a condus. 
Din act în act, 
Actul m-a condus... 


Vei descoperi Grafemele, 
Vei interpreta cartea. 
Cartea cea mai importantă 
Cartea cea mai puternică 
Care naşte Puterile, 
Care marchează înţelepciunea 
Şi care va colora Vestitorul 


Ştii cum trebuie să gravezi? 
Ştii cum trebuie să interpretezi? 
Ştii cum trebuie să colorezi Grafemele? 


Ştii cum să verifici? 

Ştii cum trebuie să întrebi? 

Ştii cum trebuie să sacrifici? 

Ştii cum trebuie să oferi? 

Ştii cum trebuie să aperi? 

Mai bine nu întrebi decât să sacrifici; 
Un dar este întotdeauna recompensat. 
Mai bine nu oferi decât să aperi prea mult.. 


Alfabetul Grafemelor 


N Army 


Ordine: al patrulea Grafem 

Asociaţii (poreclă): Fermentul, Umedul 
Semnificaţii: putere creatoare, inteligenţă („ascuţită 
ca sabia“), cunoştinţe 

Puteri: deschide puterile interioare, eliberează Ond 
(suflul vital) şi conduce Odhr (inspiraţie, extaz); 
eliberează de frica de moarte; Grafem al cântecelor şi 
al incantaţiilor. 


ANSUZ (A) 


Crajfer periculos! 


~ Hagal HAGAL (H) 


Ordine: al nouălea Grafem 

Asociaţii (poreclă): Bunica, Steaua, Roşul, 
Grindina 

Semnificaţii: leagă trecutul de viitor („Hropt a creat 
lumea veche“), cuprinde misterele multiversului 
Puteri: poate cel mai puternic Grafem; puterile lui 
sunt multiple; defineşte mai mult decât oricare altul 
VE, spaţiul sacru legat de practica magiei 


Atentie! ( Dificil de utilizat 


$ Gwelo 


Ordine: al şaisprezecelea Grafem 

Asociaţii (poreclă): Roata, Rădăcina 

Semnificaţii: puterea („mă înclin în faţa sacrului“), 
spiritul prin excelenţă; cuprinde puterea soarelui; 
focul şamanic, înspăimântător 

Puteri: întăreşte voinţa; artizan al victoriilor devas- 
tatoare; energie puternică care sparge barierele, 
eliberează Omul şi îl repune pe calea destinului său 
(Orlög) 


SOWELO (S) 


TEIWAZ (T) 


Tee 


Ordine: al şaptesprezecelea Grafem 

Asociaţii (poreclă): Balanța, Limpezimea, Invincibilul 
Semnificaţii: echilibrul exterior (echivalentul 
masculin al Berkana); dreptatea, armonia („fierarul 
adesea îşi umflă foalele“); Grafemul lui Irmin, 
Stâlpul Lumilor 

Puteri: păstrează coeziunea lucrurilor, legea, ordinea; 
echilibrează forţele. 

EHWO (E) 


Ordine: al nouăsprezecelea Grafem 

Asociaţii (poreclă): Calul, Gemenii, Celebrul 
Semnificaţii: armonia dintre cal şi cavaler („este o 
susţinere pentru cel care nu se odihneşte niciodată); 
unirea corpurilor şi a spiritelor; protectorul cautărilor 
spirituale şi al jurămintelor de fidelitate 

Puteri: ajutor în caz de călătorie între Lumi; permite 
protejarea spiritului în afara corpului şi deplasarea 
spiritului în corp: măreşte iuţeala 


Pang 


MANNAZ (M) 


Ordine: al douăzecilea Grafem 

Asociaţii (poreclă): Oul cosmic, Strămoșul, Mani 
Semnificaţii: vis şi inconştient („celor o sută de 
doctori “);, unitatea timpului („puternică este încleştarea 
şoimului““); legătura dintre Om şi Puteri 

Puteri: dezvoltă memoria şi potenţialul uman; 
protejează haosul 


Q Odali 


Ordine: al douăzeci şi patrulea Grafem 

Asociaţii (poreclă): Moştenirea, Hoața 

Semnificații: apartenență şi posesiune; centrul unui 
Clan, secretul unui templu 

Puteri: protejează locuinţele („în locuinţa sa, Vulturul 
prosperă“); guvernează locurile de netrecut; permite 
exprimarea a ceea ce se păstrează în sine („devino 
ceea ce eşti”) 


ODALA (O) 


Exemple de constelații care 
au dat nastere Gratfemelor: 


S N 
\ 
VĂCARUL (ODALA) N f Vicarul 


/N 


POCALUL (HAGAL) | F4 Focalul 
/ 


2o) 


CASIOPEEA (SOWELO) >” Casiopeea 


O veste cumplită s-a abătut asupra locuitorilor Țării de Ys: 
Guillemot a fost răpit de Umbră, cel mai de temut adversar pe care 
tânărul a trebuit vreodată să-l înfrunte. Ajutată de acesta, Umbra 
poate avea acces la ultimele vrăji ale Cărții Stelelor, devenind 
astfel stăpâna celor Trei Lumi. 

Va reuși Guillemot să reziste în fata puterii malefice a Umbrei? 

0 luptă fără precedent e pe cale să înceapă... 


Canrea srelEloR 


|. Vrăjitorul Qadehar | 
II. Seniorul Sha 
III. Chipul Umbrei 


